REPUBLIKA SLOVENIJA

MINISTRSTVO ZA OKOLJE IN PROSTOR

INŠPEKTORAT REPUBLIKE SLOVENIJE ZA OKOLJE IN PROSTOR

Dunajska cesta 58, 1000 Ljubljana

**POROČILO O DELU**

**ZA LETO 2021**

**Maj 2022**

**KAZALO:**

[1 UVOD 1](#_Toc106695919)

[2 SLUŽBA ZA SKUPNE IN PRAVNE ZADEVE 3](#_Toc106695920)

[2.1 ORGANIZACIJA IN KADRI 4](#_Toc106695921)

[2.2 IZOBRAŽEVANJE 5](#_Toc106695922)

[2.3 TEHNIČNA OPREMLJENOST ZA DELO IN OSEBNA VAROVALNA OPREMA 5](#_Toc106695923)

[2.4 FINANČNA SREDSTVA IN REALIZACIJA 6](#_Toc106695924)

[2.5 POSTOPEK JAVNIH NAROČIL 6](#_Toc106695925)

[2.6 DOSTOP DO INFORMACIJ JAVNEGA ZNAČAJA 7](#_Toc106695926)

[2.7 ČEZMEJNO POŠILJANJE ODPADKOV 7](#_Toc106695927)

[3 COVID-19 11](#_Toc106695928)

[4 GRADBENA, GEODETSKA IN STANOVANJSKA INŠPEKCIJA 12](#_Toc106695929)

[4.1 GRADBENA INŠPEKCIJA 12](#_Toc106695930)

[4.1.1 PRISTOJNOST IN ZAKONODAJA 12](#_Toc106695931)

[4.1.2 INŠPEKCIJSKI NADZOR 16](#_Toc106695932)

[4.1.3 PREKRŠKOVNI POSTOPEK 25](#_Toc106695933)

[4.1.4 AKCIJE V LETU 2021 26](#_Toc106695934)

[4.1.5 SKUPNE AKCIJE V LETU 2021: AKCIJA NADZORA Z DELOVNO INŠPEKCIJO NA PODROČJU NADZORA GRADBIŠČ 51](#_Toc106695935)

[4.1.6 MERILA ZA OBRAVNAVO PRIJAV 52](#_Toc106695936)

[4.1.7 PROBLEMATIKA PRI DELU 55](#_Toc106695937)

[4.1.8 DRUGO 57](#_Toc106695938)

[4.1.9 POSEBNOSTI 57](#_Toc106695939)

[4.1.10 KORUPCIJSKA TVEGANJA 59](#_Toc106695940)

[4.2 GEODETSKA INŠPEKCIJA 61](#_Toc106695941)

[4.2.1 PRISTOJNOST IN ZAKONODAJA 61](#_Toc106695942)

[4.2.2 INŠPEKCIJSKI NADZOR 63](#_Toc106695943)

[4.2.3 PREKRŠKOVNI POSTOPEK 66](#_Toc106695944)

[4.2.4 AKCIJE V LETU 2021 67](#_Toc106695945)

[4.3 STANOVANJSKA INŠPEKCIJA 70](#_Toc106695946)

[4.3.1 PRISTOJNOST IN ZAKONODAJA 70](#_Toc106695947)

[4.3.2 INŠPEKCIJSKI NADZOR 72](#_Toc106695948)

[4.3.3 PREKRŠKOVNI POSTOPEK 76](#_Toc106695949)

[4.3.4 AKCIJE V LETU 2021 77](#_Toc106695950)

[4.3.5 DRUGO 82](#_Toc106695951)

[5 INŠPEKCIJA ZA OKOLJE IN NARAVO 84](#_Toc106695952)

[5.1 ORGANIZACIJA DELA 85](#_Toc106695953)

[5.1.1 KADROVSKA STRUKTURA 85](#_Toc106695954)

[5.1.2 ORGANIZIRANOST ION 85](#_Toc106695955)

[5.1.3 PREPREČEVANJE KORUPCIJSKIH TVEGANJ 85](#_Toc106695956)

[5.1.4 PRAVNA PODLAGA ZA DELO ION 86](#_Toc106695957)

[5.1.5 IZOBRAŽEVANJE INŠPEKTORJEV 86](#_Toc106695958)

[5.2 NAČRTOVANJE DELA 87](#_Toc106695959)

[5.2.1 IZHODIŠČA 87](#_Toc106695960)

[5.2.2 CILJI 88](#_Toc106695961)

[5.2.3 MERILA ZA DOLOČANJE PREDNOSTNIH INŠPEKCIJSKIH NADZOROV 88](#_Toc106695962)

[5.2.4 PROGRAM DELA 89](#_Toc106695963)

[5.2.5 IZREDNI NADZORI – ODZIV NA PREJETE PRIJAVE IN POBUDE 95](#_Toc106695964)

[5.3 IZVAJANJE INŠPEKCIJSKEGA NADZORA V LETU 2021 96](#_Toc106695965)

[5.3.1 INŠPEKCIJSKI POSTOPKI 96](#_Toc106695966)

[5.3.2 PREKRŠKOVNI POSTOPEK 98](#_Toc106695967)

[5.3.3 PRIJAVE 98](#_Toc106695968)

[5.3.4 DRUGE VLOGE 99](#_Toc106695969)

[5.4 UGOTOVITVE PO PODROČJIH DELA IN NEKATERI PRIMERI INŠPEKCIJSKIH POSTOPKOV 100](#_Toc106695970)

[5.4.1 NADZOR GLEDE IZVAJANJA PREDPISOV S PODROČJA KAKOVOSTI ZRAKA 101](#_Toc106695971)

[5.4.2 NADZOR GLEDE PREDPISOV S PODROČJA RAVNANJA Z ODPADKI 101](#_Toc106695972)

[5.4.3 NADZOR NAD EMISIJAMI SNOVI IN TOPLOTO V VODE 104](#_Toc106695973)

[5.4.4 NADZOR GLEDE UREJANJA VODA IN GOSPODARJENJA Z NJIMI 105](#_Toc106695974)

[5.4.5 NADZOR NAD BIOTSKO RAZNOVRSTNOSTJO IN NARAVNIMI VREDNOTAMI 106](#_Toc106695975)

[5.4.6 NADZOR GLEDE INDUSTRIJSKEGA ONESNAŽEVANJA IN TVEGANJ 106](#_Toc106695976)

[5.4.7 NADZOR NAD OBREMENJEVANJEM OKOLJA S HRUPOM IZ INDUSTRIJSKIH IN DRUGIH OBRATOV 108](#_Toc106695977)

[5.5 SODELOVANJE ION 108](#_Toc106695978)

[5.5.1 SODELOVANJE Z DRUGIMI INŠPEKCIJAMI IN ORGANI 108](#_Toc106695979)

[5.5.2 MEDNARODNO SODELOVANJE 109](#_Toc106695980)

[5.5.3 KLJUČNE UGOTOVITVE IN SKLEPI 110](#_Toc106695981)

# UVOD

Inšpektorat Republike Slovenije za okolje in prostor (IRSOP ali inšpektorat) je bil ustanovljen z Uredbo o spremembah in dopolnitvah Uredbe o organih v sestavi ministrstev (Uradni list RS, št. 91/14). IRSOP deluje kot organ v sestavi Ministrstva za okolje in prostor Republike Slovenije (v nadaljnjem besedilu: MOP).

Javni uslužbenci organa opravljajo naloge inšpekcijskega nadzora nad izvajanjem predpisov in splošnih aktov s področja urejanja prostora in naselij, graditve objektov in izvedbe gradbenih konstrukcij, izpolnjevanja bistvenih zahtev za objekte, nad izvajanjem predpisov s stanovanjskega področja in geodetske dejavnosti ter s področja varstva okolja in ohranjanja narave, upravljanja voda, industrijskega onesnaževanja in gensko spremenjenih organizmov. Od leta 2017 IRSOP opravlja tudi upravne in strokovne naloge na področju čezmejnega pošiljanja odpadkov, razen za radioaktivne odpadke. 30. decembra 2020 je bila tudi IRSOP dodeljena pristojnost, da pri izvajanju inšpekcijskega nadzorstva v okviru svojega delovnega področja izvaja nadzor nad izvajanjem ukrepov iz Zakona o nalezljivih boleznih (ZNB). IRSOP za zagotavljanje učinkovitega izvajanja nalog inšpekcijskega nadzora sprejme letni načrt dela, po zaključku koledarskega leta pa o opravljenem delu in nalogah inšpektorata poroča v letnem poročilu o delu, ki se objavi na spletni strani inšpektorata <https://www.gov.si/drzavni-organi/organi-v-sestavi/inspektorat-za-okolje-in-prostor/o-inspektoratu-za-okolje-in-prostor/>. V letnem poročilu o delu IRSOP za leto 2021 so zajeta vsa področja dela, nad katerimi so inšpektorji IRSOP v skladu z dodeljenimi pooblastili izvajali nadzor.

Poglavitna naloga Gradbene, stanovanjske in geodetske inšpekcije je nadzor nad izvajanjem predpisov in splošnih aktov s področja urejanja prostora in naselij, graditve objektov in izvedbe gradbenih konstrukcij, izpolnjevanja bistvenih zahtev za objekte ter nad izvajanjem predpisov s stanovanjskega področja in geodetske dejavnosti.

Inšpektorji za okolje in naravo opravljajo naloge inšpekcijskega nadzora nad izvajanjem predpisov s področij varstva okolja (kakovost zraka, ravnanje z odpadki, čezmejno pošiljanje odpadkov, kakovost voda, emisije snovi v vode, industrijsko onesnaževanje in tveganje, hrup, elektromagnetno sevanje, svetlobno onesnaževanje, nadzor nad emisijami oziroma drugimi nepravilnostmi pri uporabi kemikalij), ohranjanja narave, urejanja voda in gospodarjenja z njimi ter nad izvajanjem ukrepov za preprečevanje in zmanjševanje možnih škodljivih vplivov na okolje ter zdravje ljudi, do katerih bi lahko prišlo pri delu z gensko spremenjenimi organizmi v zaprtih sistemih.

Organiziranje in načrtovanje dela IRSOP temelji na programskih ciljih MOP, strateških usmeritvah inšpektorata in merilih za določanje prednostnih inšpekcijskih nadzorov. Inšpekcijski nadzori so se opravljali zaradi preverjanja spoštovanja zakonskih določb in so bili usmerjeni predvsem na področja, v okviru katerih se po izkušnjah v praksi zaznava nespoštovanje predpisov oziroma težave pri njihovem izvajanju. Inšpektorat posebno pozornost namenja področjem, na katerih bi bila zaradi nespoštovanja predpisov lahko neposredno ogrožena človeška življenja ali zdravje ljudi ter storjena večja materialna škoda. V ta namen se vsako leto za posamezno inšpekcijo predvidi določeno število inšpekcijskih pregledov.

Glede na obseg nadzorov IRSOP izvaja celovite in tematske inšpekcijske nadzore. Celoviti nadzori dajejo celovit pregled nad zakonitostjo in strokovnostjo dela zavezanca na področju dela posamezne inšpekcije, tematski nadzori pa se pri zavezancih opravljajo na delu inšpekcijskega področja, ki je z vidika uresničevanja posameznega materialnega predpisa povezan s posebno problematiko, ali pa je bil tak nadzor opravljen zaradi pridobivanja podatkov o resničnem stanju kot posnetku stanja na določenem upravnem področju.

IRSOP na podlagi prijav, pobud, pritožb in obvestil, ki jih prejeme od fizičnih ali pravnih oseb, opravlja tudi izredne inšpekcijske nadzore. S kontrolnimi inšpekcijskimi nadzori pa preverja, ali so zavezanci v odrejenem roku odpravili ugotovljene pomanjkljivosti in nepravilnosti.

V letu 2021 je IRSOP opravljal napovedane in nenapovedane celovite in tematske, redne in izredne, ter kontrolne inšpekcijske nadzore. Poleg tega je izvedel različne usmerjene akcije na področjih, kjer so bile v preteklem obdobju ugotovljene večje nepravilnosti, in na področjih, kjer nadzor na novo določa sprememba posamezne področne zakonodaje. Glede na področje nadzora se je IRSOP dejavno vključeval v skupne akcije različnih inšpektoratov Republike Slovenije in s tem nadaljeval že vzpostavljeni način dela.

# SLUŽBA ZA SKUPNE IN PRAVNE ZADEVE

Služba za skupne in pravne zadeve (v nadaljnjem besedilu: služba) opravlja naloge za celotni IRSOP in je podrejena glavnemu inšpektorju. Ukvarja se s pravnimi vprašanji, kadrovskimi zadevami ter vključuje tudi finančno službo in informatiko. Od 1. januarja 2017 je služba tudi upravni organ za področje čezmejnih odpadkov.

Služba opravlja naloge za zagotavljanje:

* ustreznih razmer za delo inšpektorata kot celote;
* administrativno-tehničnega, kadrovskega in finančnega poslovanja;
* enotnega delovanja administracije in
* dela na področju upravljanja dokumentov in dokumentarnega gradiva na ravni IRSOP.

Zaposleni v sodelovanju s službo skrbijo za redno vzdrževanje službenih vozil in tudi njihovo morebitno zamenjavo. Informatika skrbita za nemoteno delovanje informacijskih sistemov in računalniške opreme ter povezavo z Ministrstvom za javno upravo Republike Slovenije (v nadaljnjem besedilu: MJU), ki je že v letu 2016 prevzelo sredstva za nabavo računalniške opreme.

Naloge kadrovskega poslovanja se nanašajo na načrtovanje, izbiro, razvoj in izobraževanje kadrov, kamor spadata tudi zaposlovanje in napredovanje javnih uslužbencev. Kadrovsko področje vsebuje tudi sodelovanje pri pripravi delovnopravnih in organizacijskih aktov s področja ravnanja s kadrovskimi viri, pripravo analiz in strokovnih podlag kadrovskih načrtov ter podlag za odločanje o pravicah in obveznostih javnih uslužbencev. Služba vodi disciplinske postopke in ugotavlja druge nepravilnosti.

Služba skrbi za nakup, vzdrževanje in evidenco opreme za inšpektorje, saj mora IRSOP zaposlenim javnim uslužbencem zagotavljati osebno varovalno opremo (zaščitna jakna, delovni čevlji, čelada, odsevni brezrokavnik idr.) ter druge potrebne pripomočke in orodje za opravljanje delovnih nalog.

Finančno poslovanje vsebuje predvsem načrtovanje, spremljanje porabe finančnih sredstev IRSOP in nadzor nad njo, in sicer z zbiranjem, urejanjem in pripravo finančne dokumentacije. V okviru finančnega poslovanja se pripravijo finančni načrti (proračun, načrt nabav in gradenj) in spremlja njihovo uresničevanje. V finančno poslovanje spadajo tudi naloge, pomembne za nemoteno delovanje IRSOP, kot so sodelovanje pri postopkih javnih naročil, spremljanje pogodbenih obveznosti in obdelava finančnih dokumentov, izvajanje elektronskih postopkov plačevanja računov. Poleg tega je treba redno spremljati plačila glob, taks in različna vračila. Zelo pomembno je stalno sodelovanje z drugimi organi na tem področju.

Pri delu IRSOP nastane velika količina dokumentov in drugega dokumentarnega gradiva, za katero je treba po veljavni zakonodaji zagotoviti učinkovito, zakonito in enotno evidentiranje, hrambo in arhiviranje.

V službi vodimo tudi upravne postopke izdaje soglasij na področju čezmejnega pošiljanja odpadkov. Delo je zahtevno, saj je treba pazljivo in strokovno pregledati vse vloge, od njega pa je pomembno odvisna vsa industrija, saj večina proizvede tudi odpadne snovi, ki jih je treba predelati/odstraniti na okolju neškodljiv način. Vlagatelji so tudi vsi, ki želijo v Slovenijo uvoziti odpadke, in vse tranzitne pošiljke odpadkov. Upravni postopki izdaje soglasij za čezmejno pošiljanje odpadkov so dolgotrajni, saj niso odvisni samo od IRSOP, temveč tudi od pristojnih organov držav, v katere se bodo odpadki izvažali.

## ORGANIZACIJA IN KADRI

V skladu s skupnim kadrovskim načrtom organov državne uprave in kadrovskim načrtom, ki ga določi MOP, je bilo v IRSOP na dan 31. decembra 2021 dovoljeno število zaposlitev 192 ter bila določena kvota za zaposlitev 3 pripravnikov.

V IRSOP je bilo na dan 31. decembra 2021 190 zaposlenih, od teh 185 vštetih v kadrovski načrt glede na zaposlitev za nedoločen čas, 5 pa glede na zaposlitev za določen čas (od teh se del ne všteva v kadrovski načrt, tj. javna dela). Za določen čas sta bili 2 zaposlitvi iz razloga povečanega obsega dela, 1 zaposlitev iz razloga pripravništva ter 2 zaposlitvi iz razloga opravljanja del v okviru programa javnih del.

Na dan 31. decembra 2021 je bilo v IRSOP vključno z glavnim inšpektorjem in namestnico glavnega inšpektorja zaposlenih 131 inšpektorjev, 11 nadzornikov in 48 drugih uslužbencev, in sicer:

– v IRSOP, na sedežu organa, poleg glavnega inšpektorja in namestnice glavnega inšpektorja 2 javna uslužbenca,

– v Inšpekciji za okolje in naravo 6 javnih uslužbencev,

– v Gradbeni, geodetski in stanovanjski inšpekciji 14 javnih uslužbencev,

– v Službi za skupne in pravne zadeve 19 javnih uslužbencev,

– v Območni enoti Celje 22 javnih uslužbencev,

– v Območni enoti Koper 16 javnih uslužbencev,

– v Območni enoti Kranj 11 javnih uslužbencev,

– v Območni enoti Ljubljana 35 javnih uslužbencev,

– v Območni enoti Maribor 27 javnih uslužbencev,

– v Območni enoti Murska Sobota 11 javnih uslužbencev,

– v Območni enoti Nova Gorica 13 javnih uslužbencev in

– v Območni enoti Novo mesto 12 javnih uslužbencev.

V letu 2021 je delovno razmerje v IRSOP prenehalo veljati 19 zaposlenim, od teh:

– 5 zaradi upokojitve,

– 5 zaradi poteka časa, za katerega je bila sklenjena pogodba o zaposlitvi,

– 7 zaradi odpovedi delovnega razmerja s strani zaposlenega,

– 1 zaradi neupravičene odsotnosti z dela zaporedoma 5 delovnih dni in

– 1 zaradi premestitve v drug organ.

V letu 2021 je delovno razmerje v IRSOP sklenilo 17 javnih uslužbencev, od teh:

– 6 za nedoločen čas,

– 1 za določen čas zaradi opravljanja pripravništva oziroma usposabljanja za delo,

– 6 za določen čas iz razloga povečanega obsega dela v organu,

– 1 za določen čas iz razloga nadomeščanja drugega zaposlenega, odsotnega zaradi materinskega/starševskega dopusta, ter

– 3 za določen čas iz razloga vključitve v program javnih del.

V preglednici 1 je predstavljena izobrazbena struktura zaposlenih na dan 31. decembra 2021.

Preglednica 1: Izobrazbena struktura zaposlenih v IRSOP

|  |  |
| --- | --- |
| STOPNJA IZOBRAZBE  | STOPNJA IZOBRAZBE |
| doktorat | 1 |
| magisterij  | 19 |
| visoka izobrazba/univ. dipl./spec./2. bolonjska  | 144 |
| višja izobrazba/inženir  | 7 |
| srednja izobrazba  | 18 |
| manj kot srednja/poklicna šola  | 1 |
| SKUPAJ:  | 190 |

V letu 2021 je bilo začetih 45 postopkov za zaposlitev javnih uslužbencev, od teh je bilo 35 postopkov do izteka leta zaključenih. Od 45 začetih postopkov je bilo v letu 2021 neuspešno zaključenih 18 postopkov.

## IZOBRAŽEVANJE

Z izobraževanjem se zagotavlja ustrezna raven strokovne izobrazbe in usposobljenosti zaposlenih za uspešno in učinkovito opravljanje nalog. Izobraževanje je v letu 2021 v večini še vedno potekalo na daljavo. V prvi polovici leta 2021 je bilo še nekaj izobraževanj na temo predsedovanja Svetu Evropske unije. V večini je ta predavanja organizirala Upravna akademija. Teh predavanj so se udeležili zaposleni, ki so sodelovali pri predsedovanju v okviru MOP. Inšpektorji so se udeleževali posameznih strokovnih izobraževanj, različnih za posamezne inšpekcije glede na vsebino in zakonodajo, ki jo morajo uporabljati pri svojem delu. Nekaj izobraževanj pa je bilo tudi na temo mobinga, stresa, integritete v javnem sektorju, sodelovanja z drugo stopnjo, saj so tudi grožnje in drugi pritiski sestavni del opravljanja nalog inšpekcije, ki najbolj poseže v osnovne pravice in potrebe državljanov. Tako kot vsako leto je bilo tudi v letu 2021 organizirano interno izobraževanje za zaposlene na temo Zakona o splošnem upravnem postopku, Uredbe o upravnem poslovanju ter dolžnega ravnanja. V drugi polovici leta 2021 pa smo za vse zaposlene organizirali osnovni in nadaljevalni računalniški tečaj uporabe programov Excel in Word ter tečaj angleškega jezika, ki se je zaključil februarja letos.

V povprečju so se zaposleni v letu 2021 izobraževali 25,5 ure oziroma 3,19 dneva, kar je več kot v letu 2020, ko je bil povpreček 3,05 dneva. Pandemija je prinesla drugačen način dela in prepoved skupinskih izobraževanj na določeno strokovno temo, kot so bila v prejšnjih letih organizirana izobraževanja za večje skupine za skupna področja, kot so ZUP, prekrški, osebna varnost in podobne teme.

## TEHNIČNA OPREMLJENOST ZA DELO IN OSEBNA VAROVALNA OPREMA

V letu 2021 smo kupili pet novih vozil, to je tri manjša osebna vozila in eno manjše električno vozilo ter eno terensko vozilo v skupni vrednosti 84.472,75 EUR. Prodali smo pet iztrošenih vozil in iztržili 9.931,05 EUR, ki smo jih porabili za nakup novih vozil.

Inšpektorji pri delu potrebujejo osebno varovalno opremo, kot so jakne, hlače, čevlji, škornji in čelade. Izrabljeno opremo sproti nadomeščamo in poskrbimo za zaščitno opremo novo zaposlenih. Lani je bilo precej nabav mask, rokavic in razkužilnih sredstev, kar pred epidemijo COVID-19 ni bilo potrebno.

V letu 2021 smo zaključili selitev in menjavo računalnikov na IRSOP. Vsi starejši računalniki so bili zamenjani z novimi. Poleg tega je bilo na MJU preneseno virtualno okolje IRSOP, saj so bili strežniki in diskovno polje na IRSOP tako dotrajani, da jih ni bilo več smiselno popravljati. Težave, ki se še vedno pojavljajo, so tako bolj pri upravljanju delovnih postaj, velikokrat je namreč treba nekatere aplikacije ročno nameščati/posodabljati iz namenske storitve Software Center MJU, podpisna komponenta Proxsign in MDTools. Za program DWG True Viewer smo že velikokrat sporočili, da potrebujemo novejšo verzijo na računalnikih IRSOP, saj inšpektorji dobijo .dwg dokumente kot dokumentacijo in jih trenutno nameščena verzija ne more več odpirati, ker je preveč zastarela. MJU bi moralo prek MJU SCCM vzdrževati aplikacijo in jo, ko zastari, samodejno nadomestiti z novejšo, tudi samodejno na delovnih postajah, ne samo na storitvi Software Center. Enako velja za aplikacijo Power BI, ki jo uporabljamo za potrebe analitike, aplikacija se ne posodablja sprotno niti na storitvi Software Center MJU.

Večkrat smo pošiljali tudi zahtevke, da potrebujemo nekaj virtualnih računalnikov, ki so povsem enako nameščeni kot delovne postaje na IRSOP: en tak računalnik bi potrebovali za pripravo analitik, drug tak računalnik pa kot razvojno okolje za aplikacijo TFS Odpadki. Za zdaj se uporabljajo virtualni računalniki, ki so bili del prejšnjega okolja IRSOP, vendar jih želimo nadomestiti z novimi, ki bi bili del okolja MJU. Poleg tega na MJU ne razumejo, da potrebujemo več prostora v elektronskih predalih referentk, saj dokumentacija pri postopkih čezmejnega prevoza odpadkov vsebuje veliko dokumentov oziroma skenogramov, od katerih se velik del ne knjiži, temveč uniči po določenem času. V tem času pa jih moramo imeti na vpogled.

## FINANČNA SREDSTVA IN REALIZACIJA

Preglednica 2: Finančna sredstva IRSOP za leto 2021

|  |  |  |
| --- | --- | --- |
| Sprejeti proračun za leto 2021 | 10.193.928,00 EUR |  |
| Veljavni proračun za leto 2021 |  | 9.742.058,17 EUR |

|  |  |  |
| --- | --- | --- |
| SPREJETI PRORAČUN  | Sprejeti proračun | Veljavni proračun |
| 153363 – Plače  | 7.918.028,00  | 7.768.028,00 |
| 153364 – Materialni stroški  | 550.000,00 | 428.312,65 |
| 153365 – Investicije  | 110.000,00 | 108.036,22 |
| 153366 – Izvedenska mnenja  | 20.000,00 | 1.961,30 |
| 153367 – Izvršbe  | 1.500.000,00 | 1.174.403,76 |
| 153368 – Analize odvzetih vzorcev  | 30.000,00 | 15.220,97 |
| 153369 – Odškodnine iz zavarovanj  | 20.000,00 | 11.613,82 |
| 153370 – Stvarno premoženje  | 36.000,00 | 43.464,90 |
| 190127 – Waste force – EU | 8.900,00 | 25.132,09 |
| 200161 – Dodatki po 71. členu ZIUZEOP | 0,00 | 143.284,46 |
| 200313 – Obvladovanje epidemije – COVID-19 | 1.000,00 | 1.000,00 |
| 211114­ – Predsedovanje Svetu EU | 0,00 | 21.600,00 |

IRSOP je za leto 2021 sprejel proračun v višini 10.193.928,00 EUR, kar je bilo dovolj za izvedbo, saj je bilo delo na terenu okrnjeno. Zaradi ukrepov za preprečevanje širjenja SARS-CoV-2 je bilo tudi izvršb manj in dodatnih sredstev nismo potrebovali. Čeprav ima IRSOP eno najnižjih proračunskih postavk v primerjavi z drugimi organi, je bil uresničen večji del načrtovanih aktivnosti. To je predvsem posledica izjemne gospodarnosti in stroškovne učinkovitosti IRSOP pri razpolaganju s proračunskimi sredstvi. Navesti je treba tudi, da inšpektorji s kaznovalno politiko poskrbijo za precejšen finančni priliv v proračun. Že več let vsako leto prodamo nekaj najstarejših vozil in potem s temi sredstvi kupimo druga, novejša službena vozila.

## POSTOPEK JAVNIH NAROČIL

Za potrebe IRSOP se je v letu 2021 začel 101 postopek oddaje javnih naročil za storitve in blago. V to število spadajo vsi postopki, to so vsa evidenčna javna naročila in vsa, ki jih je treba objaviti na portalu javnih naročil. Izdanih je bilo 79 naročilnic v vrednosti 161.410,29 EUR.

Razen petih javnih naročil je vse postopke IRSOP vodil sam. Pri izjemah gre za tiste, ki jih je za celotno državno upravo vodilo MJU in pri katerih je šlo za skupna javna naročila v skladu z Uredbo o skupnem javnem naročanju Vlade Republike Slovenije (Uradni list RS, št. 27/16). Tu gre za skupne nabave pisarniškega materiala in galanterije, izvajanje poštnih storitev, nakup okoljsko manj obremenjujočih novih motornih in električnih vozil. Na portalu smo objavili osem javnih naročil.

## DOSTOP DO INFORMACIJ JAVNEGA ZNAČAJA

IRSOP je v skladu z Zakonom o dostopu do informacij javnega značaja zavezan k dajanju informacij javnega značaja. V letu 2021 je prejel 322 zahtev, od tega je bilo 55 ugodeno, 110 delno ugodeno in 121 v celoti zavrnjenih ter še 36 drugih končnih odločitev (zavržene, odstopljene, ustavljene).

## ČEZMEJNO POŠILJANJE ODPADKOV

Področje pošiljanja odpadkov čez meje ureja naslednja mednarodna in domača zakonodaja:

* Uredba (ES) št. 1013/2006 Evropskega parlamenta in Sveta z dne 14. junija 2006 o pošiljkah odpadkov (UL L št. 190 z dne 12. 7. 2006, str. 1, s spremembami; v nadaljnjem besedilu: Uredba 1013/2006/ES);
* Uredba o izvajanju Uredbe (ES) o pošiljkah odpadkov (Uradni list RS, št. 78/16 in 94/21);
* Baselska konvencija o nadzoru prehoda nevarnih odpadkov prek meja in njihovega odstranjevanja (v nadaljnjem besedilu: baselska konvencija);
* Sklep Sveta OECD o nadzoru prehoda odpadkov za predelavo preko meja (OECD/LEGAL/0266) (v nadaljnjem besedilu: sklep OECD).

Gospodarska rast in globalizacija sta v zadnjih desetletjih v svetu povzročili povečanje pošiljanja odpadkov čez meje. Odpadki lahko pomenijo tržno zanimivo blago, saj imajo pogosto pozitivno ekonomsko vrednost in nadomeščajo naravne vire. Vsebujejo pa lahko tudi nevarne snovi, ki lahko povzročijo tveganje za zdravje ljudi in okolje, če se z njimi ne ravna na okolju varen način. Zaradi več primerov nepravilnega ravnanja, predvsem v državah tretjega sveta, je potreben večji nadzor nad čezmejnimi pošiljkami odpadkov.

Evropska unija je zato sprejela Uredbo 1013/2006/ES, ki določa pravila za pošiljanje odpadkov čez meje. Navedena uredba v pravni red EU prenaša določila baselske konvencije in ustreznega sklepa OECD. Uredba uvaja tudi prepoved izvoza nevarnih odpadkov v države, ki niso članice OECD (angl. *Basel ban*), in prepoved izvoza odpadkov, namenjenih za odstranjevanje.

Za pošiljanje odpadkov čez meje veljajo različni režimi glede na to, ali gre za pošiljke, namenjene za odstranjevanje ali predelavo, ali gre za nevarne ali »zelene« nenevarne odpadke. Pošiljanje nevarnih odpadkov in odpadkov, namenjenih za odstranjevanje, je na splošno predmet postopkov predhodne pisne prijave in pridobitve soglasja vseh pristojnih organov držav odpreme, tranzita in namembne države. Za pošiljanje odpadkov, ki so na seznamu »zelenih« odpadkov, namenjenih za predelavo znotraj EU in OECD, pa soglasje navedenih organov načeloma ni potrebno. Velika težava so nezakonite pošiljke odpadkov (odpadki, ki se pošiljajo v nasprotju z uredbo), zato uredba vsebuje tudi določila, ki se nanašajo na odkrivanje nezakonitih pošiljk in reševanje teh zadev.

Inšpektorat v skladu z navedenim izvaja naslednje glavne naloge:

* pristojni organ;
	+ izdaja soglasij za pošiljanje odpadkov čez meje;
	+ vračilo nezakonitih pošiljk in pošiljk, katerih pošiljanje ni dokončano, kot je bilo predvideno;
* informator;
* poročanje;
* sodelovanje pri akcijah nadzora;
* sodelovanje v medresorski delovni skupini za izvajanje nadzora nad čezmejnim pošiljanjem odpadkov;
* vodenje evidenc o pošiljkah odpadkov, za katere je inšpektorat izdal soglasje.

Baselska konvencija v 5. členu in Uredba 1013/2006/ES v 53. členu določata, da mora vsaka država članica določiti vsaj en organ, ki je pristojen za prejemanje predhodnih pisnih prijav in izdajo soglasij za pošiljanje odpadkov čez meje. V skladu z Uredbo o izvajanju Uredbe (ES) o pošiljkah odpadkov je pristojni organ za Republiko Slovenijo inšpektorat.

Inšpektorat kot pristojni organ po Uredbi 1013/2006/ES o pošiljkah odpadkov vodi upravne postopke po prijavah oziroma vlogah za pošiljanje odpadkov na ozemlje, z ozemlja ali čez ozemlje Republike Slovenije. Podatki o številu prispelih prijav v letu 2021, izdanih soglasij v tem letu in vseh izdanih odločitvah v zvezi s pošiljkami odpadkov v letu 2021 so prikazani v preglednici.

**Preglednica 3: Podatki o številu prispelih prijav in izdanih soglasij v letu 2021 (vključene so tudi vloge iz let 2019 in 2020) ter vseh končnih odločitvah**

|  |  |  |  |
| --- | --- | --- | --- |
|  | **Število prijav oziroma vlog v letu 2021** | **Število izdanih soglasij (od vlog iz let 2019, 2020 in 2021)** | **Število vseh odločitev (od vlog iz let 2019, 2020 in 2021)** |
| **Uvoz** | 57 | 50 | 53 |
| **Izvoz** | 235 | 212 | 264 |
| **Tranzit** | 341 | 311 | 333 |
| Skupaj: | **633** | **573** | **650** |

Pri odkritju nezakonite pošiljke odpadkov in pošiljke, katere pošiljanje ni dokončano, kot je bilo predvideno, inšpektorat po določilih uredbe v sodelovanju z ustreznimi pristojnimi organi drugih držav skrbi za obveščanje, komunikacijo in iskanje ustrezne rešitve za okolju za varno obdelavo odkrite pošiljke v državi, iz katere je bila odposlana ali kamor je bila namenjena, oziroma v neki drugi državi v skladu z dogovorom. Po določilih uredbe mora za to poskrbeti prijavitelj, lahko pa tudi prejemnik odpadka, če prijavitelj oziroma prejemnik ne poskrbita za to, pa je to naloga pristojnega organa države, iz katere so bili odpadki odposlani, oziroma države, v katero so bili poslani, lahko pa tudi države tranzita, v kateri je bila pošiljka odkrita. V letu 2021 je inšpektorat obravnaval 59 novih primerov takih pošiljk. Število novoodkritih nezakonitih pošiljk iz leta v leto narašča.

V inšpektoratu je zaposlena oseba, ki po 54. členu uredbe opravlja naloge informatorja. Informator je odgovoren za obveščanje ali svetovanje osebam ali podjetjem, ki iščejo informacije o pošiljanju odpadkov čez meje, sprejema pa tudi vprašanja v zvezi z drugo državo članico, ki mu jih zastavi informator Evropske komisije, in obratno. Evropska komisija redno sklicuje sestanke informatorjev, na katerih se obravnavajo vprašanja, povezana z izvajanjem uredbe, ki jih informatorjem ni uspelo rešiti korespondenčno. Informatorji med drugim pripravljajo tudi smernice za enotno izvajanje uredbe in zakonodaje.

V letu 2021 se je v okviru skupine informatorjev vse leto nadaljevalo delo na pripravi smernic informatorjev št. 12 v zvezi s klasifikacijo plastičnih odpadkov, ki v letu 2020 niso bile zaključene. V zvezi s temi smernicami in še nekaterimi odprtimi vprašanji je bil organiziran izredni videokonferenčni sestanek informatorjev, da bi se smernice sprejele čim prej glede na dejstvo, da se nove kode plastičnih odpadkov uporabljajo že od začetka leta 2021. Tako je tekla razprava o merilih glede onesnaženosti odpadkov in prisotnosti drugih vrst odpadkov in drugih polimerov, pa tudi o drugih podrobnostih, ki še niso bile dorečene.

Na sestanku informatorjev se je razpravljalo tudi o izvozu nekaterih odpadkov v Indijo in na Kitajsko, vezano na Uredbo Komisije (ES) št. 1418/2007 z dne 29. novembra 2007 glede izvoza nekaterih odpadkov za predelavo iz Priloge III ali IIIA k Uredbi (ES) št. 1013/2006 Evropskega parlamenta in Sveta v nekatere države, za katere se Sklep OECD o nadzoru prehoda odpadkov preko meja ne uporablja (v nadaljevanju besedila: Uredba 1418/2007/ES), poleg tega so nekateri izrazili skrb glede praktične uporabe pravil o pošiljkah za pošiljke s Kosova in na Kosovo.

Komisija je seznanila informatorje s predlogom revizije uredbe o pošiljkah odpadkov, ki naj bi bil sprejet v novembru 2021.

Predlog nove uredbe EU o pošiljkah odpadkov, razlogi za revizijo veljavne uredbe, vključno s cilji, ki se želijo doseči, so bili predstavljeni na videokonferenci v decembru 2021 v okviru slovenskega predsedovanja Svetu EU. EU želi z novim načinom reševanja vprašanj v zvezi s pošiljkami odpadkov čez meje meja zagotoviti okoljsko sprejemljivejše ravnanje z odpadki na svetovni ravni, hkrati pa želi poenostaviti postopke v zvezi s prevozom odpadkov na recikliranje in ponovno uporabo, ki sta prednostni obravnavi na hierarhični lestvici ravnanja z odpadki. Poleg tega želi tudi bolje preprečevati nezakonite pošiljke odpadkov. Slovensko predsedstvo je na tej delovni skupini že pozvalo države članice, naj dajo pripombe. Delo na predlogu te uredbe se nadaljuje v letu 2022.

V letu 2021 je inšpektorat v sodelovanju z MOP, Policijo in Finančno upravo Republike Slovenije (v nadaljnjem besedilu: FURS) pripravil redni letni poročili za Evropsko komisijo in podpisnice držav baselske konvencije s podatki za referenčno leto 2019. Pripravil je tudi podatke za potrebe kazalnikov stanja za čezmejno pošiljanje odpadkov.

Javne uslužbenke, zaposlene na področju pošiljanja odpadkov čez mejo, so se v letu 2021 udeležile tudi več akcij nadzora nad pošiljanjem odpadkov čez mejo, ki jih je v sodelovanju s FURS in Policijo organizirala Inšpekcija za okolje in naravo, potekale pa so v okviru projekta IMPEL SWEAP.

Dve javni uslužbenki sta se, kot že v letu 2020, udeleževali srečanj delovnih skupin Sveta EU za mednarodne zadeve (baselska, rotterdamska in stockholmska konvencija), pri čemer sta sodelovali pri pripravi usklajenih stališč EU v teh delovnih skupinah (področje baselske konvencije ter sinergije na podlagi navedenih treh konvencij) zaradi bližajoče se konference držav pogodbenic baselske konvencije. Delovna skupina Sveta EU za področje baselske, rotterdamske in stockholmske konvencije se je v letu 2021 sestala 19-krat. Od tega je bilo 9 srečanj v okviru slovenskega predsedovanja. Zadnji teden julija je potekala, zaradi razmer glede epidemije COVID-19, videokonferenca držav pogodbenic baselske, rotterdamske in stockholmske konvencije. Pod portugalskim predsedovanjem so se pripravljalni sestanki na konferenco začeli že junija in so trajali vse do konference. Predstavniki držav EU so imeli vsak dan pred začetkom konference usklajevalna srečanja. Pred vsakim takim srečanjem pa je imela razširjena skupina za predsedovanje (poleg MOP še Urad Republike Slovenije za kemikalije Ministrstva za zdravje Republike Slovenije, ki pokriva preostali dve konvenciji) še krajši posvet s predstavniki Evropske komisije in Generalnega sekretariata Sveta EU. V okviru videokonference držav pogodbenic baselske konvencije so se obravnavale le najpomembnejše vsebine, ki so pomembne za nadaljnje delovanje na področju teh konvencij, druge pa bodo obravnavane na tako imenovani *face-to-face* konferenci. Tako sta bila na konferenci s sklepom sprejeta začasni program dela in proračun baselske konvencije za leto 2022, sprejet pa je bil tudi sklep o kraju in datumu izvedbe konferenc držav pogodbenic baselske, rotterdamske in stockholmske konvencije.

Inšpektorat je okviru medresorske delovne skupine za izvajanje nadzora nad pošiljanjem odpadkov čez meje, v kateri so predstavniki Policije, FURS in inšpektorata, sodeloval pri izvedbi izobraževanja, spremembah postopkovnika, zbiranju in izmenjavi informacij ter izvajanju drugih dejavnosti za preprečevanje nezakonitih dejanj na področju čezmejnega pošiljanja odpadkov.

Inšpektorat vodi tudi evidence o izdanih soglasjih in dejanskih prevozih, opravljenih v okviru teh soglasij. Za ta namen je izdelana posebna aplikacija, ki omogoča podporo pri izdaji soglasij in pripravi podatkov za različna poročila, ki se uporabljajo kot podlaga za pripravo odgovorov bodisi na poslanska vprašanja bodisi na poizvedbe novinarjev in tudi posameznikov, ki zaprosijo za informacije javnega značaja. Tudi vzdrževanje in nadgrajevanje te aplikacije zahteva sodelovanje zaposlenih in za to področje usposobljene kadre.

# COVID-19

V letu 2021 je bilo redno obvezno delo tudi vodenje upravnih in prekrškovnih postopkov v povezavi z nadzorom glede spoštovanja zaščitnih ukrepov zaradi COVID-19.

IRSOP je konec decembra 2020 prejel pooblastilo za nadzorovanje po Zakonu o nalezljivih boleznih. Tako so inšpektorji inšpektorata za okolje in prostor rednim in izrednim nadzorom nad inšpekcijskimi zavezanci v industrijskih obratih, na gradbiščih in v večstanovanjskih objektih dodali tudi nadzor glede spoštovanja zahtev Zakona o nalezljivih boleznih in vladnih odlokov, namenjenih zajezitvi širitve nalezljive bolezni COVID-19. S 15. novembrom 2021 pa so inšpektorji inšpektorata za okolje in prostor nadzore glede spoštovanja zahtev Zakona o nalezljivih boleznih in vladnih odlokov, namenjenih zajezitvi širitve nalezljive bolezni COVID-19, okrepili, predvsem z nadzorom glede izpolnjevanja pogoja PCT in z razširitvijo izvajanja nadzorov na trgovske centre, objekte za gostinstvo, transport, bencinske servise ter javna mesta. Inšpekcijski nadzori se v večji meri opravljajo pri zavezancih, pri katerih so bile v preteklosti ugotovljene kršitve ZNB ali je pri izvajanju dejavnost večje tveganje za prenos okužbe.

Inšpektorji inšpektorata za okolje in prostor v okviru nadzorov, ki jih opravljajo pri inšpekcijskih zavezancih, preverjajo nošenje maske, zagotavljanje razkužila, omejitve glede zbiranja ter izpolnjevanje pogoja PCT (prebolel, cepljen, testiran).

Od konca decembra 2020 do 31. decembra 2021 so inšpektorji inšpektorata za okolje in prostor izvedli 9.110 inšpekcijskih nadzorov glede izpolnjevanja zahtev ZNB (v okviru enega nadzora je lahko opravljenih več pregledov), in sicer:

* 6.718 inšpekcijskih pregledov v zvezi z nošenjem mask,
* 2.554 inšpekcijskih pregledov s področja omejitve zbiranja oseb,
* 1.467 inšpekcijskih pregledov namestitve razkužil v večstanovanjskih objektih,
* 4.614 inšpekcijskih pregledov glede izpolnjevanja zahtev s področja preverjanja pogoja PCT in
* 28.279 inšpekcijskih pregledov glede izpolnjevanja pogoja PCT fizičnih oseb.

Inšpekcijski ukrepi: Po Zakonu o prekrških (ZP-1) so inšpektorji izdali štiri **plačilne naloge in dvanajst opozoril** v zvezi z zagotavljanjem pogoja PCT.

Po Zakonu o inšpekcijskih nadzorih (ZIN) so izdali 249 opozoril.

# GRADBENA, GEODETSKA IN STANOVANJSKA INŠPEKCIJA

## GRADBENA INŠPEKCIJA

Temeljna naloga gradbene inšpekcije je nadzor nad gradnjo objektov, predvsem preprečevanje nedovoljenih gradenj oziroma objektov, nadziranje izpolnjevanja zakonsko določenih bistvenih zahtev glede lastnosti objektov v vseh fazah gradnje objektov, zagotavljanje izpolnjevanja predpisanih pogojev in kakovosti dela pri opravljanju dejavnosti v zvezi z gradnjo objektov ter preprečevanje uporabe objektov brez predpisanih dovoljenj. Na IRSOP je bilo 31. decembra 2021 zaposlenih 66 gradbenih inšpektorjev, od katerih jih 63 opravlja delo na terenu.

### PRISTOJNOST IN ZAKONODAJA

Pristojnosti gradbene inšpekcije so določene v ustreznih zakonih (Gradbeni zakon, Gradbeni zakon 1, Zakon o urejanju prostora 2, Zakon o urejanju prostora 3, Zakon o arhitekturni in inženirski dejavnosti, Zakon o rudarstvu 1, Zakon o preprečevanju dela in zaposlovanja na črno 1 ipd.) in podzakonskih aktih.

Leta 2017 je potekala priprava spremembe prostorske in gradbene zakonodaje, ki je bila 24. oktobra 2017 po rednem postopku sprejeta (Gradbeni zakon, Zakon o urejanju prostora 2 ter Zakon o arhitekturni in inženirski dejavnosti). Nova prostorska in gradbena zakonodaja se je začela uporabljati 1. junija 2018.

9. decembra 2021 sta bila sprejeta nova zakona Gradbeni zakon 1 in Zakon o urejanju prostora 3, ki se začneta uporabljati 1. junija 2022.

* Gradbeni zakon (Uradni list RS, št. [61/17](http://www.uradni-list.si/1/objava.jsp?sop=2017-01-2914), [72/17 – popr.](http://www.uradni-list.si/1/objava.jsp?sop=2017-21-3507), [65/20](http://www.uradni-list.si/1/objava.jsp?sop=2020-01-0978), [15/21](http://www.uradni-list.si/1/objava.jsp?sop=2021-01-0315) – ZDUOP in [199/21](http://www.uradni-list.si/1/objava.jsp?sop=2021-01-3972) – GZ-1; v nadaljnjem besedilu: GZ): v skladu s 128. členom GZ-1 se postopki, začeti pred začetkom uporabe GZ-1, končajo po določbah GZ. V skladu s 157. členom GZ-1 z 31. decembrom 2021, ko je bil uveljavljen GZ-1, preneha veljati GZ, uporablja pa se do začetka uporabe GZ-1, torej do 1. junija 2022.
* Gradbeni zakon 1 (Uradni list RS, št. [199/21](http://www.uradni-list.si/1/objava.jsp?sop=2021-01-3972); v nadaljnjem besedilu: GZ-1): za zadeve, ki se bodo začele izvajati po 1. juniju 2022.

Novi GZ-1, ki se začne uporabljati 1. junija 2022, odpravlja neustavnost prejšnjih zakonskih ureditev, povezanih s pravico do doma, in uveljavlja druge spremembe, ki bodo v letu 2022 vplivale na delo gradbene inšpekcije.

Na podlagi določil GZ-1 gradbeni inšpektorji nadzirajo gradnjo objektov, med drugim:

* ali imajo investitorji gradbeno dovoljenje za graditev objektov oziroma dela, ki jih opravljajo, ali dela opravljajo v skladu z dovoljenjem in ali so prijavili začetek gradbenih del;
* ali se gradnja oziroma sprememba namembnosti izvaja v skladu z izdanim gradbenim dovoljenjem;
* ali se rekonstrukcija objekta izvaja v skladu z izdanim gradbenim dovoljenjem in ali je začetek del prijavljen;
* ali se gradi objekt, za katerega je izdan sklep, s katerim sta se dovolila obnova postopka in zadržanje izvršitve gradbenega dovoljenja;
* ali udeleženci pri graditvi objektov izpolnjujejo zahteve, določene z zakonom;
* ali je investitor vložil popolno prijavo začetka gradnje;
* ali ima objekt uporabno dovoljenje in ali se objekt uporablja v skladu z njim;
* ali investitorji zagotovijo, da objekti ne ogrožajo varnosti in zdravja ljudi ter okolice.

Na podlagi določil Zakona o urejanju prostora (Uradni list RS, št. [61/17](http://www.uradni-list.si/1/objava.jsp?sop=2017-01-2915) in [199/21](http://www.uradni-list.si/1/objava.jsp?sop=2021-01-3971) – ZUreP-3) gradbeni inšpektorji nadzirajo:

* izpolnjevanje predpisanih pogojev za izdelovalce in odgovorne vodje po ZUreP-2 in na njegovi podlagi izdanih predpisih.

Na podlagi določil Zakona o arhitekturni in inženirski dejavnosti (Uradni list RS, št. [61/17](http://www.uradni-list.si/1/objava.jsp?sop=2017-01-2913) – ZAID) gradbeni inšpektorji nadzirajo:

* zagotavljanje izpolnjevanja pogojev pooblaščenih arhitektov in inženirjev ter gospodarskih subjektov, ki opravljajo arhitekturno in inženirsko dejavnost.

Postopki, začeti pred začetkom uporabe GZ, se v skladu z določilom prvega odstavka 106. člena GZ končajo po določbah ZGO-1.

Tako na podlagi določil ZGO-1 gradbeni inšpektorji nadzirajo gradnjo objektov, med drugim:

* ali imajo investitorji gradbeno dovoljenje za graditev objektov oziroma dela, ki jih opravljajo, ali dela opravljajo v skladu z dovoljenjem;
* ali se gradnja oziroma sprememba namembnosti izvaja v skladu z izdanim gradbenim dovoljenjem;
* ali se dela, za katera ni treba pridobiti dovoljenj po določbah ZGO-1, izvajajo v skladu s prostorskimi akti in gradbenimi predpisi;
* ali se gradi objekt, za katerega je izdan sklep, s katerim sta se dovolila obnova postopka in zadržanje izvršitve gradbenega dovoljenja;
* ali udeleženci pri graditvi objektov izpolnjujejo zahteve, določene z ZGO-1;
* ali imajo lastniki za uporabo objektov uporabno dovoljenje in ali objekte uporabljajo v skladu z njim;
* ali objekte vzdržujejo tako, da ti ne ogrožajo varnosti in zdravja ljudi ter okolice.

Na podlagi Zakona o rudarstvu (Uradni list RS, št. [14/14](http://www.uradni-list.si/1/objava.jsp?sop=2014-01-0381) – ZRud-1) gradbeni inšpektorji nadzirajo:

* ali se rudarska dela na stavbnih zemljiščih izvajajo zakonito in
* ali se izvaja gradnja dodatne rudarske infrastrukture zunaj rudniških prostorov v skladu s predpisi, ki urejajo graditev objektov.

Gradbeni inšpektorji v okviru svoje pristojnosti izvajajo tudi obveznosti, določene z Uredbo o odlagališčih odpadkov (Uradni list RS, št. [10/14](http://www.uradni-list.si/1/objava.jsp?sop=2014-01-0244), [54/15](http://www.uradni-list.si/1/objava.jsp?sop=2015-01-2274), [36/16](http://www.uradni-list.si/1/objava.jsp?sop=2016-01-1587), [37/18](http://www.uradni-list.si/1/objava.jsp?sop=2018-01-1904) in [13/21](http://www.uradni-list.si/1/objava.jsp?sop=2021-01-0302)).

Na podlagi Zakona o nalezljivih boleznih in Zakona o interventnih ukrepih za pomoč pri omilitvi posledic drugega vala epidemije COVID-19 gradbeni inšpektorji nadzirajo spoštovanje zaščitnih ukrepov zaradi bolezni COVID-19.

**Temeljni cilji gradbene inšpekcije**

Temeljni cilji v letu 2021 so bili predvsem:

* čim učinkovitejše preprečevanje nedovoljenih gradenj oziroma objektov;
* v vseh fazah gradnje objektov nadzorovati izpolnjevanje z zakonom določenih bistvenih zahtev glede lastnosti objektov ter zagotoviti izpolnjevanje predpisanih pogojev in kakovost dela pri opravljanju dejavnosti v zvezi z gradnjo objektov;
* čim učinkovitejše preprečevanje uporabe objektov brez predpisanih dovoljenj;
* preprečevanje nezakonitega izvajanja rudarskih del na stavbnih zemljiščih;
* poročanje o izpolnjevanju gradbenih zahtev v zvezi z zaprtjem odlagališč;
* nadzorovanje spoštovanja zaščitnih ukrepov COVID-19.

Temeljni cilji dela gradbene inšpekcije so opredeljeni v okviru petih temeljnih nalog, in sicer:

* G1 – preprečevanje nedovoljenih gradenj oziroma objektov;
* G2 – nadzorovanje izpolnjevanja z zakonom določenih bistvenih zahtev glede lastnosti objektov v vseh fazah gradnje objektov ter zagotavljanje izpolnjevanja predpisanih pogojev in kakovosti dela pri opravljanju dejavnosti v zvezi z gradnjo objektov;
* G3 – preprečevanje uporabe objektov brez predpisanih dovoljenj;
* G4 – nadzorovanje drugih predpisov v pristojnosti gradbene inšpekcije;
* G5 – nadzorovanje spoštovanja zaščitnih ukrepov COVID-19.

Šifranti temeljnih nalog so povezani s področno zakonodajo, ki določa delo inšpekcije. Preglednica 4 prikazuje uporabo šifrantov temeljnih nalog pri posamezni temeljni nalogi na ravni zadev in ključnih dokumentov za gradbeno inšpekcijo.

Šifranti temeljnih nalog, ki so opredeljeni na ravni zadev in ključnih dokumentov ter opredeljujejo temeljne naloge, so določeni za naslednje vrste zadev in pripadajočih ključnih dokumentov:

* upravno-gradbena zadeva,
* prekrškovna zadeva,
* akcija.

Večina dejanj in postopkov gradbene inšpekcije je namenjena doseganju teh temeljnih ciljev, zato inšpektorji v ta namen dosledno vodijo inšpekcijske in prekrškovne postopke.

Preglednica 4: Uporaba šifrantov temeljnih nalog pri gradbeni inšpekciji

|  |  |  |
| --- | --- | --- |
| GRADBENA INŠPEKCIJA |  | Šifrant temeljne naloge, ki opredeljuje temeljno nalogo |
| **Preprečevanje nedovoljenih gradenj**  | * **82. člen GZ – nelegalni objekt**
* **83. člen GZ – neskladni objekt**
* **85. člen GZ – nevarni objekt**
* **1. točka prvega odstavka 93. člena GZ – odklop od infrastrukturnih omrežij**
* **96. člen GZ – označitev inšpekcijskega ukrepa**
* **152. člen ZGO-1 – nelegalna gradnja**
* **153. člen ZGO-1 – neskladna gradnja**
* **154. člen ZGO-1 – nevarna gradnja**
* **158. člen ZGO-1 – odklop od infrastrukturnih omrežij**
* **160. člen ZGO-1 – označitev ukrepa**
* **četrti odstavek 148. člena ZGO-1 – obnova postopka izdaje GD**
* **odločba ZUN**
* **odločba ZGO**
 | **G1 – preprečevanje nedovoljenih gradenj oziroma objektov** |
| **Nadzorovanje izpolnjevanja z zakonom določenih bistvenih zahtev glede lastnosti objektov v vseh fazah gradnje objektov ter zagotavljanje izpolnjevanja predpisanih pogojev in kakovosti dela pri opravljanju dejavnosti v zvezi z graditvijo objektov** | * **80. člen GZ (prijava začetka gradnje in izpolnjevanje bistvenih zahtev)**
* **81. člen GZ (prepoved vgrajevanja gradbenih proizvodov)**
* **86. člen GZ (odprava nepravilnosti pri izvajanju gradnje ali pri obstoječem objektu)**
* **4. točka prvega odstavka 150. člena ZGO-1 (prepoved vgradnje)**
* **1. ali 2. točka prvega odstavka 150. člena ZGO-1 (odprava nepravilnosti oziroma ustavitev gradnje)**
* **Zakon o urejanju prostora (ZUreP-2)**
* **Zakon o arhitekturni in inženirski dejavnosti (ZAID)**
 | **G2 – bistvene zahteve in izpolnjevanje pogojev** |
| **Preprečevanje uporabe objektov brez predpisanih dovoljenj** | * **84. člen GZ (neskladna uporaba objekta)**
* **3. točka prvega odstavka 93. člena GZ (prepoved uporabe)**
* **3. točka prvega odstavka 150. člena ZGO-1 (prepoved uporabe)**
* **156. člen ZGO-1 (posebni primeri uporabe)**
 | **G3 – uporaba** |
| **Nadzorovanje drugih predpisov v pristojnosti gradbene inšpekcije** | * **Zakon o rudarstvu**
* **Uredba o odlagališčih odpadkov**
 | **G4 – drugi zakoni** |
| **COVID-19** | **Izvajanje nadzora glede spoštovanja zaščitnih ukrepov COVID-19** | **G5 – COVID-19** |

Redni pregledi v zvezi z usklajenimi akcijami inšpektorata so redno obvezno delo vsakega gradbenega inšpektorja. Gradbeni inšpektor mora opraviti vsaj toliko nadzorov, kolikor jih je načrtovanih v letnem načrtu dela za posamezno akcijo. Redni pregledi so všteti v pričakovani obseg dela, določen za gradbeno inšpekcijo.

Za redne preglede štejejo tisti, ki jih inšpektorji ne izvajajo na podlagi prejete prijave, ampak na svojo pobudo, in inšpekcijski pregledi, opravljeni v okviru načrtovanih akcij. Kontrolni pregledi v zadevah, ki niso začete na podlagi prijave, prav tako spadajo med redne preglede. V zadevah, uvedenih na lastno pobudo in v okviru načrtovanih akcij, se vsi pregledi štejejo za redne preglede, tudi če je med postopkom prispela prijava.

Lastni in izhodni dokumenti, upoštevani za redne preglede, so:

* zapisnik: redni pregled;
* zapisnik: redni pregled z zaslišanjem;
* zapisnik: redni kontrolni pregled;
* zapisnik: redni kontrolni pregled – izvršba po I. osebi (izvršitev odločbe).

Med izredne preglede spadajo tisti, ki se izvajajo na podlagi prijave ali pobude. Kontrolni pregledi v zadevah, ki so začete na podlagi prijave, spadajo med izredne preglede. Lastni in izhodni dokumenti, upoštevani za izredne preglede, so:

* zapisnik: izredni pregled;
* zapisnik: izredni pregled z zaslišanjem;
* zapisnik: izredni kontrolni pregled;
* zapisnik: izredni kontrolni pregled – izvršba po I. osebi (izvršitev odločbe).

### INŠPEKCIJSKI NADZOR

Gradbeni inšpektorji so leta 2021 prejeli 3.298 prijav, ki so knjižene v 2.868 prijavnih zadevah. Po uradni dolžnosti je bilo v letu 2021 uvedenih 5.398 postopkov, od tega je bilo 4.635 inšpekcijskih in 308 prekrškovnih postopkov, 455 drugih splošnih postopkov pa se je nanašalo na delovanje gradbene inšpekcije. Od 4.635 inšpekcijskih zadev se je 1.866 zadev nanašalo na nadzor ZNB in 2.769 zadev na strokovni nadzor gradbene inšpekcije.

Skoraj vse v zvezi z življenjem, bivanjem, delom se dogaja v objektih oziroma v prostoru in vpliva na okolje in prostor, zato je temu primerno tudi število novih prijav gradbeni inšpekciji. Inšpektorji še vedno prejemajo veliko pobud, s katerimi pobudniki poskušajo civilnopravna vprašanja reševati v inšpekcijskih postopkih namesto pred pristojnim sodiščem.

Preglednica 5: Število prejetih prijav in inšpekcijskih postopkov

|  |  |
| --- | --- |
| **2021** | **Inšpekcijski nadzor na gradbenem področju** |
| Število prejetih prijav  | 3.298  |
| Število inšpekcijskih postopkov po materialnih predpisih  | 2.769  |

Iz analize prijav izhaja, da je bilo v informacijskem sistemu 31. decembra 2021 na gradbeni inšpekciji evidentiranih 10.330 neobdelanih in 17.371 obdelanih prijav (skupaj 27.701[[1]](#footnote-1)). Od 10.330 neobdelanih prijav jih je 6.870 še nerešenih. Pri tem je treba pojasniti, da je do določenih odstopanj v primerjavi z letom 2020 prišlo zaradi urejanja prijavnih zadev v povezavi z razvrščanjem prijav prek informacijskega sistema.

Leta 2021 je bilo rešenih 4.142 inšpekcijskih zadev (upravna gradbena), 332 prekrškovnih zadev, 2.346 prijavnih zadev in 405 drugih splošnih zadev. Od 4.142 inšpekcijskih zadev se je 1.271 zadev nanašalo na nadzor ZNB in 2.871 zadev na strokovni nadzor gradbene inšpekcije.

Gradbena inšpekcija je tako imela 31. decembra 2021 odprtih 21.456 zadev, od katerih je 8.840 upravnih gradbenih (595 zadev se nanaša na nadzor ZNB in 8.245 zadev na strokovni nadzor gradbene inšpekcije), 196 prekrškovnih in 1.064 drugih splošnih zadev. Na dan 31. decembra 2021 je tako skupno odprtih 11.356 prijavnih zadev.

Gradbena inšpekcija je imela 31. decembra 2021 v reševanju 8.245 upravnih inšpekcijskih zadev, ki so se nanašale na strokovni nadzor gradbene inšpekcije. V 4.014 zadevah je bila izdana inšpekcijska odločba po 152. členu ZGO-1 ali 82. členu GZ (inšpekcijski ukrepi pri nelegalni gradnji oziroma nelegalnem objektu – odstranitev objekta/vzpostavitev v prejšnje stanje). Med temi zadevami je 2.721 zadev z uvedenim izvršilnim postopkom, saj je bil že izdan sklep o dovolitvi izvršbe po drugi osebi. Od tega je v 2.433 zadevah izdan sklep o dovolitvi izvršbe izvršljiv in pravnomočen. To pomeni, da v teh primerih zavezanci nimajo več na voljo rednih pravnih sredstev. Inšpekcijski zavezanci kljub uvedenemu izvršilnemu postopku niso izvajali določb iz inšpekcijskih odločb, zato morajo gradbeni inšpektorji glede na predvideni način izvršbe (izvršba po drugi osebi, izvršba s prisilo) izvršiti tudi to. Gradbeni inšpektorji imajo evidentiranih tudi 2.541 upravnih zadev, v katerih teče ugotovitveni postopek oziroma v teh zadevah še ni bilo odločeno.

Leta 2021 so gradbeni inšpektorji v zvezi s postopki poslali 8.777 dopisov, odgovorov, obvestil in pojasnil strankam, prijaviteljem in drugim.

Gradbeni inšpektorji so v upravnih gradbenih zadevah, prekrškovnih zadevah in akcijah opravili 1.900 rednih pregledov, 2.473 izrednih pregledov in 4.104 kontrolnih pregledov (rednih in izrednih).

V okviru vseh zadev so opravili tudi 238 zaslišanj, sestavili 2.884 drugih zapisnikov in izdali 1.527 upravnih inšpekcijskih odločb.

Zoper izrečene inšpekcijske ukrepe lahko stranke v postopku vložijo pravna sredstva. V letu 2021 je gradbena inšpekcija prejela 666 pritožb zoper izdane akte v inšpekcijskem postopku in 614 odločitev drugostopenjskega organa, povezanih z vloženimi pravnimi sredstvi. Odločitve drugostopenjskega organa v zvezi z vloženimi pravnimi sredstvi so razvidne iz Preglednica 6. Tako je bilo v letu 2021 za inšpektorat neugodnih 23,13 odstotka odločitev instančnega organa, medtem ko je bilo ugodnih 76,87 odstotka odločitev.

Preglednica 6: Odločitve drugostopenjskega organa v zvezi z vloženimi pravnimi sredstvi

|  |  |  |
| --- | --- | --- |
| **Oznake vrstic** | **INŠP\_Gradb** | **Odstotek** |
| Akt delno odpravljen | 9 | 1,47 % |
| Akt je ničen | 1 | 0,16 % |
| Akt odpravljen delno in odločitev org. II. stopnje | 3 | 0,49 % |
| Akt odpravljen delno in vrnitev v ponovni postopek | 5 | 0,81 % |
| Akt odpravljen v celoti in vrnitev v ponovni postopek | 97 | 15,80 % |
| Akt se odpravi delno in pošlje pristojnemu organu | 1 | 0,16 % |
| Akt v celoti odpravljen | 13 | 2,12 % |
| Postopek se ustavi | 13 | 2,12 % |
| Pritožba se zavrne | 420 | 68,40 % |
| Pritožba se zavrže | 39 | 6,35 % |
| Sprememba odločitve v aktu | 13 | 2,12 % |
| **Skupna vsota** | 614  | **100,00 %** |

28. decembra 2013 je začel veljati Zakon o dopolnitvi Zakona o graditvi objektov (ZGO-1E), ki v 156.a členu določa dodatne razloge za odlog izvršbe inšpekcijskih ukrepov pri nelegalnih gradnjah, neskladnih gradnjah in objektih, ki se uporabljajo brez predpisanega uporabnega dovoljenja. 10. marca 2015 je začel veljati Zakon o spremembi Zakona o graditvi objektov (ZGO-1F), ki je podaljšal odloge izvršb in gradbenim inšpektorjem naložil, da najpozneje v treh mesecih po začetku veljavnosti tega zakona po uradni dolžnosti podaljšajo roke odloga, in sicer za toliko časa, kolikor znaša razlika med časom odobrenega odloga izvršbe iz že izdanega sklepa in na novo določenim najdaljšim časom odloga izvršbe. V skladu z novelo ZGO-1F je odlog izvršbe mogoč tudi v primeru pravnomočne in izvršljive inšpekcijske odločbe. V skladu s tretjim odstavkom 293. člena Zakona o splošnem upravnem postopku se lahko upravna izvršba izjemoma odloži tudi na predlog zavezanca ali upravičenca, če je bilo zoper izvršbo oziroma izvršilni naslov vloženo pravno sredstvo, pa bi z izvršbo verjetno nastala nepopravljiva škoda. Pri tem GZ določa, da se postopki, začeti pred začetkom uporabe GZ, končajo po določbah ZGO-1. Tako gradbeni inšpektor na predlog inšpekcijskega zavezanca odloži izvršbo inšpekcijske odločbe, če inšpekcijski zavezanec izkaže izpolnjevanje predpisanih zakonskih pogojev.

V letu 2021 so gradbeni inšpektorji v zvezi z odlogom izvršbe inšpekcijskih ukrepov po 293. členu ZUP in 156.a členu ZGO-1F izdali 228 sklepov o odlogu, s katerimi je bilo 63 zadev zavrnjenih, devet zavrženih in 156 odobrenih.

Natančnejše stanje s podatki o pomembnejših dejanjih in ukrepih gradbene inšpekcije v okviru postopkov v letu 2021 prikazujeta preglednici 7 in 8.

Preglednica 7: Dejanja gradbene inšpekcije v letu 2021

|  |  |  |  |  |
| --- | --- | --- | --- | --- |
| **Oznake vrstic** | **Evidentiranje prijav in pobud** | **Prekrškovna zadeva** | **Upravna gradbena** | **Skupaj** |
| Redni pregledi |  |  | 1.900  | 1.900  |
| Izredni pregledi | 157  |  | 2.473  | 2.630  |
| Kontrolni pregledi |  |  | 4.104  | 4.104  |
| Zaslišanja |  |  | 238  | 238  |
| Drugi zapisniki | 307  | 45  | 2.532  | 2.884  |
| SKUPAJ | 464  | 45  | 11.247  | 11.756  |

Preglednica 8: Ukrepi gradbene inšpekcije v letu 2021

|  |  |  |  |
| --- | --- | --- | --- |
| **Oznake vrstic** | **Evidentiranje prijav in pobud** | **Upravna gradbena** | **Skupna vsota** |
| Odločba: odklop od infrastrukture |  | 26 | 26 |
| Odločba: odprava in nadomestna |  | 6 | 6 |
| Odločba: pisni odpravek ustne odločbe |  | 3 | 3 |
| Odločba: upravna |  | 1.524 | 1.524 |
| Sklep: denarna kazen |  | 112 | 112 |
| Sklep: dovolitev izvršbe (po II. OSEBI) – G |  | 586 | 586 |
| Sklep: dovolitev izvršbe (PRISILITEV) |  | 298 | 298 |
| Sklep: o rednem pravnem sredstvu |  | 8 | 8 |
| Sklep: o stroških – kopiranje dokumentov | 1 | 2 | 3 |
| Sklep: o založitvi stroškov |  | 18 | 18 |
| Sklep: obročno plačilo |  | 2 | 2 |
| Sklep: odlog izvršbe |  | 228 | 228 |
| Sklep: stroški postopka |  | 454 | 454 |
| Sklep: upravni | 26 | 516 | 542 |
| Sklep: ustavitev izvršbe |  | 427 | 427 |
| Sklep: ustavitev postopka |  | 824 | 824 |
| Sklep: vrnitev v prejšnje stanje |  | 3 | 3 |
| x(IPS) Odločba o predlogu: OBNOVA – zavrnitev |  | 1 | 1 |
| x(IPS) Odločba: NIČNOST |  | 4 | 4 |
| x(IPS) Odločba: OBNOVA |  | 2 | 2 |
| x(IPS) Sklep o predlogu: OBNOVA – se ugodi |  | 1 | 1 |
| x(IPS) Sklep o predlogu: OBNOVA – zavrženje |  | 3 | 3 |
| x(IPS) Sklep: OBNOVA – po uradni dolžnosti |  | 1 | 1 |

Natančnejše stanje s podatki o dejanjih in ukrepih gradbene inšpekcije v okviru postopkov v upravnih gradbenih in prekrškovnih zadevah ter akcijah v letu 2021, ki so bili opravljeni pri uresničevanju petih ciljev gradbene inšpekcije.

Preglednica 9: Dejanja in ukrepi gradbene inšpekcije po temeljnih nalogah v letu 2021

|  |  |  |  |  |  |
| --- | --- | --- | --- | --- | --- |
| **Opomba**: Dokument lahko vsebuje tudi več temeljnih nalog (npr. v enem zapisniku je lahko tudi več temeljnih nalog, zato vsota pregledov po temeljnih nalogah ni enaka številu pregledov, ki se štejejo v kvoto 6.500). | **G1 – PREPREČEVANJE NEDOVOLJENIH** **GRADENJ** | **G2 – BISTVENE** **ZAHTEVE IN IZPOLNJEVANJE** **POGOJEV** | **G3 – UPORABA** | **G4 – DRUGI** **ZAKONI** | **G5 – NADZOR GLEDE****COVID-19** |
| Odločba: odprava in nadomestna | 5 | 1 |  |  |  |
| Odločba: odprava PN in nadomestitev | 1 |  |  |  |  |
| Odločba: opomin | 69 | 16 | 8 | 4 |  |
| Odločba: pisni odpravek ustne odločbe | 3 |  |  |  |  |
| Odločba: plačilni nalog | 121 | 8 | 3 | 4 |  |
| Odločba: prekrškovna | 69 | 4 | 2 |  |  |
| Odločba: upravna | 1.097 | 376 | 81 | 1 | 14 |
| x(IPS) Odločba o predlogu: NIČNOST – zavrnitev | 1 |  |  |  |  |
| x(IPS) Odločba: NIČNOST | 2 | 2 |  |  | 1 |
| x(IPS) Odločba: OBNOVA | 2 |  |  |  |  |
| Sklep: denarna kazen | 97 | 4 | 13 |  | 3 |
| Sklep: dovolitev izvršbe (po II. OSEBI) – G | 565 | 18 | 7 |  | 2 |
| Sklep: dovolitev izvršbe (PRISILITEV) | 233 | 29 | 44 |  | 2 |
| Sklep: o rednem pravnem sredstvu | 8 |  |  |  |  |
| Sklep: o založitvi stroškov | 18 |  |  |  |  |
| Sklep: obročno plačilo | 2 |  | 1 |  |  |
| Sklep: odlog izvršbe | 210 | 7 | 12 |  |  |
| Sklep: prekrškovni | 1 |  |  |  |  |
| Sklep: splošno | 3 | 2 | 1 | 2 |  |
| Sklep: stroški postopka | 406 | 27 | 23 |  | 1 |
| Sklep: upravni | 456 | 33 | 28 | 7 | 6 |
| Sklep: ustavitev izvršbe | 363 | 37 | 30 |  |  |
| Sklep: ustavitev postopka | 511 | 291 | 79 | 1 | 21 |
| Sklep: vrnitev v prejšnje stanje | 5 | 1 |  |  |  |
| x(IPS) Sklep o predlogu: OBNOVA – se ugodi | 1 |  |  |  |  |
| x(IPS) Sklep o predlogu: OBNOVA – zavrženje | 3 |  |  |  |  |
| Zapisnik: izredni kontrolni pregled | 2.409 | 254 | 124 | 26 | 731 |
| Zapisnik: izredni pregled | 1.602 | 293 | 116 | 43 | 600 |
| Zapisnik: izredni pregled z zaslišanjem | 339 | 26 | 31 | 4 | 137 |
| Zapisnik: izvršba po I. osebi (legalizacija) | 168 | 1 | 12 | 1 | 10 |
| Zapisnik: izvršba po II. osebi | 9 | 2 |  |  |  |
| Zapisnik: drugo |  |  |  |  |  |
| Zapisnik: prekrškovni | 33 | 7 | 4 | 2 | 2 |
| Zapisnik: prijava |  |  |  |  |  |
| Zapisnik: redni kontrolni pregled | 672 | 322 | 76 | 11 | 276 |
| Zapisnik: redni pregled | 664 | 715 | 59 | 6 | 503 |
| Zapisnik: redni pregled z zaslišanjem | 138 | 74 | 18 | 10 | 187 |
| Zapisnik: sestanek |  |  |  |  |  |
| Zapisnik: ugotovitveni | 779 | 230 | 72 | 2 | 9 |
| Zapisnik: zaslišanje | 205 | 25 | 6 | 2 | 46 |
| Odločba: odprava ODL (prekrškovna) | 3 |  |  |  |  |
| x(IPS) Odločba o predlogu: OBNOVA – zavrnitev | 1 |  |  |  |  |
| x(IPS) Sklep: OBNOVA – po uradni dolžnosti | 1 |  |  |  |  |
| Sklep: prekrškovni – stroški | 2 |  |  |  |  |
| Zapisnik: prijava – urad |  |  |  |  |  |
| Zapisnik: izredni kontrolni pregled – izvršba po I. osebi  | 113 | 39 | 14 | 1 | 35 |
| Zapisnik: redni kontrolni pregled – izvršba po I. osebi  | 53 | 54 | 4 | 1 | 18 |
| Zapisnik: ZNB |  |  |  |  | 1.312 |

V letnem načrtu dela inšpektorata za leto 2021 je bilo za gradbeno inšpekcijo za nadzor nad graditvijo objektov predvidenih 6.500 inšpekcijskih pregledov. Gradbeni inšpektorji so leta 2021 na področju graditve objektov opravili 8.477 inšpekcijskih pregledov,[[2]](#footnote-2) kar pomeni, da so bili zastavljeni cilji iz letnega načrta dela za leto 2021 uresničeni.

Spodnja preglednica prikazuje število načrtovanih rednih pregledov po posameznih temeljnih nalogah v letu 2021 in doseganje v načrtu predvidenih rednih pregledov po temeljnih nalogah.

Preglednica 10: Izpolnjevanje načrta rednih inšpekcijskih pregledov v letu 2021

|  |  |  |
| --- | --- | --- |
| **Temeljna naloga – gradbena inšpekcija** | **Načrtovani redni pregledi v letu 2021** | **Opravljeni redni inšpekcijski pregledi v letu 2021** |
| Preprečevanje nedovoljenih gradenj oziroma objektov | 410 | 1.474 = 359,9-odstotna uresničitev načrta |
| Izpolnjevanje z zakonom določenih bistvenih zahtev glede lastnosti objektov | 360 | 1.111 = 308,6-odstotna uresničitev načrta |
| Preprečevanje uporabe objektov brez predpisanih dovoljenj | 60 | 153 = 255- odstotna uresničitev načrta |
| Načrtovano število rednih pregledov | 830 | 2.738 = 329,8- odstotna uresničitev načrta |

Opomba:V enem zapisniku je lahko tudi več temeljnih nalog, zato vsota pregledov po temeljnih nalogah ni enaka številu pregledov, ki se štejejo v kvoto 6.500.

Število pregledov je pridobljeno v okviru postopkov: upravna gradbena zadeva, prekrškovna zadeva in akcija, iz dokumentov redni zapisniki, kontrolni redni zapisniki, redni zapisniki z zaslišanjem in redni kontrolni pregled – izvršba po I. osebi (izvršitev odločbe).

Glavni cilj nadzora v letu 2021 je bil zaščititi javni interes pri graditvi objektov. Gradbena inšpekcija v okviru svojih pravic in obveznosti, ki jih določajo predpisi, in v okviru svoje pristojnosti zagotavlja zaščito javnega interesa. Objekti morajo biti v skladu s prostorskimi izvedbenimi akti in predpisi o urejanju prostora, izpolnjevati morajo bistvene zahteve in biti evidentirani. Pristojni organi in vsi udeleženci morajo pri graditvi objektov vsak zase ter v okviru pravic in obveznosti, ki jih določajo predpisi, zagotavljati izpolnjevanje predpisanih zahtev.

Gradbena inšpekcija je v letu 2021 z inšpekcijskimi nadzori zagotavljala izpolnjevanje predpisanih pogojev in kakovost dela pri opravljanju dejavnosti v zvezi z gradnjo objektov. Za uresničevanje tega cilja si je prizadevala s povečanim obsegom nadzora nad aktivnimi gradbišči, ugotovljenih na podlagi podatkov o izdanih gradbenih dovoljenjih, prijav začetka gradnje in podatkov drugih področnih inšpekcij. Ob nadzoru nad aktivnimi gradbišči smo preverjali tudi, ali udeleženci pri gradnji izpolnjujejo predpisane pogoje, s čimer smo želeli zagotoviti, da ti udeleženci izpolnjujejo osnovne pogoje za opravljanje dela. V zvezi s tem smo v letu 2021 izvedli tudi tri usklajene akcije na gradbiščih, in sicer nadzor nad vgrajevanjem gradbenih proizvodov, nadzor nad prijavo začetka gradnje in nadzor nad delom udeležencev pri graditvi objektov oziroma na gradbiščih. Ugotovitve akcij so navedene v nadaljevanju.

Poleg nadzora nad izpolnjevanjem predpisanih pogojev in kakovostjo dela si je gradbena inšpekcija v letu 2021 prizadevala za čim učinkovitejše preprečevanje nastanka nedovoljenih gradenj oziroma nedovoljenih objektov in nadaljevala sistematični nadzor nad novogradnjami, in sicer je ugotavljala, ali je bilo za nameravano oziroma že začeto gradnjo pridobljeno pravnomočno gradbeno dovoljenje, da se prepreči gradnja brez gradbenih dovoljenj (4. člen GZ). V zvezi s tem smo znova izvedli usklajeno akcijo nadzora nad preprečevanjem nedovoljenih objektov v zadevah, v katerih IRSOP ni prejel pobude za ukrepanje. Gradbeni inšpektorji so bili usmerjeni v odkrivanje nedovoljenih gradenj predvsem na varovanih in drugih območjih. Tako so z rednimi pregledi območij, ki jih nadzirajo, preverjali, ali se gradnje objektov izvajajo na podlagi izdanih pravnomočnih gradbenih dovoljenj in na podlagi prijav začetka gradnje v skladu s 63. členom GZ. Kadar smo ugotovili, da je gradnja dovoljena, smo preverjali tudi skladnost objekta z izdanim gradbenim dovoljenjem. Gradbeni inšpektorji so redno opravljali tudi kontrolne preglede na terenu, tako po svoji presoji kot po prejemu prijav o domnevnih nedovoljenih delih, glede na informacije iz medijev in podobno, predvsem z namenom čim hitrejšega odkrivanja nedovoljenih objektov in drugih nepravilnosti po GZ. Menimo, da smo z rednim nadzorom pri pregledanih objektih učinkovito preprečevali nastanek nedovoljenih objektov in s tem delovali tudi preventivno.

Gradbena inšpekcija je v letu 2021 prednostno izvajala nadzor predvsem nad nevarnimi gradnjami oziroma objekti, pri katerih je to pomembno tudi zaradi javnega interesa.

O nedovoljeni gradnji stanovanj ali enostanovanjskih stavb, ki jih investitor trži ali obstaja možnost, da jih bo tržil, gradbeni inšpektor lahko obvesti stanovanjsko inšpekcijo ter ji zaradi uvedbe postopkov po Zakonu o varstvu kupcev stanovanj in enostanovanjskih stavb sporoči razpoložljive podatke. V letu 2021 tovrstnih primerov ni bilo.

GZ je določil prehodno obdobje za začetek izvajanja nalog občinske inšpekcije, in sicer da če na dan začetka uporabe GZ občina nima občinske inšpekcije ali za namen inšpekcijskega nadzora ni ustanovljena skupna občinska uprava, inšpekcijski nadzor iz drugega odstavka 8. člena opravljajo gradbeni inšpektorji, vendar najpozneje do 1. januarja 2020. Tako je gradbena inšpekcija v že začetih zadevah izvajala tudi nadzor nad izvajanjem vzdrževalnih del, saj se v okviru izvajanja vzdrževalnih del velikokrat izvaja rekonstrukcija objekta, za katero pa je pred začetkom gradnje treba pridobiti gradbeno dovoljenje. Na območjih, na katerih občinska inšpekcija že deluje, so gradbeni inšpektorji prijave, ki še niso obravnavane in po GZ spadajo v pristojnost občinskih inšpekcij, odstopili pristojni občinski inšpekciji.

Gradbena inšpekcija je v letu 2021 poleg navedenih nalog opravljala tudi nadzor nad gradnjo in uporabo stavb, namenjenih za javno rabo, saj je pri teh stavbah posebej močno izražen javni interes glede izpolnjevanja bistvenih zahtev v zvezi z gradnjo in uporabo objekta. Objekt v javni rabi je v skladu s 26. točko prvega odstavka GZ objekt ali del objekta, katerega raba je pod enakimi pogoji namenjena vsem: nestanovanjska stavba, kot je gostinska stavba, poslovna in upravna stavba, trgovska stavba in stavba za storitvene dejavnosti, stavba za promet in stavba za izvajanje komunikacij, stavba splošnega družbenega pomena, obredna stavba in druga nestanovanjska stavba, če je namenjena za javno rabo, ter javna površina, kot so javna cesta, ulica, trg, tržnica, igrišče, parkirišče, pokopališče, park, zelenica, rekreacijska površina.

Gradbena inšpekcija je nadzor usmerila predvsem v objekte, v katerih se zadržuje veliko ljudi. GZ določa, da je uporaba objekta neskladna, če gre za uporabo objekta ali dela objekta brez uporabnega dovoljenja, v nasprotju z izdanim gradbenim dovoljenjem ali nasprotju z uporabnim dovoljenjem. Za začetek uporabe objekta, za katerega je predpisana pridobitev gradbenega dovoljenja, je treba imeti uporabno dovoljenje, razen za nezahtevni objekt. Objekte je treba uporabljati v skladu z uporabnim in gradbenim dovoljenjem. Več o tem bomo opisali pri izvedeni usmerjeni akciji.

Objekti morajo izpolnjevati bistvene zahteve glede na namen, vrsto, velikost, zmogljivost, predvidene vplive in druge značilnosti objekta ter druge zahteve. Bistvene zahteve so gradbenotehnične lastnosti, ki jih morajo izpolnjevati objekti za zagotavljanje varne in učinkovite rabe. Gradbena inšpekcija je v letu 2021 izvajala tudi nadzor nad izpolnjevanjem predpisanih bistvenih zahtev za objekte, ki spadajo v njeno pristojnost. Nadzor smo izvajali predvsem pri stanovanjskih objektih, javnih objektih in poslovnih stavbah, objektih, ki imajo vplive na okolje, pri objektih, ki so zahtevni objekti po predpisih o graditvi objektov, ter nad rekonstrukcijami starih objektov, predvsem v mestnih jedrih in drugih gosto naseljenih območjih. Uresničevali smo tudi cilj zagotovitve izpolnjevanja bistvenih zahtev objektov (15. člen GZ) in drugih zahtev za objekte (15. in 24. člen GZ). Po 1. juniju 2018, ko se je začel uporabljati GZ, je za nadzor nad izpolnjevanjem bistvenih zahtev in pogojev, določenih v gradbenem in uporabnem dovoljenju, predvidena pristojnost različnih inšpektorjev, in sicer glede na delovno področje, v katero te bistvene zahteve in pogoji spadajo, razen če drug zakon določa drugače. Gre torej za primere, v katerih predpisane bistvene zahteve ali pogoji v gradbenem ali uporabnem dovoljenju spadajo v pristojnost oziroma na delovno področje drugega ministrstva in ne ministrstva, pristojnega za graditev. V teh primerih je v skladu s pristojnostjo, ki jo vzpostavlja GZ, nadzor nad njimi prevzela inšpekcija, ki deluje na tem delovnem področju.

V letu 2021 smo nadzirali prijave začetka gradnje, ki je pomembna predpisana faza procesa graditve po GZ. Investitor mora pri pristojnem upravnem organu za gradbene zadeve osem dni pred začetkom izvajanja gradnje objekta, za katerega se zahteva gradbeno dovoljenje, razen pri spremembi namembnosti, prijaviti začetek gradnje. Prijava se vloži na obrazcu. Prijava v skladu s 63. členom GZ vsebuje predpisano dokumentacijo. Z GZ je tako določena pristojnost inšpekcijskega ukrepanja v zvezi s prijavo začetka gradnje in izpolnjevanjem bistvenih zahtev, zato smo v sklopu akcije nadzora nad delom udeležencev pri graditvi objektov oziroma na gradbiščih preverili tudi, ali se gradnja, za katero je predpisana prijava začetka gradnje, izvaja na podlagi popolne prijave, predpisane dokumentacije za izvedbo gradnje in imenovanja nadzornika. V zvezi s tem smo v letu 2021 izvedli tudi usklajeno akcijo, in sicer nadzor nad prijavo začetka gradnje. Ugotovitve akcije so navedene v nadaljevanju.

Gradbena inšpekcija je v zvezi z zagotavljanjem izpolnjevanja predpisanih bistvenih zahtev za objekte izvajala tudi usklajeni nadzor nad delom udeležencev pri graditvi objektov oziroma na gradbiščih, s katerim je preverjala, ali izvajalci pri graditvi objektov izpolnjujejo z zakonom določene pogoje za opravljanje svojega dela, kot so določeni v 14. členu GZ, v povezavi s pristojnostmi nadzora, opredeljenimi z določili Zakona o preprečevanju dela in zaposlovanja na črno. Preverili smo tudi investitorje in nadzornike, ali kot udeleženci pri graditvi objektov izpolnjujejo z zakonom določene obveznosti in pogoje za opravljanje svojega dela.

Leta 2021 smo v sklopu akcije nadzora nad delom udeležencev na gradbiščih opravili tudi nadzor nad označitvijo in zaščito gradbišč na podlagi določb Gradbenega zakona in podzakonskih predpisov, izdanih na njegovi podlagi, med katere spada tudi Pravilnik o gradbiščih.

Ustrezni gradbeni proizvodi so eden glavnih pogojev za izpolnjevanje bistvenih zahtev za objekte. Zakon določa, da gradbeni inšpektor prepove vgrajevanje gradbenih proizvodov, ki ne izpolnjujejo predpisanih pogojev. Nova ureditev trga po vstopu Slovenije v EU in s tem enostavnejši pretok blaga, storitev in delovne sile v okviru EU sta še povečala zanimanje oseb iz tretjih držav za slovenski trg. Zato mora biti gradbena inšpekcija pri nadzoru nad vgrajevanjem gradbenih proizvodov (preverjamo predvsem opremljenost proizvodov z dokazili o ustreznosti) in pri opravljanju storitev s področja graditve objektov pri pravnih in tudi fizičnih osebah iz držav EU in tretjih držav še bolj pozorna. Tako kot prejšnja leta smo v zvezi s tem tudi v letu 2021 sodelovali s tržno inšpekcijo. S tem želimo zagotoviti kakovost gradbenih proizvodov (28. člen GZ) ter tako zagotavljati izpolnjevanje bistvenih in drugih zahtev za objekte (15. člen GZ).

V objekte se vgrajujejo gradbeni materiali in proizvodi, ki so bili dani na trg ali jim je bila omogočena dostopnost na trgu v skladu s predpisi, ki urejajo gradbene in druge proizvode, ki izpolnjujejo zahteve iz predpisov, ki urejajo tehnične zahteve za proizvode in ugotavljanje skladnosti, ter predpisov, ki urejajo splošno varnost proizvodov. Vgrajeni morajo biti tako, da objekti lahko dosežejo namen, kot ga določa zakon, in sicer glede na način vgradnje posameznih vrst gradbenih in drugih proizvodov, glede na dele objektov, v katere se gradbeni in drugi proizvodi z izbranimi lastnostmi lahko vgradijo, glede na način dokazovanja primernosti vgradnje in glede na druge zahteve, s katerimi se zagotovi, da vgrajeni materiali omogočajo izpolnjevanje bistvenih zahtev za objekte. V zvezi z nadzorom nad vgrajevanjem gradbenih proizvodov smo želeli zagotoviti vgrajevanje gradbenih proizvodov, ki izpolnjujejo pogoje iz predpisov, ki urejajo dajanje gradbenih proizvodov na trg, oziroma izpolnjevanje lastnosti za vgradnjo glede na načrtovane in predpisane zahteve. V ta namen smo leta 2021 ponovili akcijo preverjanja ustreznosti vgrajenih gradbenih proizvodov v objekte. Glavna ugotovitev te akcije je bila, da se v veliki meri vgrajujejo lesena ostrešja, ki niso dana na trg v skladu z zakonom. Tretjina pregledanega lesa ostrešij je bila namreč brez certifikata in oznake CE. Poročilo o opravljeni akciji sledi v nadaljevanju.

Gradbena inšpekcija v letu 2021 kršitev Zakona o preprečevanju dela in zaposlovanja na črno ni ugotovila oziroma zaznala. Pri tem dodajamo, da za inšpektorat po sedanjih predpisih o opravljanju nadzora ni določb, ki bi bile neposredno povezane s preprečevanjem zaposlovanja na črno, zato tovrstni nadzor izvaja le posredno, prek preverjanja pogodb med udeleženci pri graditvi, pooblastil izvajalcev, vodij del, nadzornikov itd., v okviru rednih in izrednih pregledov gradbišč, medtem ko glede na okvir pristojnosti preprečuje delo na črno tako, da pri udeležencih pri graditvi objektov (izvajalec, nadzornik, projektant) in subjektih, ki opravljajo geodetsko dejavnost, preverja, ali izpolnjujejo pogoje za opravljanje take dejavnosti. Na splošno v tem segmentu nadzora ni ugotovljenih večjih nepravilnosti, kljub temu pa je zaradi preprečevanja dela na črno treba nadzor opravljati nenehno.

Z dnem začetka veljavnosti Zakona o rudarstvu so prenehale veljati določbe in deli ZGO-1, ki so obravnavali nelegalne kope. Nelegalni kop pomeni, da se na določenem območju izvaja ali je bilo izvedeno nezakonito rudarsko delo. Gradbeni inšpektorji so v letu 2021 v eni zadevi opravili postopkovna dejanja v zvezi z nelegalnimi kopi.

S spremembo ZRud-1, ki je začel veljati 28. decembra 2013, so določeni tudi ukrepi posameznih inšpektorjev v primeru nezakonitega izvajanja rudarskih del. Tako so gradbeni inšpektorji pristojni za nadzor nad nezakonitim izvajanjem rudarskih del na stavbnih zemljiščih in za nadzor nad gradnjo dodatne rudarske infrastrukture zunaj rudniških prostorov v skladu s predpisi, ki urejajo graditev objektov. Nezakonita rudarska dela so raziskovanje mineralnih surovin brez dovoljenja za raziskovanje in izkoriščanje mineralnih surovin brez koncesije za izkoriščanje.

Tudi Uredba o odlagališčih odpadkov, ki je začela veljati 22. februarja 2014, določa pristojnosti gradbene inšpekcije, in sicer v tretjem odstavku 53. člena določa, da pristojno ministrstvo odloči o spremembi okoljevarstvenega dovoljenja iz prvega odstavka 53. člena, če iz poročila inšpektorata, pristojnega za graditev, izhaja, da so izpolnjene gradbene zahteve v zvezi z zaprtjem odlagališča, in iz poročila inšpektorata izhaja, da so izpolnjene vse zahteve v zvezi z zapiranjem odlagališča v skladu s to uredbo. Leta 2021 je gradbena inšpekcija Agenciji Republike Slovenije za okolje v zvezi z odločanjem o spremembi okoljevarstvenega dovoljenja iz prvega odstavka 53. člena Uredbe o odlagališčih odpadkov poslala dve poročili o izpolnjevanju vseh zahtev v zvezi z zapiranjem odlagališča v skladu s to uredbo.

Izvajanje upravnih izvršb inšpekcijskih odločb po drugi osebi je gradbena inšpekcija opravljala v skladu z zakonodajo in svojimi prednostnimi nalogami pri izvršilnih postopkih ter glede na vrstni red izvršb. V metodologiji so pri upravnih izvršbah navedeni določeni parametri za točkovanje objektov, pri katerih so upoštevani javni interes, zdravje in varnost ljudi ipd. Cilj izvršb je bil zmanjšati število nelegalnih gradenj in drugih nezakonitosti ter s tem preprečevati nastajanje novih nelegalnih gradenj in drugih nezakonitosti.

V letu 2021 je bilo opravljenih 11 izvršb po drugi osebi, in sicer devet v zvezi z nevarnimi gradnjami manj zahtevnih objektov (trije oporni zidovi, en kozolec in pet stanovanjskih objektov) ter dve izvršbi v zvezi z manj zahtevnim objektom, v zadevah, v katerih so bila založena sredstva za izvršbo (stanovanjski in počitniški objekt).

Zakon o splošnem upravnem postopku v drugem odstavku 297. člena določa, da lahko organ, ki opravlja izvršbo, s sklepom naloži zavezancu, naj založi znesek, potreben za kritje izvršilnih stroškov, proti poznejšemu obračunu. Izdaja sklepov o založitvi sredstev je bila v letu 2021 redno delo. Sklepi o založitvi sredstev so se izdajali po prednostnem seznamu izvršilnih zadev za leto 2021, ki še nimajo izdanega sklepa o založitvi sredstev – razen glede nevarnih gradenj. V letu 2021 je gradbena inšpekcija tudi nadaljevala postopke s seznama za izdajo sklepov za založitev sredstev iz preteklih let, v katerih sklep o založitvi sredstev še ni bil izdan.

Gradbena inšpekcija izvaja izvršbe v skladu z zakonodajo in svojimi prednostnimi nalogami v izvršilnih postopkih. Izvršba po drugi osebi se opravi, ko pride na vrsto na izvršilnem seznamu. Obseg in količino izvršb po drugi osebi določajo predvsem višina s proračunom zagotovljenih denarnih sredstev, namenjenih za izvršbe, ter velikost in zapletenost izvršbe. Postopke izvršb podaljšujejo tudi odlogi izvršb po 156.a členu ZGO-1 in 293. členu ZUP.

V letu 2021 sta bila za izvršbe po drugi osebi sprejet proračun v višini 1.500.000,00 EUR in veljavni proračun v višini 1.174.403,76 EUR. V letu 2021 je bilo vseh izplačil v višini 1.054.288,86 EUR, od tega je bilo za rušenje nedovoljeno zgrajenih objektov porabljenih 54.359,08 EUR, preostala sredstva v višini 999.929,78 EUR pa so bila porabljena za okoljske izvršbe.

Leta 2021 so v 110 zadevah izvršbo izpeljali inšpekcijski zavezanci. V 180 zadevah je bilo pridobljeno upravno dovoljenje oziroma so bili objekti legalizirani. V 228 primerih je bil dovoljen odlog izvršbe inšpekcijskih ukrepov po 293. členu ZUP in 156.a členu ZGO-1F, zato ta ni bila mogoča. Tako je bilo v letu 2021 odobrenih 156 odlogov izvršb, 63 je bilo zavrnjenih in devet zavrženih.

V letu 2021 je bila nepravilnost odpravljena v skupno 301 zadevi.

V letu 2021 je gradbena inšpekcija izvrševanje inšpekcijskih odločb zagotavljala tudi z izrekanjem denarnih kazni, da je kršilce prisilila k upoštevanju in izvrševanju inšpekcijskih ukrepov, s čimer je želela zagotoviti upoštevanje inšpekcijskih ukrepov. Tako smo izdali 298 sklepov z denarno prisilo in 112 sklepov z izrečeno denarno kaznijo v skupnem znesku 314.500,00 EUR.

V letu 2020 je bilo izrečenih 92 opozoril na podlagi 33. člena Zakona o inšpekcijskem nadzoru, ki določa, da če inšpektor pri opravljanju nalog inšpekcijskega nadzora odkrije nepravilnosti in oceni, da je glede na pomen dejanja zadosten ukrep opozorilo, najprej le ustno opozori na nepravilnosti in na njihove posledice ter določi rok za njihovo odpravo. Inšpektor svoje ugotovitve, izrečeno opozorilo in rok za odpravo pomanjkljivosti navede v zapisniku.

Izvajali smo tudi nadzor nad priključevanjem nedovoljenih gradenj na gospodarsko javno infrastrukturo, saj zakon določa, da gradbeni inšpektor z odločbo naloži upravljavcu infrastrukture, da izvede odklop. Če je nedovoljena gradnja priključena prek legalne gradnje, naloži tudi njen odklop. Z odklopi oziroma preprečevanjem priklopov nedovoljenih objektov želimo zmanjšati število nedovoljenih gradenj. V 26 zadevah je bil odrejen tudi odklop nedovoljene gradnje z gospodarske javne infrastrukture.

Na nedovoljenih gradnjah smo označevali izrečene inšpekcijske ukrepe in prepovedi, kot to predvideva ZGO-1 oziroma GZ. ZGO-1 vsebuje precej ožje določbe glede označitve inšpekcijskega ukrepa, in sicer omogoča, da gradbeni inšpektor na nedovoljeni gradnji z inšpekcijskim ukrepom ustrezno označi prepoved nadaljevanja gradnje oziroma uporabe in priključevanja na gospodarsko javno infrastrukturo ter postavi ustrezne znake za pečatenje ter merilne in druge kontrolne naprave in opremo, s katerimi je mogoče ugotavljati kršitev prepovedi, izrečenih z inšpekcijsko odločbo. Z določbo GZ, ki se je začela uporabljati 1. junija 2018, se inšpekcijski ukrep na nepremičnini ne označi samo, kadar je treba označiti prepoved nadaljevanja gradnje, temveč vedno, kadar je bila izrečena prepoved uporabe in vgrajevanja gradbenih proizvodov, odrejena odprava nepravilnosti, ustavitev izvajanja gradnje ali odstranitev objekta (izjema so le gradnje, za katere ni predpisano gradbeno dovoljenje, in nezahtevni objekti). V skladu z GZ smo po vročitvi inšpekcijske odločbe, s katero sta prepovedani uporaba in vgradnja gradbenih proizvodov ter odrejeni odprava nepravilnosti in ustavitev izvajanja gradnje ali odstranitev objekta, gradbišče oziroma objekt označili s tablo ne glede na to, ali je inšpekcijski zavezanec oziroma lastnik navzoč, razen kadar gre za gradnjo, za katero ni predpisano gradbeno dovoljenje, in pri nezahtevnih objektih. S tem ukrepom smo uresničevali cilj odvračanja od nadaljevanja gradnje, seznanitve vseh deležnikov z izrečenim inšpekcijskim ukrepom in odvrnitve njihovega sodelovanja v procesu gradnje, hkrati pa tudi morebitne dejanske ali možne uporabnike objekta seznanjali z izrečenimi inšpekcijskimi ukrepi. Še zlasti pomembni so ti ukrepi pri nevarnem objektu, pri katerem je ugotovljena neposredna nevarnost objekta za zdravje in življenje ljudi ter premoženje večje vrednosti. V letu 2021 je bilo opravljenih 347 označitev izrečenega inšpekcijskega ukrepa in prepovedi (samo na podlagi odločb, izdanih po GZ). Kadar je zavezanec takoj upošteval inšpekcijski ukrep ali odpravil ugotovljene nepravilnosti, smo upoštevali ekonomičnost postopka in v izognitev nepotrebnim stroškom za zavezance označitev ni bila izvedena. V letu 2021 smo javnost in posamezne osebe redno obveščali o inšpekcijskih ukrepih in delu inšpekcije.

### PREKRŠKOVNI POSTOPEK

Po Zakonu o prekrških o prekrških odločajo prekrškovni organi. To so upravni in drugi državni organi in nosilci javnih pooblastil, ki nadzorujejo izvajanje zakonov in uredb, s katerimi so prekrški določeni. Postopek o prekršku se začne po uradni dolžnosti, ko prekrškovni organ v okviru svoje pristojnosti v ta namen opravi kakršno koli dejanje, ali z vložitvijo pisnega predloga oškodovanca, državnega tožilca ali državnega organa, nosilca javnih pooblastil ali samoupravne lokalne skupnosti.

Pri ugotovljenem prekršku se storilcu izreče globa, vendar pa lahko pooblaščena uradna oseba prekrškovnega organa kršilca namesto izreka sankcije samo opozori, če je storjeni prekršek neznatnega pomena in pooblaščena uradna oseba presodi, da je opozorilo glede na pomen dejanja zadosten ukrep.

Vodenje prekrškovnih postopkov je bilo redno delo. V letu 2021 je bilo prejetih 123 predlogov za uvedbo postopka o prekršku, uvedenih je bilo 308 postopkov o prekršku in rešenih 332 prekrškovnih postopkov.

Gradbeni inšpektorji so v letu 2021 uvedli 308 prekrškovnih postopkov, v sklopu katerih so izdali globe v skupnem znesku 203.150,00 EUR. Izdanih je bilo 74 odločb o prekršku v skupni višini izrečenih glob 127.650,00 EUR in 131 plačilnih nalogov po ZP-1 v skupni višini izrečenih glob 75.500,00 EUR. Izdanih je bilo tudi 94 prekrškovnih opominov.

V prekrškovnih postopkih je bilo vloženih 22 zahtev za sodno varstvo in pet napovedi zahteve za sodno varstvo. Gradbena inšpekcija je v letu 2021 prejela 16 odločitev o zahtevi za sodno varstvo, v katerih je sodišče v šestih zadevah ustavilo postopek (37,5 %), v petih zadevah je zahtevo za sodno varstvo zavrnilo in potrdilo odločitev gradbene inšpekcije (31,25 %), v eni zadevi spremenilo globo (6,25 %), v dveh zadevah globe ni izreklo (12,5 %) ter v dveh zadevi globo spremenilo v opomin (12,5 %).

Natančnejše stanje s podatki o dejanjih in ukrepih gradbene inšpekcije v okviru prekrškovnih postopkov v letu 2021 prikazuje spodnja preglednica.

Preglednica 11: Dejanja in ukrepi gradbene inšpekcije v okviru prekrškovnih postopkov v letu 2021

|  |  |  |  |  |  |  |
| --- | --- | --- | --- | --- | --- | --- |
| **Število prekrškovnih postopkov** | **Število obvestil o prekršku** | **Število opozoril** | **Št. plačilnih nalogov** | **Št. odločb – globa** | **Št. odločb –opomin** | **Št. zahtev za sodno varstvo** |
| 308 | 0 | 7 | 131 | 74 | 94 | 22 |

V spodnji preglednici so prikazane skupna višina izrečenih glob, prikazana kot nastanek terjatve, višina plačil izrečenih glob kot plačilo terjatve in višina plačil izrečenih glob s priznanim 50-odstotnim popustom.

Preglednica 12: Terjatve v prekrškovnih postopkih gradbene inšpekcije v letu 2021

|  |  |
| --- | --- |
|  | **Prekrškovna globa (v EUR)** |
| Nastanek terjatve | 203.150,00  |
| Plačilo terjatev | 162.150,00 |
| Plačilo s 50-odstotnim popustom | 66.075,00 |

### AKCIJE V LETU 2021

V letu 2021 je bilo opravljenih več skupnih akcij gradbene inšpekcije, to je preverb stanja, da bi ugotovili in preprečili večji obseg kršitev ter zaščitili javni interes. Tako je v letu 2021 potekalo šest akcij nadzora, in sicer nadzor nad:

* preprečevanjem nedovoljenih gradenj objektov v zadevah, kjer ni podane pobude;
* preprečevanjem nedovoljenih gradenj objektov v zadevah, kjer je dana pobuda;
* vgrajevanjem gradbenih proizvodov;
* prijavo začetka gradnje;
* delom udeležencev pri graditvi objektov;
* gradnjo, uporabo in izpolnjevanjem bistvene zahteve univerzalne graditve in rabe objektov v javni rabi.

V nadaljevanju so kratki opisi vsake posamezne akcije in poročilo o stanju oziroma ukrepih.

#### AKCIJA NADZORA NAD PREPREČEVANJEM NEDOVOLJENIH GRADENJ OBJEKTOV V ZADEVAH, KJER NI PODANE POBUDE

Gradbena inšpekcija je med 1. februarjem 2021 in 17. avgustom 2021\* izvedla usklajeno akcijo v zvezi z nadzorom glede preprečevanja nedovoljenih objektov, v zadevah, kjer ni podane pobude (v nadaljnjem besedilu: akcija). Akcija je bila usmerjena v odkrivanje nedovoljenih gradenj, predvsem na varovanih območjih, pa tudi na drugih območjih, v zvezi z objekti, kjer ni podane pobude oziroma prijave. Tako je bilo pri izvedbi akcije treba upoštevati, da je akcija nadzora usmerjena zlasti v objekte v gradnji, in ne v že zgrajene in vseljene objekte. Gradbeni inšpektorji so z rednimi pregledi območij, ki jih nadzirajo, preverjali, ali je bilo za gradnjo oziroma objekt pridobljeno gradbeno dovoljenje. V primerih, ko je bilo ugotovljeno, da je gradnja dovoljena, so preverjali tudi skladnost objekta z izdanim gradbenim dovoljenjem.

\* Podatki na dan 17. avgusta 2021.

Za objekte, za katere je bilo v sklopu akcije ugotovljeno, da gre za nedovoljeni objekt, je gradbeni inšpektor izrekel ukrep v skladu z določili GZ.

V akciji je sodelovalo 39 gradbenih inšpektorjev IRSOP. Od 100 načrtovanih inšpekcijskih pregledov oziroma nadzorov jih je bilo opravljenih 220. V sklopu akcije je bilo uvedenih 143 postopkov, od teh 133 upravnih inšpekcijskih postopkov in deset prekrškovnih postopkov. Inšpekcijski nadzor je bil zlasti usmerjen v gradnjo zahtevnih in manj zahtevnih objektov, nadzor nad katerimi je v širšem interesu.

V sklopu akcije je bilo opravljenih 220 inšpekcijskih rednih pregledov in tri zaslišanja. V primeru ugotovljenih lažjih nepravilnosti so bili zavezanci v treh primerih na podlagi 33. člena Zakona o inšpekcijskem nadzoru opozorjeni na ugotovljene nepravilnosti in jim je bil odrejen rok za njihovo odpravo, z opozorilom, da če nepravilnosti ne bodo odpravljene v navedenem roku, bodo izrečeni drugi ukrepi v skladu z GZ. Natančnejši podatki na dan 17. avgusta 2021 o opravljenih dejanjih v zvezi z zapisniki so razvidni iz Preglednica 13.

Preglednica 13: Podatki o opravljenih dejanjih v zvezi z zapisniki

|  |  |
| --- | --- |
| **2021** | **Akcija nadzor nad preprečevanjem nedovoljenih objektov v zadevah, kjer ni bilo pobude** |
| Zapisnik: izredni kontrolni pregled | 11 |
| Zapisnik: izredni kontrolni pregled – izvršba po I. osebi (izvršitev odločbe) | 1 |
| Zapisnik: izredni pregled | 3 |
| Zapisnik: izredni pregled z zaslišanjem | 1 |
| Zapisnik: prekrškovni | 2 |
| Zapisnik: redni kontrolni pregled | 42 |
| Zapisnik: redni kontrolni pregled – izvršba po I. osebi (izvršitev odločbe) | 5 |
| Zapisnik: redni pregled | 151 |
| Zapisnik: redni pregled z zaslišanjem | 22 |
| Zapisnik: ugotovitveni | 16 |
| Zapisnik: zaslišanje | 3 |
| Izrek opozorila po ZIN na zapisnik | 3 |
| Ustavitev postopka na zapisnik | 23 |
| Označitev prepovedi na nedovoljeni gradnji | 10 |

V zadevah, ki so bile predmet nadzora v okviru akcije in zanje nepravilnosti niso bile ugotovljene oziroma so bile v času, ko je potekala akcija, že odpravljene, so gradbeni inšpektorji postopke ustavili. Tako je bilo na dan 17. avgusta 2021 izdanih 18 sklepov o ustavitvi postopkov in 23 ustavitev postopka na zapisnik.

Natančnejši podatki za 17. avgust 2021 o dejanjih in ukrepih gradbene inšpekcije v okviru izvedene akcije nadzora nad preprečevanjem nedovoljenih objektov za leto 2021 v zadevah, kjer ni bilo pobude, so razvidni iz Preglednica 14.

Preglednica 14: Podatki o dejanjih in ukrepih gradbene inšpekcije v okviru izvedene akcije

|  |  |
| --- | --- |
| **2021** | **Akcija nadzor nad preprečevanjem nedovoljenih objektov v zadevah, kjer ni bilo pobude** |
| Dopis: naročilo table | 24 |
| Dopis: splošni | 30 |
| Obvestilo: o prekršku z zahtevo za izjavo | 10 |
| Obvestilo: splošno | 1 |
| Odgovor: drugemu organu | 6 |
| Odgovor: splošni | 1 |
| Odločba: opomin | 1 |
| Odločba: plačilni nalog | 2 |
| Odločba: prekrškovna | 4 |
| Odločba: upravna | 49 |
| Odstop: pravnega sredstva | 5 |
| Odstop: splošno | 2 |
| Poizvedba | 11 |
| Poziv: dopolnitev vloge | 1 |
| Poziv: po ZIN | 114 |
| Predlog: zemljiška knjiga | 34 |
| Sklep: denarna kazen | 1 |
| Sklep: dovolitev izvršbe (po II. OSEBI) – G | 2 |
| Sklep: dovolitev izvršbe (PRISILITEV) | 1 |
| Sklep: odlog izvršbe | 1 |
| Sklep: stroški postopka | 8 |
| Sklep: upravni | 2 |
| Sklep: ustavitev postopka | 18 |
| Uradni zaznamek: splošno | 48 |
| Uradni zaznamek: vpogled v CRP | 16 |
| Uradni zaznamek: vpogled v uradne evidence | 184 |
| Vabilo: splošno | 13 |

V akciji preprečevanja nedovoljenih objektov 2021 je bilo izdanih skupno 49 inšpekcijskih odločb.

Odkritih je bilo 19 nelegalnih objektov po GZ, za katere so bile na podlagi prvega odstavka 82. člena GZ izdane odločbe, s katerimi so gradbeni inšpektorji odredili ustavitev gradnje in rok za odstranitev objektov. Gradbeni inšpektorji so v sklopu akcije odkrili tudi devet neskladnih objektov, za katere so bile na podlagi 83. člena GZ izdane odločbe. V sklopu akcije je bilo ugotovljenih tudi šest nevarnih objektov, za katere so bile na podlagi 85. člena GZ odrejene takojšnje prepovedi uporabe objektov in rok za njihovo odstranitev oziroma zavarovanje. Skupno je bilo tako ugotovljenih 34 nedovoljenih objektov.

V zvezi z neskladno uporabo objekta je bila izdana odločba na podlagi 84. člena GZ, s katero je bila odrejena prepoved uporabe objekta do pridobljenega pravnomočnega gradbenega dovoljenja.

V zvezi z ugotovljenimi nepravilnostmi pri sami gradnji pa so gradbeni inšpektorji izdali 12 odločb za odpravo nepravilnosti na podlagi 86. člena GZ. Ugotovljene nepravilnosti so se nanašale na:

– nepopolno označitev gradbišča s tablo, na kateri so navedeni vsi udeleženci pri graditvi objekta;

– neograditev in nezavarovanje gradbišča pred začetkom del v skladu z načrtom organizacije ureditve gradbišča.

V zvezi z izvajanjem gradnje brez prijave oziroma brez popolne prijave začetka gradnje so gradbeni inšpektorji izdali dve odločbi na podlagi 80. člena GZ, s katerima so odredili, da se takoj po vročitvi odločb gradnji ustavita in da se odpravijo nepravilnosti. Ustavitev gradnje velja, dokler inšpekcijski zavezanec ne izkaže, da je dopolnil prijavo gradnje, kot mu je bilo z odločbo odrejeno.

Grafikon 1: Število izdanih upravnih odločb glede na celotno število upravnih postopkov

V vseh zadevah, ki so vključene v akcijo, pa še niso bili pridobljeni vsi podatki, na podlagi katerih bi lahko ugotovili dejansko stanje, bodo ugotovitveni postopki potekali tudi po predvidenem časovnem okviru akcije. Od skupno uvedenih 133 upravnih inšpekcijskih postopkov še ni odločeno v 53 zadevah, kar je nekaj manj kot 40 % takih zadev.

V zvezi z vodenjem prekrškovnih postopkov je bila v sklopu akcije izdana ena odločba po ZP-1 z izrečenim opominom, štiri odločbe o prekršku v višini izrečene globe 27.000,00 EUR in dva plačilna naloga po ZP-1 v višini izrečene globe 2.500,00 EUR. Ugotovljeni prekrški so se nanašali na kršitev določila drugega odstavka 10. člena GZ, ki določa, da mora biti dogovor o izvajanju storitev med investitorjem in projektantom, nadzornikom in izvajalcem sklenjen v pisni obliki, na kršitev določila druge alineje prvega odstavka 4. člena GZ, ki določa, da je začetek gradnje objekta treba prijaviti v skladu s 63. členom GZ, na kršitev 32. člena ZIN s prekrškom po šesti alineji 38. člena ZIN, ki določa prekršek zaradi nespoštovanja z odločbo odrejenih ukrepov inšpektorja, na kršitev določil drugega odstavka 29. člena ZIN in na storitev prekrška po peti alineji 1. točke 38. člena ZIN, ki določa, da se na zahtevo inšpektorja pošlje zahtevana dokumentacija v zvezi z dejanjem po drugi alineji četrtega odstavka 100. člena GZ, ki ga je storil imenovani vodja nadzora, ker ni obvestil investitorja na nepravilnosti – gradnjo brez veljavnega gradbenega dovoljenja, ter na prekršek po prvi alineji prvega in tretjega odstavka 101. člena GZ v zvezi z dejanjem po prvi alineji prvega odstavka 101. člena GZ, torej, ker je bila prevzeta izvedba gradbeno-obrtniških del na stanovanjskem objektu brez pridobljenega ustreznega gradbenega dovoljenja.

Pri izvedbi akcije nadzora nad preprečevanjem nedovoljenih gradenj objektov še vedno ugotavljamo, da je odstotek ugotovljenih nelegalnih gradenj pri ciljno usmerjenih rednih nadzorih na terenu (ni podane prijave ali pobude) previsok. Gradbeni inšpektorji so pri izvedbi te akcije v skupno 133 uvedenih inšpekcijskih postopkih že odločili v 80 zadevah. V teh je bilo do 17. avgusta 2021 odkritih 34 nedovoljenih objektov, kar je 42,5 % preverjenih objektov.

Glede na to, da v 53 obravnavanih inšpekcijskih zadevah v času poročanja še ni bilo odločeno oziroma ugotovitveni postopki v teh zadevah še potekajo, pričakujemo, da se bo odstotek ugotovljenih nedovoljenih objektov po končanju vseh upravnih zadev spremenil.

Do zdaj pridobljeni rezultati akcije preprečevanja nedovoljenih gradenj objektov v letu 2021 kažejo, da je več kot 40 % objektov v gradnji nedovoljenih. Rezultati akcije tako kažejo, da se stanje na terenu v primerjavi s prejšnjimi leti še vedno ni izboljšalo.

Grafikon 2: Število nedovoljenih objektov v že odločenih upravnih postopkih

Ocenjujemo, da je bila tudi letošnja akcija nadzora nad preprečevanjem nedovoljenih gradenj objektov v zadevah, kjer ni bilo podane pobude, uspešna in da lahko le z rednimi pregledi na terenu med gradnjo dolgoročno zagotovimo zmanjšanje števila gradenj, ki se začnejo izvajati brez predpisanega ustreznega gradbenega dovoljenja.

#### AKCIJA NADZORA NAD PREPREČEVANJEM NEDOVOLJENIH GRADENJ OBJEKTOV V ZADEVAH, KJER JE PODANA POBUDA

Gradbena inšpekcija IRSOP je med 1. februarjem 2021 in 1. septembrom 2021 izvedla usklajeno akcijo v zvezi z nadzorom nad preprečevanjem nedovoljenih gradenj objektov v zadevah, kjer je bila podana prijava oziroma pobuda. Akcija se je usmerila v odkrivanje nedovoljenih gradenj predvsem v zvezi s tistimi objekti, za katere je bila podana pobuda oziroma prijava. Gradbeni inšpektorji so s pregledi območij, ki jih nadzirajo, preverjali, ali se gradnje objektov izvajajo na podlagi izdanih gradbenih dovoljenj. Ko je gradbeni inšpektor ugotovil, da je gradnja dovoljena, je preverjal tudi skladnost objekta z izdanim gradbenim dovoljenjem. Če je bil v sklopu akcije ugotovljen nedovoljeni objekt, je gradbeni inšpektor izrekel ukrep v skladu z določili GZ.

V skladu z določili GZ je nedovoljeni objekt nelegalni objekt, neskladni objekt ali nevarni objekt. Nelegalni objekt je objekt, ki se gradi ali je zgrajen brez pravnomočnega gradbenega dovoljenja ali v nasprotju s pogoji, določenimi z gradbenim dovoljenjem, če ga gradbenotehnično ni mogoče uskladiti z gradbenim dovoljenjem; nelegalni objekt je tudi objekt, za katerega je bilo gradbeno dovoljenje ali dovoljenje za objekt daljšega obstoja odpravljeno ali razveljavljeno, in objekt, za katerega ni predpisano gradbeno dovoljenje, če je zgrajen v nasprotju s prostorskim izvedbenim aktom ali drugim predpisom občine. Neskladni objekt je objekt, ki ima vsaj pravnomočno gradbeno dovoljenje, vendar se gradi ali je zgrajen v nasprotju s pogoji, določenimi z gradbenim dovoljenjem, tako da ga je gradbenotehnično mogoče uskladiti z gradbenim dovoljenjem in pri tem ne gre za dopustna odstopanja v skladu s 66. členom GZ. Nevarni objekt je objekt, ki ne izpolnjuje bistvenih zahtev, tako da neposredno ogroža zdravje in življenje ljudi, premoženje večje vrednosti, promet ali sosednje objekte.

V akciji je sodelovalo 58 gradbenih inšpektorjev IRSOP. Od 310 načrtovanih inšpekcijskih pregledov oziroma nadzorov jih je bilo opravljenih 558. V sklopu akcije je bilo uvedenih 371 postopkov, od tega 365 upravnih inšpekcijskih postopkov in šest prekrškovnih postopkov. Inšpekcijski nadzor je bil zlasti usmerjen v gradnjo zahtevnih in manj zahtevnih objektov, nadzor nad katerimi je v širšem interesu.

V sklopu akcije je bilo opravljenih 558 inšpekcijskih pregledov in 27 zaslišanj. V primeru ugotovljenih lažjih nepravilnosti so bili zavezanci v sedmih primerih na podlagi 33. člena Zakona o inšpekcijskem nadzoru opozorjeni na ugotovljene nepravilnosti ter jim je bil odrejen rok za njihovo odpravo z opozorilom, da bodo izrečeni drugi ukrepi v skladu z GZ, če nepravilnosti ne bodo odpravljene v navedenem roku. Natančnejši podatki na dan 20. septembra 2021 o opravljenih dejanjih v zvezi z zapisniki so razvidni iz preglednice 15.

Preglednica 15: Podatki o opravljenih dejanjih v zvezi z zapisniki

|  |  |
| --- | --- |
| **2021** | **Akcija nadzora nad preprečevanjem nedovoljenih gradenj v zadevah, kjer je podana prijava oziroma pobuda** |
| Zapisnik: izredni kontrolni pregled | 156 |
| Zapisnik: izredni kontrolni pregled – izvršba po I. osebi (izvršitev odločbe) | 16 |
| Zapisnik: izredni pregled | 323 |
| Zapisnik: izredni pregled z zaslišanjem | 63 |
| Zapisnik: izvršba po I. osebi (legalizacija) | 1 |
| Zapisnik: redni kontrolni pregled | 40 |
| Zapisnik: redni kontrolni pregled – izvršba po I. osebi (izvršitev odločbe) | 2 |
| Zapisnik: redni pregled | 86 |
| Zapisnik: redni pregled z zaslišanjem | 10 |
| Zapisnik: ugotovitveni | 55 |
| Zapisnik: zaslišanje | 27 |
| Ustna odločba na zapisnik  | 3 |
| Izrek opozorila po ZIN na zapisnik | 7 |
| Ustavitev postopka na zapisnik | 56 |
| Označitev prepovedi na nedovoljenem objektu | 44 |

V zadevah, ki so bile predmet nadzora v okviru akcije in v katerih nepravilnosti niso bile ugotovljene oziroma so bile v času, ko je potekala akcija, že odpravljene, so gradbeni inšpektorji postopke ustavili. Tako je bilo 20. septembra 2021 izdanih 33 sklepov o ustavitvi postopkov, dva sklepa o ustavitvi izvršbe in 56 ustavitev postopka na zapisnik. V 18 zadevah je bilo na zapisnik ugotovljeno, da je inšpekcijski zavezanec sam izvršil odločbo, v enem primeru pa je bilo na zapisnik ugotovljeno, da je bil objekt legaliziran.

Natančnejši podatki na dan 20. septembra 2021 o dejanjih in ukrepih gradbene inšpekcije v okviru izvedene akcije nadzora nad preprečevanjem nedovoljenih gradenj za leto 2021 v zadevah, kjer je podana pobuda oziroma prijava, so razvidni iz preglednice 16.

Preglednica 16: Podatki o dejanjih in ukrepih gradbene inšpekcije v okviru izvedene akcije

|  |  |
| --- | --- |
|  | **Akcija nadzora nad preprečevanjem nedovoljenih gradenj v zadevah, kjer je podana prijava oziroma pobuda** |
| Dopis: naročilo table | 99 |
| Dopis: splošni | 188 |
| Obvestilo: o prekršku z zahtevo za izjavo | 9 |
| Obvestilo: splošno | 25 |
| Odgovor: drugemu organu | 22 |
| Odgovor: splošni | 15 |
| Odločba: pisni odpravek ustne odločbe | 2 |
| Odločba: prekrškovna | 2 |
| Odločba: upravna | 153 |
| Odstop: izterjava FURS | 2 |
| Odstop: pravnega sredstva | 21 |
| Odstop: splošno | 11 |
| Plačilni nalog: upravna taksa | 5 |
| Poizvedba | 59 |
| Potrdilo: splošno | 2 |
| Poziv: dopolnitev vloge | 4 |
| Poziv: po ZIN | 205 |
| Predlog: zemljiška knjiga | 155 |
| Sklep: dovolitev izvršbe (po II. OSEBI) – G | 13 |
| Sklep: dovolitev izvršbe (PRISILITEV) | 4 |
| Sklep: o rednem pravnem sredstvu | 1 |
| Sklep: odlog izvršbe | 1 |
| Sklep: stroški postopka | 44 |
| Sklep: upravni | 28 |
| Sklep: ustavitev izvršbe | 2 |
| Sklep: ustavitev postopka | 33 |
| Sporočilo: o vročanju z javnim naznanilom | 3 |
| Uradni zaznamek: odločitev o prijavi | 2 |
| Uradni zaznamek: splošno | 203 |
| Uradni zaznamek: terjatev | 1 |
| Uradni zaznamek: vpogled v CRP | 28 |
| Uradni zaznamek: vpogled v uradne evidence | 404 |
| Vabilo: splošno | 33 |
| Vročanje: odločbe II. stopnje – upravne | 3 |

Grafikon 3: Število izdanih upravnih odločb glede na celotno število upravnih postopkov

V akciji preprečevanja nedovoljenih objektov v zadevah, kjer je podana prijava oziroma pobuda, je bilo izdanih skupno 155 inšpekcijskih odločb.

Ugotovljenih je bilo 107 nelegalnih objektov, za katere so bile na podlagi 82. člena GZ izdane odločbe, s katerimi so gradbeni inšpektorji odredili ustavitev gradnje in rok za odstranitev objektov. Gradbeni inšpektorji so v sklopu akcije odkrili tudi 11 neskladnih objektov, za katere so bile na podlagi 1., 2. oziroma 3. točke 83. člena GZ izdane odločbe. V sklopu akcije je bilo izdanih tudi 27 odločb v povezavi z nevarnimi objekti, s katerimi sta bila na podlagi 85. člena GZ odrejena takojšnja prepoved uporabe objektov in rok za njihovo odstranitev oziroma zavarovanje. Skupno je bilo tako odkritih 145 nedovoljenih objektov.

V sklopu akcije je bilo izdanih tudi pet odločb na podlagi 84. člena GZ zaradi neskladne uporabe objekta, s katerimi je bila odrejena prepoved uporabe objektov do izdaje uporabnega dovoljenja oziroma novega gradbenega dovoljenja.

Na podlagi 86. člena GZ so gradbeni inšpektorji v povezavi s tremi objekti izdali odločbe za odpravo nepravilnosti v določenem roku, ker so pri izvajanju gradnje ali pri obstoječem objektu ugotovili druge nepravilnosti in kršitve GZ. Na podlagi 80. člena GZ sta bili izdani dve odločbi z izrekom inšpekcijskega ukrepa v zvezi s prijavo začetka gradnje in izpolnjevanjem bistvenih zahtev.

V zadevah, vključenih v akcijo, še niso bili pridobljeni vsi podatki, na podlagi katerih bi lahko ugotovili dejansko stanje, zato bodo ugotovitveni postopki potekali tudi po predvidenem časovnem okviru akcije. Od skupno uvedenih 365 upravnih inšpekcijskih postopkov še ni odločeno v 137 zadevah, kar je 37,5 odstotka takih zadev.

V zvezi z vodenjem prekrškovnih postopkov je bilo v sklopu akcije uvedenih šest prekrškovnih postopkov. Izdani sta bili dve odločbi o prekršku v višini izrečenih glob 6.000,00 EUR. V štirih prekrškovnih zadevah še ni bilo odločeno, saj še niso bili pridobljeni vsi podatki, na podlagi katerih bi lahko ugotovili dejansko stanje, zato bodo ugotovitveni postopki potekali tudi po predvidenem časovnem okviru akcije.

Ocenjujemo, da je bila letošnja akcija nadzora nad preprečevanjem nedovoljenih gradenj objektov v zadevah, kjer je podana prijava oziroma pobuda, uspešna, saj smo z izvedeno akcijo odkrili objekte, za katere niso bila pridobljena ustrezna dovoljenja, s tem pa so se podane pobude oziroma prijave pravnih oziroma fizičnih oseb pokazale za upravičene. Ugotavljamo, da je odstotek ugotovljenih nelegalnih objektov še vedno previsok. Gradbeni inšpektorji so pri izvedbi predmetne akcije v skupno 365 uvedenih inšpekcijskih postopkih že odločili v 228 zadevah. V teh je bilo do 20. septembra 2021 ugotovljenih 145 nedovoljenih objektov, kar je 63,6 odstotka preverjenih objektov.

Glede na to, da v 137 obravnavanih inšpekcijskih zadevah v času poročanja še ni bilo odločeno oziroma ugotovitveni postopki v teh zadevah še potekajo, pričakujemo, da se bo odstotek ugotovljenih nedovoljenih objektov po končanju vseh upravnih zadev spremenil.

Do zdaj pridobljeni rezultati te akcije preprečevanja nedovoljenih gradenj objektov v letu 2021 kažejo, da je več kot 60 % objektov v gradnji nedovoljenih. Rezultati akcije tako kažejo, da se stanje na terenu v primerjavi s prejšnjimi leti ni izboljšalo.

#### NADZOR NAD VGRAJEVANJEM GRADBENIH PROIZVODOV

Usklajena akcija nadzora na gradbiščih nad vgrajevanjem gradbenih proizvodov, načrtovana z letnim načrtom nalog gradbene inšpekcije IRSOP, je potekala od 1. februarja do 1. oktobra 2021 po vsej Sloveniji. Cilj akcije je bil ugotoviti stanje na področju vgrajevanja gradbenih proizvodov – ali izvajalec gradbenih del dobavlja in vgrajuje izključno gradbene proizvode, ki ustrezajo nameravani uporabi in so bili dani v promet v skladu s predpisi za dajanje gradbenih proizvodov v promet ter katerih skladnost je potrjena z ustreznimi listinami o skladnosti v skladu z 28. členom GZ.

Preverjala so se večja gradbišča novogradenj s poudarkom na naslednjih gradbenih proizvodih:

* kamniti agregati (za uporabo pri inženirskih objektih in za gradnji cest),
* bitumenske zmesi (asfalti),
* leseni konstruktivni elementi,
* drugo (če ni bilo zgornjih gradbenih proizvodov).

Ukrepanje: inšpektorji v inšpekcijskem in prekrškovnem postopku ukrepajo v skladu s pooblastili.

Preverjali smo:

* ali ima vgrajeni proizvod oznako CE oziroma izjavo o lastnostih;
* ali sta izjava o lastnosti in oznaka CE popolni (6. člen ZGPro-1 oziroma 6. in 8. člen Uredbe 305/11/EU);
* ali proizvod s svojimi lastnostmi ustreza projektnim zahtevam;
* ali je certifikat o nespremenljivosti lastnosti proizvoda (oziroma certifikat o skladnosti tovarniške kontrole proizvodnje) veljaven;
* ali se izjava sklicuje na veljavne in primerne tehnične specifikacije (npr. (SIST) EN, ETA, STS).

Zakonodaja: Zakon o gradbenih proizvodih (ZGPro-1) (Uradni list RS, št. 82/13), GZ in Uredba EU št. 305/2011 z dne 9. marca 2011 o določitvi usklajenih pogojev za trženje gradbenih proizvodov in razveljavitvi Direktive Sveta 89/106/EGS.

**Ugotovitve:**

Gradbena inšpekcija je v letu 2021 opravila usklajeno akcijo v zvezi z nadzorom nad vgrajevanjem gradbenih proizvodov.

V akciji je sodelovalo šest gradbenih inšpektorjev IRSOP. Od 60 načrtovanih inšpekcijskih pregledov oziroma nadzorov jih je bilo izvedenih 84. Uvedenih je bilo 77 upravnih postopkov in pet prekrškovnih postopkov. Inšpekcijski nadzor je bil zlasti usmerjen v gradnjo zahtevnih in manj zahtevnih objektov, nadzor nad katerimi je v širšem interesu.

Skupno je bilo pregledanih 133 gradbenih proizvodov pri različnih subjektih, od katerih so vsi ustrezali projektnim zahtevam, vendar jih 19 ni bilo danih na trg v skladu s pravili. Za 20 proizvodov postopek še ni zaključen in za te ugotovitve niso zapisane.

Po Zakonu o prekrških (ZP-1) so bile izdane štiri odločbe z opomini (21. člen) in ena s plačilnim nalogom za neodzivnost.

Preglednica 17: Podatki o dejanjih in ukrepih gradbene inšpekcije v okviru akcije

|  |  |  |  |  |  |  |
| --- | --- | --- | --- | --- | --- | --- |
| Proizvod | Število pregledanih proizvodov | Inšp. ukrep: opozorilo (33. člen ZIN) | Inšp. ukrep: odločba (81. člen GZ) | Inšp. ukrep: odločba (80. člen GZ) | Prekrškovni ukrep: plačilni nalog(57. člen ZP-1) | Prekrškovni ukrep: odločba opomin (21. člen ZP-1) |
| Konstrukcijski les | 36 | 0 | 12 | 4 | 1 | 5 |
| Bitumenske zmesi | 14 | 0 | **0** | 0 | 0 | 0 |
| Kamniti agregati | 22 | 0 | 0 | 0 | 0 | 0 |
| Drugo | 61 | 0 | 1 | 2 | 0 | 0 |
| **Skupaj** | **133** | **0** | **13** | **6** | **0** | **0** |

Pregledani proizvodi:

* **Leseni konstruktivni elementi**

Med 36 pregledanimi lesenimi konstruktivnimi elementi ostrešij smo v 12 primerih ugotovili, da les ni certificiran in ustrezno dan na trg. Investitorjem oziroma izvajalcem je bilo za vgradnjo neprimernih proizvodov izdanih 12 odločb. V štirih primerih se gradnja ni izvajala v skladu s projekti za izvedbo in so bile zato izdane štiri odločbe.

* **Bitumenske zmesi**

Pregledanih je bilo 14 bitumenskih zmesi in ni bilo ugotovljenih nepravilnosti.

* **Kamniti agregati**

Pregledanih je bilo 22 kamnitih agregatov in ni bilo ugotovljenih nepravilnosti.

* **Drugo**

Poleg zgoraj navedenih skupin gradbenih proizvodov je bilo pregledanih še 61 drugih proizvodov. Med temi je bilo v treh primerih ugotovljeno, da se vgrajujejo betonska sidra, ki so neustrezno dana trg, pri tem pa so bile izdane dve odločbi na podlagi 80. člena GZ in ena odločba na podlagi 82. člena GZ.

* **Splošne ugotovitve**

Za 15 % pregledanih proizvodov še niso bili pridobljeni vsi podatki, na podlagi katerih bi lahko ugotovili dejansko stanje, zato bodo ugotovitveni postopki potekali tudi po predvidenem časovnem okviru akcije.

Pri vgradnji bitumenskih zmesi in kamnitih agregatov ni bilo ugotovljenih nepravilnostih. Preverjana so bila pretežno cestišča. Izvajalci so večja podjetja in to je verjetno razlog za strokovno in dosledno vgradnjo proizvodov.

Skrb vzbujajoča ugotovitev je, da se v veliki meri vgrajujejo lesena ostrešja, ki niso dana na trg v skladu z zakonom. Tretjina pregledanega lesa ostrešij je bilo namreč brez certifikata in oznake CE.

Kakor lansko leto tudi letos ugotavljamo, da so projekti za izvedbo (PZI) pri določanju lesenih ostrešij preveč ohlapni. V projektih velikokrat niso določeni detajli stikovanj, za vezna sredstva niso podane zahteve in ne vsebujejo predpisanega načina vgradnje. Zgodi se celo, da je v PZI predvidena vgradnja tipa proizvodov (navojnih palic, ki naj bi se vbetonirale, betonskih sider, svornikov za povezovanje lesenih elementov), ki jih pri naših trgovci ni mogoče dobiti z ustreznimi listinami (kot gradbene proizvode).

#### AKCIJA NADZORA NA GRADBIŠČIH IN NAD DELOM UDELEŽENCEV PRI GRADITVI OBJEKTOV – 2021

V letu 2021 je bila načrtovana usklajena akcija gradbene inšpekcije v zvezi z nadzorom na gradbiščih in nad udeleženci pri graditvi objektov. Akcija je potekala od 1. februarja do 1. septembra 2021 in je bila usmerjena v temeljno nalogo gradbene inšpekcije, označeno z G2 –bistvene zahteve in izpolnjevanje pogojev.

V akciji je sodelovalo 49 gradbenih inšpektorjev IRSOP. Od 110 načrtovanih inšpekcijskih pregledov oziroma nadzorov jih je bilo opravljenih 222. V sklopu akcije je bilo uvedenih 153 postopkov, od teh 149 upravnih inšpekcijskih postopkov in štirje prekrškovni postopki. Inšpekcijski nadzor je bil zlasti usmerjen v gradnjo zahtevnih in manj zahtevnih objektov, nadzor nad katerimi je v širšem interesu.

Preverjalo se je, ali udeleženci pri graditvi objektov izpolnjujejo z zakonom določene pogoje za opravljanje svojega dela (investitor, izvajalec, nadzornik ipd.). V okviru akcije je bil izveden tudi nadzor nad prijavo začetka gradnje, kot to določa Gradbeni zakon, torej, ali se gradnja, za katero je predpisana prijava začetka gradnje, izvaja na podlagi popolne prijave in predpisane dokumentacije za izvedbo gradnje. V sklopu akcije so gradbeni inšpektorji lahko preverili tudi označitev in zaščito gradbišč na podlagi določb Gradbenega zakona in podzakonskih predpisov, izdanih na njegovi podlagi, med katere spada tudi Pravilnik o gradbiščih.

V nadaljevanju so kratka pojasnila glede izvajanja te akcije:

* Udeleženci pri graditvi

V zvezi z udeleženci pri graditvi objektov je gradbena inšpekcija preverjala, ali izpolnjujejo predpisane pogoje in obveznosti.

Po GZ so udeleženci pri graditvi objektov investitor, projektant, nadzornik in izvajalec.

Investitorjeve obveznosti so določene v 11. členu GZ, projektantove obveznosti določa 12. člen GZ, obveznosti nadzornika 13. člen GZ, 14. člen GZ pa določa naloge in obveznosti izvajalca. ZAID določa pogoje pooblaščenih arhitektov in inženirjev ter gospodarskih subjektov, ki opravljajo arhitekturno in inženirsko dejavnost.

Če je bilo ugotovljeno opravljanje dejavnosti, ki spada v opis poklicnih nalog pooblaščenih arhitektov in inženirjev, ti pa ne izpolnjujejo predpisanih pogojev za opravljanje dejavnosti, ali če ti uporabljajo naslov arhitekturni, krajinskoarhitekturni, geodetski ali inženirski biro in ne izpolnjujejo predpisanih pogojev, smo ukrepali prekrškovno po 53. členu ZAID.

Če pa je bilo ugotovljeno, da udeleženci pri graditvi objektov ne izpolnjujejo predpisanih obveznosti, smo ukrepali v skladu z določili GZ.

* Prijava začetka gradnje

V zvezi z izvedbo akcije glede nadzora nad prijavo začetka gradnje smo preverjali, ali se gradnja, za katero je predpisana prijava začetka gradnje, izvaja na podlagi popolne prijave in predpisane dokumentacije za izvedbo gradnje. 4. člen GZ določa, da je treba za novogradnjo, rekonstrukcijo in spremembo namembnosti objekta imeti pravnomočno gradbeno dovoljenje in začetek gradnje objekta prijaviti v skladu s 63. členom GZ. Ne glede na drugo alinejo prvega odstavka 4. člena GZ spremembe namembnosti objekta ni treba prijaviti. Gradnjo je treba izvajati v skladu z gradbenim dovoljenjem.

63. člen GZ določa, da mora investitor pri pristojnem upravnem organu za gradbene zadeve prijaviti začetek gradnje osem dni pred začetkom izvajanja gradnje objekta, za katerega se zahteva gradbeno dovoljenje, razen pri spremembi namembnosti. Prijava se vloži na obrazcu. Prijavi se priložijo:

* zapisnik o zakoličenju iz 60. člena GZ;
* dokumentacija za izvedbo gradnje s podatki, določenimi v predpisu iz osmega odstavka 29. člena GZ, če se ta zahteva v skladu z 61. členom GZ, ki sta jo podpisala projektant in vodja projekta, pri čemer je njen sestavni del tudi njuna podpisana izjava, da so v dokumentaciji za izvedbo gradnje v celoti izpolnjene zahteve iz 15. člena GZ;
* pri odstranitvi manj zahtevnega in zahtevnega objekta: načrt gospodarjenja z odpadki v skladu s predpisom, ki ureja ravnanje z gradbenimi odpadki, ter dokumentacija za odstranitev z vsebino, določeno v predpisu iz osmega odstavka 29. člena GZ, ki jo izdela pooblaščeni arhitekt ali inženir;
* če se ob izvajanju gradbenih del pridobiva nekovinska mineralna surovina v skladu s predpisi, ki urejajo rudarstvo, količina in opis načina uporabe te mineralne surovine;
* če gre za odstranitev objekta kulturne dediščine, posnetek dejanskega stanja, in
* če so bili v gradbenem dovoljenju zaradi prevlade druge javne koristi nad javno koristjo ohranjanja narave določeni izravnalni ukrepi: mnenje organizacije, pristojne za ohranjanje narave, da so izpolnjeni pogoji za delovanje izravnalnih ukrepov.

Poleg tega drugi odstavek 63. člena GZ določa, da lahko ne glede na prvi odstavek istega člena investitor pred prijavo začetka gradnje prijavi pripravljalna dela na gradbišču, pri čemer prijava pripravljalnih del vsebuje samo podatke in dokazila iz prejšnjega odstavka, ki se nanašajo na ta dela. Tretji odstavek istega člena določa, da je po prijavi začetka gradnje treba prijaviti vsako spremembo v zvezi z nadzornikom.

V zvezi s prilogo k prijavi, ki določa predložitev zapisnika o zakoličenju, pojasnjujemo, da obveznost zakoličenja objekta določa 60. člen GZ.

Obveznost izdelave dokumentacije za izvedbo gradnje opredeljujeta 61. člen GZ in Pravilnik o podrobnejši vsebini dokumentacije in obrazcih, povezanih z graditvijo objektov. Za gradnjo objekta, za katerega se zahteva gradbeno dovoljenje, je obvezna izdelava dokumentacije za izvedbo gradnje. Ne glede na prejšnji odstavek izdelava dokumentacije za izvedbo gradnje ni obvezna pri spremembi namembnosti in gradnji nezahtevnih objektov.

GZ v prvem odstavku 8. člena določa, da inšpekcijski nadzor nad izvajanjem določb GZ, ki se nanašajo na gradnjo, za katero je predpisano gradbeno dovoljenje, opravljajo državni gradbeni inšpektorji. Inšpektorji ukrepajo v skladu s pooblastili v inšpekcijskem in prekrškovnem postopku. V primeru ugotovljenih kršitev v zvezi s prijavo začetka gradnje ima gradbeni inšpektor podlago za izdajo odločbe za odpravo nepravilnosti in ustavitev gradnje.

GZ tako v 80. členu določa inšpekcijske ukrepe v zvezi s prijavo začetka gradnje in izpolnjevanjem bistvenih zahtev. Tako prvi odstavek določa, da gradbeni inšpektor izreče ukrep, s katerim odredi odpravo nepravilnosti ter določi rok za odpravo nepravilnosti, in ustavi gradnjo, če:

* se gradnja, za katero je predpisana prijava začetka gradnje, izvaja brez popolne prijave;
* se gradnja izvaja brez predpisane dokumentacije za izvedbo gradnje;
* ni imenovan nadzornik;
* ugotovi, da bo zaradi nadaljevanja gradnje ogroženo izpolnjevanje bistvenih zahtev.

Drugi odstavek istega člena določa, da če inšpekcijski zavezanec v roku iz prejšnjega odstavka ne odpravi nepravilnosti, gradbeni inšpektor začne postopek s smiselno uporabo 85. člena GZ.

Kadar gradbeni inšpektor ob pregledu prijave začetka gradnje v konkretnem primeru ugotovi, da prijava ne vsebuje vseh predpisanih dokumentov ali da se gradnja izvaja brez predpisane dokumentacije za izvedbo gradnje ali da ni imenovan nadzornik, v zvezi z gradnjo izreče inšpekcijski ukrep na podlagi prvega odstavka 80. člena GZ. Če inšpekcijski zavezanec v določenem roku ne bi odpravil nepravilnosti, bi gradbeni inšpektor na podlagi drugega odstavka 80. člena GZ lahko začel postopek s smiselno uporabo 85. člena GZ – inšpekcijski ukrepi v zvezi z nevarnim objektom.

85. člen GZ določa inšpekcijske ukrepe v zvezi z nevarnim objektom, in sicer v prvem odstavku določa, da v primeru nevarnega objekta gradbeni inšpektor ustavi gradnjo oziroma prepove uporabo nevarnega objekta in odredi, da se v roku, ki ga določi, na stroške zavezanca objekt ustrezno zavaruje ali da se na objektu oziroma delu objekta v roku, ki ga določi, izvedejo vzdrževalna dela. Drugi odstavek 85. člena določa, da če z ukrepi iz prejšnjega odstavka nevarnosti ni mogoče odpraviti, gradbeni inšpektor odredi, da se v roku, ki ga določi, na stroške zavezanca objekt odstrani delno ali v celoti.

V zvezi s prekrškovnimi določbami GZ določa tudi globo za prekršek investitorja (98. člen GZ), če ne prijavi začetka gradnje na predpisani način (prva alineja prvega odstavka 98. člena GZ); ne zagotovi zakoličenja objekta (3. točka 11. člena GZ); ne imenuje nadzornika, kadar je ta predpisan (deveta alineja prvega odstavka 98. člena GZ); v primeru zamenjave vodje nadzora ne odredi ustavitve gradnje, dokler je ne prevzame novi vodja nadzora (deseta alineja prvega odstavka 98. člena GZ).

* Označitev in zaščita gradbišč

Na podlagi določil GZ gradbeni inšpektorji nadzirajo tudi ureditev in označitev gradbišča.

65. člen GZ določa, da mora izvajalec pri izvajanju gradnje skrbeti za to, da so zagotovljeni varnost objekta, življenje in zdravje ljudi, mimoidočih, varnost prometa, sosednjih objektov in okolice. Investitor mora pri gradnji, za katero je predpisano gradbeno dovoljenje, razen pri spremembi namembnosti in nezahtevnih objektih, najpozneje do začetka gradnje poskrbeti za ograditev in označitev gradbišča z gradbiščno tablo. Ta mora biti v času od začetka gradnje do pridobitve uporabnega dovoljenja na vidnem mestu nameščena na gradbišču. Investitor mora tudi poskrbeti za ustrezni načrt organizacije gradbišča, izdelan v skladu s pogoji iz gradbenega dovoljenja. GZ v petem odstavku 123. člena določa podaljšanje veljavnosti Pravilnika o gradbiščih (Uradni list RS, št. 55/08 in 54/09 – popr.), ki še naprej velja kot predpis, izdan na podlagi petega odstavka 65. člena GZ.

Inšpektorji so ukrepali v skladu s pooblastili v inšpekcijskem in prekrškovnem postopku. V primeru ugotovljenih kršitev v zvezi z označitvijo in zaščito gradbišč gradbeni inšpektor izda odločbe za odpravo nepravilnosti, če pri izvajanju gradnje ali pri obstoječem objektu ugotovi druge nepravilnosti in kršitve GZ, ter odredi njihovo odpravo v določenem roku na podlagi 86. člena GZ.

GZ določa tudi globo za prekršek investitorja (98. člen GZ), če ne poskrbi za ograditev in označitev gradbišča z gradbiščno tablo na predpisani način ali če ne poskrbi za načrt organizacije gradbišča, izdelan na predpisani način. GZ določa tudi globo za izvajalca (101. člen GZ), če pri izvajanju gradnje ne poskrbi za to, da so zagotovljeni varnost objekta, življenja in zdravja ljudi, mimoidočih, prometa, sosednjih objektov in okolice.

Če je inšpektor v sklopu akcije ugotovil, da se izvaja nedovoljeni objekt (nelegalni, neskladni ali nevarni objekt), je ukrepal v skladu z določili 82., 83. ali 85. člena GZ. Pojasnjujemo še, da zakonodajalec v GZ ni predvidel ukrepa pri neoznačitvi in neograditvi nelegalnega objekta, saj mora investitor pri gradnji, za katero je predpisano gradbeno dovoljenje, razen pri spremembi namembnosti in nezahtevnih objektih, najpozneje do začetka gradnje poskrbeti za ograditev in označitev gradbišča z gradbiščno tablo. Prav tako je treba gradbišče pred začetkom del ograditi in zavarovati v skladu z načrtom organizacije gradbišča, ki mora biti izdelan v skladu s pogoji iz gradbenega dovoljenja.

Če je šlo za blažje nepravilnosti, je gradbeni inšpektor zavezanca na podlagi 33. člena Zakona o inšpekcijskem nadzoru opozoril na ugotovljene nepravilnosti in določil rok za njihovo odpravo. Pri tem je zavezanca tudi opozoril, da bodo izrečeni drugi ukrepi v skladu z GZ, če nepravilnosti ne bodo odpravljene v navedenem roku, ter da mora takoj po odpravljenih nepravilnostih oziroma pomanjkljivostih o tem pisno obvestiti inšpektorja.

* **Ugotovitve akcije:**

V sklopu akcije je bilo opravljenih 222 rednih inšpekcijskih pregledov in pet zaslišanj. V zvezi z akcijo so gradbeni inšpektorji sestavili tudi 53 drugih zapisnikov. V primeru ugotovljenih blažjih nepravilnosti so bili zavezanci v petih primerih na podlagi 33. člena Zakona o inšpekcijskem nadzoru opozorjeni na ugotovljene nepravilnosti ter jim je bil odrejen rok za njihovo odpravo z opozorilom, da bodo izrečeni drugi ukrepi v skladu z zakonom, če nepravilnosti ne bodo odpravljene v navedenem roku. Natančnejši podatki na dan 21. septembra 2021 o opravljenih dejanjih v zvezi z zapisniki so razvidni iz spodnje preglednice 18.

Preglednica 18: Podatki o opravljenih dejanjih v zvezi z zapisniki

|  |  |
| --- | --- |
| **2021** | **Akcija nadzora na gradbiščih, udeleženci** |
| Zapisnik: izredni kontrolni pregled | 5 |
| Zapisnik: izredni kontrolni pregled – izvršba po I. osebi (izvršitev odločbe) | 6 |
| Zapisnik: izredni pregled | 9 |
| Zapisnik: izredni pregled z zaslišanjem | 2 |
| Zapisnik: prekrškovni | 1 |
| Zapisnik: redni kontrolni pregled | 51 |
| Zapisnik: redni kontrolni pregled – izvršba po I. osebi (izvršitev odločbe) | 6 |
| Zapisnik: redni pregled | 146 |
| Zapisnik: redni pregled z zaslišanjem | 19 |
| Zapisnik: ugotovitveni | 30 |
| Zapisnik: zaslišanje | 5 |

V zadevah, ki so bile predmet nadzora v okviru akcije in v katerih nepravilnosti niso bile ugotovljene oziroma so bile v času, ko je potekala akcija, že odpravljene, so gradbeni inšpektorji postopke ustavili. Tako je bilo na dan 21. septembra 2021 izdanih 30 sklepov o ustavitvi postopkov, en sklep o ustavitvi izvršbe in 23 ustavitev postopka na zapisnik. Natančnejši podatki na dan 21. septembra 2021 o dejanjih in ukrepih gradbene inšpekcije v okviru izvedene akcije so razvidni iz preglednice 19.

Preglednica 19: Podatki o dejanjih in ukrepih gradbene inšpekcije v okviru izvedene akcije

|  |  |
| --- | --- |
| **2021** | **Akcija nadzora na gradbiščih, udeleženci** |
| Dokument: splošno | 13 |
| Dopis: dostava dokumentacije | 131 |
| Dopis: naročilo table | 4 |
| Dopis: splošno | 32 |
| Dovoljenje: gradbeno ali uporabno | 11 |
| Izjava: o prekršku | 2 |
| Izjava: upravna | 27 |
| Obvestilo: o prekršku z zahtevo za izjavo | 6 |
| Obvestilo: splošno | 11 |
| Odgovor: drugemu organu | 2 |
| Odgovor: splošni | 1 |
| Odločba: opomin | 2 |
| Odločba: plačilni nalog | 1 |
| Odločba: upravna | 46 |
| Odločitev sodišča: drugo | 1 |
| Odstop: izterjava FURS | 2 |
| Odstop: pravnega sredstva | 1 |
| Poizvedba | 5 |
| Poziv: po ZIN | 117 |
| Predlog: uvedba postopka o prekršku | 3 |
| Predlog: zemljiška knjiga | 4 |
| Pritožba: na odločbo | 1 |
| Sklep: dovolitev izvršbe (PRISILITEV) | 1 |
| Sklep: ustavitev izvršbe | 1 |
| Sklep: ustavitev postopka | 30 |
| Uradni zaznamek: splošno | 32 |
| Uradni zaznamek: vpogled v CRP | 4 |
| Uradni zaznamek: vpogled v uradne evidence | 131 |
| Vabilo: splošno | 5 |
| Vloga: splošno | 1 |

V zvezi z vodenjem prekrškovnih postopkov sta bili v sklopu akcije izdani dve odločbi po Zakonu o prekrških z izrečenima opominoma in en plačilni nalog o prekršku po ZP-1 v višini izrečene globe 2.000,00 EUR. Ugotovljeni prekršek se je nanašal na neodziv inšpekcijskega zavezanca in odgovorne osebe na poziv inšpektorja za predložitev dokumentacije in izjave.

V akciji nadzora nad delom udeležencev pri graditvi objektov je bilo izdanih skupno 46 inšpekcijskih odločb.

Grafikon 4: Število izdanih upravnih odločb glede na celotno število upravnih postopkov

Gradbeni inšpektorji so ugotovili tri nelegalne objekte, za katere so bile na podlagi 82. člena GZ izdane odločbe, s katerimi so gradbeni inšpektorji odredili ustavitev gradnje in rok za odstranitev objektov. Ugotovljeni so bili tudi trije neskladni objekti, za katere so bile izdane odločbe na podlagi 1. oziroma 2. točke 83. člena GZ.

V zvezi z ugotovljenimi nepravilnostmi v zvezi s prijavo začetka gradnje in izpolnjevanjem bistvenih zahtev so gradbeni inšpektorji izdali štiri odločbe za odpravo nepravilnosti, in sicer dve na podlagi druge in tretje alineje 1. točke 80. člena GZ ter dve na podlagi prve alineje 1. točke 80. člena GZ. Ugotovljene nepravilnosti so se nanašale na: neimenovanje nadzornika, izvajanje gradnje brez predpisane dokumentacije za izvedbo gradnje in nepopolno prijavo začetka gradnje.

V zvezi z ugotovljenimi nepravilnostmi pri sami gradnji so gradbeni inšpektorji izdali 36 odločb za odpravo nepravilnosti na podlagi 86. člena GZ. Ugotovljene nepravilnosti so se nanašale na:

– nepopolno ograditev gradbišča z ograjo, ki bi preprečevala dostop tretjim osebam na gradbišče;

– nepopolno označitev gradbišča s tablo, na kateri so navedeni vsi udeleženci pri graditvi objekta;

– neobstoj gradbiščne table;

– neobstoj projekta za izvedbo (PZI) glede na določbe 61. člena GZ;

– prijavo začetka gradnje.

V vseh zadevah, vključenih v akcijo, še niso bili pridobljeni vsi podatki, na podlagi katerih bi lahko ugotovili dejansko stanje, zato bodo ugotovitveni postopki potekali tudi po predvidenem časovnem okviru akcije. Od uvedenih skupno 149 upravnih inšpekcijskih postopkov v 70 zadevah še ni odločeno, kar je 47 odstotkov takih zadev, zato pričakujemo, da bi se število ugotovljenih nepravilnosti lahko še povečalo.

Bistvene ugotovitve nadzora so bile, da veliko gradbišč ni oziroma ni ustrezno označenih in ograjenih glede na zahteve Pravilnika o gradbiščih, vendar pa so bile pomanjkljivosti med akcijo večinoma odpravljene, kar nakazuje na to, da je bil namen akcije v letu 2021 dosežen.

#### AKCIJA NADZORA NAD PRIJAVO ZAČETKA GRADNJE

Gradbena inšpekcija je med 1. februarjem 2021 in 1. septembrom 2021 izvedla usklajeno akcijo v zvezi z nadzorom nad prijavo začetka gradnje leta 2021. Akcija je bila usmerjena v temeljno nalogo gradbene inšpekcije, ki jo utemeljuje ključna beseda G2 – bistvene zahteve in izpolnjevanje pogojev.

Z Gradbenim zakonom je tako določena nova pristojnost inšpekcijskega ukrepanja v zvezi s prijavo začetka gradnje in izpolnjevanjem bistvenih zahtev, zato je bila akcija usmerjena v nadzor, ali se gradnja, za katero je predpisana prijava začetka gradnje, izvaja na podlagi popolne prijave, v nadzor glede predpisane dokumentacije za izvedbo gradnje in v nadzor glede imenovanja nadzornika.

V akciji je sodelovalo 46 gradbenih inšpektorjev IRSOP. Od 190 načrtovanih inšpekcijskih pregledov oziroma nadzorov jih je bilo opravljenih 329. V sklopu akcije je bilo uvedenih 216 postopkov, od tega 210 upravnih inšpekcijskih postopkov in šest prekrškovnih postopkov. Inšpekcijski nadzor je bil zlasti usmerjen v gradnjo zahtevnih in manj zahtevnih objektov, nadzor nad katerimi je v širšem interesu.

V akciji nadzora nad prijavo začetka gradnje smo preverjali, ali se gradnja, za katero je predpisana prijava začetka gradnje, izvaja na podlagi popolne prijave in predpisane dokumentacije za izvedbo gradnje. 4. člen GZ določa, da je treba za novogradnjo, rekonstrukcijo in spremembo namembnosti objekta imeti pravnomočno gradbeno dovoljenje in začetek gradnje objekta prijaviti v skladu s 63. členom GZ. Ne glede na drugo alinejo prvega odstavka 4. člena GZ spremembe namembnosti objekta ni treba prijaviti. Gradnjo je treba izvajati v skladu z gradbenim dovoljenjem.

63. člen GZ določa, da mora investitor pri pristojnem upravnem organu za gradbene zadeve osem dni pred začetkom izvajanja gradnje objekta, za katerega se zahteva gradbeno dovoljenje, razen pri spremembi namembnosti, prijaviti začetek gradnje. Prijava se vloži na obrazcu.

Prijavi se priložijo:

* zapisnik o zakoličenju iz 60. člena GZ;
* dokumentacija za izvedbo gradnje s podatki, določenimi v predpisu iz osmega odstavka 29. člena GZ, če se ta zahteva v skladu z 61. členom GZ, ki sta jo podpisala projektant in vodja projekta, pri čemer je njen sestavni del tudi njuna podpisana izjava, da so v dokumentaciji za izvedbo gradnje v celoti izpolnjene zahteve iz 15. člena GZ;
* pri odstranitvi manj zahtevnega in zahtevnega objekta: načrt gospodarjenja z odpadki v skladu s predpisom, ki ureja ravnanje z gradbenimi odpadki, in dokumentacija za odstranitev z vsebino, določeno v predpisu iz osmega odstavka 29. člena GZ, ki jo izdelata pooblaščeni arhitekt ali inženir;
* če se ob izvajanju gradbenih del pridobiva nekovinska mineralna surovina v skladu s predpisi, ki urejajo rudarstvo, količina in opis načina uporabe te mineralne surovine;
* če gre za odstranitev objekta kulturne dediščine, posnetek dejanskega stanja, in
* če so bili v gradbenem dovoljenju zaradi prevlade druge javne koristi nad javno koristjo ohranjanja narave določeni izravnalni ukrepi: mnenje organizacije, pristojne za ohranjanje narave, da so izpolnjeni pogoji za delovanje izravnalnih ukrepov.

Poleg tega drugi odstavek 63. člena GZ določa, da lahko ne glede na prvi odstavek istega člena investitor pred prijavo začetka gradnje prijavi pripravljalna dela na gradbišču, pri čemer prijava pripravljalnih del vsebuje samo podatke in dokazila iz prejšnjega odstavka, ki se nanašajo na ta dela. Tretji odstavek istega člena pa določa, da je po prijavi začetka gradnje treba prijaviti vsako spremembo v zvezi z nadzornikom.

60. člen GZ določa obveznost predložitve zapisnika o zakoličenju objekta kot prilogo k prijavi začetka gradnje.

Obveznost izdelave dokumentacije za izvedbo gradnje opredeljujeta 61. člen GZ in Pravilnik o podrobnejši vsebini dokumentacije in obrazcih, povezanih z graditvijo objektov. Za gradnjo objekta, za katerega se zahteva gradbeno dovoljenje, je obvezna izdelava dokumentacije za izvedbo gradnje. Ne glede na prvi odstavek 61. člena GZ izdelava dokumentacije za izvedbo gradnje ni obvezna pri spremembi namembnosti in gradnji nezahtevnih objektov.

GZ v prvem odstavku 8. člena določa, da inšpekcijski nadzor nad izvajanjem določb GZ, ki se nanašajo na gradnjo, za katero je predpisano gradbeno dovoljenje, opravljajo državni gradbeni inšpektorji ali inšpektorice. Inšpektorji tako ukrepajo v skladu s pooblastili v inšpekcijskem in prekrškovnim postopkom. V primeru ugotovljenih kršitev v zvezi s prijavo začetka gradnje ima gradbeni inšpektor podlago za izdajo odločbe za odpravo nepravilnosti in ustavitev gradnje.

GZ v 80. členu določa inšpekcijske ukrepe v zvezi s prijavo začetka gradnje in izpolnjevanjem bistvenih zahtev. Tako prvi odstavek določa, da gradbeni inšpektor izreče ukrep, s katerim odredi odpravo nepravilnosti ter določi rok za odpravo nepravilnosti in ustavi gradnjo, če:

* se gradnja, za katero je predpisana prijava začetka gradnje, izvaja brez popolne prijave;
* se gradnja izvaja brez predpisane dokumentacije za izvedbo gradnje;
* ni imenovan nadzornik;
* ugotovi, da bo zaradi nadaljevanja gradnje ogroženo izpolnjevanje bistvenih zahtev.

Drugi odstavek istega člena določa, da če inšpekcijski zavezanec v roku iz prvega odstavka ne odpravi nepravilnosti, gradbeni inšpektor začne postopek s smiselno uporabo 85. člena GZ.

Kadar gradbeni inšpektor ob pregledu prijave začetka gradnje v konkretnem primeru ugotovi, da prijava ne vsebuje vseh predpisanih dokumentov ali da se gradnja izvaja brez predpisane dokumentacije za izvedbo gradnje ali da ni imenovan nadzornik, v zvezi z gradnjo izreče inšpekcijski ukrep na podlagi prvega odstavka 80. člena GZ. Če inšpekcijski zavezanec v podanem mu roku ne bi odpravil nepravilnosti, bi gradbeni inšpektor na podlagi drugega odstavka 80. člena GZ lahko začel postopek s smiselno uporabo 85. člena GZ – inšpekcijski ukrepi v zvezi z nevarnim objektom.

85. člen GZ določa inšpekcijske ukrepe v zvezi z nevarnim objektom, in sicer v prvem odstavku določa, da v primeru nevarnega objekta gradbeni inšpektor ustavi gradnjo oziroma prepove uporabo nevarnega objekta in odredi, da se v roku, ki ga določi, na stroške zavezanca objekt ustrezno zavaruje ali da se na objektu oziroma delu objekta v roku, ki ga določi, izvedejo vzdrževalna dela. Drugi odstavek 85. člena določa, da če z ukrepi iz prejšnjega odstavka nevarnosti ni mogoče odpraviti, gradbeni inšpektor odredi, da se v roku, ki ga določi, na stroške zavezanca objekt delno ali v celoti odstrani.

V zvezi s prekrškovnimi določbami GZ določa tudi globo za prekršek investitorja (98. člen GZ), če ne prijavi začetka gradnje na predpisani način (prva alineja prvega odstavka 98. člena GZ); ne zagotovi zakoličenja objekta (3. točka 11. člena GZ); ne imenuje nadzornika, kadar je ta predpisan (deveta alineja prvega odstavka 98. člena GZ); v primeru zamenjave vodje nadzora ne odredi ustavitve gradnje, dokler je ne prevzame novi vodja nadzora (deseta alineja prvega odstavka 98. člena GZ).

V primeru ugotovljenih lažjih nepravilnosti lahko inšpektor zavezanca (obvezna prisotnost) na podlagi 33. člena Zakona o inšpekcijskem nadzoru opozori na ugotovljene nepravilnosti, ki se natančno določijo, in določi se rok za njihovo odpravo. Pri tem inšpektor zavezanca opozori, da če nepravilnosti ne bodo odpravljene v navedenem roku, bodo izrečeni drugi ukrepi v skladu z GZ in da mora takoj po odpravljenih nepravilnostih oziroma pomanjkljivostih o tem pisno obvestiti inšpektorja. Zapisnik naj bo sestavljen na kraju samem v skladu z ZUP in naj se vroči tudi inšpekcijskemu zavezancu (obvezna prisotnost).

Če je inšpektor v sklopu akcije nadzora nad prijavo začetka gradnje ugotovil, da se izvaja nedovoljena gradnja objekta (nelegalni, neskladni ali nevarni objekt), je ravnal v skladu z določili 82., 83. ali 85. člena GZ.

V zvezi z označitvijo inšpekcijskega ukrepa 96. člen GZ določa, da inšpektor po vročitvi inšpekcijske odločbe, s katero je prepovedana uporaba ali vgradnja gradbenih proizvodov, odrejena odprava nepravilnosti, odrejena ustavitev izvajanja gradnje ali odstranitev objekta, gradbišče oziroma objekt označi s tablo, ne glede na to, ali je inšpekcijski zavezanec oziroma lastnik navzoč. Na tabli morajo biti podatki o organu, ki je izdal odločbo, o vrsti kršitve, o izrečenem ukrepu ter številka in datum odločbe. Označitev se ne izvede, kadar za gradnjo ni predpisano gradbeno dovoljenje in pri nezahtevnih objektih.

* Ugotovitve:

V sklopu akcije je bilo opravljeno 329 rednih inšpekcijskih pregledov in štiri zaslišanja. V zvezi z akcijo so gradbeni inšpektorji sestavili tudi 53 drugih zapisnikov. V primeru ugotovljenih blažjih nepravilnosti so bili zavezanci v štirih primerih, na podlagi 33. člena Zakona o inšpekcijskem nadzoru, opozorjeni na ugotovljene nepravilnosti ter jim je bil odrejen rok za njihovo odpravo, z opozorilom, da če nepravilnosti ne bodo odpravljene v navedenem roku, bodo izrečeni drugi ukrepi v skladu z zakonom. Natančnejši podatki na dan 21. septembra 2021 o opravljenih dejanjih v zvezi z zapisniki so razvidni iz preglednice 20.

**Preglednica 20: Podatki o opravljenih dejanjih v zvezi z zapisniki**

|  |  |
| --- | --- |
| **2021** | **Akcija nadzora nad prijavo začetka gradnje** |
| Zapisnik: izredni kontrolni pregled | 3 |
| Zapisnik: izredni kontrolni pregled – izvršba po I. osebi (izvršitev odločbe) | 2 |
| Zapisnik: izredni pregled | 10 |
| Zapisnik: prekrškovni | 3 |
| Zapisnik: redni kontrolni pregled | 87 |
| Zapisnik: redni kontrolni pregled – izvršba po I. osebi (izvršitev odločbe) | 6 |
| Zapisnik: redni pregled | 227 |
| Zapisnik: redni pregled z zaslišanjem | 9 |
| Zapisnik: ugotovitveni | 35 |
| Zapisnik: zaslišanje | 4 |

V zadevah, ki so bile predmet nadzora v okviru akcije in nepravilnosti niso bile ugotovljene oziroma so bile v času, ko je potekala akcija, že odpravljene, so gradbeni inšpektorji postopke ustavili. Tako je bilo na dan 21. septembra 2021 izdanih 44 sklepov o ustavitvi postopkov, trije sklepi o ustavitvi izvršbe in 66 ustavitev postopka na zapisnik.

Natančnejši podatki na dan 21. septembra 2021 o dejanjih in ukrepih gradbene inšpekcije v okviru izvedene akcije so razvidni iz preglednice 21.

**Preglednica 21: Podatki o dejanjih in ukrepih gradbene inšpekcije v okviru izvedene akcije**

|  |  |
| --- | --- |
| **2021** | **Akcija nadzora nad prijavo začetka gradnje** |
| Dokument: splošno | 32 |
| Dopis: dostava dokumentacije | 93 |
| Dopis: naročilo table | 4 |
| Dopis: splošni | 57 |
| Dovoljenje: gradbeno ali uporabno | 11 |
| Izjava: o prekršku | 4 |
| Izjava: upravna | 22 |
| Obvestilo: o prekršku z zahtevo za izjavo | 5 |
| Obvestilo: splošno | 10 |
| Odgovor: splošni | 7 |
| Odločba: opomin | 5 |
| Odločba: plačilni nalog | 1 |
| Odločba: upravna | 63 |
| Odstop: pravnega sredstva | 1 |
| Poizvedba | 18 |
| Poziv: dopolnitev vloge | 1 |
| Poziv: po ZIN | 94 |
| Predlog: uvedba postopka o prekršku | 3 |
| Predlog: zemljiška knjiga | 4 |
| Pritožba: na odločbo | 1 |
| Sklep: dovolitev izvršbe (PRISILITEV) | 4 |
| Sklep: stroški postopka | 3 |
| Sklep: ustavitev izvršbe | 3 |
| Sklep: ustavitev postopka | 44 |
| Uradni zaznamek: splošno | 42 |
| Uradni zaznamek: vpogled v CRP | 13 |
| Uradni zaznamek: vpogled v uradne evidence | 183 |
| Vabilo: splošno | 6 |

V zvezi z vodenjem prekrškovnih postopkov je bilo v sklopu akcije izdanih pet odločb po Zakonu o prekrških z izrečenimi opomini in en plačilni nalog o prekršku po ZP-1 v višini izrečene globe 1.000,00 EUR. Ugotovljeni prekršek se je nanašal na prijavo začetka gradnje. Investitor gradnje je začel izvajanje gradnje nezahtevnega objekta, ne da bi pred začetkom gradnje prijavil začetek gradnje skladu s 63. členom GZ pri pristojni upravni enoti.

V akciji nadzora nad prijavo začetka gradnje je bilo izdanih skupno 63 inšpekcijskih odločb.

Grafikon 5: Odstotek izdanih upravnih odločb glede na celotno število inšpekcijskih upravnih postopkov

Ugotovljena sta bila dva neskladna objekta. V obeh primerih je bila izdana odločba na podlagi 1. točke 83. člena GZ, s katero je inšpektor odredil, da se gradnja ustavi, dokler investitor ne pridobi spremenjenega gradbenega dovoljenja.

V zvezi z izvajanjem gradnje brez prijave oziroma brez popolne prijave začetka gradnje so gradbeni inšpektorji izdali 27 odločb na podlagi 80. člena GZ ter eno odločbo v zvezi z neimenovanjem nadzornika, s katerimi so odredili, da se takoj po vročitvi odločb gradnje ustavijo in da se odpravijo nepravilnosti. Ustavitev gradnje velja, dokler inšpekcijski zavezanec ne izkaže, da je dopolnil prijavo gradnje, kot mu je bilo z odločbo odrejeno, oziroma da je vložil popolno prijavo začetka gradnje.

V zvezi z ugotovljenimi nepravilnostmi pri sami gradnji pa so gradbeni inšpektorji izdali 33 odločb za odpravo nepravilnosti na podlagi 86. člena GZ. Ugotovljene nepravilnosti so se nanašale na:

– nepopolno ograditev gradbišča z ograjo, ki bi preprečevala dostop tretjim osebam na gradbišče;

– nepopolno označitev gradbišča s tablo, na kateri so navedeni vsi udeleženci pri graditvi objekta;

– neobstoj gradbiščne table;

– prijavo začetka gradnje.

V vseh zadevah, ki so vključene v akcijo, pa še niso bili pridobljeni vsi podatki, na podlagi katerih bi lahko ugotovili dejansko stanje, zato bodo ugotovitveni postopki potekali tudi po predvidenem časovnem okviru akcije. Od uvedenih skupno 210 upravnih inšpekcijskih postopkov še ni odločeno v 63 zadevah, kar je 30 odstotkov takih zadev.

Gradbeni inšpektorji so pri izvedbi te akcije v skupno 210 uvedenih inšpekcijskih postopkih že odločili v 147 zadevah. V teh je bilo do 21. septembra 2021 ugotovljenih 63 nepravilnosti, kar je 42,8 odstotka preverjenih objektov. Glede na to, da v vseh zadevah v času poročanja še ni bilo odločeno oziroma ugotovitveni postopki v teh zadevah še potekajo, pričakujemo, da bi se število ugotovljenih nepravilnosti lahko še povečalo.

Bistvene ugotovitve nadzora so bile, da nekatere gradnje potekajo brez prijave ali brez popolne prijave gradnje ter da nekatera gradbišča niso ustrezno označena in ograjena glede na zahteve Pravilnika o gradbiščih. Veliko pomanjkljivosti je bilo med akcijo v veliki meri odpravljenih. Opažamo pa, da do zdaj pridobljeni rezultati te akcije kažejo, da se stanje na terenu poslabšuje, saj se je v primerjavi s prejšnjim letom povečalo število ugotovljenih nepravilnosti v povezavi s prijavo začetka gradnje, in sicer z 32,4 odstotka ugotovljenih nepravilnosti v rešenih zadevah v letu 2020 na 42,8 odstotka v letu 2021.

#### AKCIJA NADZORA NAD GRADNJO, UPORABO IN IZPOLNJEVANJEM BISTVENE ZAHTEVE UNIVERZALNE GRADITVE IN RABE OBJEKTOV V JAVNI RABI – 2021

Gradbena inšpekcija IRSOP je med 1. februarjem 2021 in 24. septembrom 2021 izvedla usklajeno akcijo nadzora nad gradnjo, uporabo in izpolnjevanjem bistvene zahteve univerzalne graditve in rabe objektov v javni rabi. Akcija je bila usmerjena v temeljno nalogo gradbene inšpekcije, ki jo utemeljuje ključna beseda G3 – UPORABA.

|  |  |  |
| --- | --- | --- |
| **Preprečevanje uporabe objektov brez predpisanih dovoljenj** | 3. točka prvega odstavka 150. člena ZGO-1 (prepoved uporabe)156. člen ZGO-1 (posebni primeri uporabe)84. člen GZ (neskladna uporaba objekta)3. točka prvega odstavka 93. člena GZ (prepoved uporabe) | **G3 – uporaba** |

V akciji je sodelovalo 27 gradbenih inšpektorjev IRSOP. Od 60 načrtovanih inšpekcijskih pregledov oziroma nadzorov jih je bilo opravljenih 67. V sklopu akcije je bilo uvedenih 63 upravnih inšpekcijskih postopkov. Akcija je bila usmerjena predvsem v tiste objekte, v katerih se zadržuje večje število ljudi, v akcijo pa je bilo mogoče vključiti tudi objekte, ki niso v javni rabi.

V nadaljevanju podajamo kratka pojasnila izvajanja te akcije.

Objekt v javni rabi je objekt ali del objekta, katerega raba je pod enakimi pogoji namenjena vsem: nestanovanjska stavba, kot je gostinska stavba (skupina 121 po CC-SI), poslovna in upravna stavba (skupina 122 po CC-SI), trgovska stavba in stavba za storitvene dejavnosti (skupina 123 po CC-SI), stavba za promet in stavba za izvajanje komunikacij (skupina 124 po CC-SI), stavba splošnega družbenega pomena (skupina 126 po CC-SI), obredna stavba (razred 1272 po CC-SI) in druga nestanovanjska stavba, če je namenjena za javno rabo, ter javna površina, kot so javna cesta, ulica, trg, tržnica, igrišče, parkirišče, pokopališče, park, zelenica, rekreacijska površina (26. točka prvega odstavka 3. člena GZ).

Cilji akcije:

* preprečiti uporabo objektov brez uporabnih dovoljenj;
* zagotavljati izpolnjevanje bistvenih zahtev objektov;
* ugotoviti, ali objekti v javni rabi zagotavljajo dostopnost grajenega okolja;
* ugotoviti, ali se objekti v javni rabi gradijo in rekonstruirajo tako, da zagotavljajo dostopnost grajenega okolja;
* ugotoviti, ali se objekti v javni rabi vzdržujejo tako, da zagotavljajo dostopnost grajenega okolja;
* odpraviti obstoječe grajene ovire;
* preprečiti nastanek novih grajenih ovir.

V 6. členu Gradbenega zakona je določen pogoj za začetek uporabe objekta, in sicer je za začetek uporabe objekta, za katerega je predpisana pridobitev gradbenega dovoljenja, treba imeti uporabno dovoljenje, razen za nezahtevni objekt. Objekte je treba uporabljati v skladu z uporabnim in gradbenim dovoljenjem.

Gradbena inšpekcija v okviru inšpekcijskega nadzorstva preverja zlasti, ali je za objekt izdano ustrezno dovoljenje za gradnjo in ali je objekt zgrajen v skladu z dovoljenjem, ali so izpolnjeni pogoji za začetek uporabe objektov po zakonu, ali se objekt uporablja na podlagi uporabnega dovoljenja oziroma ali gre za objekt iz 118. člena GZ in šteje, da ima objekt uporabno dovoljenje po samem zakonu.

Gradbeni inšpektorji v inšpekcijskem postopku tako najprej preverijo, ali je bilo za gradnjo oziroma objekt pridobljeno gradbeno dovoljenje. Če gradbeni inšpektor ugotovi, da je gradnja dovoljena, mora preveriti tudi skladnost objekta z izdanim gradbenim dovoljenjem. Če se ugotovi nedovoljeni objekt, gradbeni inšpektor izreče ukrep v skladu z določili GZ za nedovoljeni objekt, in ne samostojnega ukrepa za prepoved uporabe.

Poleg tega je gradbena inšpekcija v okviru akcije nadzorovala tudi, ali je z gradnjo, uporabo in vzdrževanjem objekta v javni rabi zagotovljeno izpolnjevanje bistvene zahteve univerzalne graditve in rabe objektov (22. člen GZ). 15. člen GZ našteva bistvene in druge zahteve za objekte ter določa, da se objekti rekonstruirajo, vzdržujejo ali se jim spreminja namembnost tako, da so izpolnjene bistvene in druge zahteve, ki veljajo v času spreminjanja objekta, pri čemer se preverjanje izpolnjevanja teh zahtev omeji na tiste bistvene in druge zahteve, ki so predmet spreminjanja objekta. Ta zahteva pa se ne uporablja, če je to tehnično neizvedljivo ali povezano z nesorazmernimi stroški, pri čemer se pri spreminjanju objektov ne sme poslabšati gradbenotehnično stanje objekta. Dodatno 15. člen GZ določa, da lahko v objektih, varovanih na podlagi predpisov s področja varstva kulturne dediščine, projektirane ali izvedene rešitve odstopajo od predpisanih bistvenih in drugih zahtev ali jih ne dosegajo, če to izhaja iz mnenja ali pogojev pristojnega mnenjedajalca za področje kulturne dediščine, pri čemer z odstopanjem ne smejo biti neposredno ogroženi varnost objekta, življenje in zdravje ljudi, sosednje nepremičnine ali okolje. Bistveno zahtevo univerzalne graditve in rabe objektov opredeljuje 22. člen GZ, podrobneje pa jo ureja Pravilnik o univerzalni graditvi in uporabi objektov. Pri tem gradbena inšpekcija upošteva tudi Zakon o izenačevanju možnosti invalidov (Uradni list RS, št. 94/10, 50/14 in 32/17) z namenom preprečevanja in odpravljanja diskriminacije invalidov, ki temelji na invalidnosti, ter s ciljem, da se za invalide ustvarijo enake možnosti pri uporabi objektov v javni rabi.

Pristojni gradbeni inšpektor je z odločbo prepovedal uporabo objekta ali dela objekta (84. člen GZ oziroma drugi odstavek 82. člena GZ v povezavi s 84. členom GZ), v zvezi s katerim je ugotovil, da se:

* uporablja brez uporabnega dovoljenja;
* uporablja v nasprotju z izdanim gradbenim dovoljenjem;
* uporablja v nasprotju z uporabnim dovoljenjem;
* mu je spremenila namembnost brez gradbenega dovoljenja.

Pristojni gradbeni inšpektor je z odločbo odredil odpravo nepravilnosti in določil rok za odpravo nepravilnosti ter ustavil gradnjo, če je ugotovil, da bo zaradi nadaljevanja gradnje ogroženo izpolnjevanje bistvenih zahtev (80. člen GZ), oziroma ob ugotovitvi drugih nepravilnosti in kršitev tega zakona pri izvajanju gradnje, ali je pri obstoječem objektu odredil odpravo teh nepravilnosti v določenem roku (86. člen GZ).

Če gradbeni inšpektor ugotovi druge nepravilnosti in kršitve GZ, izreče ukrep v skladu z določili GZ. Tako, če se pri nadzoru ugotovi nedovoljeni objekt (nelegalni, neskladni ali nevarni objekt), ravna v skladu z določili 82., 83. ali 85. člena GZ.

V zvezi s prekrškovnimi določbami GZ določa tudi globo za prekršek investitorja (98. člen GZ), če uporablja ali dopusti uporabo objekta brez uporabnega dovoljenja ali v nasprotju z gradbenim oziroma uporabnim dovoljenjem (peta alineja prvega odstavka 98. člena GZ).

V primeru ugotovljenih drugih nepravilnosti inšpektor ukrepa v skladu s pooblastili, tudi z uvedbo ustreznega prekrškovnega postopka. Inšpektorji so ukrepali v skladu s pooblastili v inšpekcijskem in prekrškovnem postopku.

**Ugotovitve:**

V sklopu akcije je bilo opravljenih 67 rednih inšpekcijskih pregledov in eno zaslišanje. V primeru ugotovljenih blažjih nepravilnosti so bili zavezanci v dveh primerih na podlagi 33. člena Zakona o inšpekcijskem nadzoru opozorjeni na ugotovljene nepravilnosti in jim je bil odrejen rok za njihovo odpravo, z opozorilom, da bodo izrečeni drugi ukrepi v skladu z GZ, če nepravilnosti ne bodo odpravljene v navedenem roku.

V zadevah, ki so bile predmet nadzora v okviru akcije in v katerih nepravilnosti niso bile ugotovljene oziroma so bile v času, ko je potekala akcija že odpravljene, so gradbeni inšpektorji postopke ustavili. Tako je bilo na dan 21. septembra 2021 izdanih osem sklepov o ustavitvi postopkov in devet ustavitev postopov na zapisnik.

Natančnejši podatki na dan 21. septembra 2021 o opravljenih dejanjih v zvezi z zapisniki so razvidni iz preglednice 22.

**Preglednica 22: Podatki o opravljenih dejanjih v zvezi z zapisniki**

|  |  |
| --- | --- |
| **2021** | **Akcija nadzora nad gradnjo, uporabo in izpolnjevanjem bistvene zahteve univerzalne graditve in rabe objektov** |
| Zapisnik: izredni kontrolni pregled | 5 |
| Zapisnik: izredni pregled | 13 |
| Zapisnik: izredni pregled z zaslišanjem | 6 |
| Zapisnik: redni kontrolni pregled | 11 |
| Zapisnik: redni pregled | 48 |
| Zapisnik: redni pregled z zaslišanjem | 8 |
| Zapisnik: ugotovitveni | 6 |
| Zapisnik: zaslišanje | 1 |

Natančnejši podatki na dan 21. septembra 2021 o dejanjih in ukrepih gradbene inšpekcije v okviru izvedene akcije so razvidni iz preglednice 23.

**Preglednica 23: Podatki o dejanjih in ukrepih gradbene inšpekcije v okviru izvedene akcije**

|  |  |
| --- | --- |
| **2021** | **Akcija nadzora nad gradnjo, uporabo in izpolnjevanjem bistvene zahteve univerzalne graditve in rabe objektov** |
| Dokument: splošno | 6 |
| Dopis: dostava dokumentacije | 21 |
| Dopis: naročilo table | 4 |
| Dopis: splošni | 18 |
| Dovoljenje: gradbeno ali uporabno | 8 |
| Izjava: upravna | 17 |
| Obvestilo: splošno | 2 |
| Odgovor: splošni | 1 |
| Odločba: upravna | 15 |
| Odločitev sodišča: drugo | 2 |
| Odstop: pravnega sredstva | 2 |
| Poizvedba | 8 |
| Poziv: po ZIN | 24 |
| Predlog: zemljiška knjiga | 6 |
| Pritožba: na odločbo | 2 |
| Sklep: dovolitev izvršbe (PRISILITEV) | 3 |
| Sklep: stroški postopka | 1 |
| Sklep: ustavitev postopka | 8 |
| Uradni zaznamek: splošno | 23 |
| Uradni zaznamek: vpogled v CRP | 4 |
| Uradni zaznamek: vpogled v uradne evidence | 85 |
| Vabilo: splošno | 2 |

Grafikon 6: Število izdanih upravnih odločb glede na celotno število upravnih postopkov

V akciji je bilo izdanih skupno 15 inšpekcijskih odločb. Odstotek izdanih upravnih odločb glede na celotno število inšpekcijskih upravnih postopkov je predstavljen v grafikonu 6.

V sklopu akcije sta bila ugotovljena dva nelegalna objekta, za katera sta bili na podlagi 82. člena GZ izdani odločbi, s katerima sta gradbena inšpektorja odredila ustavitev gradnje in rok za odstranitev objektov. V sklopu akcije je bila izdana tudi ena odločba v povezavi z nevarnim delom objekta, s katero sta bili na podlagi 85. člena GZ odrejeni ustrezna zaščita objekta in sanacija tega dela objekta. Izrečena je bila tudi prepoved uporabe objekta.

Na podlagi 86. člena GZ so bile izdane štiri odločbe. V enem primeru je bilo na podlagi 86. člena GZ odrejeno, da mora inšpekcijski zavezanec v roku enega meseca izvesti ustrezno podpiranje medetažne konstrukcije med pritličjem in 1. nadstropjem nad prostorom galerije v JV delu objekta, kjer so se pojavile večje deformacije konstrukcije, ter v enem letu poskrbeti za statično presojo objekta in ustrezno sanacijo. V enem primeru pa je bilo na podlagi 86. člena GZ odrejeno, da mora inšpekcijski zavezanec izvesti sanacijo strehe poslovnega objekta, ki zaradi dotrajane opečne kritine lahko ogroža ljudi in okolico.

V zvezi z bistveno zahtevo univerzalne graditve in rabe objektov sta bili izdani dve odločbi na podlagi 86. člena GZ, in sicer v povezavi s stavbo za izobraževanje, za katero je bilo odrejeno, da se do 31. julija 2022 omogoči dostopnost za vse ljudi za samostojno uporabo, in sicer za vertikalno zagotavljanje dostopa, vstopa in uporabe brez ovir v kletno etažo, pritlično etažo in v nadstropje stavbe v javni rabi za izobraževanje. V drugem primeru pa je bilo v zvezi z objektom vaško-gasilskega doma odrejena odprava nepravilnosti do 1. novembra 2021, in sicer tako, da se označi vsaj eno parkirno mesto za invalide in izvede klančina z nedrsečo pohodno površino na vstopu v objekt z maksimalnim naklonom 1 : 9 (11,1 %) – klančino je mogoče izvesti kot nepremično ali premično.

V zvezi z bistveno zahtevo univerzalne graditve in rabe objektov je bila v povezavi z enim objektom izdana odločba na podlagi 1. točke prvega odstavka 150. člena Zakona o graditvi objektov, s katero je bilo inšpekcijskemu zavezancu odrejeno, da do 15. februarja 2022 odpravi nepravilnosti na objektu prodajnega salona za motorna vozila tako, da na parkirišču ob stavbi salona označi vsaj eno parkirno mesto za invalide.

V sklopu akcije je bilo izdanih sedem odločb na podlagi 84. člena GZ zaradi neskladne uporabe objektov, s katerimi so bile odrejene prepovedi uporabe objektov do izdaje uporabnega dovoljenja oziroma novega gradbenega dovoljenja. Ugotovljene nepravilnosti v zvezi z uporabo objektov brez ustreznih dovoljenj so se nanašale na poslovni objekt, poslovno-stanovanjski objekt, tržnico, fitnes, parkirišče, okrepčevalnico in proizvodno halo.

V vseh zadevah, vključenih v akcijo, še niso bili pridobljeni vsi podatki, na podlagi katerih bi lahko ugotovili dejansko stanje, zato bodo ugotovitveni postopki potekali tudi po predvidenem časovnem okviru akcije. Skupno je bilo uvedenih 63 upravnih inšpekcijskih postopkov in od tega v 32 zadevah še ni odločeno, kar je 50,8 odstotka takih zadev.

Ocenjujemo, da je bila letošnja akcija uspešna, saj smo odkrili objekte, za katere niso bila pridobljena ustrezna dovoljenja za gradnjo ali uporabo oziroma so bile ugotovljene druge nepravilnosti. Ugotavljamo, da je odstotek objektov, pri katerih so bile ugotovljene nepravilnosti, previsok, saj je bilo od skupno 63 uvedenih inšpekcijskih postopkov do časa poročanja odločeno v 31 zadevah, v okviru katerih je bilo odkritih 15 takih objektov, kar je 48 odstotkov v inšpekcijskem postopku (do 21. septembra 2021) preverjenih objektov. Ker v 50,8 odstotka obravnavanih zadev v času poročanja še ni bilo odločeno oziroma ugotovitveni postopek v teh zadevah še poteka, je mogoče pričakovati, da bi bil odstotek ugotovljenih objektov, pri katerih so ugotovljene kršitve zakonodaje, po dokončanju vseh upravnih zadev lahko bistveno višji.

V sklepu lahko ugotovimo, da do zdaj pridobljeni rezultati akcije nadzora nad gradnjo, uporabo in izpolnjevanjem bistvene zahteve univerzalne graditve in rabe objektov v javni rabi kažejo, da se vsak drugi objekt, obravnavan v akciji, uporablja brez ustreznega uporabnega dovoljenja oziroma je kršena bistvena zahteva objekta.

V zvezi z bistveno zahtevo univerzalne graditve in rabe objektov so gradbeni inšpektorji v akciji izdali tri odločbe za odpravo pomanjkljivosti, vendar v zadevah rok za odpravo nepravilnosti ob poročanju še ni potekel.

### SKUPNE AKCIJE V LETU 2021: AKCIJA NADZORA Z DELOVNO INŠPEKCIJO NA PODROČJU NADZORA GRADBIŠČ

Od marca do septembra 2021 je potekala usklajena skupna akcija nadzorov gradbene inšpekcije IRSOP in inšpekcije za varstvo pri delu (v nadaljnjem besedilu: IRSD) na 11 izbranih večjih gradbiščih na območju OE Maribor. Nekatere preglede gradbišč so gradbeni inšpektorji IRSOP opravili skupaj z inšpektorji za varstvo pri delu, pri nekaterih pa smo izmenjali le informacije in podatke o dogajanjih na gradbiščih in udeležencih pri graditvi. Predmet skupnega nadzora je bilo področje ureditev in označitev gradbišč ter preverjanja, ali so investitorji zagotovili ustrezni načrt organizacije gradbišča (65. člen GZ). Akcija je usmerjena v temeljno nalogo gradbene inšpekcije glede bistvene zahteve in izpolnjevanja pogojev ter preprečevanja nelegalnih gradenj.

Pri pregledih gradbišč v okviru akcije so sodelovali štirje gradbeni inšpektorji iz Območne enote Maribor, ki so opravili 17 skupnih pregledov na 11 gradbiščih. Na podlagi ugotovljenih nepravilnosti so gradbeni inšpektorji do zdaj izdali dve inšpekcijski odločbi in eno opozorilo po določilu 33. člena ZIN. Večina inšpekcijskih postopkov je že zaključenih.

V dveh kontrolah gradbišč je gradbeni inšpektor ugotovil nepravilnosti v zvezi z označitvijo in ograditvijo gradbišča, za kar je izdal ustrezni inšpekcijski odločbi, ki sta bili v odrejenih rokih izvršeni. Na enem gradbišču je bilo izdano opozorilo v zvezi z zavarovanjem odprtine dvigalnega jaška, kar je bilo tudi nemudoma izvedeno, zato niso bile izrečene globe v prekrškovnih postopkih, ampak le opozorila. Pri preostalih pregledih gradbišč večjih nepravilnosti v zvezi z organizacijo gradbišč gradbeni inšpektorji niso ugotovili.

V okviru pregledov gradbišč so gradbeni inšpektorji preverili tudi naloge udeležencev pri graditvi objektov, kar pa je zajeto v aktih in poročilih pri akciji nadzora nad udeleženci pri graditvi objektov. Večina postopkov v zvezi s skupnimi nadzori gradbišč je že zaključenih, nekateri postopki na teh gradbiščih pa se bodo še nadaljevali.

Skupni nadzori gradbene inšpekcije IRSOP in inšpektorjev za varstvo pri delu so pokazali koristnost sodelovanja med inšpekcijama na gradbišču. Sodelovanje v smislu skupnega nadzora na večjih gradbiščih ali medsebojnega seznanjanja oziroma obveščanja v primeru kršitev predpisov iz pristojnosti druge inšpekcije je pomembno z vidika zagotavljanja izvajanja predpisanih ukrepov za zagotavljanje varnosti delavcev, mimoidočih, prometa in sosednjih objektov.

### MERILA ZA OBRAVNAVO PRIJAV

V skladu z 2. točko sklepa Vlade Republike Slovenije št. 06100-4/2015/15 z dne 2. aprila 2015 ima IRSOP na svoji spletni strani objavljene Kriterije za določanje prioritetnih inšpekcijskih nadzorov:

https://www.gov.si/drzavni-organi/organi-v-sestavi/inspektorat-za-okolje-in-prostor/o-inspektoratu-za-okolje-in-prostor/.

Gradbena inšpekcija se že dolgo spopada z velikim prilivom prijav in zadev. Zaradi velikega obsega prijav in že začetih inšpekcijskih postopkov so bile 20. maja 2013 sprejete usmeritve za prednostno razvrščanje zadev (in sicer za obravnavanje prijav, za nadaljevanje začetih inšpekcijskih postopkov in v izvršilnih postopkih). Usmeritve so bile večkrat dopolnjene. 2. oktobra 2020 so bile sprejete nove usmeritve za vrstni red obravnave prijav, usmeritve za vrstni red obravnave že začetih inšpekcijskih postopkov in usmeritve za izvajanje izvršb po drugi osebi, vse na področju dela gradbenih inšpektorjev, s katerimi so prenehale veljati vse predhodno sprejete.

Zakon o učinkoviti rabi energije (Uradni list RS, št. [158/20](http://www.uradni-list.si/1/objava.jsp?sop=2020-01-2762) [61/17](http://www.uradni-list.si/1/objava.jsp?sop=2017-01-2913) – ZURE) določa drugačno pristojnost v zvezi z energetskimi izkaznicami, in sicer podeljuje pristojnost energetski inšpekciji. S sprejetjem ZURE so prenehale veljati določbe EZ-1, ki so določale pristojnost gradbene inšpekcije.

Usmeritve za vrstni red obravnave prijav, usmeritve za vrstni red obravnave že začetih inšpekcijskih postopkov in usmeritve za izvajanje izvršb po drugi osebi, vse na področju dela gradbenih inšpektorjev, sprejete 2. oktobra 2020, so bile zaradi sprejetja ZURE v povezavi z nepristojnostjo gradbene inšpekcije nad energetskimi izkaznicami spremenjene 11. decembra 2020.

Usmeritve sledijo zaščiti javnega interesa pri gradnji objektov in so usklajene s 77. členom (vrstni red obravnave zadev) GZ, ki pri določanju vrstnega reda obravnave prijav in zadev določa, da se upoštevajo stopnja javnega interesa, faza izvajanja gradnje, vrsta kršitve, lastnosti in namen objekta. Poleg tega so usmeritve za izvajanje izvršb po drugi osebi v skladu z določili 89. člena (izvršba inšpekcijskega ukrepa) GZ, ki določajo, da ko je odrejena odstranitev zgrajenega objekta ali dela objekta, vzpostavitev prejšnjega stanja ali drugačna sanacija objekta, se inšpekcijski zavezanec v odločbi opozori na to, da se bo v primeru neizpolnitve odrejene obveznosti začel postopek izvršbe nedenarne obveznosti, ki se bo opravil po drugih osebah ali s prisilitvijo. Pri izvajanju izvršbe po drugih osebah se upošteva stopnja javnega interesa po naslednjih merilih: pravno stanje izdanih upravnih aktov, na podlagi katerih se opravlja izvršba; fizične in druge lastnosti objekta; vpliv objekta na ljudi in okolje; lega objekta; objekt v javni rabi ali objekt, v katerem se opravlja dejavnost; možnost legalizacije.

Gradbeni inšpektorji pri obravnavi prijav, vodenju inšpekcijskih postopkov in opravljanju upravnih izvršb po določilih veljavne zakonodaje upoštevajo predvsem javno korist in javni interes. Namen razvrščanja in določanja prednostnih nalog je zagotavljanje učinkovitejšega delovanja gradbene inšpekcije pri izvajanju njene temeljne naloge, tj. zagotavljanje spoštovanja zakonov in podzakonskih predpisov na področju graditve objektov, in sicer poenoteno glede na pomembnost po vsej Sloveniji brez morebitnih zunanjih vplivov in pritiskov na inšpekcijske postopke. Zakon o splošnem upravnem postopku posebej ureja ukrepanje v primeru nujnih ukrepov v javnem interesu, ki so podani, če obstaja nevarnost za življenje in zdravje ljudi, javni red in mir, javno varnost ali premoženje večje vrednosti. Prednostne usmeritve dela gradbene inšpekcije jasno opredeljujejo načine ravnanja v zvezi z obravnavo prijav, vodenjem inšpekcijskih postopkov in prednostno izvedbo izvršb ter imajo jasno določena merila za vrstni red obravnave prijav, zadev in izvršb.

Merila v delu, ki se nanašajo na obravnavo prijav in zadev, določa GZ v 77. členu, podrobneje pa so prednostne naloge opredeljene v internem aktu IRSOP. Tako je prednostna naloga gradbene inšpekcije, da obravnava prijave pravnih in fizičnih oseb, iz katerih izhaja, da obstaja nevarnost za življenje in zdravje ljudi, javni red in mir, javno varnost ali premoženje večje vrednosti.

Novela Gradbenega zakona, ki je bila sprejeta 9. decembra 2021, uporabljati pa se začne 1. junija 2022, tudi določa vrstni red obravnave prijav, zadev in izvršb v 88. in 101. členu.

Gradbeni inšpektorji tako vsako prejeto prijavo, ki jo prejmejo od pravnih ali fizičnih oseb, razvrstijo, prijave pa obravnavajo po vrstnem redu glede na razvrstitev. Vsaka prejeta prijava je tako obravnavana, ko je glede na merila razvrščanja na vrsti za obravnavo.

Pri določanju prednostnih nalog dela gradbene inšpekcije pri obravnavi prijav in vodenju zadev se upoštevajo predvsem stopnja javnega interesa za obravnavo prijave ob upoštevanju naslednjih meril:

* faza gradnje (objekt v gradnji, že zgrajeni objekt);
* vrsta kršitve (nelegalna gradnja oziroma objekt, neskladna gradnja oziroma objekt, uporaba objekta, nadzor nad udeleženci pri gradnji, gradbeni proizvodi);
* zahtevnost objekta – zahtevnost objekta po Uredbi o razvrščanju objektov (zahtevni, manj zahtevni, nezahtevni, drugi gradbeni posegi);
* vrsta objekta (javni objekt: šola, vrtec, bolnišnica, industrijski objekt, poslovni objekt, večstanovanjski objekt, nestanovanjski objekt, inženirski objekt ipd.);
* nevarnost (nevarni javni objekt, ogrožanje javnih površin, objekt v zasebni lasti);
* druge lastnosti: vpliv objekta na okolje, gradnja za trg, kršitve glede na lego objekta v prostoru – zaščitena območja (TNP, krajinski parki, vodovarstvena območja, kmetijska zemljišča, gozdne površine ipd.).

Gradbeni inšpektorji izvršljive inšpekcijske odločbe izvršujejo po vrstnem redu, ki ga določajo sprejete prednostne usmeritve za razvrščanje izvršilnih postopkov. Pri določanju prednosti pri razvrščanju se upoštevajo zlasti stopnja javnega interesa za izvršitev odločbe z upoštevanjem naslednjih meril:

* pravno stanje (pravnomočnost, izvršljivost) izdanih upravnih aktov, na podlagi katerih se opravlja izvršba;
* fizične lastnosti objekta – zahtevnost objekta po Uredbi o razvrščanju objektov (zahtevni, manj zahtevni, nezahtevni, drug gradbeni poseg);
* vpliv objekta na ljudi in okolje (objekt, za katerega je s predpisi o varstvu okolja določeno, da je zanj presoja vplivov na okolje obvezna, ter objekt, za katerega s predpisi o varstvu okolja ni obvezna presoja vplivov na okolje, z onesnaževanjem in obremenjevanjem pa vpliva na kakovost bivanja v določenem okolju);
* lega objekta v prostoru (nacionalni/narodni park, regijski park, krajinski park, Natura 2000, naravne vrednote in spomeniki, ekološko pomembna območja in posebna varstvena območja, naravni rezervat, zaščiteno mestno jedro in spomeniško zaščiteni objekti, vodovarstveno območje, vodno zemljišče, zemljišča s podzemnimi vodami, priobalni pasovi, gozdno zemljišče, prvo kmetijsko zemljišče, naravna zdravilna sredstva, varovalni pas posameznih objektov gospodarske javne infrastrukture, zemljišča, na katerih je območje izključne rabe letališča, vzletišča oziroma infrastrukturnega objekta navigacijskih služb zračnega prometa, ter zemljišča, nad katerimi je na podlagi predpisov, ki urejajo letalstvo, določeno območje nadzorovane rabe in območje omejene rabe, območja s področja obrambe in varstva pred naravnimi in drugimi nesrečami ter drugi varovani pasovi ali katera druga zaščitena območja, kakor izhajajo iz prostorskih aktov);
* objekti v javni rabi;
* objekti, v katerih se opravlja dejavnost;
* možnost legalizacije objekta.

Po 1. juniju 2022, ko se začne uporabljati GZ-1, je upoštevano tudi merilo, ali gre za objekt javne gospodarske infrastrukture.

Gradbeni inšpektorji morajo pri izvajanju izvršbe po drugih osebah dosledno upoštevati vrstni red izvršilnih postopkov, določen na podlagi prednostnih nalog dela gradbene inšpekcije pri izvršilnih postopkih.

Pri izvršilnih postopkih imajo prednost zadeve, pri katerih so upravni akti pravnomočni. Zakon o splošnem upravnem postopku (ZUP) posebej določa nujne ukrepe v javnem interesu, če obstaja nevarnost za življenje in zdravje ljudi, javni red in mir, javno varnost ali premoženje večje vrednosti. V takih primerih izvršbe potekajo prednostno.

Z ureditvijo razvrščanja prijav/zadev po pomembnosti inšpektorat zagotavlja učinkovito opravljanje nalog, ki mu jih nalaga zakon, ob tem pa varovanje javnega interesa, ki zahteva nujno ukrepanje in prednostno obravnavo hujših nepravilnosti. Menimo, da s takim delom inšpektorat poleg izvajanja učinkovitejše represivne politike deluje tudi preventivno, saj naj bi tako preprečeval nadaljevanje kršitev in zagotovil večjo varnost.

Prednostno razvrščanje prijav, inšpekcijskih in izvršilnih postopkov glede na pomembnost kršitve in določanje stopnje pomembnosti obravnave ter vrstni red reševanja prijav, vodenja inšpekcijskih postopkov in izvedbe izvršbe (v nadaljnjem besedilu: prednostno razvrščanje) v skladu z 11. točko prvega odstavka 6. člena Zakona o dostopu do informacij javnega značaja (ZDIJZ) štejemo za izjemo v prostem dostopu do informacij javnega značaja. Metodologija obravnavanja prijav in razvrščanje izvršilnih postopkov se nanašata na notranje poslovanje organa. Z razkritjem prednostnih nalog za razvrščanje bi imel IRSOP kot organ resne in vsebinske motnje pri svojem delovanju, ki bi bile večje od pravice javnosti do obveščenosti o prednostnem razvrščanju. To je z instančnimi odločbami že potrdila tudi informacijska pooblaščenka.

Delo gradbene inšpekcije na terenu trenutno opravlja 63 gradbenih inšpektorjev. Ti imajo na dan 31. decembra 2021 evidentiranih 21.456 nerešenih zadev, od katerih je 8.840 upravnih gradbenih, 196 prekrškovnih, 1.064 drugih splošnih zadev ter 11.356 prijavnih zadev, kar skupno pomeni, da ima gradbeni inšpektor v povprečju 341 zadev v delu. Iz analize prijav izhaja, da je bilo v informacijskem sistemu na dan 31. decembra 2020 na gradbeni inšpekciji evidentiranih 6.395 neobdelanih – nerešenih prijav. Na dan 31. decembra 2021 pa je takih prijav že 6.870.

Na področju dela gradbene inšpekcije so še vedno največja težava zaostanki, tako pri obravnavi prijav in vodenju inšpekcijskih postopkov kot tudi pri izvedbi izvršb po drugi osebi. Zavedamo se, da bi bilo treba inšpekcijske postopke in izvršbe voditi neprekinjeno, vendar pa zaradi prevelikega pripada zadev na inšpektorja na gradbeni inšpekciji tega ni mogoče zagotoviti v vseh zadevah. IRSOP se namreč spoprijema z velikim številom že začetih starejših zadev, iz leta v leto pa zaznavamo tudi večji pripad novih zadev, pri čemer se je število gradbenih inšpektorjev v preteklosti zmanjšalo.

Zmanjševanje zaostankov ter hitro in učinkovito odzivanje, s katerim bi zagotovili hitro ukrepanje, je eden od poglavitnih ciljev inšpektorata. Že vrsto let uvajamo številne ukrepe oziroma spremembe notranjih procesov dela za izboljšanje učinkovitosti. Aktivnosti in izvajanje sprejetih ukrepov za povečanje učinkovitosti dela inšpektorata bomo še nadaljevali, kljub temu pa se zavedamo, da bi za zagotovitev učinkovitega inšpekcijskega nadzora v smislu pričakovanega javnega interesa morali bistveno povečati število inšpektorjev.

Velik obseg dela v inšpektoratu zajema tudi odgovarjanje pobudnikom in prijaviteljem o obravnavi zadev, poročanje drugim državnim organom in institucijam, odločanje o zahtevkih, podanih na podlagi Zakona o dostopu do informacij javnega značaja. V zvezi s tem opažamo trend povečevanja števila prosilcev, ki svojih zahtev ne konkretizirajo, temveč zahtevajo celovito obravnavo in tudi obširne izpise iz elektronskih evidenc dokumentarnega gradiva in zbirk podatkov.

O kadrovski podhranjenosti in drugih okoliščinah, ki vplivajo na učinkovitost gradbene inšpekcije, smo večkrat opozorili MOP in MJU ter tudi druge državne organe in javnost, vendar kadrovska problematika še ni bila ustrezno rešena.

### PROBLEMATIKA PRI DELU

V letu 2016 je MOP MJU že poslalo predlog za spremembo Zakona o rudarstvu (v nadaljnjem besedilu: ZRud-1), in sicer predlagana sprememba zakona umika vse določbe ZRud-1, ki delijo pristojnosti za obravnavo nelegalnega izvajanja rudarskih del med posamezne inšpekcije glede na namembnost zemljišča, na katerem se takšna dela izvajajo. Z Zakonom o spremembah in dopolnitvah ZRud-1 je bilo tako uveljavljeno ukrepanje kmetijske, okoljske, gradbene in gozdarske inšpekcije po predpisih o rudarstvu. Tako resorni inšpektorji iz 123. člena (tj. gradbeni, okoljski, kmetijski in gozdarski inšpektorji) ravnajo na način, kot je v prvem odstavku 139. člena ZRud-1 določen za rudarskega inšpektorja, isti inšpektorji pa so v skladu s spremenjeno določbo tretjega odstavka 139. člena dolžni odrediti – vsak na svoji vrsti rabe prostora oziroma na varovanih območjih – tudi sanacijo nelegalnega kopa na način, kot ga določa ZRud-1. S predmetno ureditvijo se IRSOP ne more strinjati, zato je v letu 2016 MOP poslal predlog za spremembo ZRud-1 na način, da se iz določb ZRud-1 črtajo tiste določbe, ki delijo pristojnosti za obravnavo nelegalnega izvajanja rudarskih del med posamezne inšpekcije glede na namembnost zemljišča, na katerem se takšna dela izvajajo. V marcu 2016 je takratna ministrica MOP MzI in v vednost MJU poslala pobudo za spremembo ZRud-1. Predlog je bil po pozivu odbora Inšpekcijskega sveta za pravna vprašanja še dodatno dopolnjen, vendar ZRud-1 glede pristojnosti za ukrepanje še ni bil spremenjen. IRSOP znova predlaga, da se ZRud-1 spremeni tako, da se pristojnosti za obravnavo nelegalnega izvajanja rudarskih del podelijo zgolj eni, resorno pristojni rudarski inšpekciji, ki deluje v okviru Inšpektorata Republike Slovenije za infrastrukturo.

Z Zakonom o spremembah in dopolnitvah Zakona o rudarstvu (Uradni list RS, št. 111/13; ZRud-1C) je bilo uveljavljeno ukrepanje kmetijske, okoljske, gradbene in gozdarske inšpekcije po predpisih o rudarstvu. Tako resorni inšpektorji iz 123. člena (tj. gradbeni, okoljski, kmetijski in gozdarski inšpektorji) ravnajo na način, kot je v prvem odstavku 139. člena ZRud-1 določen za rudarskega inšpektorja, isti inšpektorji pa so v skladu s spremenjeno določbo tretjega odstavka 139. člena dolžni odrediti – vsak na svoji vrsti rabe prostora oziroma na varovanih območjih – tudi sanacijo nelegalnega kopa na način, kot ga določa ZRud-1. Delitev pristojnosti za obravnavanje nezakonitega izvajanja rudarskih del med pet inšpekcij se je v Zakon o rudarstvu uvedla šele ob njegovi zadnji spremembi leta 2010, gradbena inšpekcija pa ni dala pozitivnega soglasja k novi pristojnosti po ZRud-1. Tako »razpršena« pristojnost obravnavanja nelegalnih kopov se je tudi v praksi pokazala kot nelogična, nepregledna in težko izvedljiva (težko komentiramo pozitivne izkušnje kmetijske inšpekcije), saj zaradi svoje nedorečenosti povzroča nepotrebno podvojevanje pristojnosti posameznim inšpekcijam, s tem pa tudi veliko administrativno oviro in zmedo pri izvajanju inšpekcijskih postopkov na tem področju. Posledično to pomeni tudi zmanjševanje učinkovitosti posameznih inšpekcij in inšpekcijskih služb kot celote. Izvajanje določb 122., 123. in 139. člena ZRud-1 v praksi pomeni tudi, da rudarski inšpektorji ne rešujejo nelegalnih izkoriščanj mineralnih surovin, saj teoretično zaradi teh določb ZRud-1 rudarski inšpektorji ne bi smeli obravnavati niti obstoječih koncesionarjev, ki so s pridobivanjem mineralnih surovin morda posegli čez mejo veljavnega pridobivalnega prostora.

V zvezi z navedbo »Pri takojšnjem ukrepanju je namreč v večini primerov še možna vrnitev v prejšnje stanje, medtem ko se večji posegi pogosto lahko sanirajo z dodatnim izkoriščanjem, kar pa ni v javnem interesu.« pa pojasnjujemo, da se tako gradbena inšpekcija kot tudi inšpekcija za okolje in naravo že vrsto let srečujeta z zaostanki pri delu, še posebej s številnimi prijavami, ki še niso obravnavane. Prijave v zvezi z nezakonitimi rudarskimi deli, iz katerih izhaja, da nezakonita rudarska dela potekajo (se pravi gre za nov poseg), se pri gradbeni inšpekciji obravnavajo kot najvišja prednostna naloga. Druge prijave v zvezi z nezakonitimi rudarskimi deli imajo tretjo stopnjo prednosti, kar pomeni, da so prijave obravnavane po vseh nevarnih gradnjah ter za vsemi objekti, ki so v gradnji. Za primer navajamo, da je gradbena inšpekcija v zadnjih petih letih obravnavala skupno le 26 zadev.

Določbe o delitvi pristojnosti za odrejanje sanacije nelegalnih kopov so v praksi neizvedljive, saj okoljski in gradbeni inšpektorji niso usposobljeni za njihovo izvrševanje, termin »v sodelovanju z rudarskim inšpektorjem« pa je preveč nedorečen in povzroča le zmedo. Sanacija »običajnega« nelegalnega kopa se namreč lahko izvede samo z rudarskimi metodami dela, na podlagi rudarske tehnične dokumentacije in v izvedbi usposobljenih ter pooblaščenih izvajalcev rudarskih del, takšna dela pa sme, zna in mora nadzirati samo rudarski inšpektor. Rudarski inšpektor je namreč za tovrstni nadzor edini strokovno usposobljen.

V praksi se je izkazalo, da v zadnjih desetih letih gradbena inšpekcija ni izvedla nobene tovrstne sanacije, kar kaže na neizvrševanje predpisa v tem delu zaradi preobremenjenosti organa, nezadostnih finančnih sredstev ter zaradi nestrokovne usposobljenosti gradbenih inšpektorjev na tem področju dela. Tudi inšpekcija za okolje in naravo (še) ni odrejala sanacije nelegalnega kopa na način, kot ga določa ZRud-1. Inšpekcija za okolje in naravo namreč ukrepa v primeru kršitev določil veljavnih predpisov, ki jih primarno nadzoruje (ZVO-1, ZV-1, ZON itd.).

Izvrševanje zakonodaje in ukrepanje bi se v praksi morala izvajati na hiter in učinkovit način, česar pa s trenutno razdeljeno pristojnostjo ne moremo zagotoviti oziroma ni zagotovljeno. Zato znova predlagamo, da se ZRud-1 v delu pristojnosti med inšpekcijami spremeni tako, da se predmetni zakon spremeni na način, da se pristojnosti za obravnavo nelegalnega izvajanja rudarskih del podelijo samo eni, resorno pristojni rudarski inšpekciji, ki deluje v okviru Inšpektorata Republike Slovenije za Infrastrukturo.

### DRUGO

V zvezi z delom gradbene, geodetske in stanovanjske inšpekcije sta leta 2021 predstojnika organa poslala 913 dopisov, odgovorov, obvestil in poročil. Leta 2021 je bilo s področja dela gradbene, geodetske in stanovanjske inšpekcije medijem poslanih 126 sklopov odgovorov na novinarska vprašanja.

V letu 2021 je gradbena inšpekcija dejavno, zlasti z dajanjem pripomb, sodelovala z MOP pri pripravi zakonodaje na področju graditve objektov in urejanja prostora. V letu 2021 je prišlo do obsežne spremembe gradbene in prostorske zakonodaje. Sprejeta sta bila GZ-1 in ZUreP-3 , ki se začneta uporabljati 1. junija. 2022. Obe spremembi znova nista uredili načina izvršb na gradbeni inšpekciji. IRSOP se že več let trudi vzpostaviti učinkovit postopek upravnih izvršb, pri tem pa smo med spreminjanjem prostorske zakonodaje večkrat opozorili na možnost vzpostavitve instituta izvršitelja po vzoru izvršiteljev v sodnih postopkih, ki so že del slovenske zakonodaje. Tak način opravljanja prisilnih izvršb bi inšpektorje razbremenil, poleg tega sama izvršitev pravnomočnega inšpekcijskega ukrepa načeloma pomeni le tehnično dejanje in ne več upravne presoje.

V medresorskem usklajevanju zakonov in drugih predpisov oziroma aktov smo na Gradbeni, geodetski in stanovanjski inšpekciji v letu 2021 pregledali in proučili vse osnutke zakonov, podzakonskih aktov in drugih predpisov, ter če so vplivali na naše delo, tudi dali pripombe. Predvsem bi opozorili na Gradbeni zakon 1 in Zakon o urejanju prostora 3.

### POSEBNOSTI

Inšpektorji IRSOP se, enako kot prejšnja leta, še vedno srečujejo z velikim številom pobud, s katerimi pobudniki poskušajo civilnopravna vprašanja reševati v inšpekcijskih postopkih namesto pred pristojnim sodiščem. V zvezi s tem in ob dejstvu, da se IRSOP že dlje časa spoprijema z velikim številom prijav, zahtev in drugih vlog pravnih in fizičnih oseb ter tudi odprtih inšpekcijskih zadev in neizvedenih izvršilnih postopkov predvsem na gradbeni inšpekciji, je delo inšpekcij organizirano tako, da se zadeve obravnavajo po prednostnih nalogah, ki določajo vrstni red pomembnosti.

Pojasnjujemo tudi, da so gradbeni inšpektorji s ciljem zmanjševanja zaostankov in ekonomičnosti postopkov od leta 2019 začeli intenzivno delati na odločanju v starih zadevah. Bilo je namreč ugotovljeno, da je veliko zadev odprtih kljub temu, da so izpolnjeni pogoji za zaprtje zadeve, in da je treba začete ugotovitvene postopke zaključiti z odločitvijo. V zvezi z navedenim je bil zaradi prevelikega števila odprtih zadev na inšpektorja sprejet načrt o zmanjšanju števila zadev v reševanju na inšpektorja. Od leta 2019 nam je število odprtih zadev v reševanju uspelo znižati za 23,5 % (28. novembra 2019 je bilo takih zadev 7.822, 1. decembra 2021 pa le še 5.984).

Zaradi nezadostnih finančnih sredstev, ki jih je inšpektorat v preteklosti dobil za odstranjevanje objektov, in kadrovskih omejitev ter težavnosti izvršilnih postopkov je nemogoče vse izvršbe po drugi osebi opraviti tekoče, zato se izvršbe po drugi osebi opravijo le za najbolj prednostne zadeve po seznamu za vrstni red izvedbe izvršb po drugi osebi. Število objektov, ki so uvrščeni na seznam za izvršbo po drugi osebi, se iz leta v leto povečuje, gradbeni inšpekciji pa s kadrovsko zasedbo in finančnimi sredstvi nikakor ne uspe znižati zaostankov pri delu. Celo nasprotno, število zadev, uvrščenih na seznam za izvršbe po drugi osebi, se iz leta v leto povečuje. Če je bilo 31. decembra 2014 število izdanih sklepov o dovolitvi izvršbe po drugi osebi v zvezi s 152. členom ZGO-1 ali 82. členom GZ 1.835, jih je bilo 10. januarja 2022 že 2.894, kar kaže na 36,6-odstotno povečanje.

Pri tem je treba opozoriti, da se gradbena inšpekcija posledično srečuje tudi s povečanjem sodnih zadev zaradi že opravljenih izvršb po drugi osebi. Na sodiščih tako poteka več sodnih postopkov v zvezi z inšpekcijskimi postopki, tako kazenskimi postopki kot tudi odškodninskimi postopki, nekaj je tudi postopkov na podlagi prej veljavnega 14. člena Zakona o državnem pravobranilstvu. Po državnem odvetništvu podajamo tudi ugovore zoper izbrise subjektov v insolvenčnih postopkih in prijavljamo terjatve v primerih stečajev, še vedno pa se ukvarjamo tudi s starimi sodnimi postopki v zvezi z nelegalnimi kopi in nezakonitim odvzemom mineralnih snovi na podlagi prej veljavnega 155. člena ZGO-1.

IRSOP se že vrsto let spoprijema s kadrovskim primanjkljajem gradbene inšpekcije, na kar ves ta čas opozarjamo. Kadrovska problematika oziroma primanjkljaj IRSOP presega naše zmožnosti, da stanje uredimo v okviru lastnih organizacijskih, kadrovskih in finančnih sposobnosti, zato menimo, da bi bilo treba stanje na tem področju celovito prenoviti.

Na tem mestu dodajamo, da so inšpektorji IRSOP v začetku leta 2021 v skladu s pooblastilom za nadzor po Zakonu o nalezljivih boleznih (ZNB) začeli izvajati nadzor glede izpolnjevanja in spoštovanja zahtev Zakona o nalezljivih boleznih in vladnih odlokov, namenjenih zajezitvi širitve nalezljive bolezni COVID-19 v okviru rednih in izrednih nadzorov inšpekcijskih zavezancev v industrijskih obratih, na gradbiščih in v večstanovanjskih objektih. S 15. novembrom 2021 so inšpektorji nadzore glede spoštovanja zahtev ZNB in vladnih odlokov, namenjenih zajezitvi širitve nalezljive bolezni COVID-19, okrepili predvsem z nadzorom nad izpolnjevanjem pogoja PCT in razširitvijo izvajanja nadzorov na trgovske centre, objekte za gostinstvo, storitvene dejavnosti, prevoze, bencinske servise ter javna mesta. IRSOP je konec decembra 2020 prejel pooblastilo za nadzor po ZNB. Od takrat je vodenje upravnih in prekrškovnih postopkov v povezavi z nadzorom glede spoštovanja zaščitnih ukrepov COVID-19 redno obvezno delo inšpektorjev inšpektorata za okolje in prostor. Od 15. novembra 2021 pa inšpektorji zaradi pomena preprečevanja okužb z novim koronavirusom inšpekcijske nadzore po ZNB izvajajo kot eno od svojih prednostnih nalog. Zavedamo se pomena in vloge inšpektorjev na terenu, vendar moramo opozoriti, da dodatno dodeljene naloge poslabšujejo nadzor nad izvajanjem materialnih predpisov iz pristojnosti IRSOP.

Gradbenim inšpektorjem so že različni predpisi v obdobju zadnjih deset let pospešeno določali več obveznosti in pristojnosti, ne da bi se sorazmerno s tem povečala kadrovska zasedba. Gradbeni inšpektorji že več let opozarjajo, da obveznosti, ki jim jih nalagajo področni in splošni predpisi, ne morejo opravljati v rokih, ki so s temi predpisi določeni. Tako ne zmorejo izpolniti več niti z zakoni določenih obveznosti odgovarjanja na številne prejete vloge, z zakoni določenih rokov za posamezna dejanja v inšpekcijskih postopkih, kaj šele zagotavljati tekočega izvajanja izvršb po drugi osebi. Posledice neizpolnjevanja z zakonom določenih obveznosti pa so daljnosežne in ne vplivajo le na delovanje IRSOP, ampak na delo več drugih državnih organov, na javni interes, na pravno varnost državljanov kot tudi na sam prostor. Zaveza, ki je bila dana gradbenim inšpektorjem ob sprejetju Gradbenega zakona, in sicer da bo izvedena zaposlitev 25 novih gradbenih inšpektorjev, je bila šele v letu 2021 uresničena 12-odstotno, saj smo dobili le tri nove gradbene inšpektorje. Navedeno pomeni, da je ocenjeni primanjkljaj še vedno 22 gradbenih inšpektorjev. Brez realizacije teh zaposlitev ne bo mogoče zagotoviti zmanjševanja zaostankov pri delu, zmanjšati dolgotrajnosti postopkov ter v povezavi s tem zagotoviti »učinkovitega dela gradbene inšpekcije«. Znova opozarjamo, da bi lahko le s temi dodatnimi zaposlitvami vsaj približno ustvarili takšne razmere za delo, da bi lahko učinkovito opravljali inšpekcijski nadzor, da bi se inšpekcijski postopki izvajali v doglednem času, bili učinkoviti ter da bi z ustrezno odzivnostjo preprečevali zlorabo pravic v inšpekcijskih postopkih oziroma varovali širši javni interes.

Stanje na področju neizvršenih zadev se na gradbeni inšpekciji iz leta v leto poslabšuje. V primerjavi z letom 2016 zaznavamo 47-odstotno povečanje števila neizvršenih zadev. Na dan 10. januarja 2022, ko je bil ustvarjen seznam za prisilno izvršitev objektov 2022, je bilo nanj uvrščenih 2.893 zadev z uvedenim izvršilnim postopkom, to je postopkom, v okviru katerega je bil izdan sklep o dovolitvi izvršbe po drugi osebi (na dan 31. decembra 2015 je bilo tovrstnih zadev 1.967). Tako se število zadev, v katerih je uveden izvršilni postopek v zvezi z nedovoljenimi objekti, iz leta v leto povečuje z novim pripadom zadev. Tak trend pričakujemo tudi v prihodnje.

IRSOP se pri izvrševanju inšpekcijskih odločb gradbene inšpekcije že več let trudi vzpostaviti učinkovit postopek upravnih izvršb, pri tem pa smo med spreminjanjem prostorske zakonodaje večkrat izrazili idejo o izvršiteljih, kakršne slovenska zakonodaja pozna v sodnih postopkih. ZUP v 289. členu omogoča, da je mogoče organ, ki opravlja upravno izvršbo, določiti s posebnim predpisom, in hkrati v tretjem odstavku tega člena omogoča tudi, da neposredna dejanja upravne izvršbe in zavarovanja lahko opravljajo izvršitelji, imenovani na podlagi zakona, ki ureja izvršbo in zavarovanje. Sedanja ureditev predpisov o graditvi objektov predpostavlja, da izvršbo inšpekcijske odločbe izvaja inšpekcijski organ, ki je odločbo izdal. Taka ureditev je v primeru gradbene inšpekcije neučinkovita in neprimerna ter je med ključnimi razlogi za dolgotrajnost inšpekcijskih postopkov. Zato predlagamo, da se v ZIN uvede institut izvršitelja kot pravne ali fizične osebe, ki bi na podlagi javnega pooblastila pristojnega ministra izvajala izvršbe po drugi osebi za vse inšpektorate (in ne le za gradbeno inšpekcijo (že vrsto let smo s predlagano rešitvijo neuslišani)). Uvedba instituta izvršitelja bi bistveno pripomogla k učinkovitosti dela gradbene inšpekcije, izvršbe pa bi se ob ustreznem številu pooblaščenih izvršiteljev in zadostni finančni podpori izvajale hitro in učinkovito, predvsem pa brez nepotrebnih pritiskov na gradbene inšpektorje. Tak način izvajanja prisilnih izvršb po drugi osebi bi inšpektorje razbremenil, bistveno bi se povečala učinkovitost inšpekcijskih in izvršilnih postopkov, pa tudi sama izvršitev pravnomočnega inšpekcijskega ukrepa bi tako pomenila načeloma le tehnično dejanje, in ne več upravne presoje.

Na področju dela gradbene inšpekcije so največja težava zaostanki, tako pri obravnavi prijav in vodenju inšpekcijskih postopkov kot tudi pri izvedbi izvršb po drugi osebi. Zavedamo se, da bi bilo treba inšpekcijske postopke in izvršbe voditi neprekinjeno, vendar pa zaradi prevelikega pripada zadev na inšpektorja na gradbeni inšpekciji tega ni mogoče zagotoviti v vseh zadevah. IRSOP se namreč spoprijema z velikim številom že začetih starejših zadev, iz leta v leto pa zaznavamo tudi večji pripad novih zadev, pri čemer se število gradbenih inšpektorjev v preteklosti ni sorazmerno povečalo. Posledično je nemogoče v celoti in sproti obvladovati stanje na področju gradbene inšpekcije. Trenutno težavo rešujemo z obravnavo prijav in zadev, ki imajo višjo stopnjo prednosti, kar je uzakonil že Gradbeni zakon.

Menimo, da bi gradbena inšpekcija morala imeti take razmere za delo, da bi lahko učinkovito opravljala inšpekcijski nadzor in do novih nelegalnih stanovanjskih in drugih objektov sploh ne bi prišlo oziroma bi bili inšpekcijski ukrepi učinkoviti, inšpekcijski postopki pa hitri. Glede na vse navedeno brez ozaveščanja javnosti, dodatnih zaposlitev gradbenih inšpektorjev, zadostnih finančnih sredstev na področju izvajanja izvršb po drugi osebi ter zakonskih določil, ki bi gradbeni inšpekciji omogočale hitre in učinkovite postopke, žal ni mogoče pričakovati izboljšanja stanja na področju gradbene inšpekcije.

### KORUPCIJSKA TVEGANJA

Inšpektorji v inšpekcijskih postopkih preverjajo skladnost delovanja zavezancev z zakonodajo in pri tem odločajo o pravicah, obveznostih ali pravnih koristih posameznikov, pravnih oseb in drugih strank. Hkrati so tudi prekrškovni organ, ki med drugim odloča tudi o izrekanju glob.

Pri pripravi načrta integritete IRSOP je bilo poudarjeno tudi tveganje neetičnega ali nezakonitega ravnanja inšpektorjev, saj je zaradi vrste dela mogoče, da do takih tveganj tudi prihaja. Gre za tveganje, ki ga je težko popolnoma obvladati, saj je ključni del tveganja človeški dejavnik.

GGSI ima vzpostavljene mehanizme, s katerimi si prizadeva možnost za nastanek korupcijskih tveganj zmanjšati na čim nižjo raven. Ti mehanizmi oziroma rešitve so podrobneje opisani v načrtu integritete IRSOP, in sicer:

* GGSI ima od leta 2013 sprejete usmeritve za vrstni red obravnave prijav in vrstni red obravnave že začetih inšpekcijskih postopkov na področju dela gradbenih inšpektorjev ter usmeritve gradbenim inšpektorjem za izvajanje izvršb po drugi osebi, s katerimi se podrobneje določa obravnavanje zadev glede na pomembnost;
* spremljanje reševanja zaostankov;
* nadgrajeni informacijski sistem omogoča lažje odkrivanje morebitnih napak pri vodenju postopkov, saj omogoča analizo kršenja instrukcijskih rokov, spremljanje izvršljivosti in pravnomočnosti aktov, zaznavo nesorazmerno dolgih postopkov, razvrščanje, neodločanje v zadevi, neodločanje v ponovnem postopku, obravnavo prijav in izvršb mimo vrstnega reda ipd.;
* inšpektorjem se nudi pravna pomoč pri vodenju postopkov, s tem namenom se pripravljajo usmeritve in navodila ter vzorci aktov;
* na GGSI je oblikovana tudi specializirana skupina gradbenih inšpektorjev, ki se poleg rednega dela ukvarja tudi z nadzorom nad gradbenimi proizvodi, s tem pa je omogočena strokovno bolj poglobljena obravnava tega področja;
* GGSI ima vsako leto vnaprej določene usklajene akcije na področju gradbene, geodetske in stanovanjske inšpekcije, ciljno usmerjene na določena posamezna področja.

Komisija za integriteto in preprečevanje korupcije IRSOP po odhodu predsednice komisije v septembru 2021 ni bila več operativna, zato bo treba v letu 2022 imenovati manjkajočega člana komisije.

## GEODETSKA INŠPEKCIJA

### PRISTOJNOST IN ZAKONODAJA

Delo geodetske inšpekcije opravlja en geodetski inšpektor, ki ima pooblastilo za nadzor nad območjem celotne Slovenije. Geodetska inšpekcija opravlja nadzor nad izvajanjem zakonov in drugih predpisov s področja geodetske dejavnosti, izvajanjem geodetskih dejavnosti in geodetskih storitev. Pristojnosti geodetske inšpekcije so določene v zakonih (Zakon o evidentiranju nepremičnin, Zakon o množičnem vrednotenju nepremičnin, Zakon o določanju območij ter imenovanju in označevanju naselij, ulic in stavb, Zakon o arhitekturni in inženirski dejavnosti, Zakon o urejanju prostora 3\*, Zakon o katastru nepremičnin\*\*) ter v podzakonskih aktih.

\* Začne se uporabljati 1. junija 2022.

\*\* Začne se uporabljati 4. aprila 2022.

Temeljne cilje geodetske inšpekcije določajo tri temeljne naloge, in sicer:

* nadzor nad izpolnjevanjem pogojev za opravljanje geodetske inženirske dejavnosti za gospodarske subjekte s področja geodezije in pooblaščene inženirje geodezije;
* nadzor nad evidencami nepremičnin in gospodarske javne infrastrukture;
* zagotavljanje pravilnega označevanja ulic in stavb.

Temeljne naloge geodetske inšpekcije

Šifranti temeljnih nalog so povezani s področno zakonodajo, ki jo inšpekcija izvaja. Spodnja preglednica prikazuje uporabo šifrantov temeljnih nalog pri posamezni temeljni nalogi na ravni zadev in ključnih dokumentov za geodetsko inšpekcijo.

Preglednica 24: Uporaba šifrantov temeljnih nalog pri geodetski inšpekciji

|  |  |  |
| --- | --- | --- |
| **GEODETSKA INŠPEKCIJA** |  | **Šifrant temeljne naloge, ki opredeljuje temeljno nalogo** |
| **Nadzor nad izpolnjevanjem pogojev za opravljanje geodetske inženirske dejavnosti za gospodarske subjekte in za pooblaščene inženirje geodezije** | Ukrepi po ZAID (Zakon o arhitekturni in inženirski dejavnosti) | **Geo1 – geodeti** |
| **Nadzor nad evidentiranjem nepremičnin**  | Ukrepi po ZEN in ZMVN-1(Zakon o evidentiranju nepremičnin, Zakon o množičnem vrednotenju nepremičnin) | **Geo2 – evidence nepremičnin** |
| **Zagotavljanje pravilnega označevanja ulic in stavb** | Ukrepi po ZDOIONUS (Zakon o določanju območij ter imenovanju in označevanju naselij, ulic in stavb) | **Geo3 – označevanje** |
| **COVID-19** | Izvajanje nadzora glede spoštovanja zaščitnih ukrepov zaradi COVID-19 | **Geo4 – COVID-19** |

Šifranti temeljnih nalog, ki so opredeljeni na ravni zadev in ključnih dokumentov ter opredeljujejo temeljne naloge, temeljijo na naslednjih vrstah zadev in pripadajočih ključnih dokumentih:

* upravno-geodetska zadeva;
* prekrškovna zadeva;
* akcija.

Temeljna naloga geodetskega inšpektorja je nadzor nad izpolnjevanjem zakonsko določenih pogojev za opravljanje dejavnosti na področju poklicnih nalog pooblaščenih inženirjev geodezije v skladu z zakonom, in sicer za pooblaščene inženirje geodetske stroke in gospodarske subjekte, ki opravljajo geodetske storitve. Predpisani pogoji za opravljanje geodetske inženirske dejavnosti so:

* gospodarski subjekt mora imeti v Poslovnem registru Slovenije vpisano geodetsko inženirsko dejavnost 71.121 (geofizikalne meritve, kartiranje);
* gospodarski subjekt mora imeti za polni delovni čas ali za krajši delovni čas v posebnih primerih v skladu z zakonom, ki ureja delovna razmerja, zaposlenega vsaj enega pooblaščenega inženirja geodezije; ali če imajo najmanj polovico deležev v družbi družbeniki, ki so pooblaščeni inženirji geodezije, ali gospodarski subjekt, ki izpolnjuje pogoje za opravljanje geodetske inženirske dejavnosti iz tega zakona in je eden od pooblaščenih inženirjev geodezije hkrati poslovodni organ; ali če je fizična oseba, ki samostojno opravlja geodetsko inženirsko dejavnost za polni delovni čas ali za krajši delovni čas v posebnih primerih v skladu z zakonom, ki ureja delovna razmerja, sama pooblaščeni inženir geodezije;
* gospodarski subjekt ima zagotovljeno zavarovanje pred odgovornostjo za škodo v skladu z Zakonom o arhitekturni in inženirski dejavnosti ter
* gospodarski subjekt ni v stečajnem postopku.

Poklicne naloge pooblaščenega inženirja s področja geodezije se nanašajo na strokovno področje izvajanja geodetske dejavnosti, ki obsega izvajanje geodetskih nalog v skladu s predpisi, ki urejajo evidentiranje nepremičnin, geodetsko izmero in naloge v skladu s predpisi o državnem geodetskem referenčnem sistemu, geodetske meritve, povezane s projektiranjem, gradnjo in uporabo objektov, zakoličbo objektov, izdelavo geodetskih načrtov, kontrolnih opazovanj in izdelavo deformacijskih analiz, transformacije podatkov med različnimi državnimi koordinatnimi sistemi ter kartiranje, obdelavo, analizo in interpretacijo prostorskih podatkov.

Usmeritve geodetske inšpekcije v letu 2021:

* zagotavljati večjo pravno varnost lastnikov nepremičnin, večjo varnost vlaganja v nepremičnine in investicij, povezanih z nepremičninami in nepremičninskim trgom;
* zagotavljati izpolnjevanje pogojev podjetij in v njih zaposlenih posameznikov za opravljanje geodetske dejavnosti;
* zagotavljati izpolnjevanje pogojev za pridobitev naziva pooblaščeni inženir geodetske stroke;
* opravljati splošni nadzor nad izvajanjem zakonov in drugih predpisov s področja geodetske dejavnosti ter nad izvajanjem geodetskih dejavnosti in geodetskih storitev;
* zagotavljati izvajanje kazenskih določb Zakona o evidentiranju nepremičnin v primeru neizpolnjevanja obveznosti evidentiranja nepremičnin;
* zagotavljati pravilno označevanje ulic in stavb.

Vsa dejanja in postopki geodetske inšpekcije so namenjeni doseganju teh temeljnih ciljev, s tem namenom inšpektor tudi dosledno vodi inšpekcijske in prekrškovne postopke.

### INŠPEKCIJSKI NADZOR

Geodetska inšpekcija je v letu 2021 prejela 49 prijav, knjiženih v 48 prijavnih zadevah. Na področju izvajanja nadzora geodetske inšpekcije se približno polovica prijav nanaša na domnevne nepravilnosti opravljanja geodetskih storitev na terenu, čeprav se vprašanje nestrinjanja z vzpostavitvijo katastrske meje v naravi rešuje v sodnem postopku, strokovni nadzor nad pooblaščenimi inženirji pa izvaja Inženirska zbornica Slovenije. Druga polovica prijav se nanaša na postavitev, prestavitev, odstranitev, zasutje ali kakršno koli poškodovanje mejnikov ter na odstranitev tablic s hišno številko in imenom ulice/naselja. Za skladnost izdelka oziroma dela s predpisi geodetske stroke je odgovoren pooblaščeni inženir geodetske stroke, ki s svojim podpisom in identifikacijsko številko na elaboratu potrdi njegovo pravilnost. V vseh obravnavanih primerih se preveri, ali ima geodetsko podjetje pridobljeno dovoljenje za izvajanje geodetskih storitev ter ali je posamezne naloge, ki so podlaga za urejanje mej zemljišč, izravnavo meje, parcelacijo, določitev zemljišča pod stavbo in vpis stavb v kataster stavb, opravil posameznik (pooblaščeni inženir geodezije) z ustrezno strokovno izobrazbo, praktičnimi izkušnjami in opravljenim posebnim strokovnim izpitom pri IZS.

Nekaj prijav geodetski inšpekciji se nanaša tudi na izvajanje strokovnega nadzora nad pooblaščenimi inženirji geodezije, za kar je pristojna Inženirska zbornica Slovenije. Nekaj prijav pa se nanaša tudi na delo posameznih območnih geodetskih uprav in geodetskih pisarn, kar seveda prav tako ni v pristojnosti geodetske inšpekcije. Povečuje se število predlogov za uvedbo prekrškovnega postopka, ki jih zaradi neevidentiranja nepremičnin geodetski inšpekciji pošlje GURS. Ker delo geodetske inšpekcije opravlja še vedno le ena geodetska inšpektorica, na kar neuspešno opozarjamo že leta, je to za učinkovit nadzor glede izpolnjevanja vseh predpisov in na novo dodeljenih nalog iz pristojnosti geodetske inšpekcije premalo.

Geodetska inšpekcija prejme tudi posamezne prijave oziroma pritožbe, ki se nanašajo na konkretne akte geodetskih uprav ali »napake«, ki so jih stranke zaznale v arhivskih podatkih geodetskih uprav. Za reševanje takih in podobnih prijav geodetska inšpekcija ni pristojna.

V letu 2021 smo prejeli kar nekaj prijav v zvezi z domnevno nepopolnimi ali nepravilnimi podatki v katastru stavb in registru nepremičnin. Zakon o evidentiranju nepremičnin predpisuje obvezno evidentiranje stavb v kataster stavb in register nepremičnin. Kadar geodetska uprava ugotovi, da stavba ni evidentirana v katastru stavb ali registru nepremičnin in zavezanec tega ne stori niti po opozorilu geodetske uprave, ta geodetski inšpekciji predlaga le uvedbo postopka o prekršku, saj v materialnem predpisu ni podlage za izdajo ureditvenih odločb.

Po uradni dolžnosti je bilo leta 2021 uvedenih 359 postopkov, od tega je bilo 83 inšpekcijskih, 273 prekrškovnih postopkov in trije splošni postopki, ki so se nanašali na delovanje geodetske inšpekcije.

Preglednica 25: Število prejetih prijav in inšpekcijskih postopkov

|  |  |
| --- | --- |
| **2021** | **Inšpekcijski nadzor na geodetskem področju** |
| Število prejetih prijav | 49  |
| Število inšpekcijskih postopkov | 83  |

V letu 2021 je bilo rešenih 119 prekrškovnih zadev, 72 inšpekcijskih upravnih geodetskih zadev, 23 prijavnih zadev in ena druga splošna zadeva.

Geodetska inšpekcija je imela 31. decembra 2021 odprtih 297 zadev, od tega 232 prekrškovnih, štiri druge splošne zadeve in 18 upravnih geodetskih. Na dan 31. decembra 2021 je bilo odprtih 43 prijavnih zadev.

Leta 2021 je geodetska inšpektorica v zvezi s postopki poslala 334 dopisov, odgovorov, obvestil in pojasnil strankam, prijaviteljem in drugim.

Na delovnem področju geodetske inšpekcije v letu 2021 ni bilo izdane inšpekcijske odločbe za odpravo nepravilnosti.

V letnem načrtu dela za leto 2021 smo za doseganje cilja splošnega nadzora nad izvajanjem zakonov in drugih predpisov s področja geodetske dejavnosti ter nad izvajanjem geodetskih dejavnosti in storitev predvideli 90 geodetskih inšpekcijskih pregledov oziroma prekrškovnih postopkov. Geodetska inšpektorica je v letu 2021 ni izvedla le 90 načrtovanih inšpekcijskih pregledov oziroma prekrškovnih postopkov, ampak jih je izvedla 255[[3]](#footnote-3), kar pomeni, da je načrt izpolnjen.

Natančnejše stanje s podatki o pomembnejših dejanjih in ukrepih geodetske inšpekcije v okviru postopkov v letu 2021 prikazujeta preglednici 26 in 27.

Preglednica 26: Dejanja in ukrepi geodetske inšpekcije v letu 2021

|  |  |  |  |
| --- | --- | --- | --- |
| **Oznake vrstic** | **Prekrškovna zadeva** | **Upravna geodetska****zadeva** | **Skupaj** |
| Obvestilo: o prekršku z zahtevo za izjavo | 150 |  | 150 |
| Zapisnik: prekrškovni | 1 |  | 1 |
| Zapisnik: prekrškovni – teren | 27 |  | 27 |
| Zapisnik: ugotovitveni |  | 25 | 25 |
| Zapisnik: ZNB |  | 52 | 52 |
| **Skupna vsota** | **178** | **77** | **255** |

Natančnejše stanje s podatki o dejanjih in ukrepih geodetske inšpekcije v okviru postopkov upravnih geodetskih zadev, prekrškovnih zadev in akcij v letu 2021, opravljenih pri uresničevanju štirih ciljev (1 – GEODETI, 2 – EVIDENCE NEPREMIČNIN, 3 – OZNAČEVANJE in 4 – COVID -19), prikazuje spodnja preglednica.

Preglednica 27: Dejanja in ukrepi geodetske inšpekcije po temeljnih nalogah v letu 2021

|  |  |  |  |  |
| --- | --- | --- | --- | --- |
| Vrsta dokumenta | Geo1 – GEODETI | Geo2 – EVIDENCE NEPREMIČNIN | Geo3 – OZNAČEVANJE | Geo4 – COVID-19 |
| Obvestilo: o prekršku z zahtevo za izjavo | 13 | 109 | 28 |   |
| Odločba: opomin | 4 | 57 | 15 |   |
| Odločba: plačilni nalog | 1 |   |   |   |
| Odločba: prekrškovna | 1 | 13 | 1 |   |
| Odstop: izterjava FURS | 1 | 8 |   |   |
| Opozorilo: prekrškovno (pisno) |   | 2 |   |   |
| Poziv: po ZIN | 31 |   |   |   |
| Poziv: po ZP-1 | 1 | 47 | 17 | 8 |
| Sklep: splošno |   | 1 |   |   |
| Sklep: upravni | 1 |   |   |   |
| Sklep: ustavitev postopka | 22 |   |   |   |
| UZ: ustavitev post. po 51. čl. ZP-1 |   | 26 | 3 |   |
| Zapisnik: prekrškovni |   | 1 |   |   |
| Zapisnik: prekrškovni – teren |   |   | 27 | 26 |
| Zapisnik: ugotovitveni | 25 |   |   |   |
| Zapisnik: ZNB |   |   |   | 52 |
| **Skupna vsota** | **100** | **264** | **91** | **86** |

 Opomba: En dokument ima lahko tudi več temeljnih nalog.

Spodnja preglednica prikazuje predvideno število inšpekcijskih pregledov oziroma prekrškovnih postopkov po temeljnih nalogah geodetske inšpekcije v letu 2021 in doseganje načrta po temeljnih nalogah.

Preglednica 28: Opravljeni inšpekcijski pregledi v letu 2021

|  |  |  |
| --- | --- | --- |
| Temeljna naloga – geodetska inšpekcija | Predvideni inšpekcijski pregledi v letu 2021 | Opravljeni inšpekcijski pregledi v letu 2021 |
| Geo1 – Nadzor nad izpolnjevanjem pogojev za opravljanje geodetske dejavnosti za geodetske gospodarske subjekte in pooblaščene inženirje geodezije | 20 inšpekcijskih pregledov oziroma prekrškovnih postopkov | 38 inšpekcijskih pregledov oziroma prekrškovnih postopkov = 190-odstotna izpolnitev načrta |
| Geo2 – Nadzor nad evidencami nepremičnin | 70 inšpekcijskih pregledov oziroma prekrškovnih postopkov | 110 inšpekcijskih pregledov oziroma prekrškovnih postopkov = 157-odstotna izpolnitev načrta |
| Geo3 – Zagotavljanje pravilnega označevanja ulic in stavb | Števila pregledov ni mogoče načrtovati – obravnavane bodo vse prejete pobude | 55 inšpekcijskih pregledov |
| Geo4 – COVID-19 | Izvajanje nadzora glede spoštovanja zaščitnih ukrepov zaradi COVID-19 | 26 inšpekcijskih pregledov |

Opomba: En zapisnik ima lahko tudi več temeljnih nalog, zato vsota pregledov po temeljnih nalogah ni enaka številu pregledov, ki se štejejo v kvoto 90.

Število pregledov je pridobljeno v okviru postopkov: upravna geodetska zadeva, prekrškovna zadeva in akcija, na dokumentih: vsi zapisniki, brez zapisnika, prijava in obvestila o prekršku z zahtevo za izjavo.

Preglednica 29: Dejanja geodetske inšpekcije po temeljnih nalogah v letu 2021 – vsota

|  |  |  |  |  |
| --- | --- | --- | --- | --- |
| **Oznake vrstic** | **Geo1 – GEODETI** | **Geo2 – EVIDENCE NEPREMIČNIN** | **Geo3 – OZNAČEVANJE** | **Geo4 – COVID-19** |
| Obvestilo: o prekršku z zahtevo za izjavo | 13 | 109 | 28 |  |
| Zapisnik: prekrškovni |  | 1 |  |  |
| Zapisnik: prekrškovni – teren |  |  | 27 | 26 |
| Zapisnik: ugotovitveni | 25 |  |  |  |
| **Skupna vsota** | **38** | **110** | **55** | **26** |

### PREKRŠKOVNI POSTOPEK

Prekrškovni organi odločajo v postopkih za prekrške prekrškovnega organa oziroma v tako imenovanih hitrih postopkih, ki se začnejo po uradni dolžnosti ali z vložitvijo pisnega predloga oškodovanca, državnega tožilca ali državnega organa, nosilca javnih pooblastil ali samoupravne lokalne skupnosti. Pri ugotovljeni storitvi prekrška se storilcu izreče globa, vendar pa lahko pooblaščena uradna oseba prekrškovnega organa namesto izreka sankcije kršilca samo opozori.

Geodetska inšpekcija v okviru prekrškovnega postopka razmeroma pogosto obravnava prijave v zvezi z odstranitvijo oziroma poškodovanjem mejnih znamenj. Prijave po navadi temeljijo na obtožbah mejašev, domnevnemu kršilcu pa storjenega prekrška pogosto ni mogoče dokazati. Kadar je kršilcu dokazano, da je bil z odstranitvijo oziroma poškodovanjem mejnikov storjen prekršek iz malomarnosti ali namerno, se izda odločba o prekršku. Postopek o prekršku je bil uveden na podlagi vseh tistih prijav, ki so že na začetku ali pozneje po pozivu k dopolnitvi vsebovale osnovne ključne podatke za uvedbo postopka: podatek o domnevnem kršilcu, času storitve prekrška in lokaciji nezakonito postavljenih, odstranjenih ali poškodovanih mejnikov (označeno na ustreznem zemljiškokatastrskem prikazu parcel).

Povečuje se število predlogov za uvedbo prekrškovnega postopka, ki jih zaradi neevidentiranja nepremičnin geodetski inšpekciji pošlje GURS. Ker delo geodetske inšpekcije še vedno opravlja le ena geodetska inšpektorica, na kar neuspešno opozarjamo že leta, je to za učinkovit nadzor glede vseh predpisov ter na novo dodeljenih nalog iz pristojnosti geodetske inšpekcije občutno premalo.

Vodenje prekrškovnih postopkov je redno delo. Leta 2021 je bilo prejetih 231 predlogov za uvedbo postopka o prekršku predvsem zaradi neevidentirane stavbe v katastru stavb in predložitve nepravilnih ali nepopolnih podatkov o posameznih delih stavb v register nepremičnin. Geodetska inšpektorica je leta 2021 uvedla 273 prekrškovnih postopkov in zaključila 119 prekrškovnih postopkov. Izdanih je bilo 15 odločb o prekršku v skupni višini izrečenih glob 9.050,00 EUR in en plačilni nalog po ZP-1 v višini izrečene globe 500,00 EUR. Izdanih je bilo tudi 75 prekrškovnih opominov.

V prekrškovnih postopkih je geodetska inšpekcija v letu 2021 izdala 150 obvestil o prekršku in dve pisni opozorili. Kršitelji se po prejemu obvestila o uvedbi postopka o prekršku v večini primerov ustrezno odzovejo in po prejemu dodatnega poziva inšpekcije uredijo vse potrebno za vpis stavbe v kataster stavb, za kar predložijo tudi ustrezno dokazilo. V takih primerih so kršiteljem izdane odločbe z opominom. Kadar je bila kršitev odpravljena še pred uvedbo postopka o prekršku, kršitelji prejmejo le pisno opozorilo. Kršitev je bila storjena tudi v teh primerih, saj ni bila odpravljena v zakonitem roku, pač pa naknadno. V prekrškovnih postopkih smo na geodetski inšpekciji v letu 2021 prejeli eno zahtevo za sodno varstvo.

Natančnejše stanje s podatki o pomembnejših dejanjih in ukrepih geodetske inšpekcije v okviru prekrškovnih postopkov v letu 2021 prikazuje spodnja preglednica.

Preglednica 30: Dejanja in ukrepi geodetske inšpekcije v okviru prekrškovnih postopkov v letu 2021

|  |  |  |  |  |  |  |
| --- | --- | --- | --- | --- | --- | --- |
| **Število prekrškovnih postopkov** | **Število obvestil o prekršku** | **Število opozoril** | **Št. plačilnih nalogov** | **Št. odločb – globa** | **Št. odločb –opomin** | **Št. zahtev za sodno varstvo** |
| 273 | 150 | 2 | 1 | 15 | 75 | 1 |

V preglednici 31 so prikazane skupna višina izrečenih glob, prikazana kot nastanek terjatve, višina izvršenih plačil izrečenih glob kot plačilo terjatve ter višina izvršenih plačil izrečenih glob s priznanim 50-odstotnim popustom.

Preglednica 31: Terjatve v prekrškovnih postopkih geodetske inšpekcije v letu 2021

|  |  |
| --- | --- |
|  | **Prekrškovna globa (v EUR)** |
| Nastanek terjatve | 9.050,00 |
| Plačilo terjatev | 4.550,00 |
| Plačilo s 50-odstotnim popustom | 1.575,00 |

### AKCIJE V LETU 2021

V letu 2021 sta bili opravljeni dve akciji geodetske inšpekcije za ugotavljanje in preprečevanje večjega obsega kršitev in zaščite javnega interesa, in sicer za:

* doseganje cilja večje pravne varnosti lastnikov nepremičnin, večje varnosti vlaganj v nepremičnine ter investicij, povezanih z nepremičninami in nepremičninskim trgom;
* zagotavljanje izpolnjevanja pogojev gospodarskih subjektov s področja geodezije in v njih zaposlenih posameznikov za opravljanje geodetske inženirske dejavnosti.

V nadaljevanju sta kratka opisa vsake posamezne akcije in poročilo o stanju oziroma ukrepih.

#### USMERJENA AKCIJA GEODETSKE INŠPEKCIJE V ZVEZI Z EVIDENTIRANJEM NEPREMIČNIN

Geodetska inšpekcija Inšpektorata Republike Slovenije za okolje in prostor (geodetska inšpekcija) je v letu 2021 izvedla načrtovano akcijo iz letnega načrta v zvezi z evidentiranjem nepremičnin v katastru stavb in registru nepremičnin. Kataster stavb je poleg zemljiškega katastra temeljna evidenca o nepremičninah. Druge evidence, ki jih vodijo različni organi državne uprave, se povezujejo z zemljiškim katastrom po identifikacijski oznaki katastrske občine (šifra k. o.) in parcele (parcelna številka), s katastrom stavb pa z identifikacijsko oznako stavbe oziroma dela stavbe.

Ker je kataster stavb temeljna evidenca o stavbah, je tudi geodetska inšpekcija namenila posebno pozornost tej evidenci.

Zahtevo za vpis stavbe v kataster stavb lahko vloži investitor gradnje, lastnik parcele, na kateri stoji stavba ali je z njo povezana, imetnik stavbne pravice, lastnik stavbe ali dela stavbe, uporabnik stavbe ali dela stavbe ali upravnik stavbe. Investitor gradnje mora vložiti zahtevo za vpis stavbe v kataster stavb najpozneje v 30 dneh po izvedbi vseh zaključnih gradbenih del. Če se začne stavba uporabljati pred izvedbo vseh zaključnih gradbenih del, mora investitor gradnje vložiti zahtevo za vpis stavbe v kataster stavb ob začetku uporabe stavbe ali dela stavbe. Investitor gradnje mora vložiti zahtevo za vpis stavbe v kataster stavb pred prvo prijavo stalnega prebivališča ali sedeža pravne osebe v stavbi.

Nadzor nad evidenco katastra stavb opravi geodetska uprava. Kadar ugotovi, da stavba ali del stavbe ni evidentiran v katastru stavb in so izpolnjeni pogoji za evidentiranje stavbe v katastru stavb, pozove ne glede na leto izgradnje stavbe lastnika parcele, ki je povezana s stavbo, ali imetnika stavbne pravice, če je na tej parceli vzpostavljena stavbna pravica, naj v treh mesecih po prejemu poziva vloži zahtevo za vpis stavbe v kataster stavb. Če geodetska uprava ugotovi, da so na stavbi ali delu stavbe nastale spremembe in bi moral lastnik dela stavbe, imetnik stavbne pravice ali upravnik stavbe vložiti zahtevo za spremembo podatkov katastra stavb, pa tega ni storil, ga pozove, naj v treh mesecih vloži zahtevo za spremembo podatkov katastra stavb. Če lastnik parcele ali imetnik stavbne pravice oziroma upravnik stavbe tega v določenem roku ne stori, geodetska uprava da geodetski inšpekciji predlog za uvedbo prekrškovnega postopka.

Tudi nadzor nad evidenco registra nepremičnin opravi geodetska uprava. Kadar ugotovi, da vpisani registrski podatki ne ustrezajo dejanskemu stanju, pozove lastnika ali upravnika, naj podatke sporoči z vprašalnikom. Lastnik ali upravnik stavbe mora geodetski upravi najpozneje v 30 dneh od dneva prejema vprašalnika poslati pravilne in popolne podatke o nepremičnini. Če lastnik ali upravnik stavbe v tem roku ne pošlje izpolnjenega vprašalnika ali pošlje nepopolno izpolnjeni vprašalnik, geodetska uprava geodetski inšpekciji prav tako da predlog za uvedbo prekrškovnega postopka.

V letu 2021 je geodetska inšpekcija uvedla 83 postopkov o prekršku zaradi neevidentiranja stavb v katastru stavb. Pri tem so bile ugotovljene različne okoliščine storjenega prekrška. Izdanih je bilo 13 odločb o prekršku z izreko globe (od tega je devet odločb povezanih z lanskoletno akcijo), 43 odločb z izreko opomina (od tega se 13 odločb nanaša na lanskoletno akcijo) in dve pisni opozorili. V skladu z 51. členom Zakona o prekrških je bilo zaradi različnih razlogov ustavljenih 18 prekrškovnih postopkov, torej odločba o prekršku v teh primerih ni bila izdana. Ti prekrškovni postopki so bili uvedeni na podlagi predlogov, kjer se je izkazalo, da bodisi dejanje ni kazalo znakov prekrška bodisi prekrška ni storil domnevni kršitelj. V nekaterih primerih je bil domnevni kršitelj na podlagi predloga že pred uvedbo postopka o prekršku pokojni. Poleg tega je tik pred izdajo odločbe 16 prekrškovnih postopkov, 13 prekrškovnih postopkov še poteka. 90 % vseh kršiteljev, ki do uvedbe postopka o prekršku še niso odpravili kršitve, je v času vodenja prekrškovnega postopka začelo odpravljati kršitev še pred izdajo odločbe o prekršku, zato so (ali pa bodo v bližnji prihodnosti) prejeli odločbo samo z izrečenim opominom.

#### USMERJENA AKCIJA NADZORA GEODETSKE INŠPEKCIJE NAD GEODETSKIMI PODJETJI

Geodetska inšpekcija Inšpektorata Republike Slovenije za okolje in prostor je v letu 2021 izvedla načrtovano akcijo nadzora nad geodetskimi podjetji s ciljem ugotavljati zakonsko določene pogoje za geodetska podjetja in v njih zaposlene posameznike za opravljanje geodetske dejavnosti. V okviru akcije se je ugotavljalo, ali izbrana geodetska podjetja izpolnjujejo pogoje za opravljanje geodetske inženirske dejavnosti.

Dejavnost na področju poklicnih nalog pooblaščenih inženirjev geodezije lahko opravlja gospodarski subjekt, ki izpolnjuje pogoje za opravljanje geodetske inženirske dejavnosti na podlagi Zakona o arhitekturni in inženirski dejavnosti. V Poslovnem registru Slovenije mora imeti vpisano dejavnost 71.121 (geofizikalne meritve, kartiranje). Poleg tega mora izpolnjevati še naslednje pogoje:

* ima za polni delovni čas ali za krajši delovni čas v posebnih primerih v skladu z zakonom, ki ureja delovna razmerja, zaposlenega vsaj enega pooblaščenega inženirja geodezije; ali če imajo najmanj polovico deležev v družbi družbeniki, ki so pooblaščeni inženirji geodezije, ali gospodarski subjekt, ki izpolnjuje pogoje za opravljanje geodetske inženirske dejavnosti iz tega zakona in je eden od pooblaščenih inženirjev geodezije hkrati poslovodni organ; ali če je fizična oseba, ki samostojno opravlja geodetsko inženirsko dejavnost za polni delovni čas ali za krajši delovni čas v posebnih primerih v skladu z zakonom, ki ureja delovna razmerja, sama pooblaščeni inženir geodezije;
* ima zagotovljeno zavarovanje pred odgovornostjo za škodo v skladu s tem zakonom;
* ni v stečajnem postopku.

Iz Poslovnega registra Slovenije je bilo naključno izbranih 21 geodetskih podjetij, ki imajo registrirano kot glavno dejavnost 71.121 (geofizikalne meritve, kartiranje). Izbrana podjetja so enakomerno razpršena po vsej Sloveniji. Med obravnavanimi podjetji je bilo sedem samostojnih podjetnikov in 14 družb z omejeno odgovornostjo.

Glede izpolnjevanja pogojev, ki jih mora posamezni geodetski gospodarski subjekt izkazati v zvezi z opravljanjem geodetske inženirske dejavnosti, je bilo ugotovljeno, da pet gospodarskih subjektov ni izpolnjevalo pogojev, ki jih predpisuje Zakon o arhitekturni in inženirski dejavnosti (ZAID). Za štiri gospodarske subjekte od teh je že bil uveden postopek o prekršku, za en gospodarski subjekt bo postopek o prekršku uveden v bližnji prihodnosti. Dva prekrškovna postopka sta že bila zaključena z opominom, saj je bila v obeh primerih kršitev odpravljena pred izdajo odločbe. V registru Agencije Republike Slovenije za javnopravne evidence in storitve (AJPES) sta namreč oba gospodarska subjekta spremenila ime firme, ki zdaj več ne nakazuje na opravljanje geodetske dejavnosti, prav tako sta v registru izbrisala dejavnost 71.121 (geofizikalne meritve, kartiranje), brez katere ni mogoče opravljati dejavnosti na področju poklicnih nalog pooblaščenih inženirjev geodezije. Za dva gospodarska subjekta ustrezni prekrškovni postopki še potekajo. Eden od njiju je uporabljal zaščiteni naziv gospodarskega subjekta (geodetski biro), a ni izpolnjeval dodatnih pogojev, ki so predpisani v ZAID za gospodarske subjekte, ki uporabljajo zaščiteni naziv, vendar je kršitev v času trajanja inšpekcijskega postopka že odpravil. Za eno od podjetij, ki so bila podvržena inšpekcijskemu nadzoru, se je izkazalo, da ne opravlja geodetske dejavnosti, pač pa opravlja geološke in rudarske raziskave, za kar se uporablja ista šifra dejavnosti – 71.121 (geofizikalne meritve, kartiranje).

V preostalih 15 primerih so geodetski gospodarski subjekti poslali skupaj z izjavo vso zahtevano dokumentacijo. Sodelovanje vsaj enega pooblaščenega inženirja s področja geodezije so izkazali s priloženim izpisom obveznih zdravstvenih zavarovanj, iz katerega je razvidno, za koliko in za katere pooblaščene inženirje s področja geodezije ima predmetni gospodarski subjekt sklenjeno obvezno zdravstveno zavarovanje. Vsi ti pooblaščeni inženirji so pri Inženirski zbornici Slovenije vpisani v imenik pooblaščenih inženirjev z aktivnim poklicnim nazivom.

Zavarovanje pred odgovornostjo za škodo so ti gospodarski subjekti izkazali s sklenjeno polico za zavarovanje splošne in poklicne odgovornosti iz geodetske dejavnosti. Z zavarovanjem je krita odgovornost zaradi malomarnega ravnanja, ki ima za posledico nastanek škode ali stvarne napake. Med škodo, ki je predmet zavarovalnega kritja, šteje tudi škoda v obliki znižanja vrednosti posla ali gradnje. Škoda je krita za ravnanja, izvedena v času trajanja zavarovanja, višina zavarovalne vsote pa je bila v vseh primerih 50.000 EUR ali več.

Ti gospodarski subjekti so z ustreznim potrdilom pristojnega okrožnega sodišča izkazovali, da niso v stečajnem postopku.

## STANOVANJSKA INŠPEKCIJA

### PRISTOJNOST IN ZAKONODAJA

Pristojnosti stanovanjske inšpekcije Inšpektorata Republike Slovenije za okolje in prostor so določene v Stanovanjskem zakonu, Zakonu o varstvu kupcev stanovanj in enostanovanjskih stavb ter podzakonskih aktih.

Pristojnosti, določene v Stanovanjskem zakonu (v nadaljnjem besedilu: SZ-1), nalagajo stanovanjski inšpekciji, da zagotavlja uresničevanje javnega interesa na stanovanjskem področju, kar pomeni zagotavljanje takega stanja v večstanovanjskih stavbah, da je omogočena njihova normalna raba in so zagotovljeni pogoji za njihovo učinkovito upravljanje.

V ta namen so inšpektorji izvajali ukrepe zoper etažne lastnike, da bi zagotovili vzdrževanje skupnih delov v skladu z normativi za vzdrževanje stanovanjskih stavb, in določili začasnega upravnika tam, kjer je ta obvezen. Izvajali so tudi ukrepe zoper posamezne etažne lastnike, da bi zagotovili vzdrževanje stanovanja tako, da se prepreči škoda, ki nastaja drugim stanovanjem ali skupnim delom, ali da se najemniku omogoči normalna uporaba stanovanja. Preverjali so opravljanje dejavnosti v stanovanju in izvajanje posegov v skupne dele z vgradnjo naprav, če zanje niso izpolnjeni pogoji, določeni v zakonu.

Na področju učinkovitega upravljanja in nadzora upravnikov je stanovanjska inšpekcija opravljala redno delo kot eno od temeljnih nalog svojega dela. Na tem mestu je treba zapisati, da je bil 30. decembra 2020 v Uradnem listu Republike Slovenije objavljen Zakon o interventnih ukrepih za pomoč pri omilitvi posledic drugega vala epidemije COVID-19 (Uradni list RS, št. 203/20 s spremembami; v nadaljnjem besedilu: ZIUPOPDVE), ki posega tudi na področje upravljanja oziroma obveznosti upravnika, da enkrat letno skliče zbor etažnih lastnikov. Ne glede na tretji odstavek 36. člena SZ-1 se v letih 2020 in 2021 opusti dolžnost upravnika, da skliče in izvede zbor lastnikov najmanj enkrat letno (preostale določbe 171. člena SZ-1 ostajajo nespremenjene).

Po določbi 153.a člena SZ-1 nadzor nad neprofitnimi stanovanjskimi organizacijami izvaja stanovanjska inšpekcija. Poslovanje neprofitnih organizacij urejajo 151. do 153. člen SZ-1 in Pravilnik o posebnih pogojih delovanja neprofitnih stanovanjskih organizacij. Stanovanjska inšpekcija v letu 2021 ni opravila nadzora nad poslovanjem neprofitnih stanovanjskih organizacij glede izvajanja določil stanovanjskih predpisov, saj je usklajeno akcijo nadzora vseh neprofitnih stanovanjskih organizacij opravila v letu 2016.

Zakon o varstvu kupcev stanovanj in enostanovanjskih stavb (Uradni list RS, št. 18/04; v nadaljnjem besedilu: ZVKSES) je začel veljati 1. avgusta 2004. Namen zakona je zavarovanje kupcev stanovanj in enostanovanjskih stavb pred finančno nesposobnostjo investitorjev, ko ti še pred končanjem graditve začnejo prodajati nepremičnine, pri čemer se kupci zavežejo, da bodo del kupnine plačali pred izročitvijo predmeta prodaje. Nadzor nad tem, ali prodajalci pri prodaji stanovanjskih stavb in stanovanj potrošnikom ravnajo v skladu z določbami o prodaji, ki so urejene v drugem poglavju zakona, opravljajo stanovanjski inšpektorji. Če prodajalec sklepa prodajne pogodbe oziroma oglašuje prodajo v nasprotju z določbami tega zakona, mu stanovanjski inšpektor glede na vsebino kršitve sklepanje prodajnih pogodb oziroma oglaševanje prepove ali odredi ukrepe za odpravo nepravilnosti. Kadar inšpektor oceni, da je zaradi načina in obsega kršitve to potrebno za zaščito kupcev, svojo odločbo objavi tudi javno. Leta 2021 je bila znova izvedena usklajena akcija na podlagi ZVKSES, kar je podrobneje opisano v nadaljevanju tega poročila.

Zastavljeni cilji na področju stanovanjskih zadev v letu 2021 so bili:

* zagotavljanje vzdrževanja skupnih delov v večstanovanjskih stavbah;
* zagotavljanje popravil in odprava napak v posameznih delih večstanovanjskih stavb;
* prepoved opravljanja dejavnosti v stanovanju in izvajanja posegov v skupne dele z vgradnjo naprav, če zanje niso izpolnjeni vsi pogoji;
* nadzor nad upravniki;
* nadzor nad poslovanjem prodajalcev stanovanj in enostanovanjskih stavb v fazi prodaje posameznim kupcem;
* nadzor nad neprofitnimi stanovanjskimi organizacijami;
* nadzor nad etažnimi lastniki in najemniki;
* nadzor nad normalno uporabo najemnih stanovanj.

Temeljni cilji dela stanovanjske inšpekcije v letu 2021 so opredeljeni v okviru sedmih temeljnih nalog, in sicer:

* zagotavljanje vzdrževanja skupnih delov in popravil v posameznih delih večstanovanjskih stavb;
* nadzorovanje opravljanja dejavnosti v stanovanju in izvajanja posegov v skupne dele;
* učinkovito upravljanje in nadzor nad upravniki;
* nadzor nad poslovanjem prodajalcev stanovanj in enostanovanjskih stavb v fazi prodaje posameznim kupcem ter nadzor nad zavarovanjem plačil kupnine;
* nadzor nad neprofitnimi stanovanjskimi organizacijami;
* nadzor nad etažnimi lastniki in najemniki;
* najemna stanovanja;
* izvajanje nadzora glede spoštovanja zaščitnih ukrepov zaradi COVID-19.

Osnovni cilji dela stanovanjske inšpekcije so opredeljeni v okviru osmih temeljnih nalog, in sicer:

S1 – zagotavljanje vzdrževanja skupnih delov in popravil v posameznih delih večstanovanjskih stavb;

S2 – nadzorovanje opravljanja dejavnosti v stanovanju in izvajanja posegov v skupne dele;

S3 – učinkovito upravljanje in nadzor nad upravniki;

S4 – nadzor nad poslovanjem prodajalcev stanovanj in enostanovanjskih stavb v fazi prodaje posameznim kupcem ter nadzor nad zavarovanjem plačil kupnine;

S5 – nadzor nad neprofitnimi stanovanjskimi organizacijami;

S6 – nadzor nad etažnimi lastniki in najemniki;

S7 – najemna stanovanja;

S8 – COVID-19.

Šifranti temeljnih nalog so povezani s področno zakonodajo, ki jo inšpekcija pokriva. Preglednica 32 prikazuje uporabo šifrantov temeljnih nalog pri posamezni temeljni nalogi na ravni zadev in ključnih dokumentov za stanovanjsko inšpekcijo.

Šifranti temeljnih nalog, ki so opredeljeni na ravni zadev in ključnih dokumentov ter opredeljujejo temeljne naloge, temeljijo na naslednjih tipih zadev in pripadajočih ključnih dokumentih:

* upravno-stanovanjska zadeva;
* prekrškovna zadeva;
* akcija.

Vsa dejanja in postopki stanovanjske inšpekcije so namenjeni doseganju teh temeljnih ciljev. S tem namenom inšpektorji tudi dosledno vodijo inšpekcijske in prekrškovne postopke.

Preglednica 32: Uporaba šifrantov temeljnih nalog pri stanovanjski inšpekciji

|  |  |  |
| --- | --- | --- |
| STANOVANJSKA INŠPEKCIJA |  | Šifrant temeljne naloge, ki opredeljuje temeljno nalogo |
| **Zagotavljanje vzdrževanja skupnih delov in popravil v posameznih delih večstanovanjskih stavb** | * Vzdrževanje skupnih delov – 125. člen SZ-1
* Popravila v lastnem stanovanju – 126. člen SZ-1
* Vzdrževanje skupnih in posameznih delov stavbe
 | **S1 – vzdrževanje** |
| **Nadzor nad opravljanjem dejavnosti v stanovanju in nad izvajanjem posegov v skupne dele** | * Opravljanje dejavnosti – 14. in 129. člen SZ-1
* Odstranitev naprav in posegi v skupne dele – 15. in 126.a člen SZ-1
 | **S2 – dejavnosti in skupni deli** |
| **Učinkovito upravljanje in nadzor nad upravniki** | * Začasna določitev upravnika – 128. člen SZ-1
* Prekrškovni nadzor nad upravniki − 171. člen SZ-1

Vse v zvezi s poslovanjem upravnika (sklic zbora, zapisnik zbora, vpogled v listine, izvedba primopredaje, zbiranje ponudb IPD) | **S3 – upravljanje** |
| **Nadzor nad poslovanjem prodajalcev stanovanj in enostanovanjskih stavb pri prodaji posameznim kupcem in nadzor nad zavarovanjem plačil kupnine** | * Prepoved sklepanja prodajnih pogodb in oglaševanja – 5. člen, 12. člen in 13.–94. člen ZVKSES
* Prekrškovni nadzor nad investitorji oziroma vmesnimi kupci – 96. člen ZVKSES
 | **S4 – varstvo kupcev stanovanj** |
| **Nadzor nad neprofitnimi stanovanjskimi organizacijami** | * Nadzor nad poslovanjem neprofitnih stanovanjskih organizacij – 153.a člen SZ-1
 | **S5 – neprofitne organizacije** |
| **Nadzor nad etažnimi lastniki in najemniki** | * Prekrškovni nadzor nad etažnimi lastniki – 168., 169. in 170. člen SZ-1
* Prekrškovni nadzor nad najemniki – 172. člen SZ-1
 | **S6 – etažni lastniki in najemniki** |
| **Najemna stanovanja**  | * Vzdrževanje najemnih stanovanj – 93. člen SZ-1
 | **S7 – najemna stanovanja**  |
| **COVID-19** | * Izvajanje nadzora glede spoštovanja zaščitnih ukrepov zaradi COVID-19
 | **S8 – COVID-19**  |

### INŠPEKCIJSKI NADZOR

Delo stanovanjske inšpekcije je na dan 31. decembra 2021 opravljalo šest stanovanjskih inšpektorjev, ki imajo pooblastilo za vodenje inšpekcijskih postopkov za območje Slovenije.

Stanovanjski inšpektorji so v letu 2021 prejeli 503 prijave, knjižene v 450 prijavnih zadevah. Po uradni dolžnosti je bilo leta 2021 uvedenih 1.358 postopkov, od tega je bilo 674 inšpekcijskih in 124 prekrškovnih postopkov, 553 drugih splošnih postopkov pa se je nanašalo na delovanje stanovanjske inšpekcije.

Preglednica 33: Število prejetih prijav in inšpekcijskih postopkov

|  |  |
| --- | --- |
| **2021** | **Inšpekcijski nadzor na stanovanjskem področju** |
| Število prejetih prijav | 503 |
| Število inšpekcijskih postopkov | 674 |

V letu 2021 je bilo rešenih 446 inšpekcijskih zadev (upravna stanovanjska), 151 prekrškovnih zadev, 493 prijavnih zadev in 509 drugih splošnih zadev. Stanovanjska inšpekcija je imela 31. decembra 2021 odprtih 1.031 zadev, od katerih je 447 upravnih stanovanjskih, 76 prekrškovnih in 131 drugih splošnih zadev. Na dan 31. decembra 2021 je odprtih skupno 376 prijavnih zadev.

V letu 2021 so stanovanjski inšpektorji v zvezi s postopki poslali 2.258 dopisov, odgovorov, obvestil in pojasnil strankam, prijaviteljem in drugim.

Natančnejše stanje s podatki o pomembnejših dejanjih in ukrepih stanovanjske inšpekcije v okviru postopkov v letu 2021 prikazujeta preglednici 34 in 35.

Preglednica 34: Dejanja in ukrepi stanovanjske inšpekcije v letu 2021

|  |  |  |  |  |
| --- | --- | --- | --- | --- |
| **Oznake vrstic** | **Prekrškovna zadeva** | **Evidentiranje prijav** | **Upravna stanovanjska****zadeva** | **Skupaj** |
| Redni pregledi |  |  | 38 | 38 |
| Izredni pregledi |  | 6 | 319 | 325 |
| Ugotovitveni zapisnik |  | 10 | 133 | 143 |
| Kontrolni pregled |  |  | 18 | 18 |
| Zaslišanja |  |  | 2 | 2 |
| Drugi zapisniki | 69 |  | 38 | 107 |

Preglednica 35: Ukrepi stanovanjske inšpekcije v letu 2021

|  |  |
| --- | --- |
| **Oznake vrstic** | **Upravna stanovanjska zadeva** |
| Odločba: upravna | 114 |
| Sklep: dovolitev izvršbe (PRISILITEV) | 41 |
| Sklep: denarna kazen | 24 |
| Sklep: ustavitev postopka | 177 |
| Sklep: odlog izvršbe | 2 |
| Sklep: upravni | 64 |
| **Skupna vsota** | **422** |

Natančnejše stanje s podatki o dejanjih in ukrepih stanovanjske inšpekcije v okviru inšpekcijskih postopkov: upravna stanovanjska zadeva, prekrškovna zadeva in akcija v letu 2021, ki so bili izvedeni pri uresničevanju šestih ciljev: S1 – VZDRŽEVANJE, S2 – DEJAVNOSTI IN SKUPNI DELI, S3 – UPRAVLJANJE, S4 – VARSTVO KUPCEV STANOVANJ, S5 – NEPROFITNE ORGANIZACIJE, S6 – ETAŽNI LASTNIKI IN NAJEMNIKI, S7 –NAJEMNA STANOVANJA in S8 – COVID-19, prikazuje preglednica 36.

Preglednica 36: Dejanja in ukrepi stanovanjske inšpekcije po temeljnih nalogah v letu 2021

|  |  |  |  |  |  |  |  |
| --- | --- | --- | --- | --- | --- | --- | --- |
| **Oznake vrstic** | **S1 – VZDRŽEVANJE** | **S2 – DEJAVNOSTI IN SKUPNI DELI** | **S3 – UPRAVLJANJE** | **S4 – VARSTVO KUPCEV STANOVANJ** | **S6 – ETAŽNI LASTNIKI IN NAJEMNIKI** | **S7 – NAJEMNA STANOVANJA NAJEMNIKI** | **S8 – COVID-19** |
| Odločba: upravna | 97 | 3 | 11 | 2 | 1 |  |  |
| Sklep: denarna kazen | 24 |  |  |  |  |  |  |
| Sklep: dovolitev izvršbe (PRISILITEV) | 39 | 2 |  |  |  |  |  |
| Sklep: odlog izvršbe | 2 |  |  |  |  |  |  |
| Sklep: stroški postopka |  |  |  | 1 |  |  |  |
| Sklep: upravni | 36 | 9 | 1 |  | 7 | 1 | 21 |
| Sklep: ustavitev izvršbe | 21 | 1 |  |  |  |  |  |
| Sklep: ustavitev postopka | 90 | 33 | 1 | 27 | 3 | 5 | 24 |
| x(IPS) Odločba: NIČNOST |  |  | 1 |  |  |  |  |
| x(IPS) Odločba: OBNOVA |  | 2 |  |  |  |  |  |
| Zapisnik: izredni kontrolni pregled | 14 |  | 1 |  |  |  |  |
| Zapisnik: izredni pregled | 250 | 49 | 1 |  | 15 | 7 | 66 |
| Zapisnik: redni kontrolni pregled | 3 |  |  |  |  |  |  |
| Zapisnik: redni pregled |  | 2 | 21 | 15 |  |  |  |
| Zapisnik: ugotovitveni | 80 | 25 | 18 | 10 | 2 |  |  |
| Zapisnik: zaslišanje | 2 |  |  |  |  |  |  |

Opomba: En dokument ima lahko tudi več temeljnih nalog.

Spodnja preglednica prikazuje načrtovano število inšpekcijskih pregledov po temeljnih nalogah stanovanjske inšpekcije v letu 2021 in doseganje načrta po temeljnih nalogah.

Preglednica 37: Opravljeni inšpekcijski pregledi leta 2021

|  |  |  |
| --- | --- | --- |
| **Temeljna naloga – stanovanjska inšpekcija** | **Število načrtovanih inšpekcijskih pregledov za leto 2021** | **Število opravljenih inšpekcijskih pregledov v letu 2021** |
| S1 – zagotavljanje vzdrževanja skupnih delov in popravil v posameznih delih večstanovanjskih stavb | 120 inšpekcijskih pregledov | 348 inšpekcijskih pregledov = 290-odstotna izpolnitev načrta |
| S2 – nadzor nad opravljanjem dejavnosti v stanovanju in izvajanjem posegov v skupne dele | 10 inšpekcijskih pregledov | 76 inšpekcijskih pregledov = 760-odstotna izpolnitev načrta |
| S3 – učinkovito upravljanje in nadzor nad upravniki | 35 inšpekcijskih pregledov | 41 inšpekcijskih pregledov = 117-odstotna izpolnitev načrta |
| S4 – nadzor nad poslovanjem prodajalcev stanovanj in enostanovanjskih stavb v fazi prodaje posameznim kupcem ter nadzor nad zavarovanjem plačil kupnine | 25 inšpekcijskih pregledov | 25 inšpekcijskih pregledov = 100-odstotna izpolnitev načrta |
| S5 – nadzor nad neprofitnimi stanovanjskimi organizacijami | Števila pregledov ni mogoče načrtovati – leta 2016 so bile pregledane vse neprofitne stanovanjske organizacije | 0 inšpekcijskih pregledov  |
| S6 – nadzor nad etažnimi lastniki in najemniki | 10 inšpekcijskih pregledov | 17 inšpekcijskih pregledov = 170-odstotna izpolnitev načrta  |
| S7 – najemna stanovanja | Števila pregledov ni mogoče načrtovati | 7 inšpekcijskih pregledov |
| S8 – COVID-19 | Števila pregledov ni mogoče načrtovati | 66 inšpekcijskih pregledov |

OPOMBA: En zapisnik ima lahko tudi več temeljnih nalog, zato vsota pregledov po temeljnih nalogah ni enaka številu pregledov, ki se štejejo v kvoto 200. Število pregledov je bilo pridobljeno v okviru postopkov: upravna stanovanjska zadeva, prekrškovna zadeva in akcija, na dokumentih: redni in izredni zapisniki, kontrolni redni in izredni zapisniki ter redni in izredni zapisniki z zaslišanjem, ugotovitveni zapisnik.

Za leto 2021 je bilo načrtovanih 200 inšpekcijskih pregledov, dejansko jih je bilo opravljenih 509,[[4]](#footnote-4) kar pomeni, da je načrt izpolnjen.

Tudi v letu 2021 se je večina ureditvenih odločb, izdanih v zvezi z upravljanjem, nanašala na vzdrževanje skupnih delov in popravilo napak v posameznem delu. V tem letu so se zadeve na terenu pogosto uredile že z najavo ogleda stanovanjskega inšpektorja oziroma med ugotovitvenim inšpekcijskim postopkom po izvedenem prvem ogledu. V postopkih v zvezi z ZVKSES je bilo v letu 2021 ugotovljenih nekaj nepravilnosti pri preverjanju, ali prodajalci nepremičnin ravnajo v skladu z določbami Zakona o varstvu kupcev stanovanj in enostanovanjskih stavb. V inšpekcijskih postopkih je bilo ugotovljeno, da so prodajalci začeli oglaševati nove nepremičnine, čeprav v skladu s 5. členom ZVKSES niso bili določeni splošni pogoji prodaje posameznih delov stavbe v obliki notarskega zapisa oziroma za gradnjo ni bilo izdano dokončno gradbeno dovoljenje. Več o ugotovitvah je zapisano pri akciji usmerjenega nadzora.

Zoper izrečene inšpekcijske ukrepe lahko stranke v postopku vložijo pravna sredstva. V letu 2021 je stanovanjska inšpekcija prejela 14 pritožb zoper izdane akte v inšpekcijskem postopku, število odločitev drugostopenjskega organa, ki se nanašajo na vložena pravna sredstva, pa je razvidno iz preglednice 38. V letu 2021 je bilo za inšpektorat ugodnih kar 64,29 odstotka odločitev instančnega organa, neugodnih pa 35,71 odstotka odločitev.

V izvršilnih postopkih, ki se vodijo po uradni dolžnosti, je bilo izdanih 26 sklepov o dovolitvi izvršbe z denarno prisilo.

Preglednica 38: Odločitve o vloženih pritožbah

|  |  |  |
| --- | --- | --- |
| **Odločba: II. stopnje (upravna)** | **INŠP\_Stan** | **Skupna vsota** |
| akt odpravljen delno in odločitev org. II. stopnje | 1 | 7,14 % |
| akt odpravljen delno in vrnitev v ponovni postopek | 1 | 7,14 % |
| akt odpravljen v celoti in vrnitev v ponovni postopek | 1 | 7,14 % |
| akt v celoti odpravljen | 3 | 21,42 % |
| pritožba se zavrne | 6 | 42,85 % |
| pritožba se zavrže | 2 | 14,29 % |
| Skupna vsota | 14 | 100,00 % |

### PREKRŠKOVNI POSTOPEK

Vodenje prekrškovnih postopkov je redno delo. Po Zakonu o prekrških so stanovanjski inšpektorji uradne osebe prekrškovnega organa, ki vodijo postopke po uradni dolžnosti po tako imenovanem hitrem postopku. V letu 2021 nismo prejeli nobenega predloga za uvedbo postopka o prekršku. Stanovanjski inšpektorji so v letu 2021 uvedli 124 prekrškovnih postopkov. Izdanih je bilo 12 odločb o prekršku v skupni višini izrečenih glob 7.500,00 EUR in 24 prekrškovnih odločb z izrečenim opominom.

V prekrškovnih postopkih je stanovanjska inšpekcija v letu 2021 prejela eno zahtevo za sodno varstvo in pet odločitev sodišča o zahtevah za sodno varstvo (ZSV), v katerih je sodišče v enem primeru globo spremenilo ter v štirih zadevah postopek o prekršku ustavilo.

Preglednica 39: Odločitev sodišča o zahtevi za sodno varstvo v prekrškovnih postopkih stanovanjske inšpekcije

|  |  |  |
| --- | --- | --- |
| **Odločitev sodišča o zahtevi za sodno varstvo** | **INŠP\_Stan** | **Skupna vsota** |
| sprememba globe v opomin | 1 | 20,00 % |
| ustavitev 136/1-1 | 3 | 60,00 % |
| ustavitev drugo | 1 | 20,00 % |
| Skupna vsota | 5 | 100,00 % |

Natančnejše stanje s podatki o pomembnejših dejanjih in ukrepih stanovanjske inšpekcije v okviru prekrškovnih postopkov leta 2021 prikazuje spodnja preglednica.

Preglednica 40: Dejanja in ukrepi stanovanjske inšpekcije v okviru prekrškovnih postopkov v letu 2021

|  |  |  |  |  |  |  |
| --- | --- | --- | --- | --- | --- | --- |
| **Število prekrškovnih postopkov** | **Število obvestil o prekršku** | **Število opozoril** | **Št. plačilnih nalogov** | **Št. odločb – globa** | **Št. odločb –opomin** | **Št. zahtev za sodno varstvo** |
| 124 | 0 | 26 | 0 | 12 | 24 | 1 |

V preglednici 41 so prikazane skupna višina izrečenih glob kot nastanek terjatve, višina izvršenih plačil izrečenih glob kot plačilo terjatve in višina izvršenih plačil izrečenih glob s priznanim 50-odstotnim popustom.

Preglednica 41: Terjatve v prekrškovnih postopkih stanovanjske inšpekcije v letu 2021

|  |  |  |
| --- | --- | --- |
|  |  | **Prekrškovna globa (v EUR)** |
| Nastanek terjatve |  | 7.500,00 |
| Plačilo terjatev |  | 6.000,00 |
| Plačilo s 50-odstotnim popustom |  | 2.000,00 |

Zaradi suma storitve prekrška so stanovanjski inšpektorji začeli postopek v 124 zadevah. Najpogostejše domnevne kršitve etažnih lastnikov na podlagi prijav so bile izvedbena dela v posameznem delu brez potrebnega soglasja drugih etažnih lastnikov, poseg v skupne dele in sklenitev najemnega razmerja brez pisne najemne pogodbe. Zoper upravnike so se prijave nanašale na kršitve v zvezi s sklicevanjem zbora etažnih lastnikov in sestavo zapisnika, predajo poslov novemu upravniku, porabo sredstev rezervnega sklada, onemogočanjem vpogleda v pogodbe, sklenjene s tretjimi osebami, opustitvijo zbiranja ponudb pri sklepanju poslov s tretjimi osebami ter v zvezi s sestavo letnega poročila in poročanjem etažnim lastnikom.

### AKCIJE V LETU 2021

V letu 2021 so bile opravljene tri akcije stanovanjske inšpekcije, da bi ugotovili in preprečili večji obseg kršitev in zaščitili javni interes, in sicer za nadzor nad:

* upravniki oziroma upravljanjem večstanovanjskih stavb;
* poslovanjem prodajalcev stanovanj in enostanovanjskih stavb;
* rednimi pregledi dvigal in njihovim vzdrževanjem v večstanovanjskih stavbah.

V nadaljevanju sledi kratek opis posameznih akcij in poročilo o stanju oziroma ukrepih.

#### NADZOR NAD UPRAVNIKI OZIROMA UPRAVLJANJEM VEČSTANOVANJSKIH STAVB

V letu 2021 je potekala usmerjena akcija stanovanjske inšpekcije z namenom preveriti zagotavljanje ustreznih pogojev za učinkovito upravljanje večstanovanjskih stavb. V ta namen je bil načrtovan in opravljen inšpekcijski nadzor nad naključno izbranimi večstanovanjskimi stavbami, razpršenimi po celotnem območju Republike Slovenije. Da bi zajeli čim več upravnikov, ki upravljajo večstanovanjske stavbe, kot jih opredeljuje 49. člen SZ-1, je bil vzorec naključnih stavb izbran tako, da je bil posamezni upravnik obravnavan le enkrat (načrtovanih 20).

Ob ustrezno zagotovljenem okolju za upravljanje večstanovanjskih stavb lahko uresničujemo javni interes Republike Slovenije, kot je opredeljen v 124. členu SZ-1, to je zagotavljanje stanja večstanovanjske stavbe, ki omogoča njeno normalno rabo, in zagotavljanje pogojev za učinkovito upravljanje večstanovanjskih stavb.

Usmerjeni nadzor nad upravljanjem večstanovanjskih stavb za leti 2019 in 2020, kot ga določa SZ-1, je zajemal preverjanje:

* ali je upravnik naložil sredstva rezervnega sklada v skladu z drugim odstavkom 43. člena SZ-1 v letih 2019 in 2020;
* ali je upravnik podal poročilo o upravnikovem delu za leti 2019 in 2020 v skladu z 6. točko prvega odstavka 50. člena SZ-1.

Drugi odstavek 43. člen SZ-1 določa, da mora upravnik sredstva rezervnega sklada naložiti samo v depozite pri banki, ki ima v skladu s predpisi o bančništvu dovoljenje za sprejemanje depozitov na območju Republike Slovenije, v nakup obveznic države ali vrednostne papirje centralne banke. Pri sklepanju depozitnih pogodb mora upravnik zagotoviti ohranjanje vrednosti denarnih sredstev kot dober gospodarstvenik.

6. točka prvega odstavka 50. člena pa določa, da mora upravnik podati letno poročilo o upravljanju objekta.

Ob ustrezno zagotovljenem okolju za upravljanje večstanovanjskih stavb uresničujemo javni interes Republike Slovenije, kot je opredeljen v 124. členu SZ-1, to je zagotavljanje takega stanja večstanovanjske stavbe, da sta omogočena njena normalna raba in zagotavljanje pogojev za učinkovito upravljanje večstanovanjskih stavb.

**Rezultati nadzora:**

Od načrtovanih 20 stavb oziroma usmerjenih nadzorov je bilo v usmerjeno akcijo vključenih 20 stavb oziroma upravnikov. V zvezi z izvedenimi nadzori v 13 izvedenih usmerjenih nadzorih ni bilo ugotovljenih nepravilnosti, v sedmih izvedenih usmerjenih nadzorih pa so bili uvedeni prekrškovni postopki, in sicer: zaradi suma kršitve drugega odstavka 43. člena SZ-1 je bilo uvedenih sedem prekrškovnih postopkov. Ugotovljene kršitve SZ-1 se nanašajo na izpolnjevanje obveze, da mora upravnik sredstva rezervnega sklada naložiti samo v depozite pri bankah in hranilnicah, ki imajo v skladu s predpisi o bančništvu dovoljenje za sprejemanje depozitov na območju Republike Slovenije, kot to določa drugi odstavek 43. člena SZ-1.

Od uvedenih 20 inšpekcijskih postopkov nadzorov usmerjene akcije upravljanja 2021 so vsi postopki v delu glede podaje poročil o upravnikovem delu etažnim lastnikom posameznih naključno izbranih stavb zaključeni, saj v zvezi s tem ni bilo ugotovljenih kršitev 6. točke prvega odstavka 50. člena SZ-1.

Od uvedenih sedmih prekrškovnih postopkov v delu suma kršitve pri sklepanju depozitnih pogodb je pet postopkov na dan izdelave poročila zaključenih z uradnim zaznamkom, ker ni bilo ugotovljenega prekrška (drugi odstavek 43. člena SZ-1 in 51. člen ZP-1), dva prekrškovna postopka pa na dan podaje tega poročila še potekata.

#### AKCIJA NADZORA V ZVEZI S POSLOVANJEM PRODAJALCEV STANOVANJ IN ENOSTANOVANJSKIH STAVB

V letu 2021 je bila izvedena usmerjena akcija inšpektorata za preveritev oglaševanja prodaje stanovanj in enostanovanjskih stavb na celotnem območju Republike Slovenije. Z namenom zaščititi končne kupce pred tveganjem neizpolnitve obveznosti investitorja oziroma vmesnega kupca kot prodajalca po prodajni pogodbi ob prodaji stanovanj in enostanovanjskih stavb je bil načrtovan inšpekcijski nadzor nad naključno izbranimi stavbami, za katere se oglašuje prodaja v različnih medijih (časopis, spletne strani prodajalcev, plakati itd.). Da bi zajeli čim več prodajalcev različnih stavb, sta bila posamezni prodajalec in oglaševana stavba kot predmet nadzora obravnavana le enkrat.

Inšpekcijski nadzor nad oglaševanjem prodaje je bil izveden nad naključno izbranimi nepremičninami na območju celotne države. V sklopu izvajanja usmerjenega inšpekcijskega nadzora je bilo tako preverjeno, ali so izpolnjeni pogoji za sklepanje pogodb oziroma oglaševanje nepremičnine, kot so opredeljeni v 5. členu ZVKSES, in sicer:

* ali je prodajalec bodisi lastnik zemljiške parcele, na kateri bo gradil oziroma gradi enostanovanjsko stavbo oziroma stavbo z več posameznimi deli, ki je predmet prodajne pogodbe, bodisi imetnik stavbne pravice na zemljiški parceli, na podlagi katere je upravičen zgraditi enostanovanjsko stavbo oziroma stavbo z več posameznimi deli, ki je predmet prodajne pogodbe;
* ali je bilo za gradnjo izdano dokončno gradbeno dovoljenje in
* če je predmet prodaje posamezni del stavbe z več posameznimi deli, ali je prodajalec v obliki notarskega zapisa določil splošne pogoje prodaje posameznih delov stavbe z vsebino, določeno v 8. členu ZVKSES.

Na podlagi 29. člena ZIN in ob upoštevanju 94. člena ZVKSES je bil prodajalcu poslan pisni poziv za predložitev ustrezne dokumentacije. Na podlagi 19. člena ZIN je bil lahko poslan pisni poziv za dostavo dokumentacije tudi preostalim deležnikom pri prodaji, ki razpolagajo z dokazno dokumentacijo (npr. nepremičninskemu posredniku, notarju). Na podlagi prejete dokumentacije je bila v primeru nepravilnosti po uradni dolžnosti izdana odločba o prepovedi oglaševanja in sklepanja pogodb, sicer je bil, če v okviru izvedenega obsega nadzora ni bilo ugotovljenih nepravilnosti, inšpekcijski postopek ustavljen.

**Rezultati izvedenega nadzora:**

Od načrtovanih usmerjenih nadzorov 25 oglaševanih nepremičnin je bilo v akcijo vključenih 25 nepremičnin (15 manjših stavb, ki ne potrebujejo upravnika v skladu z 48. členom SZ-1, ter deset večjih stavb, ki potrebujejo upravnika v skladu z 48. členom SZ-1). Od nadzorovanih 25 prodaj nepremičnin je v petih primerih nepremičnine prodajal investitor sam, v 20 primerih pa je imel sklenjeno posredniško pogodbo o prodaji in oglaševanju nepremičnine z nepremičninskim posrednikom.

V dveh primerih, kjer je investitor – prodajalec prodajo izvajal sam, je ustanovil za ta namen novo podjetje, ki je bilo namenjeno samo prodaji posameznih delov v določeni stavbi ali soseski (investitor ima lahko več aktualnih projektov, kjer za vsakega posebej ustanovi novo podjetje, kjer nastopa kot prodajalec). Iz obravnavanega vzorca je tudi razvidno, da je bilo vseh 15 manjših stavb (eno- in dvostanovanjske) oglaševanih po nepremičninskem posredniku.

V dveh primerih je bila na podlagi 94. člena ZVKSES izdana inšpekcijska odločba, s katero je bilo prepovedano sklepanje prodajnih pogodb oziroma oglaševanje novogradnje (v obeh primerih pritožba ni bila podana, uveden je bil tudi en prekrškovni postopek, ker prodajalec kljub pravnomočni odločbi ni prenehal oglaševati novogradnje – 38. člen ZIN). V skladu z ZP-1 je bil izrečen en opomin (pravni osebi in odgovorni osebi pravne osebe) in osem opozoril.

V enem primeru je nepremičninska družba oglaševala prodajo brez ustreznega gradbenega dovoljenja (oglas umaknjen), v treh primerih pa prodajalec ni razpolagal s splošnimi pogoji prodaje (v enem primeru je pridobil splošne pogoje prodaje, v dveh primerih je bil oglas umaknjen). Kjer niso bili izpolnjeni pogoji za prodajo, je bila zadeva v treh primerih poslana tudi v proučitev Tržnemu inšpektoratu Republike Slovenije (morebitne kršitve Zakona o nepremičninskem posredovanju zaradi morebitnega zavajajočega oglaševanja).

V izvedenih nadzorih 25 oglaševanih nepremičnin v 20 primerih ni bilo ugotovljenih nepravilnosti, medtem ko je bilo v petih primerih ugotovljeno, da niso izpolnjeni pogoji iz 5. člena ZVKSES za začetek oglaševanja in prodaje nepremičnin, in sicer:

1. en primer kršitve 1. točke prvega odstavka 5. člena ZVKSES – neurejeno lastništvo;
2. en primer kršitve 2. točke prvega odstavka 5. člena ZVKSES – gradbeno dovoljenje;
3. štirje primeri kršitve 3. točke prvega odstavka 5. člena ZVKSES – splošni pogoji prodaje.

V okviru izvedene usmerjene akcije inšpektorata za preveritev oglaševanja prodaje stanovanj in enostanovanjskih stavb sta bili izdani dve upravni odločbi (v obeh primerih pritožba ni bila podana, v obeh primerih je bilo oglaševanje umaknjeno, saj so ob seznanitvi inšpekcijskih zavezancev o kršitvi zakonodaje dejansko vsi spoštovali ZVKSES in tako rekoč nemudoma prenehali oglaševati) s ponovnim preverjanjem dokumentacije o novogradnji.

Glede na izrečene ukrepe stanovanjskega inšpektorja bi lahko sklepali, da je bilo ugotovljenih malo kršitev področne zakonodaje oziroma ZVKSES, a sta bili po drugi strani glede na majhen vzorec (25 oglaševanih prodaj novih nepremičnin) izdani dve inšpekcijski odločbi (v letu 2020 pa le ena odločba). V treh primerih je bila zadeva odstopljena tudi Tržnemu inšpektoratu Republike Slovenije, ki bo zadevo lahko proučil z vidika njihove pristojnosti, predvsem v delu, ki se nanaša na podajanje nezakonitih, nepopolnih, napačnih, zavajajočih ali lažnih podatkov o nepremičnini, za katero se posreduje pri prodaji.

**Dodatne ugotovitve pri izvedenih nadzorih:**

Ob izvedeni usmerjeni akciji inšpektorata za preveritev oglaševanja prodaje stanovanj in enostanovanjskih stavb po celotnem območju Republike Slovenije z namenom zaščititi končne kupce pred tveganjem neizpolnitve obveznosti investitorja oziroma vmesnega kupca kot prodajalca po prodajni pogodbi ob prodaji stanovanj in enostanovanjskih stavb je bilo iz sicer premajhnega vzorca izvedenih nadzorov, iz katerega bi bilo mogoče posploševati, ugotovljeno:

* v enem primeru je bila ugotovljena tipkarska napaka v zemljiškoknjižnem izpisku, ki sicer ni vplivala na imetnika stavbne pravice niti na inšpekcijski postopek (napačno navedena ulica pravne osebe – prodajalca). Lahko pa taka napaka poraja dvom pri kupcih oziroma vpliva na zaupanje pri prodaji;
* na spletni strani nepremičninskega posrednika je bil objavljen tudi oglas, ki ni bil več aktualen – novogradnja je bila že prodana. Potrebno je sprotno posodabljanje oglasov, sicer lahko govorimo tudi o podajanju nezakonitih, nepopolnih, napačnih, zavajajočih ali lažnih podatkov o nepremičnini, za katero posreduje nepremičninski posrednik;
* ob seznanitvi inšpekcijskih zavezancev s kršitvijo zakonodaje so z izjemo enega (izrečen opomin ob upoštevanju 21. člena ZP-1) vsi spoštovali ZVKSES in tako rekoč nemudoma začeli vzpostavljati zakonito stanje (opozorila) oziroma so prenehali oglaševati prodajo, s čimer je bil namen inšpekcijskega nadzora dosežen (v preostalih treh primerih bi stanovanjska inšpekcija verjetno lahko izdala tudi odločbe na podlagi 94. člena ZVKSES, pa so bili trije oglasi umaknjeni že po prejetju poziva in v roku za dostavo dokumentacije oziroma v postopku pridobivanja dokazov, v enem primeru pa je prodajalec zadostil zahtevam 5. člena ZVKSES);
* ob izvedenem usmerjenem nadzoru je bila v treh primerih podana tudi pobuda za proučitev in morebitno obravnavo Tržnemu inšpektoratu Republike Slovenije z vidika nadzora nad izvajanjem določb ZNPosr;
* opredelitev/razumevanje izraza oglaševanje – stanovanjska inšpekcija se je pri opredelitvi izraza oglaševanje oprla na Slovenski oglaševalski kodeks, ki je javno objavljen na spletnih straneh Slovenske oglaševalske zbornice;
* ugotovljene nepravilnosti pri oglaševanju manjših novogradenj so se nanašale na opredelitev, ali je šlo za eno- ali dvostanovanjske stavbe. Če je v gradbenem dovoljenju novogradnja po klasifikaciji CC-SI opredeljena kot 112, gre za večstanovanjsko stavbo, ki ima posamezne dele (težava pri »dvojčkih«, ki lahko spadajo med 111 – enostanovanjske stavbe ali 112 – večstanovanjske stavbe);
* ena odločba je bila izdana pri oglaševanju novih enostanovanjskih stavb, druga odločba je bila izdana pri oglaševanju nove večstanovanjske stavbe. V obeh primerih pritožba ni bila vložena, oglaševanje se je bilo prenehalo (za primerjavo – v letu 2020 je bila izdana ena odločba ob oglaševanju nove večstanovanjske stavbe);
* določbe ZVKSES se uporabljajo, kadar gre za gradnjo, kot je bila opredeljena v času sprejetja ZVKSES, kjer je takrat veljavni ZGO-1 gradnjo opredeljeval kot izvedbo gradbenih in drugih del, ki obsega gradnjo novega objekta, rekonstrukcijo objekta in odstranitev objekta.

Kot že zapisano, je vzorec, ki ga je zajemala usmerjena akcija stanovanjske inšpekcije, veliko premajhen, da bi lahko posploševali na celotno panogo oglaševanja in prodaje nepremičnin, poleg tega v primeru ugotovljenih kršitev ZVKSES ne ugotavljamo razlogov, zakaj so investitorji, ki so izvajali oglaševanje, kršili ZVKSES.

Glede na to, da so dejansko vsi inšpekcijski zavezanci, takoj ko so bili seznanjeni z določbami ZVKSES, začeli vzpostavljati zakonito stanje (prenehanje oglaševanja do ureditve dokumentacije), bi bilo možni vzrok za nezakonito ravnanje mogoče iskati tudi v nevednosti prodajalcev oziroma nepremičninskih posrednikov (poznavanje določb ZNPosr, ne pa tudi ZVKSES) oziroma v zaupanju strankam, da razpolagajo z vso potrebno dokumentacijo.

Glede na število ugotovljenih nepravilnosti (nekoliko več v primerjavi z letom 2020) bi bilo glede na ugotovitve nadzora smiselno akcijo ponoviti v vsaj enakem obsegu in tako krepiti občutek prisotnosti inšpekcije na terenu ter s tem prispevati k ozaveščenosti vseh deležnikov pri prodaji nepremičnin (s ciljem zmanjšanja kršitev zakonodaje, izboljšanega informiranja vseh deležnikov v procesu prodaje nepremičnin, doseganja namena predpisa itd.).

#### AKCIJA NADZORA V ZVEZI Z OBVEZNIMI REDNIMI PREGLEDI DVIGAL IN NJIHOVIM VZDRŽEVANJEM V VEČSTANOVANJSKIH STAVBAH

Stanovanjska inšpekcija je v letu 2021 izvedla načrtovano akcijo nadzora v zvezi z obveznimi rednimi pregledi dvigal in njihovim vzdrževanjem v večstanovanjskih stavbah, da bi ugotovila večji obseg kršitev in ga preprečila ter zaščitila javni interes.

Za javni interes na stanovanjskem področju se šteje zagotavljanje takega stanja večstanovanjske stavbe, da je omogočena njena normalna raba. SZ-1 v 5. členu določa skupne dele večstanovanjske stavbe, v 3. točki še podrobneje opredeljuje skupne inštalacije, naprave in opremo, med katero spadajo tudi dvigala. V prvi točki 125. člena SZ-1 določa, da inšpekcijski organ z odločbo odredi, katera dela je treba izvesti, in določi primerni rok za njihovo izvedbo, če skupni deli večstanovanjske stavbe niso vzdrževani v skladu z normativi za vzdrževanje stanovanj in stanovanjskih stavb, ki jih s pravilnikom predpiše minister, in niso primerni za normalno rabo. Pravilnik o standardih vzdrževanja stanovanjskih stavb in stanovanj v prilogi I za osebna dvigala določa potrebno vzdrževanje pod šifro 2.8.1.4, in sicer »Osebna dvigala (Letni tehnični pregledi, vzdrževanje in servisiranje. Po navodilu proizvajalca tudi krajši periodični – mesečni kontrolni pregledi)«. Inšpekcijski nadzor nad dvigali je opredeljen tudi v Zakonu o tehničnih zahtevah za proizvode in o ugotavljanju skladnosti ter Pravilniku o varnosti dvigal, pri čemer 15. člen zakona določa, da izvajanje določb tega zakona in na njegovi podlagi izdanih predpisov ter Uredbe 764/2008/ES in Uredbe 765/2008/ES nadzorujejo inšpekcijski organi, pristojni za posamezno vrsto proizvodov, v skladu s predpisi, ki urejajo organizacijo in delovno področje ministrstev, ter drugimi predpisi, ki določajo pristojnosti in naloge inšpekcijskih organov. Pravilnik o varnosti dvigal v drugi točki 38. člena med drugim določa, da je v stanovanjskih stavbah za nadzor nad dvigali pristojen IRSOP.

Akcija je bila opravljena v skladu z usmeritvami v zadevi z dne 11. februarja 2021. Podlaga za inšpekcijske postopke v teh zadevah je temeljila na podatkih registra SPIN, Uprave Republike Slovenije za zaščito in reševanje, ki med drugim vsebuje podatke o nujnih intervencijah zaradi nepravilnega delovanja dvigal, opravljenih v letu 2020. Akcija je potekala na območju celotne Republike Slovenije, pri čemer je stanovanjska inšpekcija obravnavala vseh 15 načrtovanih zadev.

Obravnavane so bile večstanovanjske stavbe v etažni lastnini z največjim številom intervencij zaradi napak na dvigalih, pri čemer je bilo upoštevano, da se ozemeljsko zajame čim večji del države.

V akciji so bili pregledani trije objekti z Jesenic, trije objekti iz Kopra, trije objekti iz Kranja ter po en objekt iz Ljubljane, Murske Sobote, Kranjske Gore, z Golnika, iz Trbovelj in Zreč.

Na podlagi 19. člena ZIN smo s pozivi od upravnikov zahtevali naslednjo dokumentacijo:

* zadnje poročilo o periodičnem pregledu dvigala, ki ga je opravila pooblaščena organizacija;
* izjavo, ali so bile ugotovljene pomanjkljivosti in ali so bile okvare dvigala odpravljene;
* izjavo o razlogih, zakaj ugotovljene pomanjkljivosti še niso odpravljene.

V poslanih pozivih je bilo tudi opozorilo, da se po 38. členu Zakona o inšpekcijskem nadzoru z globo 1.500 EUR kaznuje za prekršek pravna oseba in z globo 500 EUR odgovorna oseba pravne osebe, če inšpekcijski zavezanec ne omogoči inšpekcijskega pregleda ali ne predloži zahtevanih listin.

Od skupno 15 obravnavanih primerov so bili:

* v 12 primerih postopki s sklepom ustavljeni, ker ni bilo ugotovljenih pomanjkljivosti vzdrževanja dvigal, oziroma so bile, po izjavi upravnika in priloženih izjavah pogodbenih serviserjev, le-te odpravljene;
* v treh primerih so bile izdane ureditvene odločbe;
* v vseh treh primerih, kjer so bile izdane odločbe, je bil podan tudi predlog za začetek izvršilnega postopka.

Ob koncu akcije stanovanjska inšpekcija ugotavlja, da tudi zaradi rednih pregledov in načrtovanih akcij v zvezi z vzdrževanjem dvigal v večstanovanjskih objektih ni prišlo do večjega obsega kršitev na tem področju.

### DRUGO

Stanovanjska inšpekcija zaznava pri svojem delu večje število pobud za ukrepanje, ki se nanašajo na opuščanje vzdrževanja skupnih delov in tudi opuščanje vzdrževanja v posameznih delih, na nestrokovne oziroma samovoljne posege posameznih lastnikov na skupnih delih stavb brez ustreznih soglasij ter na pritožbe nad delom upravnika. Velik delež pobud za ukrepanje se nanaša na zadeve, ki niso v pristojnosti stanovanjske inšpekcije in izhajajo bodisi iz neznanja etažnih lastnikov in upravnikov bodisi iz samovolje posameznikov ali neurejenih medsosedskih odnosov, kjer etažni lastniki niso zmožni pripraviti niti osnovnih dokumentov, kot je pogodba o medsebojnih razmerjih ali hišni red (znaten pripad vprašanj je tudi zaradi tega, ker je več ljudi zaradi epidemije doma – odraz osebnih stisk in nezmožnosti vplivati na izboljšanje stanja). To so neustrezna pričakovanja glede ukrepanja inšpekcije, obenem pa je treba tudi na tovrstne vloge odgovarjati. Glede na kadrovsko zasedbo inšpekcije je veliko poudarek tudi na preventivnem delovanju inšpekcije, to je obveščanje zainteresirane javnosti o ugotovitvah usmerjenih inšpekcijskih nadzorov.

Težava pri opravljanju inšpekcijskega nadzora v okviru stanovanjske inšpekcije je še vedno nezadostno število inšpektorjev. Okoli 62 % stanovanjskega fonda sestavljajo stanovanja v samostojnih eno- in dvostanovanjskih hišah, vrstnih hišah in dvojčkih, okoli 38 % stanovanjskega fonda pa stanovanja v večstanovanjskih stavbah (dvo- in večstanovanjskih stavbah), za katere nadzor nad izvajanjem SZ-1 opravlja samo šest inšpektorjev, zato znova opozarjamo na potrebno kadrovsko okrepitev stanovanjske inšpekcije.

Težave pri opravljanju inšpekcijskega nadzora na stanovanjski inšpekciji pripisujemo tudi pomanjkljivosti SZ-1, predvsem v delu nepokritosti upravnega/ inšpekcijskega in prekrškovnega ukrepanja pri nekaterih kršitvah. V letu 2021 je prišlo do spremembe Stanovanjskega zakona, ki pa tovrstnih pomanjkljivosti ni odpravila. Dodane so bile nove pristojnosti stanovanjski inšpekciji, ki pa se ni kadrovsko okrepila. Menimo, da pomanjkljiva zakonodaja in kadrovska podhranjenost onemogočata, da bi bila stanovanjska inšpekcija hitrejša in učinkovitejša. Na tem mestu je treba dodati, da se je zaradi novih pristojnosti nekoliko povečal tudi pripad novih zadev, kar vpliva na daljši odzivni čas od dne podaje prijave do dejanskega ogleda na kraju samem.

Stanovanjska inšpekcija s ciljem preventivnega ukrepanja odgovarja na vsa pisna vprašanja posameznikov, podjetij in institucij, na spletni strani obvešča zainteresirano javnost o ugotovljenih nepravilnostih in posledicah kršitev zakona ter na druge načine ozavešča javnost. Vsako prispelo pobudo mora proučiti in ugotoviti, ali obstajajo okoliščine za uvedbo postopka ali ne, in na prispele dopise v skladu s 17. členom Uredbe o upravnem poslovanju tudi odgovoriti, kar vzame veliko razpoložljivega delovnega časa. Pri delu se inšpektorji spoprijemajo tudi s številnimi dopisi, ki se nanašajo na odnose med etažnimi lastniki in/ali upravnikom (npr. kršitve hišnega reda, spori med etažnimi lastniki in/ali upravnikom, prilaščanje skupnih prostorov, pristojnosti nadzornih odborov, obratovanje stavbe, spreminjanje rabe skupnih prostorov brez ustreznih soglasij, neurejena etažna lastnina, reklamacije izvedenih del po pogodbi, kršitve pogodbe o upravljanju stavbe), kar močno obremenjuje delo stanovanjske inšpekcije, čeprav za urejanje teh zadev ni pristojna.

Ugotavljamo tudi, da stanovanjski inšpektorji nimajo na voljo učinkovitih upravnih ukrepov v delu, ki se nanaša na upravljanje večstanovanjskih stavb. Področje nadzora posega v pogodbena razmerja med etažnimi lastniki, najemniki in upravnikom (deloma se prekriva s kaznivimi dejanji), kar dodatno otežuje dokazovanje in izvajanje prekrškovnih postopkov na podlagi vsakokrat veljavnih določb Zakona o prekrških.

Stanovanjska inšpekcija je aktivno sodelovala s podajo predlogov za izhodišča pri noveli stanovanjskega zakona (SZ-1E).

# INŠPEKCIJA ZA OKOLJE IN NARAVO

Inšpektorji Inšpekcije za okolje in naravo (ION) opravljajo naloge inšpekcijskega nadzora nad izvrševanjem predpisov in splošnih aktov s področja varstva okolja, ohranjanja narave, urejanja voda, industrijskega onesnaževanja, dimnikarskih storitev in gensko spremenjenih organizmov.

Navedena področja so urejena z več kot 450 predpisi, ki določajo različne zahteve za inšpekcijske zavezance. Raznolikost in kompleksnost zahtev po posameznih področjih zahteva za izvajanje učinkovitega nadzora visoko strokovno usposobljenost in specializacijo inšpektorjev, hkrati pa celoviti nadzor nad posameznim zavezancem zahteva poznavanje predpisov z vseh področij dela.

Inšpektorjev za okolje je bistveno premalo, da bi lahko izvajali ustrezni nadzor nad področjem, ki jim ga nalaga okoljska zakonodaja. Zato se nadzori ION načrtujejo in usmerjajo glede na tveganje za okolje, varnost in zdravje ljudi z načrtovanjem inšpekcijskega nadzora in usmerjenimi akcijami nadzora ter upoštevanjem usmeritev za vrstni red izvajanja izvršb po drugi osebi in usmeritev za vrstni red obravnave prijav. Vsi ti notranji procesi, ki določajo, kaj bodo inšpektorji ION prednostno obravnavali, temeljijo na oceni tveganja za okolje in na upoštevanju števila okoljskih inšpektorjev.

Poleg tega ION kadrovsko podhranjenost rešuje s spremembami v organizaciji dela, okrepitvijo pravne podpore inšpektorjem, izboljšanjem postopkov izvršb, določitvijo minimalnega zahtevanega obsega dela za inšpektorje, razvojem notranjih navodil, vzorcev dokumentov ter z usmeritvijo v pospešeno reševanje starih zadev, hitro in ekonomično reševanje zadev z določitvijo največjega števila zadev, ki jih ima lahko inšpektor hkrati v reševanju, izvedbo nadzorov v primeru prijav, ki pomenijo večje tveganje za okolje, z usmeritvami za vrstni red obravnave prijav in tudi z izvajanjem notranjih kontrol zastojev pri vodenju inšpekcijskih postopkov, vključno z izvršilnimi postopki in izobraževanjem inšpektorjev.

Eden od načinov za povečevanje uspešnosti dela inšpektorjev je tudi njihova specializacija za določena področja dela. Tako je zagotovljeno, da posamezni inšpektor nadzoruje zavezance IED le pri eni dejavnosti in ne več pri različnih dejavnostih, kot je bilo v preteklosti. Prednost takega načina dela je predvsem boljše poznavanje posebnosti dejavnosti teh največjih zavezancev in poenoteni nadzor nad družbami v okviru posamezne vrste dejavnosti.

Poleg tega se je zaradi kompleksnosti zakonodaje izvedla tudi specializacija inšpektorjev na področju čezmejnega pošiljanja odpadkov. Pri tem bodo inšpektorji izvajali nadzor nad zavezanci, ki imajo pridobljena okoljevarstvena dovoljenja za obdelavo odpadkov in pošiljajo/sprejemajo odpadke iz tujine, prav tako bodo sodelovali v skupnih akcijah nadzora pošiljanja odpadkov s predstavniki FURS in Policije ter nadzornimi organi sosednjih držav.

Kljub temu menimo, da nam z notranjimi ukrepi in postopki za povečevanje učinkovitosti ne bo uspelo zapreti vrzeli med zagotovljenim in potrebnim obsegom nadzora, zato tudi v tem poročilu pozivamo h kadrovski krepitvi ION oziroma zmanjšanju obsega nalog (npr. s prenosom pristojnosti na lokalno raven, naravovarstvene ali vodovarstvene nadzornike).

Vsebinsko je tudi leto 2021 zaznamovalo intenzivno delo inšpektorjev na področjih komunalne odpadne embalaže. Poleg tega je delo v letu 2021 zaznamovala epidemija COVID-19, izstopajo tudi inšpekcijski postopki, ki so se vodili zaradi nezakonito odloženega blata iz čiščenja komunalnih odpadnih voda na različnih lokacijah v Sloveniji. Delo je v določenih obdobjih leta 2021 potekalo tako, da so se v skladu z navodili MJU (inšpekcijskega sveta) izvajali samo inšpekcijski nadzori na podlagi Zakona o nalezljivih boleznih (spoštovanje ukrepov in izpolnjevanje pogoja PCT). Kljub temu je bila dosežena večina zastavljenih ciljev.

## ORGANIZACIJA DELA

### KADROVSKA STRUKTURA

V ION je bilo na dan 31. decembra 2021 zaposlenih 59 uslužbencev, od tega 56 inšpektorjev za okolje, in sicer v uradu glavnega inšpektorja direktor inšpekcije, dva inšpektorja svetnika in trije podsekretarji, v območnih enotah pa 53 inšpektorjev, ki so zaposleni za nedoločen čas. Inšpektorjem pri delu pomagajo nadzorniki.

Vsi inšpektorji izvajajo inšpekcijski nadzor na področju varstva okolja, 13 inšpektorjev je specializiranih tudi za delo na področju ohranjanja narave, za delo na področju nadzora gensko spremenjenih organizmov sta dodatno strokovno usposobljeni dve inšpektorici. Za delo na področju nadzora glede urejanja in varstva voda je na vsaki območni enoti vsaj en strokovno specializirani inšpektor, ki izvaja naloge tudi na področju okolja ali področju narave.

### ORGANIZIRANOST ION

ION je del Inšpektorata Republike Slovenije za okolje in prostor. Zaradi učinkovitejšega nadzora in lažje organizacije dela so inšpektorji za okolje razporejeni po območnih enotah.

Delo inšpektorjev ION usklajujejo štirje vodje območnih enot in štirje koordinatorji za področje okolja. ION vodi direktor inšpekcije.

### PREPREČEVANJE KORUPCIJSKIH TVEGANJ

Inšpektorji v inšpekcijskih postopkih preverjajo skladnost zavezancev z zakonodajo ter pri tem odločajo o pravicah, obveznostih ali pravnih koristih posameznikov, pravnih oseb in drugih strank. Hkrati so tudi prekrškovni organ, ki v postopkih o prekršku odloča o izreku predpisanih sankcij in opozoril.

Pri pripravi načrta integritete IRSOP je bilo poudarjeno tudi tveganje neetičnega ali nezakonitega ravnanja inšpektorjev, saj je zaradi vrste dela mogoče, da do takih tveganj prihaja. Ugotavljamo, da ga je težko popolnoma obvladati, saj je ključni del tveganja človeški dejavnik.

Za čim večje zmanjšanje tovrstnega tveganja ION že nekaj let sistemsko vzpostavlja mehanizme učinkovitejšega izvajanja inšpekcijskega nadzora ter boljše kontrole procesov in postopkov, in sicer:

– ION ima od leta 2015 sprejete usmeritve za vrstni red obravnave prijav in priročnik za izvajanje izvršb po drugi osebi (navodila se sproti posodabljajo), s tem pa se podrobneje določa obravnavanje zadev glede na pomembnost; prav tako leta 2016 so bile sprejete usmeritve za postopanje v primeru insolventnosti in smrti/prenehanja inšpekcijskega zavezanca oziroma kršitelja v prekrškovnem postopku, ki so bile v letu 2020 tudi posodobljene;

– informacijski sistem INSPIS omogoča lažje odkrivanje morebitnih napak pri vodenju postopkov, saj omogoča analizo kršenja instrukcijskih rokov, spremljanje izvršljivosti in pravnomočnosti aktov, zaznavo nesorazmerno dolgih postopkov, razvrščanje, neodločanje v zadevi, neodločanje v ponovnem postopku, obravnavo prijav in izvršb mimo vrstnega reda ipd.;

– inšpektorjem se nudi pravna pomoč pri vodenju postopkov, s tem namenom se, sploh v primeru nove sodne prakse, pripravljajo usmeritve (npr. usmeritve za inšpekcijsko postopanje v primeru nezakonito odloženih odpadkov) in navodila ter vzorci aktov;

– inšpektorji so se po OE glede na široko področje nadzora, ki ga pokrivajo (ZVO-1, ZV-1, ZON, ZDimS, ZVPJ, ZTNP-1 itd.), specializirali, prav tako specializacija poteka pri nadzoru naprav IED, inšpektorji pa nadzor izvajajo tudi pri zavezancih zunaj področja OE;

– glede na trenutno najbolj pereče težave se letno organizirajo in določijo tudi usklajene akcije nadzora;

– ION redno spremlja spremembe zakonodaje na svojem področju ter po potrebi podaja pripombe; aktivno si prizadeva tudi za jasnejšo razmejitev pri pristojnosti med lokalno in državno ravnijo na okoljskem področju, sploh pri »izvirnih zadevah občine«.

S tem je ION uspelo zmanjšati število zadev v reševanju v skladu z notranjim navodilom o največjem številu zadev v reševanju. Bistveno sta se izboljšali preglednost dela in neprekinjenost vodenja postopkov. Zagotovil se je hiter odziv ob prijavah večjih tveganj za okolje in zdravje ljudi, inšpektorji so se razbremenili pritiska prijaviteljev (usmeritve za vrstni red obravnave prijav) in medijev, prav tako se je zmanjšalo tveganje arbitrarnega odločanja o tem, katera izvršba ima prednost (priročnik za izvajanje izvršb po II. osebi).

### PRAVNA PODLAGA ZA DELO ION

ION izvaja inšpekcijski nadzor nad določbami naslednjih krovnih zakonov in predpisov, izdanih na njihovih podlagah:

* Zakon o varstvu okolja (ZVO-1) (Uradni list RS, št. 41/04, z vsemi spremembami);
* Zakon o vodah(ZV-1) (Uradni list RS, št. 67/02, z vsemi spremembami);
* Zakon o ohranjanju narave (ZON) (Uradni list RS, št. 56/99, z vsemi spremembami);
* Zakon o ravnanju z gensko spremenjenimi organizmi (ZRGSO) (Uradni list RS, št. 67/02, z vsemi spremembami);
* Zakon o varstvu podzemnih jam (ZVPJ) (Uradni list RS, št. 2/04);
* [Zakon o Triglavskem narodnem parku](http://www.uradni-list.si/1/objava.jsp?urlid=201052&stevilka=2821) (ZTNP-1) (Uradni list RS, št. 52/10, z vsemi spremembami);
* Zakon o regijskem parku Škocjanske jame (ZRPSJ) (Uradni list RS, št. 57/96, z vsemi spremembami);
* Zakon o planinskih poteh (ZPlanP) (Uradni list RS, št. 61/07);
* Zakon o dimnikarskih storitvah (Uradni list RS, št. 68/16);
* Zakon o državni meteorološki, hidrološki, oceanografski in seizmološki službi – ZDMHS (Uradni list RS, št. 60/17);
* Zakon o interventnih ukrepih pri ravnanju s komunalno odpadno embalažo in odpadnimi nagrobnimi svečami (Uradni list RS, št. 84/18).

Na podlagi navedenih krovnih zakonov je sprejetih več kot 450 podzakonskih aktov.

Nekaj pristojnosti in pooblastil inšpektorjem za okolje določajo še nekateri drugi materialni predpisi s področij dela drugih resorjev, zlasti: Zakon o rudarstvu (ZRud-1) (Uradni list RS, št. 14/14 – Zrud-1-UPB3, s spremembami), Gradbeni zakon (GZ) (Uradni list RS, št. 61/17, popravek št. 72/17, popravek 72/17), Zakon o motornih vozilih (ZMV) (Uradni list RS, št. 106/10, z vsemi spremembami) in Zakon o zaščiti živali (Uradni list RS, št. 98/99, s spremembami).

### IZOBRAŽEVANJE INŠPEKTORJEV

Izobraževanje se izvaja na podlagi letnega načrta izobraževanja, ki vključuje izobraževanja v tujini in doma. Velika večina izobraževanj je bila zaradi epidemije COVID-19 organizirana na daljavo prek različnih aplikacij, kot sta MS Teams, ZOOM itd. Inšpektorji so se izobraževali na različnih delovnih področjih v obliki internih izobraževanj (npr. področje zemeljskih izkopov) in tudi mednarodnih izobraževanj, organiziranih s strani IMPEL (področje IED, narave, voda, odpadkov in čezmejnega pošiljanja odpadkov).

## NAČRTOVANJE DELA

### IZHODIŠČA

Inšpektorat oziroma inšpekcije za zagotavljanje učinkovitega izvajanja nalog inšpekcijskega nadzora sprejmejo letni program dela, s katerim določijo vsebino in obseg izvajanja inšpekcijskega nadzora.

Posameznim področjem dela ION so bile določene prednostne naloge za delo v obdobju 2020–2022. Prva prednostna naloga pomeni najpomembnejše področje inšpekcijskega nadzora. To je podlaga za privzem zavezancev v letni program dela glede na kadrovsko zmogljivost ION.

Zakon o varstvu okolja določa, da je treba za obrate večjega tveganja za okolje (SEVESO), za zavezance za ravnanje z odpadki ter za naprave, ki povzročajo onesnaževanje večjega obsega (zavezanci IED), (v nadaljnjem besedilu: SEVESO, odpadki, zavezanci IED) zagotavljati redni nadzor, zato je načrtovanje nadzora nad temi zavezanci podrobnejše in celovitejše. Merila za razvrščanje inšpekcijskih zavezancev v tri različne skupine temeljijo na velikosti vira onesnaževanja in tveganju za okolje, ki ga dejavnost takega vira povzroča.

Z uporabo računalniške aplikacije se vsako leto izdela načrt dela s konkretnim seznamom inšpekcijskih zavezancev, razvrščenih po skupinah, ki so predmet inšpekcijskega nadzora v tekočem letu. Področja, razvrščena v prvo in drugo prednostno področje, smo obravnavali prednostno, tretja prednostna naloga pa je bila nadzor nad okoljsko manj problematičnimi zadevami. Ocenjevanje zavezancev IED in del zavezancev za ravnanje z odpadki smo podobno kot v prejšnjih letih tudi v letu 2021 izvedli z računalniško aplikacijo IRAM (*Integrated Risk Assessment Method*), ki je bila razvita v sklopu organizacije IMPEL (mreža nadzornih organov za področje okolja EU).

Izvajanje programa dela se spremlja tedensko, mesečno se na uradu predstojnika opravi analiza dela, območne enote pa po potrebi pripravijo vsebinska poročila o delu.

Zakonodaja določa zelo široko področje dela ION, kar pomeni tudi izjemno veliko število zavezancev. Področje pristojnosti ION, določeno v Uredbi o organih v sestavi ministrstev (Uradni list RS, št. 35/15 in 62/15), je širše in zajema inšpekcijski nadzor glede:

* ravnanja z odpadki in čezmejnim pošiljanjem odpadkov;
* urejanja voda, vodnega režima in gospodarjenja z vodami;
* industrijskega onesnaževanja in tveganja za okolje;
* varstva in ohranjanja narave;
* kakovosti zraka;
* uporabe kemikalij in gensko spremenjenih organizmov;
* hrupa;
* dimnikarskih storitev;
* elektromagnetnega sevanja in svetlobnega onesnaževanja.

Glede na zmogljivosti ION je temeljno izhodišče načrta dela zagotoviti sistematični redni nadzor nad pomembnimi viri obremenjevanja okolja in se hkrati hitro odzvati na prijave, ki lahko pomenijo veliko tveganje za okolje.

### CILJI

Za leto 2021 si je ION zastavila naslednje cilje:

* v celoti izvedeni nadzor nad obrati večjega tveganja za okolje (SEVESO), zavezanci za ravnanje z odpadki ter nad napravami, ki povzročajo onesnaževanje večjega obsega (zavezanci IED), določen v programu nadzora 2020–2022;
* povečati aktivnosti na področju ravnanja z odpadki;
* preventivno delovanje, predvsem z informiranjem na spletu in odzivnostjo na vprašanja in pobude novinarjev in strank;
* zagotoviti učinkovito pravno podlago za delovanje ION z aktivnim sodelovanjem pri pripravi predpisov.

### MERILA ZA DOLOČANJE PREDNOSTNIH INŠPEKCIJSKIH NADZOROV

Zavezanci, ki pomenijo večje tveganje za okolje, se uvrstijo v redni nadzor in se glede na tveganje pregledujejo v krajših ali daljših časovnih obdobjih. Načrtovani oziroma redni nadzori so temelj inšpekcijskega nadzora zavezancev na terenu in se izvajajo preventivno ne glede na prijave.

Pri načrtovanju inšpekcijskih nadzorov se določijo: področja nadzora, zavezanci, prednostni seznam in cilji nadzora ter najučinkovitejši način izvedbe nadzora glede na zastavljeni cilj. Na področjih, kjer so širše zaznane neskladnosti ali želimo doseči celoviti pregled nad izvajanjem nekega predpisa, načrtujemo tudi akcije nadzora.

Merila za določanje prednostnih inšpekcijskih nadzorov:

* velikost vira onesnaževanja;
* vpliv dejavnosti na okolje;
* zaveze za doseganje skladnosti z evropskim pravnim redom, ki jih mora zagotavljati Slovenija;
* cilji nacionalnih strategij, načrtov, operativnih programov ipd.;
* zaznani obseg kršitev na posameznih področjih;
* ugotovitve monitoringov;
* analize obremenitev in vplivov na okolje ter
* upoštevanje izhodišča nacionalnega programa varstva okolja ter zahteve domače in evropske zakonodaje, ki terjata poročanje o ugotovitvah inšpekcijskega nadzora v preteklih letih.

Redni nadzor je praviloma usmerjen v nadzor nad zavezanci, ki so že pridobili predpisane upravne akte (dovoljenja, soglasja, koncesije), kar pomeni, da se pri nadzoru preverja, ali izpolnjujejo vse predpisane zahteve. Ti zavezanci so po navadi navedeni v uradnih evidencah, ki so podlaga za načrtovanje inšpekcijskih nadzorov. Pomanjkljivost načrtovanja rednih nadzorov je, da sistematsko ne zajame zavezancev, ki opravljajo dejavnost ali posege nezakonito, torej brez predpisanih upravnih aktov. Ugotavljamo, da večino takšnih zavezancev odkrijemo na podlagi prijav ali v okviru akcij nadzora.

S trenutnim številom okoljskih inšpektorjev ne moremo zagotavljati večjega nadzora na terenu in sistematičnega iskanja zavezancev, ki s svojim početjem kršijo okoljsko zakonodajo. Za ugotavljanje nezakonitih dejavnosti in posegov bi morali zagotoviti večjo prisotnost inšpektorjev in drugih nadzornih organov na terenu, ki bodo opremljeni s sodobnimi analitičnimi orodji in tehnologijami, kot sta lasersko snemanje in snemanje z droni. To se je v primerih sodelovanja z drugimi organi, ki to tehnologijo že uporabljajo, izkazalo kot pomembno sredstvo za pridobivanje zanesljivega in verodostojnega dokaznega materiala. ION tega znanja in opreme za zdaj še nima, je bil pa v letu 2020 sklenjen dogovor s Policijo, ki vključuje tudi medsebojno pomoč pri izvajanju nadzorov z uporabo različnih tehničnih sredstev (npr. snemanje z droni).

### PROGRAM DELA

ION določa prednostne naloge s triletnimi in letnimi programi dela. V letnem programu dela poleg vsebine in obsega inšpekcijskega nadzora določi tudi seznam zavezancev, ki bodo predmet rednih nadzorov v tekočem letu. Zakon o varstvu okolja določa, da je treba za obrate večjega tveganja za okolje, za zavezance za ravnanje z odpadki in za naprave, ki povzročajo onesnaževanje večjega obsega, zagotavljati redni nadzor, zato je načrtovanje nadzora nad temi zavezanci podrobnejše in celovito. Merila za razvrščanje inšpekcijskih zavezancev v tri različne skupine sta velikost vira onesnaževanja in tveganje za okolje, ki ga taka dejavnost povzroča. Zavezanci, razvrščeni v prvo in drugo prednostno skupino, se obravnavajo prednostno, tretja prednostna skupina je namenjena nadzoru okoljsko manj problematičnih zadev. Izvajanje tega programa se na uradu predstojnika spremlja mesečno. Seznam inšpekcijskih zavezancev, razvrščenih po skupinah in nujnosti nadzora, ki so predmet inšpekcijskega nadzora v tekočem letu, določamo z uporabo računalniške aplikacije IRAM (*Integrated Risk Assessment Method – IRAM*), ki omogoča razvrstitev zavezancev na podlagi ocene tveganja in je bila razvita v sklopu organizacije IMPEL *(European Union Network for the Implementation and Enforcement of Environmental Law* – *IMPEL*).

V zadnjih letih ION ugotavlja, da se je zmanjšalo število kršitev pri inšpekcijskih zavezancih, zlasti tistih iz prve in druge prednostne skupine. To je zagotovo tudi posledica izvajanja rednih inšpekcijskih nadzorov pri teh dveh skupinah zavezancev.

Poleg tega se je zaradi kompleksnosti zakonodaje izvedla tudi specializacija inšpektorjev na področju čezmejnega pošiljanja odpadkov. Pri tem bodo inšpektorji izvajali nadzor nad zavezanci, ki imajo pridobljena okoljevarstvena dovoljenja za obdelavo odpadkov in pošiljajo odpadke v tujino/sprejemajo odpadke iz tujine, prav tako bodo sodelovali v skupnih akcijah nadzora pošiljanja odpadkov s predstavniki FURS in Policije ter nadzornimi organi sosednjih držav.

#### IZVAJANJE PROGRAMA DELA V LETU 2021

Načrtovani pregledi za leto 2021 so bili izvedeni skoraj v celoti. V letu 2021 so tako kot v letu 2020 izvedbo inšpekcijskih nadzorov, predvsem rednih, močno zaznamovali ukrepi za preprečitev širjenja in zajezitev epidemije COVID-19. Posledično letni načrt rednih nadzorov ni bil v celoti izpolnjen, saj nadzori, ki so bili načrtovani v obdobju oktober–december 2021, niso bili opravljeni zlasti zaradi preverjanja izpolnjevanja pogoja PCT, kar je bila prednostna naloga večine inšpekcijskih služb.

Preglednica 42: Izvedba programa v letu 2021

|  |  |  |  |  |
| --- | --- | --- | --- | --- |
|  | **I. PREDNOSTNA SKUPINA** | **II. PREDNOSTNA SKUPINA** | **III. PREDNOSTNA SKUPINA** | **SKUPAJ** |
| NAČRT | 820 | 407 | 176 | 1403 |
| IZVEDBA | 784 | 390 | 170 | 1344 |
| ODSTOTEK | 96 | 96 | 97 | 96 |

#### STATISTIKA DELA ION V LETU 2021

V letu 2021 je bilo:

* rešenih 5.542 inšpekcijskih zadev, vendar se je v 1.828 zadevah vodil nadzor samo na podlagi Zakona o nalezljivih bolezni (52 odstotkov več kot v letu 2020);
* rešenih 1.014 prekrškovnih zadev (v letu 2020 rešenih 996 prekrškovnih zadev);
* izdanih 338 prekrškovnih odločb in plačilnih nalogov (v letu 2020 izdanih 321 prekrškovnih odločb in plačilnih nalogov ali 5 odstotkov več);
* izrečenih je bilo 450 opominov v prekrškovnih postopkih (402 izrečena opomina v letu 2020 ali za 12 odstotkov več). Izrečenih je bilo tudi 30 opozoril v prekrškovnem postopku.

Število ukrepov v inšpekcijskih postopkih je bilo v letu 2021 naslednje:

* 1.129 inšpekcijskih odločb in
* 283 opozoril po 33. členu ZIN (108 opozoril je bilo izrečenih po Zakonu o nalezljivih boleznih).

Po uradni dolžnosti je ION v letu 2021 uvedla 7.422 postopkov, od tega 5.895 inšpekcijskih postopkov, 1.105 prekrškovnih postopkov in 422 drugih splošnih postopkov.

V letu 2021 je bilo rešenih 5.542 inšpekcijskih zadev, 1.014 prekrškovnih in 403 splošne zadeve. Vendar pa se je v 1.828 upravnih zadevah, ki so bile rešene v letu 2021, izvajal samo nadzor nad spoštovanjem ukrepov in izpolnjevanjem pogoja PCT. Na dan 31. decembra 2021 je bilo na ION v reševanju še 3.845 zadev, od tega 2.638 inšpekcijskih, 767 prekrškovnih in 440 splošne zadeve.

Inšpektorji so v letu 2021 opravili 1.506 rednih in 2.324 izrednih ter 1.684 kontrolnih pregledov.

V celoti smo uresničili načrtovane akcije nadzorov za leto 2021.

#### AKCIJE NADZORA

V skladu s sprejetimi strateškimi usmeritvami ION načrtuje akcije nadzora na področjih, kjer želimo preveriti skladnost zavezancev, na primer zaradi novih zahtev v zakonodaji, če pa je z oceno tveganja zaznana večja neusklajenost z zakonodajo, se organizira usmerjena akcija nadzora.

Tako učinkovito in v kratkem času pridobimo informacijo o stopnji upoštevanja določenih zahtev predpisa na območju celotne države oziroma na posameznem območju. Hkrati tak način dela prispeva k poenotenju dela v ION. Izkazalo se je, da so akcije nadzora kot ena od oblik rednega dela koristne in učinkovite.

Za vsako akcijo se določijo izhodišča in cilji ter se pripravijo usmeritve za delo glede vodenja postopkov in ukrepanja. Akcije potekajo hkrati na območju celotne države, so časovno omejene in imajo jasno določeno vsebino.

Po izvedeni akciji se izdela poročilo, s katerim seznanimo MOP, druge ustrezne organe in javnost.

Prednosti takega načina dela so:

* sistematični nadzor nad področjem dela;
* pridobivanje povratnih informacij glede izvršljivosti in stopnje izvajanja predpisa;
* poenotenje nadzora in ukrepanja ter
* obveščanje in ozaveščanje ciljne in splošne javnosti.

Preglednica prikazuje seznam akcij nadzora, izvedenih v letu 2021.

Preglednica 43: Akcije nadzora v letu 2021

|  |  |  |  |
| --- | --- | --- | --- |
| **Zap. št.** | **Akcije nadzora 2021** | **Področje** | **Izvedba** |
| 1. | Akcija nadzora glede čezmejnega pošiljanja odpadkov | okolje | januar–december |
| 2. | Nadzor nad zagotavljanjem opremljenosti aglomeracij z javnim kanalizacijskim omrežjem  | vode | marec–november |
| 3. | Nadzor glede nezakonitega lova ptic | narava | januar–junij |
| 4. | Vožnja v naravnem okolju  | narava | od 15. 2. do 26. 2. 2021 in od 28. 6. do 31. 8. 2021 |
| 5. | Poostren nadzor glede nezakonito odloženih odpadkov na ciljanih območjih  | okolje | maj–november |
| 6. | Akcija nadzora nad večjimi zavezanci za zagotavljanje ravnanja z OEEO, ki ne izpolnjujejo obveznosti v okviru skupnih načrtov ravnanja z OEEO | okolje | februar–september |
| 7. | Nadzor nad vpisom v evidenco oseb, ki dajejo embalažo v promet, in nadzor nad evidenco o dajanju embalaže v promet in nad poročanjem o embalaži, dani v promet  | okolje | februar–julij |

V nadaljevanju podajamo kratke opise vsake posamezne akcije in poročilo o stanju oziroma ukrepih.

**1. Akcija nadzora – čezmejno pošiljanje odpadkov:**

Skupni nadzori so bili načrtovani v sodelovanju s Finančno upravo Republike Slovenije (FURS) in Policijo, na mejnih prehodih, avtocestnih kontrolnih točkah, v pristanišču pa tudi s predstavniki tujih nadzornih organov. V okviru akcij je bilo načrtovano preverjanje:

* ali pošiljke odpadkov spremlja ustrezna dokumentacija iz Uredbe (ES) št. 1013/2006 o pošiljkah odpadkov,
* ali odpadki ustrezajo opisu v spremljajoči dokumentaciji,
* ali so za posamezne vrste odpadkov izpeljani pravilni postopki (prevoz na podlagi splošnih informacij iz 18. člena Uredbe (ES) št. 1013/2006, izdana soglasja pristojnih organov),
* izpolnjevanja pogojev iz Uredbe (ES) št. 1418/2007 (prepoved, soglasje, splošne informacije iz 18. člena) za pošiljke odpadkov, ki se pošiljajo v tretje države,
* Poudarek je bil predviden na nadzoru nad pošiljanjem odpadne plastike, za katero po 1. januarju 2021 veljajo spremembe baselske konvencije in Uredbe (ES) št. 1013/2006 o pošiljkah odpadkov.

Izvedenih je bilo 69 skupnih akcij nadzora na 71 lokacijah, na avtocestnih počivališčih, avtocestnih kontrolnih točkah, mejnih prehodih, železniški ranžirni postaji Ljubljana ter v pristanišču Koper. Akcije so potekale v skladu z dogovori z drugimi predstavniki nadzornih organov (Policija in FURS).

Akcije na avtocestnih počivališčih so potekale z izločanjem tovornih vozil iz prometa oziroma s preusmeritvijo prometa tovornih vozil prek počivališč. Za izvajanje nadzorov so se uporabljale tudi kontrolne točke, zgrajene na nekdanjih cestninskih postajah. Na mejnih prehodih s Hrvaško in v pristanišču Koper so bili pregledi izvedeni na podlagi podatkov iz carinskih dokumentov, v železniškem prometu pa na podlagi podatkov, pridobljenih od FURS.

Pregledanih je bilo več kot 2800 tovornih vozil, kontejnerjev in vagonov, v 840 primerih je šlo za prevoz odpadkov čez meje, odkritih je bilo štirinajst nezakonitih pošiljk odpadkov (v večini odpadna plastika), v preostalih primerih je šlo za manjše administrativne napake izpolnjevanja spremljajoče dokumentacije oziroma neoznačevanje tovornih vozil za prevoz odpadkov čez meje (tabla »A«).

Inšpektorji za okolje so opravili tudi večje število inšpekcijskih pregledov v podjetjih, tako na podlagi letnega načrta dela kot tudi prejetih prijav oziroma informacij o nezakonitih pošiljkah odpadkov.

**2. Akcija nadzora nad zagotavljanjem opremljenosti aglomeracij z javnim kanalizacijskim omrežjem:**

Zagotavljanje ustreznega odvajanja in čiščenja komunalne odpadne vode je eden od ključnih mehanizmov varstva voda pred onesnaženjem, zato je ION izvedla usmerjeno akcijo nadzora nad zagotavljanjem opremljenosti aglomeracij s skupno obremenitvijo, velikosti 2000 populacijskih enot (PE) ali več, z javnim kanalizacijskim omrežjem oziroma ustrezno individualno ureditvijo.

Občine morajo zgraditi javno kanalizacijsko omrežje, ki se zaključi s komunalno čistilno napravo. Za vse aglomeracije s skupno obremenitvijo, ki je 2000 populacijskih enot (PE) ali več, bi občine morale zagotavljati zbiranje komunalne odpadne vode v javnem kanalizacijskem omrežju že od 31. decembra 2015. Inšpektorji so v akciji nadzora nad odvajanjem komunalnih odpadnih voda preverjali, ali in kako ustrezno občine zagotavljajo opremljenost aglomeracij s skupno obremenitvijo, ki je 2000 populacijskih enot ali več, z javnim kanalizacijskim omrežjem oziroma ustrezno individualno ureditvijo (nepretočne greznice, male komunalne čistilne naprave).

Po podatkih iz Informacijskega sistema javnih služb varstva okolja (IJSVO) za leto 2019 je v Sloveniji 1410 aglomeracij, manjših od 2000 PE, in 123 aglomeracij s skupno obremenitvijo, enako ali večjo od 2000 PE. Od le-teh 22 aglomeracij ni v celoti opremljenih z javnim kanalizacijskim omrežjem oziroma z drugo ustrezno individualno ureditvijo odvajanja komunalnih odpadnih vod v skladu z 19. členom Uredbe o odvajanju in čiščenju komunalne odpadne vode. Za posamezne objekte ali skupino objektov znotraj aglomeracije, za katere uredba tako določa, se lahko zagotovi opremljanje z malo komunalno čistilno napravo, v posebnih primerih pa tudi z nepretočno greznico. Vseh 22 aglomeracij je bilo predmet nadzora akcije ION. Poleg teh 22 aglomeracij je bilo na predlog MOP v akcijo vključenih še devet aglomeracij, ki imajo največji delež individualnih ureditev oziroma pri katerih prevladujejo pri individualnih ureditvah predvsem pretočne greznice. Iz pojasnil Evropske komisije namreč izhaja, da je vprašljiva skladnost opremljenosti aglomeracij, če delež obremenitve, ki se čisti v individualnem sistemu za odvajanje in čiščenje komunalne odpadne vode, presega dva odstotka ali 1000 PE.

Skupno je bilo v akciji v okviru nadzorov nad 31 aglomeracijami uvedenih 37 inšpekcijskih postopkov. Pri nadzorih nad 22 aglomeracijami je bilo ugotovljeno, da le ena aglomeracija izpolnjuje zahteve predpisov, pri osmih aglomeracijah so bile izdane odločbe za izgradnjo javnega kanalizacijskega omrežja, pri dveh ukrep po 33. členu Zakona o inšpekcijskem nadzoru, pri enajstih aglomeracijah pa postopek še ni bil zaključen. Od devetih aglomeracij, ki imajo glede na seštevek skupne vsote PE največjo obremenitev na pretočnih greznicah in so zato lahko vprašljivo skladne, so bile za pet aglomeracij izdane odločbe, štirje inšpekcijski postopki pa še niso bili zaključeni.

**3. Akcija nadzora glede nezakonitega lova ptic:**

ION je v letu 2020 in v nadaljevanju leta 2021 prvič izvedla akcijo nadzora glede nezakonitega lova in nezakonitega zadrževanja prostoživečih ptic v ujetništvu. Inšpektorji so obravnavali 60 prijav nezakonitega ravnanja s pticami. V 30 primerih so bile ugotovljene nepravilnosti oziroma kršitve. Inšpektorji so pri obravnavi zadev opravili 76 inšpekcijskih pregledov. Pri več nadzorih so sodelovali s strokovnjaki Društva za opazovanje in proučevanje ptic Slovenije (DOPPS), ki so nudili pomoč pri določanju vrste ptic, in sodelavci Prirodoslovnega muzeja Slovenije, ki so izvedli obročkanje ptic, izpuščenih v naravo. V letu 2020 so večino nadzorov izvedli v obdobju jesenske selitve v oktobru in novembru, v letu 2021 pa so akcijo nadaljevali v spomladanskem in deloma še poletnem času. Kršitve so ugotovili v več kot polovici inšpekcijskih postopkov, v štirih primerih ni bilo mogoče ugotoviti zavezanca, v štirih pa je bil postopek še v fazi ugotavljanja dejanskega stanja. Najpogostejše kršitve so bile nezakonito zadrževanje v ujetništvu, velikokrat tudi v kombinaciji z lovom, sledita nezakonita prodaja nagačenih živali (ugotovili so tudi eno prodajo živega laboda) in uničenje gnezd (za odstranitev gnezd zavarovanih vrst je treba pridobiti dovoljenje Agencije Republike Slovenije za okolje). Tudi vznemirjanje teh živali brez dovoljenja je prepovedano.

V dveh primerih sta zavezanca skrbela za ranjeno ptico, kar pa je prav tako kršitev predpisov, saj je treba ptice, če jih ni mogoče izpustiti v naravo, oddati zavetišču v roku 24 ur od odvzema iz narave (razen kmečke in mestne lastovke, taščice, kosa, velike sinice ter domačih in poljskih vrabcev). Inšpektorji so obravnavali tudi prijave prodaje nagačenih ptic na spletnemu portalu bolha.com. Ne glede na to, da je šlo v večini primerov za prodajo več deset let starih primerkov nagačenih ptic, je šlo za kršitev predpisa, ki prepoveduje tako oglaševanje prodaje oziroma prodajo živih ali mrtvih zavarovanih vrst ali njihovih delov brez dovoljenja kot tudi njihovo kupovanje.

V 47 primerih je bil uveden inšpekcijski postopek, v desetih primerih prekrškovni postopek, v sedmih primerih pa sta bila uvedena oba postopka, vsi postopki še niso končani.

Izdanih je bilo **12** inšpekcijskih odločb, od tega se jih je sedem nanašalo na prepoved odvzema ptic iz narave, prepoved gojitve in uničenje sredstev za lov ptic, ena se je nanašala na izpustitev osebka, ena na označitev osebka in vpis v uradno evidenco, dve na ureditev bivalnih razmer, v enem primeru pa je bila glede lastovičjih gnezd pri obnovi fasade odrejena vzpostavitev v prejšnje stanje.

V akciji je bilo uvedenih **17** prekrškovnih postopkov. Do zaključka akcije so bile izrečene štiri globe, izrečeno je bilo sedem opominov in dve opozorili. V štirih prekrškovnih postopkih (nanašajo se na eno prijavo) prekršek ni bil ugotovljen oziroma ga ni bilo mogoče dokazati. Glede na prekrške, ki so jih inšpektorji ugotovili in izrekli v akciji, je v večini primerov zagrožena kazen za fizično osebo 100 EUR.

**4. Akcija nadzora glede vožnje v naravnem okolju:**

Akcija nadzora glede vožnje v naravnem okolju se je načrtovala v skladu z Zakonom o ohranjanju narave v sodelovanju s Policijo, in sicer v zimski in poletni sezoni, v času, ko se pričakuje več obiskovalcev, to je med konci tedna, počitnicami in dela prostimi dnevi. Prednostno je bil predviden nadzor na območjih, ki imajo naravovarstveni status, sicer pa so bili nadzori načrtovani na lokacijah, ki so znane po kršitvah določb, ki se nanašajo na vožnjo z vozili na motorni pogon in kolesi v naravnem okolju.

ION je skupaj s predstavniki Policije opravil 16 nadzorov glede vožnje v naravnem okolju. Zaradi kršitev so bile v sedmih primerih izrečene in izdane prekrškovne globe, v dveh pa je bilo izrečeno opozorilo. V dveh primerih stez za motokros na kmetijskih zemljiščih sta bili zadevi v proučitev in morebitno ukrepanje odstopljeni Inšpektoratu Republike Slovenije za kmetijstvo, gozdarstvo, lovstvo in ribištvo.

Na območjih, kjer so se v preteklosti izvajali nelegalni motokrosi, na inšpekcijskih nadzorih v okviru akcije kršitve niso bile ugotovljene, vendar je konkretne kršitve v naravi na točno določeni termin zelo težko neposredno ugotoviti. Vožnje se namreč po navadi ne izvajajo nepretrgoma, ampak le občasno, kljub temu pa ima tudi občasna prisotnost inšpektorjev na terenu preprečevalni učinek. Bistvenega pomena je sodelovanje s Policijo, ki ima pristojnost in tudi možnost za zaustavitev vozečega kolesarja, motorista ali avtomobilista.

**5. Akcija nadzora glede nezakonito odloženih odpadkov na ciljanih območjih:**

ION je skupaj s predstavniki Policije, Finančne uprave Republike Slovenije ter Inšpektorata Republike Slovenije za kmetijstvo, gozdarstvo, lovstvo in ribištvo (IRSKGLR) izvedla usmerjeno akcijo poostrenih nadzorov na 15 lokacijah v osrednji Sloveniji, na katerih nezakonito zbirajo in »predelujejo« motorna vozila. V skupno akcijo nadzora so se vključile lokacije, kjer so policisti zaznali kršitve v okviru opravljanja svojih nalog in so bile prepoznane kot najbolj problematične. Vključile so se tudi lokacije, kjer inšpekcijski postopki že potekajo oziroma so potekali zoper posameznike, ki brez predpisanih dovoljenj zbirajo in razstavljajo izrabljena vozila, oziroma lokacije, za katere smo prejeli prijave zaradi domnevno nezakonitega ravnanja z odpadki. Skupni nadzor se je opravil na 15 izbranih lokacijah. Policija je zagotovila brezpilotno letalo, s katerim so se pred izvedbo skupnega nadzora posnele vse lokacije, kjer se nezakonito zbirajo in predelujejo odpadki. Na podlagi prejetih posnetkov so se inšpektorji za okolje lažje pripravili na inšpekcijski pregled, prav tako so lahko primerjali dejansko stanje pred in med skupnim nadzorom. Policisti so poleg skupnih poostrenih nadzorov izvajali tudi poostrene nadzore ob rednem delu in s svojimi ugotovitvami seznanjali inšpektorje. Pri nadzoru so bili pozorni na vozila, ki so prihajala na izbrane lokacije in odhajala z njih. Izvedli so kontrolo teh vozil, ugotavljali identiteto voznikov in drugih sopotnikov, ugotavljali vrsto odpadkov, ki so jo prevažali, in njihov izvor na podlagi izjave voznika. O svojih ugotovitvah so obvestili pristojnega inšpektorja za okolje, ki na izbrani lokaciji vodi inšpekcijski postopek zaradi nezakonitega ravnanja z odpadki.

Cilj akcije je bil zagotoviti predpisano ravnanje z odpadki, prepovedati obratovanje naprave ali obrata, če deluje brez okoljevarstvenega dovoljenja (OVD) za predelavo odpadkov, prepovedati zbiranje odpadkov oziroma njihovo prevažanje, če oseba nima potrdila o vpisu v evidenco zbiralcev ali prevoznikov odpadkov, in drugih nezakonitih ravnanj s področja dela drugih organov. Predstavniki FURS so na nadzorih nezakonitih »avtoodpadov« izvajali aktivnosti z namenom preprečevanja dela in zaposlovanja na črno ter odkrivanja kršitev trošarinske zakonodaje.

V času nadzora se je poskusilo ugotoviti, kdo je zadnji lastnik izrabljenega vozila, identificirale so se vse osebe, ki se bile na lokaciji, in preverjali delovni stroji, ki so se uporabljali pri izvajanju aktivnosti na posamezni lokaciji.

V izvedeni skupni akciji nadzora je bilo ugotovljeno, da velika večina obravnavanih zavezancev obdeluje in zbira različne vrste odpadkov brez okoljevarstvenih dovoljenj oziroma pridobljenih potrdil za zbiranje in ne spoštuje okoljevarstvenih predpisov. Na posameznih lokacijah se, kljub inšpekcijskemu nadzoru, nezakonito zbirajo in predelujejo odpadki že več let. V akcijah, v katerih sodeluje več različnih nadzornih organov, se lahko hitreje dosežejo želeni rezultati in usklajenost z zakonodajo.

Nadzor se je opravil na 15 lokacijah. Na dveh lokacijah sta se že vodila inšpekcijska postopka, v katerih so se že izdale odločbe, ki pa še vedno niso izvršene. Skupno je bilo v akciji uvedenih 19 inšpekcijskih postopkov. Izdanih je bilo pet inšpekcijskih odločb, izrečeni sta bili dve opozorili na podlagi 33. člena Zakona o inšpekcijskem nadzoru. Na dveh lokacijah se je inšpekcijski postopek ustavil, ker ni bilo ugotovljenih kršitev oziroma so se te odpravile. Na štirih lokacijah ugotovitveni postopek še vedno poteka.

Inšpektorji za okolje so z odločbami inšpekcijskim zavezancem prepovedali razstavljanje izrabljenih vozil do pridobitve ustreznega okoljevarstvenega dovoljenja, kot izvirnim povzročiteljem ali imetnikom odpadkov pa odredili, da morajo za vse odpadke zagotoviti predpisano ravnanje z njimi (na primer, vsa izrabljena vozila in sestavne dele vozil morajo oddati v obrat za razstavljanje, ki izvaja tudi prevzem izrabljenih vozil, druge odpadke morajo oddati ali prepustiti pooblaščenemu zbiralcu).

**6. Akcija nadzora nad večjimi zavezanci za zagotavljanje ravnanja z OEEO, ki ne izpolnjujejo obveznosti v okviru skupnih načrtov ravnanja z OEEO:**

ION je v letu 2021 nadaljevala usmerjeno akcijo nadzorov nad večjimi zavezanci za zagotavljanje ravnanja z odpadno električno in elektronsko opremo (OEEO), za katere je obstajal sum, da ne izpolnjujejo obveznosti, kot jim jih določa Uredba o odpadni električni in elektronski opremi.

MOP je pripravilo seznam 41 zavezancev, za katere je na podlagi analize podatkov FURS in Agencije Republike Slovenije za okolje (ARSO) sumilo, da pri dajanju električne in elektronske opreme (EEO) na slovenski trg ne izpolnjujejo obveznosti na podlagi zakonsko določenih predpisov. Gre za zavezance, ki so v prvem polletju 2020 dali na slovenski trg več kot 5 ton EEO, a nihče od njih ni bil vpisan v evidenco proizvajalcev in pooblaščenih zastopnikov (vpogled v uradno evidenco proizvajalcev in pooblaščenih zastopnikov evidence ARSO na dan 26. januarja 2021). Prav tako nobenega od teh zavezancev ni bilo mogoče najti v evidenci načrtov ravnanja z OEEO, ki jo vodi ARSO (vpogled izveden 26. januarja 2021). V tej evidenci so bili navedeni le nosilci skupnih načrtov glede zbiranja in obdelave OEEO (Zeos, d. o. o., Slopak, d. o. o., Trigana, d. o. o., Recikel, d. o. o., in Interseroh, d. o. o.).

Na podlagi ugotovljenega dejanskega stanja med postopkom je inšpektor ravnal po določilih Zakona o splošnem upravnem postopku (ZUP) in Zakona o inšpekcijskem nadzoru (ZIN). Če je zavezanec med postopkom že sam izpolnil zakonsko določene obveznosti, je inšpektor postopek ustavil. Takih je bilo približno polovica (49 %). Preostali polovici pa je bil izdan ukrep za odpravo ugotovljenih nepravilnosti v določenem roku (51 %).

Zaradi ugotovljenih nepravilnosti med izvedbo akcije je bil zoper 15 kršiteljev uveden prekrškovni postopek ter izdana odločba o prekršku ali opozorilo (deset prekrškovnih odločb in pet opozoril na zapisnik).

Do 31. oktobra 2021 je bilo od 41 uvedenih inšpekcijskih postopkov rešenih 33. V osmih zadevah roki v izdanih upravnih odločbah še niso potekli, v enem primeru pa se je začel izvršilni postopek.

32 proizvajalcev ali končnih uporabnikov brez predhodnega dobavitelja je zagotovilo izvajanje obveznosti ravnanja in financiranja z OEEO v okviru obstoječih skupnih načrtov ravnanja z OEEO ter pridobilo potrdilo o vpisu v evidenco, ki jo vodi MOP. V enem primeru pa je zavezanec prenehal dajati EEO na slovenski trg.

**7. Akcija nadzora nad vpisom v evidenco oseb, ki dajejo embalažo v promet, in nadzora nad evidenco o dajanju embalaže v promet in nad poročanjem o embalaži, dani v promet:**

ION je skupaj s Finančno upravo Republike Slovenije izvedel usmerjeno akcijo nadzorov nad izpolnjevanjem obveznosti zavezancev glede vpisa v evidenco oseb, ki dajejo embalažo v promet, nad vodenjem evidenc o dajanju embalaže v promet in nad poročanjem o embalaži, dani v promet. FURS je izvedel nadzore nad obračunavanjem okoljske dajatve za onesnaževanje okolja zaradi nastajanja odpadne embalaže, ali je zavezanec pridobitelj embaliranega blaga v skladu s predpisom in ali je prijavljen v evidenco davčnega organa kot pridobitelj embaliranega blaga ter ali vodi ustrezno evidenco o dajanju embalaže v promet po vrsti in količini in ustrezno obračuna/plača nastalo okoljsko dajatev.

Za potrebe akcije se je opravila primerjava podatkov v evidenci ARSO in FURS, na podlagi katere so se izbrali zavezanci, pri katerih obstaja večja verjetnost, da ne izpolnjujejo svojih obveznosti, kot jih določajo predpisi, ki urejajo ravnanje z embalažo in odpadno embalažo ali plačevanje okoljske dajatve za onesnaževanje okolja, ki je posledica nastajanja odpadne embalaže. Inšpektorji ION in FURS so tako opravili skupni nadzor pri petnajstih zavezancih, ki so bili izbrani na podlagi analize podatkov v evidencah.

Uredba o embalaži in odpadni embalaži (nova uredba EOE), ki je začela veljati 24. aprila 2021, je na novo opredelila obveznosti za vse proizvajalce (proizvajalec je embaler, pridobitelj embaliranega blaga, proizvajalec ali pridobitelj servisne embalaže ali tuje podjetje), ki dajejo embalažo na trg v Republiki Sloveniji, ne glede na njeno količino, in sicer:

* do 24. maja 2021 se je bilo treba vpisati v evidenco proizvajalcev,
* do 1. julija 2021 je bilo treba vzpostaviti evidenco o dajanju embalaže na trg v Republiki Sloveniji in
* do 30. oktobra 2021 je bilo treba prvič kvartalno poročati o embalaži, dani na trg v Republiki Sloveniji.

Skupno je bilo v okviru akcije na ION opravljenih 18 inšpekcijskih nadzorov z zapisniki. Pri 15 obravnavanih zavezancih v štirih primerih kršitve niso bile ugotovljene, v devetih primerih so bile ugotovljene določene kršitve, v dveh primerih pa postopek do zaključka akcije še ni bil končan.

### IZREDNI NADZORI – ODZIV NA PREJETE PRIJAVE IN POBUDE

Izredni nadzoriso inšpekcijski nadzori, opravljeni kot odziv na prejete prijave in pobude. ION vsako leto prejme številne prijave kršitev, pobude za ukrepanje in zahteve za različna poročila, katerih vsebina in zahtevnost sta zelo različni. V letu 2021 je ION prejela 4.581 prijav in pobud, kar je za tretjino več kot v letu 2020.

Glede obravnave prijav v skladu z usmeritvami za določanje prednostnega vrstnega reda zagotavljamo, da se ION vedno odzove na prijavo, ki bi pomenila večje tveganje, in tako učinkovito ščiti javni interes. V najvišjo prednostno obravnavo spadajo prijave:

* iz katerih je razvidno, da obstaja nevarnost za zdravje ljudi, javni red in mir, javno varnost ali premoženje večje vrednosti (nujni ukrepi v javnem interesu, kjer je upravičena tudi ustna odločba po 144. in 211. členu ZUP);
* ki se nanašajo na delovno področje iz I. prednostne skupine v načrtu dela (veliki industrijski zavezanci, ki lahko močno vplivajo na okolje);
* iz katerih je razvidno, da obstaja možnost ogrožanja človeškega življenja in zdravja zaradi zastrupitve oziroma zadušitve z ogljikovim monoksidom;
* o čezmejnem pošiljanju odpadkov – zaustavljene nezakonite pošiljke na cestah oziroma mejnih prehodih, poizvedbe tujih nadzornih oziroma pristojnih organov o delovanju slovenskih podjetij.

## IZVAJANJE INŠPEKCIJSKEGA NADZORA V LETU 2021

### INŠPEKCIJSKI POSTOPKI

Po uradni dolžnosti je ION v letu 2021 uvedla 7.422 postopkov, od tega 5.895 inšpekcijskih postopkov, 1.105 prekrškovnih postopkov in 422 drugih splošnih postopkov.

Če inšpektor pri opravljanju nalog inšpekcijskega nadzora odkrije nepravilnosti in presodi, da je glede na pomen dejanja opozorilo zadosten ukrep, najprej le ustno opozori na nepravilnosti in njihove posledice ter določi rok za njihovo odpravo. Svoje ugotovitve, izrečeno opozorilo in rok za odpravo pomanjkljivosti navede v zapisniku. V letu 2021 so inšpektorji izrekli 283 opozoril v skladu z ZIN.

#### UPRAVNE INŠPEKCIJSKE ODLOČBE IN OPOZORILA

V letu 2021 so inšpektorji ION izdali 1.129 inšpekcijskih odločb, od tega je bilo osem odločb ustnih.

#### KONTROLNI MONITORINGI

Na podlagi četrte alineje prvega odstavka 157. člena ZVO-1 ima inšpektor pravico in dolžnost odrediti izvedbo kontrolnega monitoringa oziroma spremljanja, če pri opravljanju inšpekcijskega nadzora ugotovi, da je kršen zakon ali drug predpis, ali če naprava ali obrat ne delujeta v okviru dovoljenja, izdanega na podlagi tega zakona. Pravna podlaga za tak ukrep je posredno tudi peta alineja prvega odstavka 32. člena ZIN. Kontrolni monitoring se odredi predvsem pri zavezancih, pri katerih inšpektor dvomi o pravilnosti rezultatov rednega spremljanja, tak dvom pa lahko povzroči tudi več prijav pri ION zaradi domnevnega onesnaževanja okolja z različnimi emisijami.

V letu 2021 je bilo izvedenih 11 vzorčenj in ocen odpadka, ki so pokazale, do so izločenim frakcijam pravilno dodeljene pravilne klasifikacijske številke odpadkov. Prav tako se z izločenimi frakcijami ravna v skladu z določili OVD in predpisov.

#### PRITOŽBE

V letu 2021 je bilo vloženih 248 pritožb zoper upravne akte, izdane v inšpekcijskem postopku, od tega 166 pritožb zoper odločbe in 82 na sklepe.

Drugostopenjski organ je v letu 2021 odločil o 153 pritožbah in jih v 67 odstotkih (102 primera) zavrnil oziroma zavrgel. Pritožniki so bili v celoti ali delno uspešni v 48 primerih, in sicer je pritožbeni organ 37 aktov odpravil v celoti, enajst delno, v dveh primerih je odločitev v izpodbijanem aktu spremenil, v enem primeru pa ustavil postopek.

#### IZVRŠBE

Če zavezanci v roku, določenem v inšpekcijski odločbi, ne izpolnijo obveznosti iz odločbe, inšpektor v izvršilnem postopku izda sklep o dovolitvi izvršbe. V njem določi tudi način izvršbe, ki je lahko izvršba po drugi osebi ali izvršba z denarno prisilitvijo.

Če inšpektor določi izvršbo inšpekcijske odločbe po drugi osebi, zavezanec pa ne izpolni obveznosti iz odločbe v roku, ki ga je določil v sklepu o dovolitvi izvršbe, inšpektor izda sklep o založitvi stroškov. Če zavezanec ne predloži finančnih sredstev za kritje stroškov izvršbe, se FURS pošlje predlog za upravno izvršbo denarnih obveznosti.

Preden finančna sredstva za izvršbo po drugi osebi niso v celoti zagotovljena s strani zavezanca, večinoma ni mogoče začeti izbire izvajalca in izvršbe na terenu. V določenih primerih se predhodno za samo izvršbo zagotovijo finančna sredstva tudi s strani države, pozneje pa se celotni nastali stroški izterjajo od zavezancev.

V letu 2021 so inšpektorji uvedli 389 izvršilnih postopkov, in sicer so izdali 278 sklepov o dovolitvi izvršbe po drugi osebi in 111 sklepov o dovolitvi izvršbe z denarno prisilitvijo. Nekaj manj kot 80 odstotkih sklepov o dovolitvi izvršbe po drugi osebi je bilo izdanih na področju odpadkov in na področju posegov v vodna in priobalna zemljišča. Prav tako je bilo največ (slaba polovica) izdanih sklepov o dovolitvi izvršbe z denarno prisilitvijo na področju ravnanja z odpadki, 33 odstotkov na področju posegov v vodna in priobalna zemljišča ter emisij v vode, preostali sklepi so se nanašali na področja industrijskega onesnaževanja, narave in hrupa.

Skupna vrednost sklepov o izvršbi z denarno prisilitvijo je znašala 655.258,00 EUR.

Inšpektorji so izdali tudi pet sklepov o založitvi stroškov izvršbe in 15 sklepov o odlogu izvršbe. S sklepom je bilo v letu 2021 ustavljenih 165 izvršb.

Da bi se zagotovila sredstva za izvedbo izvršb po drugi osebi, se zavezancem izdajo sklepi o založitvi stroškov izvršbe. Za pripravo ocen stroškov izvršb za leti 2021 in 2022 je bil izbran pooblaščeni izvajalec za področje nezakonito odloženih odpadkov ter področje nezakonitih posegov na vodna in priobalna zemljišča. Opravljenih je bilo več ogledov lokacij na terenu in pripravljenih več predračunov za izvedbo posameznih izvršb. Po seznanitvi zavezancev s predračuni včasih izdaja sklepa o založitvi sredstev ni bila več potrebna, saj zavezanci sami izpolnijo obveznost. V drugih primerih so bili izdani sklepi o založitvi sredstev, če pa sredstva niso bila založena, so bile terjatve odstopljene FURS v izterjavo. Šele po izterjavi sredstev oziroma drugačni zagotovitvi finančnih sredstev za izvršbo po drugi osebi je mogoče začeti izvršbo na terenu. Pred tem je treba ob upoštevanju Zakona o javnem naročanju izbrati pooblaščenega izvajalca.

**Izvedene izvršbe po drugi osebi v letu 2021:**

ION je v septembru 2021 zaključil odstranjevanje odpadkov iz gramoznice Lovrenc na Dravskem polju. V skladu s podpisanimi pogodbami in aneksi za odstranitev odpadkov iz gramoznice Kidričevo je bilo od začetka izvajanja izvršbe po drugi osebi v letu 2013 do zaključka v letu 2021 odstranjenih skupno 63.118,75 tone izrabljenih gum, 1.074,72 tone odpadne tehnične gume ter 2.882,05 tone odpadka po sortiranju komunalnih odpadkov. Skupno je bilo tako odstranjenih 67.075,52 tone vseh odpadkov.

### PREKRŠKOVNI POSTOPEK

Z začetkom veljavnosti Zakona o prekrških (Uradni list RS, št. 7/03), ki se je začel uporabljati na začetku leta 2005, sta se vsebina in obseg dela inšpektorjev za okolje močno spremenila oziroma razširila. Na podlagi drugega odstavka 45. člena tega zakona so upravni in drugi državni organi, ki izvajajo nadzorstvo nad izvrševanjem zakonov in uredb, s katerimi so določeni prekrški, torej tudi IRSOP, postali tudi prekrškovni organi.

V primeru ugotovljene storitve prekrška se storilcu izreče predpisana sankcija (npr. globa ali opomin), vendar pa lahko inšpektor namesto izreka sankcije kršilca le opozori, če je storjeni prekršek neznatnega pomena in oceni, da je glede na pomen dejanja to zadosten ukrep. Če inšpektor prekršek osebno zazna ali ga ugotovi z uporabo ustreznih tehničnih sredstev ali naprav, lahko kršilcu takoj na kraju prekrška izda in vroči plačilni nalog.

Storilcem prekrškov, ki deloma ali v celoti ne plačajo globe v določenem roku, se po spremembi ZP-1 v letu 2016 lahko določi tudi nadomestni zapor, o katerem odloči pristojno sodišče, prisilna izterjava globe in drugih stroškov postopka pa je v pristojnosti FURS.

V letu 2021 je bilo prejetih 272 predlogov za uvedbo prekrškovnega postopka. ION je v letu 2021 uvedla 1.105 prekrškovnih postopkov.

Rešeni so bili 1.104 prekrškovni postopki, kar je dobrih deset odstotkov več kot v letu 2020 (996). Izdanih je bilo 268 odločb o prekršku v skupni višini izrečenih glob 461.740,00 EUR in 70 plačilnih nalogov po ZP-1 v skupni višini izrečenih glob 152.720,00 EUR. Izdanih je bilo še 450 prekrškovnih opominov in izrečenih 30 opozoril po ZP-1.

V letu 2021 je bilo plačanih za 316.400,00 EUR glob in 119.360,00 EUR glob, v katerih kršilci niso vložili zahteve za sodno varstvo zoper plačilni nalog in so zato v skladu z Zakonom o prekrških plačali polovico izrečene globe v osmih dneh po pravnomočnosti odločbe.

#### ZAHTEVE ZA SODNO VARSTVO

V letu 2021 je bilo zoper odločbe o prekršku vloženih 36 zahtev za sodno varstvo. ION je prejela 25 odločitev sodišč o zahtevi za sodno varstvo, v katerih je sodišče v 12 zadevah zahtevo za sodno varstvo zavrnilo in potrdilo odločitev ION, v dveh primerih je sodišče odpravilo zahtevo in sprejelo sodno odločitev, v dveh primerih je prišlo do spremembe globe, v dveh primerih je sodišče spremenilo globo v opomin, v sedmih primerih pa se je postopek ustavil.

### PRIJAVE

V letu 2021 je ION prejela 4.581 prijav in pobud. Ker se lahko več prijav istega prijavitelja ali različnih prijaviteljev nanaša na isto zadevo, so bile te prijave razvrščene v 4.098 prijavnih zadev.

ION je v letu 2021 prejela 10 % več prijav kot v letu 2020, ko je prejela 4.164 prijav. Kljub povečanemu obsegu dela na področju prijav ION z zdajšnjim številom inšpektorjev ne more zagotavljati rednega nadzora in sprotnega odziva na prijave in pobude, zaradi česar se nerešene prijave kopičijo. Konec leta 2021 je bilo na ION že skoraj 3.674 nerešenih prijav.

Največ prijav se nanaša na področja odpadkov, industrijskega onesnaževanja in tveganja, hrupa, emisij iz kurilnih naprav ter posegov na vodno, priobalna zemljišča in ogrožena območja.

### DRUGE VLOGE

Vloge subjektov v skladu z Zakonom o dostopu do informacij javnega značaja, ki se nanašajo na postopke inšpekcije, so iz leta v leto številčnejše. Prijavitelji se vse pogosteje obračajo tudi na novinarje in druge ustanove, npr. varuha človekovih pravic, upravno inšpekcijo, vlado, pristojno ministrstvo ali poslance. Obseg dela ION, ki ni neposredno izvajanje inšpekcijskega nadzora, se iz leta v leto pomembno povečuje. To pomeni, da so poleg strokovnih sodelavcev tudi inšpektorji vedno bolj obremenjeni s pripravo različnih vsebin, ki niso del inšpekcijskih ali prekrškovnih postopkov, kar še dodatno podaljšuje inšpekcijsko ukrepanje. Na podlagi različnih vlog je ION v letu 2021 pripravila kar 1.629 dopisov, odgovorov, obvestil in poročil.

#### MEDIJI

ION je z več kot 700 pobudami za obravnavo zadev in prejetimi vprašanji medijev, varuha človekovih pravic, poslancev, ministrstev, civilne javnosti med najbolj izpostavljenimi inšpekcijskimi službami v Republiki Sloveniji. To hkrati pomeni, da je javnost vse bolj okoljsko ozaveščena. Opažamo, da se stališče javnosti do dela inšpektorjev spreminja. Če je bila javnost še pred nekaj leti zelo kritična do njihovega dela, zdaj vse pogosteje razume, da je inšpektorjev premalo, da bi lahko sproti obravnavali vse prijave, ter da morajo postopke voditi z upoštevanjem vseh procesnih in materialnopravnih določil zakonodaje, med drugim tudi pravice strank v postopkih in upravnih rokov. Bolje je razumljeno tudi, da morajo inšpektorji, potem ko uvedejo inšpekcijski postopek, natančno izpeljati ugotovitveni postopek in ugotoviti dejansko stanje, kar zahteva čas. Inšpekcijski ukrepi zato praviloma ne morejo biti takojšnji, tudi če zaznane kršitve pomenijo znatno tveganje za okolje. Izjema je možnost izdaje ustne odločbe, kar je predvideno le v izjemnih nujnih okoliščinah. Te pa se v skladu z veljavno zakonodajo nanašajo le na ogrožanje zdravja in življenja ljudi, javno varnost ali premoženja večje vrednosti ter ne neposredno na tveganje za okolje. Inšpektorji za okolje torej v večini primerov, ki jih obravnavajo, nimajo pooblastil za takojšnje ukrepanje. Medijsko komuniciranje je v letu 2021 teklo večinoma po MOP, kjer uskladijo odgovore različnih pristojnih organov v okviru ministrstva, inšpektorji tako sami ne podajajo različnih pojasnil, mediji pa tako na enem mestu dobijo jasen in usklajen odgovor v posamezni zadevi.

Veseli nas, da se v javnosti postopoma povečuje naš ugled ter da mediji korektno raziščejo in opišejo naše ukrepanje in zakonski okvir, ki inšpektorjem določa pristojnost ukrepanja. Mediji in javnosti najteže sprejemajo, da njihova vprašanja oziroma pobude ne pomenijo takojšnjega aktiviranja inšpektorjev, zato vedno znova pojasnjujemo, da se bodo morebitne kršitve obravnavale glede na uvrstitev prijave po merilih,[[5]](#footnote-5) s katerimi je inšpektorat uvedel sistem oziroma metodologijo enotnega razvrščanja prijav po prednostnem seznamu. S tem je zagotovljeno, da se prijave, ki pomenijo večje tveganje, obravnavajo prednostno, hkrati pa se je bistveno zmanjšala možnost vpliva zunanjih dejavnikov in pritiskov medijev, javnosti, politike in drugih na vrstni red obravnave prijav ter tudi same inšpekcijske postopke.

Prednostno razvrščanje prijav po navedenih merilih zagotavlja, da se prispele prijave, iz katerih je mogoče razbrati, da so ogroženi zdravje in življenje ljudi, javna varnost ali premoženje večje vrednosti, uvrstijo na prvo stopnjo pomembnosti, kar pomeni, da se vedno, ne glede na število prijav, ki so prispele prej, niso pa še niso bile obravnavane, obravnavajo takoj. Sledijo obravnave prijav, razvrščene v štiri stopnje pomembnosti obravnave glede na tveganje za okolje. Čas do začetka obravnave prijave je odvisen od nujnosti (določena z merili, objavljenimi na spletni strani IRSOP) in števila prijav na neki stopnji.

Prijave se ne glede na medijsko pozornost obravnavajo strogo po prednostnih merilih glede na možno tveganje za okolje.

Kljub bistveno povečani količini dela na področju odziva na vprašanja medijev v zadnjih letih ocenjujemo, da gre za pozitiven trend, ki dolgoročno pomembno pozitivno vpliva na naše delo. Obravnavanje pravil ravnanja, kršitev in sankcij s področja okolja v medijih je zelo učinkovit način ozaveščanja in izobraževanja ciljne in splošne javnosti.

#### VARUH ČLOVEKOVIH PRAVIC

V letu 2021 je Varuh človekovih pravic (VČP) na novo začel tri postopke na ION, v enem primeru pa je ION odstopil prijavo, saj ni izpolnjevala pogojev za varuhovo obravnavo.

#### SODNI POSTOPKI

Na podlagi 4. člena Pravilnika o postopku uveljavljanja terjatev Republike Slovenije v postopkih zaradi insolventnosti, ki določa, da mora skrbnik terjatve spremljati objave sklepov sodišč o začetih postopkih zaradi insolventnosti na spletnih straneh AJPES ter da mora v primeru obstoja terjatve do dolžnika, za katerega je začet postopek zaradi insolventnosti, skrbnik terjatve o tem obvestiti državno odvetništvo, je IRSOP zavezan prijavljati odprte terjatve v postopkih zaradi insolventnosti.

IRSOP je v letu 2021 obravnaval enajst zadev glede insolvenčnih postopkov (gre za prijave terjatev v stečajno maso, prisilno poravnavo, ugovore zoper izbris subjektov).

IRSOP se ukvarja tudi s primeri odškodninskih postopkov, v katerih so IRSOP očitani nezakonito ali nepravilno ravnanje, nezakonito ali nepravilno opravljena upravna izvršba, zloraba uradnega položaja ali uradnih pravic, nevestno delo v službi idr.

## **UGOTOVITVE PO PODROČJIH DELA IN NEKATERI PRIMERI INŠPEKCIJSKIH** POSTOPKOV

Največ pregledov (49 %) so v letu 2021 inšpektorji opravili na področjih ravnanja z odpadki, industrijskega onesnaževanja skupaj z nadzorom malih kurilnih naprav (12 %), kakovosti voda in na področjih, urejenih v Zakonu o vodah (22 %). Manjši obseg pregledov opravijo na področju hrupa (7 %), na področjih, ki jih ureja Zakon o ohranjanju narave (5 %), na področjih svetlobnega onesnaževanja (na področju kemikalij in gensko spremenjenih organizmov ter kakovosti zraka, kamor spada tudi nadzorovanje ozonu škodljivih snovi) pa skupno 5 %. Delež aktivnosti po področjih je primerljiv s prejšnjimi leti.

Preglednica 44: Delež aktivnosti po področjih

|  |  |
| --- | --- |
| **Delovno področje** | **Število pregledov** |
| Kakovost zraka | 190 |
| Ravnanje z odpadki | 4.647 |
| Kakovost voda v skladu z ZVO-1 | 1.068 |
| Upravljanje voda v skladu z ZV-1 | 1.030 |
| Varstvo narave | 468 |
| Kemikalije in GSO | 62 |
| Industrijsko onesnaževanje in tveganja | 1.108 |
| Hrup  | 674 |
| Nadzor nad EMS | 32 |
| Svetlobno onesnaževanje | 170 |
| Drugo | 44 |
| SKUPAJ | 9.493 |

### NADZOR GLEDE IZVAJANJA PREDPISOV S PODROČJA KAKOVOSTI ZRAKA

Na to področje dela spada zlasti nadzor nad emisijami hlapnih organskih snovi iz naprav, ki uporabljajo organska topila, kršitve pa se najpogosteje nanašajo na zagotavljanje izvedbe obratovalnega spremljanja (monitoringa). Ocenjujemo, da je raven skladnosti zavezancev z zakonodajo na tem področju sorazmerno visoka, saj je resnejših nepravilnosti sorazmerno malo in inšpektorji manjša neskladja uspešno odpravijo z opozorili. Zlasti pri zavezancih, pri katerih se inšpekcijski nadzor opravlja prvič, so pogostejše nepravilnosti v zvezi z ravnanjem z ozonu škodljivimi snovmi in fluoriranimi ogljikovodiki (vsi zavezanci nimajo prijavljenih naprav, ne vodijo evidence, niso oddali letnega poročila, nimajo opravljenega preverjanja uhajanja itd.). Nadzor na tem delovnem področju je bil večinoma izveden v okviru celovitih pregledov industrijskih zavezancev.

### NADZOR GLEDE PREDPISOV S PODROČJA RAVNANJA Z ODPADKI

Nadzor nad ravnanjem z odpadki je področje, na katerem inšpektorji vsako leto opravijo največ inšpekcijskih pregledov in izrečejo največ ukrepov.

Čeprav nadzor nad ravnanjem z odpadki pomeni vsaj polovico dela ION, ocenjujemo, da stopnja skladnosti zavezancev z zahtevami zakonodaje na tem področju še ni zadovoljiva, saj je pogostost odkritih kršitev še prevelika.

Najizrazitejše težave v letu 2021 so bile znova na področjih odpadne embalaže ter ravnanja z odpadnimi nagrobnimi svečami in blatom iz komunalnih čistilnih naprav. ION je v letu 2021 vodila več inšpekcijskih postopkov zaradi nezakonito odloženega blata iz čiščenja komunalnih odpadnih voda na različnih lokacijah v Sloveniji, ugotovitve pa so pripomogle odkritju povzročitelja nezakonito odloženih odpadkov. Inšpektorji so izdali več odločb zoper različne osebe, ki so ravnale z odpadnim blatom v nasprotju s predpisi (zbiralci, prevoznik idr.).

#### ODPADKI PODJETIJ V STEČAJU

Vodenje inšpekcijskih postopkov zoper zavezance v stečaju je zelo zahtevno, saj je treba upoštevati tudi vso zakonodajo, ki ureja primere insolventnosti, vključno s stečaji. V pomoč inšpektorjem so bile leta 2016 pripravljene prve usmeritve, ki se glede na novo sodno prakso tudi dopolnjujejo in so bistveno pripomogle k učinkovitemu vodenju postopkov tudi v primerih smrti ali insolventnosti zavezancev. V letu 2020 so bile usmeritve prenovljene glede na novo sodno prakso.

Kljub temu ugotavljamo, da v teh primerih obstaja precejšnje tveganje, da se strošek odstranitve odpadkov ne izterja od zavezanca oziroma iz stečajne mase in ga na koncu vsaj delno krije država. ZVO-1 namreč določa, da država skrbi za odpravo posledic čezmerne obremenitve okolja in krije stroške odprave teh posledic, če jih ni mogoče naprtiti določenim ali določljivim povzročiteljem ali ni pravne podlage za naložitev obveznosti povzročitelju obremenitve ali posledic ni mogoče drugače odpraviti.

V letu 2021 je IRSOP na podlagi sodne prakse iz leta 2020 (sklepa Višjega sodišča v Ljubljani Cst 81/2020 z dne 3. 3. 2020) v primeru, da so bili odpadki v stečajni masi, priglašal stroške stečajnega postopka. V posameznih postopkih je opazno drugačno ravnanje stečajnih upraviteljev, ki se zavedajo, da je treba v stečajnih postopkih urediti tudi vprašanje odpadkov.

Da bi se izognili prenosu obveznosti v zvezi z ravnanjem z odpadki, bi bilo po mnenju ION treba uvesti tudi mehanizme bančnih garancij ali druge finančne instrumente, na kar ION vseskozi opozarja tudi ob spremembah zakonodaje s tega področja.

#### VPIS ZAKONITIH ZASTAVNIH PRAVIC

Za inšpekcijske zavezance, ki ne izvajajo ureditvenih odločb v zvezi z odpadki in je izvršilni postopek neuspešen, IRSOP vpisuje zakonito zastavno pravico na nepremičninah inšpekcijskega zavezanca. V letu 2021 je IRSOP vpisal sedem zakonitih zastavnih pravic.

#### KOPIČENJE KOMUNALNE ODPADNE EMBALAŽE PRI IZVAJALCIH JAVNE SLUŽBE

Več predhodnih let, predvsem konec leta, je prihajalo do kopičenja velikih količin komunalne odpadne embalaže pri izvajalcih javne službe (IJS). V letu 2017 je prišlo do spremembe Uredbe o ravnanju z embalažo in odpadno embalažo, ION pa je v letu 2017 izvedla tudi akcijo nadzora, v kateri je prisiljevala družbe za ravnanje za embalažo (DROE), da so redno prevzemale embalažo v skladu z določenim deležem pri IJS.

Po pritožbah DROE zoper inšpekcijske odločbe je upravno sodišče je v sodbi št. I U 1746/2017 v letu 2018 odločilo, da je prevzemanje odpadne embalaže glede na deleže, določene s sklepom vlade, izključno stvar pogodbenih razmerij med subjekti (IJS in DROE), sodno varstvo pa jim je zagotovljeno v gospodarskem sporu, in ne z inšpekcijskim nadzorom. Oblastveni posamični akt, ki DROE nalaga prevzemanje odpadne embalaže, je OVD, ki je bil izdan za ravnanje z odpadno embalažo, zato se morebitne kršitve ravnanja z odpadno embalažo lahko utemeljijo le z obveznostmi, ki izhajajo iz OVD. Nato je bilo izdanih več sodb upravnega sodišča, ki potrjujejo navedeno sodno prakso (I U 2554/2017 z dne 18. 1. 2018, I U 2606/2017 z dne 27. 2. 2018, I U 2573/2017 z dne 27. 2. 2018 in I U 2536/2017 z dne 22. 2. 2018).

Z zadnjo spremembo Zakona o varstvu okolja – ZVO-1J (Uradni list RS, št. 158/20) pa se je spremenil tudi 20. člen ZVO-1, ki določa ravnanje z odpadki. Po mnenju MOP je bila z novelo ZVO-1J vzpostavljena nova oziroma drugačna normativna ureditev. Zato ni več pravno relevantna razlaga sodne prakse, ki je v upravnopravnih zadevah na podlagi prej veljavnih določb ZVO-1 temeljila na stališču, da morajo proizvajalci poskrbeti za točno takšno količino odpadkov, kot je količina izdelkov proizvajalčeve razširjene odgovornosti (PRO), ki jih dajo na trg.

Po pritožbah DROE zoper izdane inšpekcijske odločbe v letu 2021 je organ druge stopnje večinoma zavrnil pritožbe zavezancev, v več primerih je bil sprožen tudi upravni spor, o njih pa še ni bilo odločeno.

ION meni, da je treba čim prej spremeniti zdaj veljavna okoljevarstvena dovoljenja DROE, saj se DROE mnogokrat sklicujejo nanje, ko vlagajo pritožbe in poudarjajo, da jim trenutno veljavna dovoljenja ne določajo, da morajo od IJS prevzemati vso embalažo. V začetku leta 2022 so bila sicer izdana spremenjena OVD za DROE, kar bodo pristojni inšpektorji ob nadzoru tudi upoštevali.

#### ČEZMEJNO POŠILJANJE ODPADKOV IN SVETOVNI TRENDI

Nadzor nad izpolnjevanjem obveznosti pri čezmejnem pošiljanju odpadkov se je izvajal v okviru rednega nadzora pri povzročiteljih odpadkov, zbiralcih, izvajalcih obdelave in posrednikih odpadkov. Pri rednem nadzoru je bil poudarek na nadzoru ustreznosti izpolnjevanja dokumentacije pri čezmejnih pošiljkah odpadkov.

Na podlagi obvestila drugih pristojnih organov o ugotovljenih nezakonitih pošiljkah odpadkov so bili uvedeni prekrškovni postopki in izdane odločbe. V sodelovanju s FURS in Policijo je bilo opravljenih 69 nadzorov na 71 lokacijah nad čezmejnimi pošiljkami odpadkov, med katerimi je bilo pregledanih več kot 2.800 vozil, vagonov in kontejnerjev, v 840 primerih je šlo za čezmejno pošiljanje odpadkov. V 14 primerih so bile odkrite nezakonite pošiljke odpadkov (večinoma odpadna plastika), v preostalih primerih večje nepravilnosti niso bile ugotovljene (manjše administrativne napake izpolnjevanja spremljajoče dokumentacije oziroma neoznačevanje tovornih vozil za prevoz odpadkov čez mejo (tabla »A«)).

Za leto 2021 je bila podobno kot za prejšnja leta pripravljena analiza podatkov za uvoz odpadkov iz tretjih držav/izvoz odpadkov v tretje države (na podlagi podatkov iz carinskih deklaracij).

V primerjavi z letom 2020 se je število izvoznih deklaracij zmanjšalo za kar 30 % (v letu 2020 je bilo sprejetih 3.759 deklaracij, v letu 2021 pa 2.649). V več kot 90 % prejetih izvoznih deklaracij se je izvažala odpadna plastika (vključno z iz odpadkov pripravljenim gorivom – RDF) ter odpadne kovine in nekovine. Sprejete so bile izvozne deklaracije za 20 različnih namembnih držav (po brexitu se tudi Velika Britanija šteje za tretjo državo). Pri sprejetih izvoznih deklaracijah za odpadno plastiko, RDF in odpadne kovine ter nekovine sta v več kot 76 % deklaracij namembni državi bili Bosna in Hercegovina ter Srbija. Lani se je odpadna plastika izvažala samo še v Turčijo, v azijske države (na primer Malezija, Indonezija) se je izvoz odpadne plastike dobesedno ustavil (sprejetih je bilo sedem deklaracij). Izvoz odpadkov na Kitajsko se je skoraj popolnoma ustavil, sprejeta je bila le ena izvozna deklaracija za odpadne nekovine.

Podobno kot se je zmanjšalo število sprejetih izvoznih deklaracij, se je tudi količina izvoženih odpadkov v primerjavi z letom 2020 zmanjšala za 26 % (z več kot 200 tisoč ton na nekaj manj kot 150 tisoč ton odpadkov). Izvoz odpadne plastike in RDF se je v primerjavi z letom 2020 zmanjšal za 43 %, se je pa za več kot tretjino povečal izvoz odpadnih kovin (v letu 2020 je bilo izvoženih slabih 42 tisoč ton).

Uvozne deklaracije so bile sprejete za odpadke, uvožene iz 21 držav (v letu 2020 je uvoz potekal iz 19 držav). V primerjavi z letom 2020 se je število uvoznih deklaracij povečalo za 13 % (v letu 2020 je bilo sprejetih 4.994 uvoznih deklaracij, v lanskem letu pa 5.640 deklaracij). Tako se je trend zmanjševanja uvoza, opazen od leta 2018, spremenil v povečanje sprejetih deklaracij. Posledično so se tudi količine uvoženih odpadkov v Slovenijo povečale, v letu 2021 je bila tako količina uvoženih odpadkov nekaj čez 100 tisoč ton odpadkov oziroma 21 odstotkov več kot v letu 2020, ko je bilo uvoženih slabih 83 tisoč ton odpadkov. Še vedno se največ uvažajo odpadne kovine in nekovine, odpadni papir in odpadna plastika. Znova se je povečal uvoz odpadnih svinčevih akumulatorjev ter odpadnih ribiških mrež in odpadnih sintetičnih vlaken.

Ugotovitve analize so:

* v letu 2021 je bila glavna namembna država za izvoz odpadne plastike Turčija (izvoz se je povečal za skoraj 40 %), azijskih držav tako rekoč ni več na »zemljevidu« za izvoz odpadne plastike. V Bosno in Hercegovino se je izvažalo iz odpadkov pripravljeno gorivo (RDF);
* po brexitu se kot tretja država pojavlja Velika Britanija, iz katere so se v Slovenijo največ uvažali odpadna plastika, papir in odpadne nekovine;
* izvoz vseh vrst odpadkov na Kitajsko se je skoraj popolnoma ustavil;
* količina izvoženih odpadkov se je v primerjavi z letom 2020 zmanjšala za več kot četrtino;
* število namembnih držav se je za izvoz odpadne plastike iz šestnajstih držav v letu 2021 zmanjšal na »samo« sedem, prav tako so se izvožene količine odpadne plastike v primerjavi z letom 2020 zmanjšale za 43 %, kar je posledica spremenjenih pravil za pošiljanje odpadne plastike po 1. januarju 2021;
* število uvoznih deklaracij se je v primerjavi z letom 2020 povečalo za 19 %, število izvoznih deklaracij pa zmanjšalo za 30 %;
* v Slovenijo se največ uvažajo odpadne kovine in nekovine, odpadni papir in odpadna plastika, povečal se je tudi uvoz odpadnih svinčevih akumulatorjev ter odpadnih ribiških mrež in sintetičnih vlaken.

Opravljena je bila tudi primerjava podatkov v obdobju 2018–2021, ugotovitve so:

* Izvoz odpadkov:

Pri izvoznih deklaracijah je v izbranem obdobju značilno to, da sta bili glavni namembni državi Bosna in Hercegovina ter Srbija za RDF, odpadno plastiko in odpadne kovine, iste vrste odpadkov so se izvažale tudi v azijske države. Izvoz odpadkov se je po prepovedi uvoza odpadkov s prvim januarjem 2018 na Kitajsko dobesedno ustavil, sprejeto je bilo manjše število izvoznih deklaracij za odpadne kovine in nekovine. Pri izvozu je bil med letoma 2018 in 2020 opazen trend povečanja števila izvoznih deklaracij in posledično tudi količin izvoženih odpadkov, ta trend se je v letu 2021 obrnil v negativno smer.

V letu 2021 se je odpadna plastika izvažala samo še v Turčijo, v azijske države (na primer Malezija, Indonezija) se je izvoz odpadne plastike dobesedno ustavil (sprejetih sedem deklaracij). Izvoz odpadne plastike in RDF se je v primerjavi z letom 2020 zmanjšal za 43 %, se je pa za več kot tretjino povečal izvoz odpadnih kovin.

* Uvoz odpadkov:

Pri uvozu odpadkov je bil viden trend zmanjševanja števila uvoznih deklaracij in posledično uvoženih količin od leta 2018 do leta 2020, v letu 2021 je opazen trend povečanja števila uvoznih deklaracij ter količin odpadkov. V izbranem obdobju je bilo največ uvoženih odpadnih kovin in nekovin, odpadnega papirja in odpadne plastike, Slovenija pa uvozi tudi precejšnje količine odpadnih svinčevih akumulatorjev, predvsem iz Bosne in Hercegovine in Črne gore. Sicer so države nekdanje Jugoslavije najpogostejše države odpreme za odpadne kovine in nekovine ter odpadni papir. Znatno je tudi povečanje uvoza odpadnih ribiških mrež in odpadnih sintetičnih vlaken (Avstralija, Kitajska, Nova Zelandija, Pakistan). Na »zemljevidu« tretjih držav je po brexitu tudi Velika Britanija, iz katere so se uvažali odpadni papir, odpadna plastika in odpadne nekovine.

### NADZOR NAD EMISIJAMI SNOVI IN TOPLOTO V VODE

Nadzor glede obremenjevanja okolja z industrijskimi odpadnimi vodami se izvaja v okviru rednega nadzora, na podlagi obvestila ARSO o ugotovitvah obratovalnega monitoringa, v okviru rednih celovitih pregledov industrijskih zavezancev in na podlagi prijav onesnaženj.

Področje nadzora nad emisijami v vode je sistemsko nadzorovano ob sodelovanju ARSO in ION. ARSO vsako leto pregleda poročila o obratovalnem monitoringu odpadnih voda za komunalne čistilne naprave in industrijske naprave ter IRSOP pošlje prijavo o zaznanih nepravilnostih. ION je te prijave obravnavala v skladu z usmeritvami za prednostno obravnavo prijav. Zaradi celovite in istočasne obravnave vseh zaznanih kršitev iz obvestila ARSO na tem področju ter podaje skupnega poročila glede ugotovitev in ukrepov pa se bodo od leta 2021 izvajala skupne usklajene akcije.

Pri kršitvah, ki jih sistematično nadzorujemo že več let, zaznavamo trend zmanjševanja kršitev.

Najzahtevnejši so postopki, kadar se ugotovi, da zavezanec z obstoječo tehnologijo ne more zagotoviti zahtevanih parametrov in je zato potrebna večja nadgradnja obstoječega ali izgradnja novega sistema čiščenja ali odvajanja odpadnih voda, kar je povezano s postopki gradnje, vključno s pridobitvijo vseh dovoljenj in soglasij, ter je po navadi tudi investicijsko zahtevno. Zato lahko izvršitev takega inšpekcijskega ukrepa traja tudi več let.

Opozarjamo tudi na problematiko obstoječih rastlinskih čistilnih naprav (ČN) za čiščenje komunalnih voda, praviloma zgrajenih za majhna naselja. Posebno spomladi, ko rastline še ne rastejo, sprejemamo prijave, ki se nanašajo predvsem na povečan smrad v okolju. Ugotavljamo, da je iz opravljenih spremljanj razvidno, da ČN deluje v skladu z OVD, vendar pa obstaja sum neustreznega čiščenja komunalne odpadne vode pozimi in spomladi.

Inšpektorji ugotavljajo, da največ težav povzročajo zavezanci, ki izpuščajo odpadne vode v manjše vodotoke in presegajo najvišje dovoljene letne vrednosti emisij, tudi če uporabljajo najboljšo možno tehnologijo.

### NADZOR GLEDE UREJANJA VODA IN GOSPODARJENJA Z NJIMI

Delo na tem področju je potekalo predvsem na podlagi prijav.

Tudi v letu 2021 je bilo največ prijav, opravljenih pregledov in izdanih ukrepov v zvezi s poseganjem na vodno in priobalno zemljišče, ljudje namreč brez predhodno pridobljenih vodnih soglasij postavljajo mostičke, zajezitve, zacevitve strug vodotokov, nasipavajo vodna in priobalna zemljišča itd.

Sistemske pomanjkljivosti na tem področju:

* Na področju oskrbe s pitno vodo je največ težav z vodovodnimi sistemi, ki niso v lasti občin, a oskrbujejo več kot 50 ljudi. Kadar se občina in lastniki ne morejo sporazumeti o predaji takih sistemov v upravljanje občin, se večkrat dogaja, da upravljanje, kot je zahtevano v skladu z Uredbo o pitni vodi in Pravilnikom o pitni vodi, ni zagotovljeno, s čimer se bistveno povečuje tveganje za neustreznost pitne vode. Uredba o oskrbi s pitno vodo določa občine za nosilke vodne pravice za rabo vode za pitno vodo. Občine na tuji lastnini ne uspejo opravljati vseh obveznosti upravljavca, zato se vodni pravici večkrat tudi odrečejo. Postopkov razlastitve v takih primerih občine ne uporabljajo. Inšpektor lahko v prekrškovnem postopku oglobi lastnike vodovodnih sistemov, ki ne določijo upravljavca, seveda pa ne more prepovedati rabe pitne vode.
* Potrebna je uskladitev opredelitve nadzora ION v Uredbi o odvajanju in čiščenju komunalne odpadne vode in Uredbi o oskrbi s pitno vodo. V tej je treba omejiti nadzor ION na izvajalce javne službe oskrbe s pitno vodo, saj je obveznost priklopa na javni vodovod v pristojnosti občinskega inšpektorata (podobno je to urejeno v Uredbi o odvajanju in čiščenju komunalne odpadne vode).
* Ker MOP že več let ni sprejelo manjkajočih aktov v skladu z drugim odstavkom 178. člena in petim odstavkom 180. člena ZV-1, je ta nadzorni organ neučinkovit, čeprav je na terenu zaznana še velika neskladnost zavezancev. Tako v praksi vodovarstveni nadzorniki, ki so zaposleni pri izvajalcih javne službe vzdrževanja vodotokov, ION obremenjujejo s prijavami tudi v primerih, ko bi lahko ukrepali sami.
* Posebna težava so posegi, v katerih zavezanci poskušajo sami reševati poplavno ogroženost oziroma odpravljati posledice prejšnjih poplav, zanje pa nimajo potrebnih vodnih soglasij niti znanja, da bi jih ustrezno izvedli. Zato bi bilo smiselno za manj zahtevne sanacije po poplavah, ki jih izvajajo obrežni lastniki sami, vzpostaviti učinkovitejši postopek dajanja usmeritev in potrditev sanacije.
* Težava ostajajo posegi, izvedeni pred začetkom veljavnosti Zakona o vodah v letu 2002, kjer mora inšpektor upoštevati takrat veljavno zakonodajo in izdane upravne akte. Evidence upravnih aktov, izdanih po prejšnjih zakonih, praviloma ni. Tako je ugotovitev dejanskega stanja dostikrat nemogoča.
* V postopkih, vodenih v zvezi s poseganjem na vodna in priobalna zemljišča, v katerih je zavezanec javna služba za vzdrževanje vodnih in priobalnih zemljišč, je treba navesti, da javna služba izvaja dela na podlagi programov oziroma projektov. Navedene programe stroškovno potrdi Direkcija Republike Slovenije za vode (DRSV), nimajo pa vodnega soglasja niti v obliki določbe v projektu.
* ION se zavzema, da bi izvajalci javne gospodarske službe z ZV-1 dobili pooblastilo tudi za izvajanje izvršb v inšpekcijskih postopkih v zvezi s posegi. Ti izvajalci so izbrani na podlagi usposobljenosti in cene, zato se zdi nesmiselno, da so inšpekcijski postopki še enkrat obremenjeni z izvajanjem javnih naročil. Cene, ki so določene za te izvajalce, so glede na obseg dela v okviru koncesij ugodnejše, kot jih ti in drugi izvajalci ponudijo na prostem trgu.
* Odprta ostaja problematika kmetijskih agromelioracij, ki segajo v priobalno zemljišče ter jih kmetijska zakonodaja deli na enostavne in tiste, za katere je treba pridobiti odločbo kmetijskega ministrstva. Ker ti zavezanci pogosto ne pridobijo vodnega soglasja, se obravnavajo v prekrškovnih in inšpekcijskih postopkih ION.

### NADZOR NAD BIOTSKO RAZNOVRSTNOSTJO IN NARAVNIMI VREDNOTAMI

Delo na tem področju je potekalo predvsem na podlagi prijav, kot nekaj zadnjih let pa se je v letu 2021 izvedla tudi akcija nadzora glede vožnje v naravnem okolju.

Dobro je, da so v letu 2018 s polnimi pooblastili začeli delovati tudi naravovarstveni nadzorniki pri drugih upravljavcih parkov (ne le v Triglavskem narodnem parku). ION je že večkrat dala pobudo, da se naloge in kadrovski viri nadzornih organov na področju narave uravnotežijo ter hkrati zagotovi njihovo učinkovito sodelovanje.

### NADZOR GLEDE INDUSTRIJSKEGA ONESNAŽEVANJA IN TVEGANJ

Delo je potekalo na podlagi letnega programa in prijav ter obsega približno 12 odstotkov dela ION.

#### NADZOR NAD MALIMI KURILNIMI NAPRAVAMI

Inšpekcijski nadzor nad izvajanjem predpisov s področja dimnikarskih storitev je v pristojnosti več inšpekcij. Spoštovanje in izvajanje določb, ki se nanašajo na zmanjšano varstvo pred požarom, nadzira inšpekcija, pristojna za varstvo pred naravnimi in drugimi nesrečami, nadzor nad cenami dimnikarskih storitev in izpolnjevanjem zahtev za male kurilne naprave za njihovo nameravano uporabo izvaja inšpekcija, pristojna za trg. Nadzor nad izvajalci dimnikarskih storitev in njihovimi uporabniki pa opravljajo štiri inšpektorice na Inšpektoratu Republike Slovenije za okolje in prostor.

**Prijave domnevnih kršitev**

V letu 2021 smo na IRSOP prejeli 719 prijav s področja izvajanja dimnikarskih storitev, kar je približno deset odstotkov več kot pretekla leta. Štirje odstotki prejetih prijav so bili uvrščenih v prvo prednostno področje (ogroženo zdravje in življenje ljudi) in so se takoj obravnavale. Osem odstotkov je bilo prijav, ki so jih poslale dimnikarske družbe zaradi ugotovljenih pomanjkljivosti pri opravljanju dimnikarskih storitev, ker jih uporabnik dimnikarskih storitev ni odpravil v predlaganem roku. Večino prejetih prijav (85 %) pa so poslali posamezniki zaradi domnevnih kršitev ZDimS in na njegovi podlagi izdanih predpisov

**Analiza opravljenih inšpekcijskih pregledov in izrečenih ukrepov**

Inšpektorji, ki na IRSOP opravljajo nadzor nad izvrševanjem ZDimS in na njegovi podlagi izdanih predpisov, so v letu 2021 opravili 305 pregledov.

Tudi v letu 2021 so inšpektorji izvedli nadzore glede izpolnjevanja predpisanih obveznosti pri dimnikarskih družbah v Sloveniji in pri njih zaposlenih dimnikarjih. Število izrečenih ukrepov kaže, da se je izpolnjevanje obveznosti dimnikarskih družb, v teh letih bistveno izboljšalo. V letu v letu 2018, ko se je nadzor izvajal prvič, je bilo dimnikarskim družbam zaradi kršitev predpisov izdanih štirikrat več odločb kot v letih 2019 in 2020. V letu 2021 pa se je število izdanih inšpekcijskih odločb še prepolovilo v primerjavi s prejšnjim letom.

Poleg tega inšpektorji izvajajo inšpekcijske nadzore, ki jih uvedejo na podlagi prijav, ki jim jih pošljejo dimnikarske družbe. Inšpektor lahko odredi uporabniku odpravo pomanjkljivosti na mali kurilni napravi le, če uporabnik ne odpravi ugotovljenih pomanjkljivosti v roku, ki mu ga je določil dimnikar, in o tem dimnikar tudi obvesti inšpekcijo. Dimnikar, ki ob izvajanju dimnikarskih storitev ugotovi pomanjkljivosti na mali kurilni napravi, uporabniku dimnikarskih storitev izda negativni zapisnik o pregledu male kurilne naprave. V zapisniku navede ugotovljene pomanjkljivosti in rok za njihovo odpravo. Če uporabnik dimnikarskih storitev pomanjkljivosti ne odpravi v tem roku, mora dimnikar o tem obvestiti pristojno inšpekcijo, inšpektor pa uporabniku z odločbo odredi odpravo pomanjkljivosti na mali kurilni napravi.

Inšpektorji so zaradi odprave pri inšpekcijskem nadzoru ugotovljenih nepravilnosti izdali:

* 107 inšpekcijskih odločb in
* 149 odločb o prekrških (osem plačilnih nalogov, 28 odločb o prekršku z izrekom globe in 113 opominov). Začeli so tudi 32 upravnih izvršb.

**Analiza podatkov o opravljenih dimnikarskih storitvah v letu 2021**

Predpisane dimnikarske storitve zajemajo:

* pregledovanje in čiščenje malih kurilnih naprav, dimovodnih in prezračevalnih naprav, meritve dimnih plinov,
* odstranjevanje katranskih oblog in
* evidentiranje podatkov v evidenco EviDim.

Ustrezno stanje malih kurilnih naprav se, tako z vidika varnosti za uporabnika kot dovoljene obremenitve okolja, zagotavlja z rednim izvajanjem vseh predpisanih dimnikarskih storitev. Primernost obstoječih malih kurilnih naprav za nadaljnje neoporečno in varno obratovanje z rednimi pregledi preverjajo dimnikarji.

Iz evidence EviDim je razvidno, da so dimnikarske službe opravile največ rednih pregledov na kurilnih napravah na trdno gorivo (165.121), sledijo kurilne naprave na plinasto (56.177) in tekoče gorivo (56.186 pregledov).

V okviru rednega pregleda dimnikar ugotavlja tudi ustreznost lesnega goriva (vsebnost vode v lesnem gorivu) in morebitno rabo nedovoljenega goriva ali goriva, za katero mala kurilna naprava ni načrtovana, prisotnost katranskih oblog v kurilni in dimovodni napravi, ki so lahko tudi posledica uporabe neustreznega goriva oziroma neustrezne rabe same kurilne naprave (nepopolno izgorevanje), in potrebnost njihovega odstranjevanja.

#### NADZOR NAD ZAVEZANCI, KI MORAJO PRIDOBITI OKOLJEVARSTVENO DOVOLJENJE ZA ONESNAŽEVANJE VEČJEGA OBSEGA (ZAVEZANCI IED)

Inšpektorji so v letu 2021 v skladu z letnim načrtom dela opravili 86 inšpekcijskih nadzorov nad upravljavci naprav, ki povzročajo onesnaževanje večjega obsega. Pri večini je bil opravljen celoviti inšpekcijski pregled, pri posameznih napravah pa je bilo treba opraviti izredne inšpekcijske preglede zaradi prijave oziroma prejetih obvestil ARSO o vodenju postopka za spremembo OVD.

#### NADZOR NAD OBRATI TVEGANJA ZA OKOLJE (OBRATI SEVESO)

ION je v skladu z zahtevo iz četrtega odstavka 156. člena ZVO-1 in s programom nadzora v koledarskem letu 2021 pregledala vseh 30 obratov večjega tveganja za okolje in šest obratov manjšega tveganja za okolje.

Obrat JP Energetika Ljubljana, d. o. o., Verovškova 62, 1000 Ljubljana, je v letu 2021 prešel iz obrata večjega tveganja za okolje v obrat manjšega tveganja za okolje.

Zaradi sprejetih ukrepov za preprečevanje širjenja novega koronavirusa je v tudi v letu 2021 prišlo do manjšega zamika glede predvidenih terminov inšpekcijskih nadzorov.

V letu 2021 se je nadzor nad obrati večjega tveganja izvajal po naslednjih področjih:

* 1. preverjanje osnovnih podatkov o obratu,
	2. preverjanje podatkov o prisotnih količinah in lastnih nevarnih snovi v obratu,
	3. opredelitev in ocena nevarnosti večjih nesreč,
	4. obratovanje in vzdrževanje varnostno pomembnih naprav,
	5. usposobljenost zaposlenih za ravnanje ob večjih nesrečah z nevarnimi snovmi.

V letu 2021 v obratih ni bilo nobene nesreče z nevarnimi snovmi, o kateri bi bilo treba poročati Evropski komisiji. Pri nadzoru nad obrati večjega tveganja so inšpektorji izdali šest odločb za odpravo nepravilnosti.

Nadzor nad obrati manjšega tveganja za okolje je bil izveden po naslednjih področjih:

* 1. preverjanje količin in lastnosti prisotnih nevarnih snovi,
	2. uvedba zasnove zmanjšanja tveganja za okolje,
	3. izvajanje splošnih varnostnih ukrepov,
	4. informacija za javnost o varnostnih ukrepih.

V dveh primerih so bile zavezancem izdane ureditvene odločbe.

Za zagotavljanje večje varnosti obratov bi bilo treba spremeniti zakonodajo, tako da nadzora nad obrati SEVESO ne bi opravljala samo ION in IRSVNDN, temveč bi posamezna področja, ki jih že zdaj nadzirajo druge inšpekcije po svojih predpisih, nadzirale tudi z vidika direktive SEVESO. Nadzor bi lahko usklajevala ION.

### NADZOR NAD OBREMENJEVANJEM OKOLJA S HRUPOM IZ INDUSTRIJSKIH IN DRUGIH OBRATOV

Nadzor nad obremenjevanjem okolja s hrupom je bil opravljen v okviru rednih inšpekcijskih pregledov in na podlagi prijav. Najpogosteje ugotovljena neskladnost je neredno izvajanje obratovalnega monitoringa in neizvajanje obveznosti poročanja. Poleg tega so še vedno pogoste prijave gostinskih obratov z živo ali mehansko glasbo, predvsem prijave hrupnih prireditev, kar pa ni predmet neposrednega nadzora ION, temveč občinske inšpekcije.

## SODELOVANJE ION

### SODELOVANJE Z DRUGIMI INŠPEKCIJAMI IN ORGANI

Sodelovanje z drugimi inšpekcijskimi organi je potekalo v okviru dogovorov na regijskih koordinacijah in inšpekcijskem svetu ter po potrebi pri izvajanju rednih in izrednih nadzorov. V okviru regijskih koordinacij se je ob sodelovanju z drugimi inšpekcijskimi organi in hkrati izvedenimi nadzori problematičnih zavezancev zagotovila hitrejša in učinkovitejša vzpostavitev zakonitega ravnanja. Sodelovanje je potekalo glede izmenjave podatkov in informacij ter po potrebi z izvajanjem skupnih nadzorov. ION je najpogosteje sodelovala s tržno, kmetijsko, gozdarsko in gradbeno inšpekcijo, FURS, Policijo, Upravo za pomorstvo Republike Slovenije in medobčinskimi inšpektorati. Skupno delo je v veliko primerih prispevalo k hitrejši rešitvi težav.

Na področju čezmejnega pošiljanja odpadkov se je nadaljevalo ustaljeno sodelovanje vseh pristojnih organov: IRSOP (ION in oddelka za čezmejno pošiljanje odpadkov), FURS in Policije. Izvedene so bile naključne akcije nadzora s preverjanjem pošiljk odpadkov v tovornem prometu na mejnih prehodih in posameznih avtocestnih odsekih, v železniškem prometu ter v pomorskem prometu v Luki Koper.

V sodelovanju s Policijo so bili opravljeni skupni nadzori glede vožnje v naravnem okolju.

Nadaljevalo se je tudi ustaljeno sodelovanje z ARSO pri nadzoru nad zavezanci, ki ARSO ne pošljejo poročila, predpisanega v zakonodaji, oziroma pri katerih iz poročil o obratovalnem monitoringu ARSO ugotovi, da so predpisane emisijske vrednosti presežene. ARSO v primeru odkritih nepravilnosti pošlje prijavo ION. Te prijave zajemajo zlasti zavezance, ki:

* ne poročajo o ozonu škodljivih snoveh in F-plinih;
* ne poročajo o hlapnih organskih spojinah in halogeniranih hlapnih organskih spojinah;
* prekoračujejo mejne vrednosti emisij snovi v zrak;
* prekoračujejo mejne vrednosti emisij snovi v vode;
* ne poročajo o rabi vode in
* ne poročajo o zbiranju in obdelavi odpadkov.

ION redno sodeluje z ARSO, Direkcijo Republike Slovenije za vode in Zavodom Republike Slovenije za varstvo narave glede izmenjave podatkov in strokovnih mnenj.

### MEDNARODNO SODELOVANJE

Na področju mednarodnega sodelovanja so inšpektorji za okolje vključeni v delovanje mednarodne organizacije IMPEL (European Union Network for the Implementation and Enforcement of Environmental Law). To je organizacija evropskih institucij, pristojnih za izvajanje in uveljavljanje okoljske zakonodaje, katere osnovni cilj je širjenje uporabe uveljavljene dobre prakse s pomočjo izmenjave informacij ter promocija preizkušenih postopkov pri izvajanju zakonodaje in pri usposabljanju na področju nadzora. Nov organizacijski okvir je organizacija dobila v letu 2007, ko je iz neformalne organizacije postala formalna organizacija. V letu 2015 je organizacija doživela prenovo v delovanju.

Organizacijo v državi članici predstavljajo nacionalni koordinatorji, ki se sestajajo enkrat ali dvakrat letno na generalni skupščini, ki jo organizira država, predsedujoča Svetu EU.

Inšpektorat za okolje in prostor je v okviru slovenskega predsedovanja Svetu EU organiziral 22. generalno skupščino Evropske mreže za izvajanje in uveljavljanje okoljske zakonodaje (IMPEL). Tudi ta je, tako kot predhodni dve (Berlin in Lizbona), zaradi pandemije COVID-19 potekala v online obliki.

Dan pred začetkom generalne skupščine so se sestali nacionalni koordinatorji držav članic organizacije IMPEL, skupščina pa se je odvijala v torek, 7., in sredo, 8. decembra 2021.

Člani generalne skupščine so izvolili novo vodstvo organizacije. Prvega januarja 2022 je vodenje organizacije prevzela Ana Garcia iz Portugalske, pomočnika vodje sta dosedanja vodja Kristina Rabe iz Nemčije in Jean-Luc Pierrin iz Francije. Članice so potrdile spremembo statuta organizacije in posodobitve internih pravil ter končnih poročil zaključenih projektov. Vodje petih ekspertnih skupin so opravili pregled dela v letu 2021.

Za program dela v letih 2022–2024 (izvedba različnih projektov v okviru ekspertnih skupin) in večletni strateški načrt organizacije pa so se člani generalne skupščine odločili, da ju je treba še uskladiti. Dokumenta bodo člani potrdili v skladu s statutom organizacije v obliki pisnega postopka. Del generalne skupščine je bil namenjen predstavitvi dela partnerskih organizacij – Evropskega foruma sodnikov za okolje (EUFJE), Evropske mreže tožilcev za okolje (ENPE) ter Mreže evropskih organov kazenskega pregona (EnviCrimeNet). Naslednja generalna skupščina je predvidena v okviru francoskega predsedovanja Svetu EU, in sicer od 27. do 29. junija 2022.

V okviru organizacije se vsako leto izvedejo številni projekti, pri katerih so sodelovali tudi inšpektorji za okolje. Več informacij o organizaciji IMPEL je na voljo na spletni strani <http://www.impel.eu/>.

Inšpektorji ION so v letu 2021 sodelovali v projektih organizacije IMPEL na področju industrijskega onesnaževanja, ravnanja z odpadki (odlagališča, čezmejno pošiljanje odpadkov), voda, narave in na področju uveljavljanja evropske zakonodaje. Zaradi epidemije COVID-19 je večino sestankov in izobraževanj v letu 2021 potekalo online.

Sodelovanje inšpektorjev v mednarodnih projektih in na mednarodnih delavnicah pomeni – poleg izmenjave izkušenj in pridobivanja znanja glede načina dela inšpekcij ter spoznavanja zakonodaje in ureditev v drugih evropskih državah – tudi zagotavljanje pomembne aktivne vloge inšpektorjev za okolje pri dajanju pripomb in predlogov ob spremembah nacionalnih predpisov ter s tem primerljivost nacionalne zakonodaje z zakonodajo drugih držav in njeno uspešno izvajanje, kar je tudi eden glavnih ciljev projektov, ki se nanašajo na delovanje inšpektorjev za okolje. Zato je treba tudi v prihodnje izvajati sodelovanje čim večjega števila inšpektorjev pri različnih mednarodnih projektih in izobraževanjih.

Poleg tega je inšpektorat tudi projektni partner v dveh projektih na področju čezmejnega pošiljanja odpadkov, in sicer SWEAP (<https://www.sweap.eu/>) in WasteForce (<https://www.wasteforceproject.eu/>), ki se je zaključil konec maja 2021.

### KLJUČNE UGOTOVITVE IN SKLEPI

#### POMEN ZAKONODAJE

Na področju okolja so posegi in dejavnosti urejeni z več kot štiristo predpisi in upravnimi akti, ki so med seboj kompleksno povezani. Pravilno razumevanje razpršeno določenih zahtev je zelo zahtevno za zavezance in inšpektorje.

V posameznem letu se običajno sprejme ali spremeni in dopolni več deset predpisov s področij, ki se nanašajo na delo ION. Pregled in sodelovanje ION pri pripravi tako velikega števila predlogov predpisov zahtevata precej časa. Kljub temu menimo, da je ključno, da je ION dejavno vključena v te postopke, saj je organ, ki predpise neposredno uporablja in zato zelo dobro pozna izvršljivosti določb in učinkovitost predpisa ter običajno lahko oceni stopnjo in obseg njegovega izvajanja. Ob ugotovljenih kršitvah je pomembno, da imajo inšpektorji jasna pooblastila za ukrepanje. Nejasne ali nedorečene določbe poslabšujejo izvedljivost predpisov in/ali upravnih aktov.

Na sliki 1 sta shematično prikazana izvajanje politik in vloga inšpekcije pri doseganju okoljskih ciljev. Doseganje okoljskih ciljev pogojujejo jasni in konkretni politični programi oziroma dolgoročni strateški okvir, ki zagotavlja učinkovito izvajanje tega zakonsko izjemno kompleksno urejenega področja, vključno z viri in orodji, ki bi zavezancem in upravi zagotavljali doseganje predpisanih okoljskih ciljev.



Slika 1: Shematski prikaz izvajanja politik in vloga inšpekcije pri doseganju okoljskih ciljev

#### KLJUČNI PREDLOGI ZA IZBOLJŠANJE IZVAJANJA INŠPEKCIJSKEGA NADZORA

##### PREDLOGI SPREMEMB V ZAKONODAJI

Največkrat opozarjamo na nedorečenost in nedoslednost veljavnih predpisov ter na pomanjkanje jasnih opredelitev temeljnih izrazov, kar omogoča različne razlage posameznih določb. Nekatere pomanjkljivosti predpisov pomenijo, da ni mogoče učinkovito izvajati nadzora, kar v javnosti prevečkrat ustvarja vtis neprizadevnosti in ravnodušnosti inšpektorjev.

Drug večji sklop pripomb se nanaša na določitev pristojnosti inšpekcijskega nadzora. Učinkovitost ION bi lahko povečali, če bi se na druge inšpekcijske organe prenesel nadzor nad okoljskimi zahtevami, ki so neposredno predmet njihovega nadzora. Zakonodaja bi morala iti v smeri, da določila nadzorujejo le inšpektorji resornega področja, ne pa tudi inšpektorji drugih inšpekcij. Navedeno drobi nadzor, vnaša nedoslednost, prelaganje odgovornosti in ne nazadnje sproža tudi spore o pristojnosti. Tudi delitev pristojnosti med državno in lokalno ravnijo je na področju okolja zelo pomanjkljivo začrtana, kar prav tako opisujemo v nadaljevanju. Glede na obseg pristojnosti na lokalni ravni je ION v primerjavi z drugimi državami EU unikum.

Tretji sklop pripomb ION pa se nanaša na opozarjanje, da nimamo dovolj inšpektorjev za obseg zahtev, pogojev in omejitev, ki naj bi jih nadzorovali.

V letu 2021 je ION podajala pripombe in sodelovala pri pripravi novega Gradbenega zakona, Zakona o spremembah in dopolnitvah Zakona o zaščiti živali, Zakona o spremembah in dopolnitvah Zakona o dimnikarskih storitvah, Zakona o spremembah in dopolnitvah Zakona o rudarstvu, ZVO-2, Uredbe o izvajanju Uredbe (EU) o preprečevanju in obvladovanju vnosa in širjenja invazivnih tujerodnih vrst, Uredbe o izvajanju Uredbe (EU) o nadzoru trga in skladnosti proizvodov, Uredbe o uporabi oljčnih tropin in rastlinske vode za gnojenje, Uredbe o izvajanju Uredbe (ES) o pošiljkah odpadkov, Uredbe o zmanjšanju vpliva nekaterih plastičnih proizvodov na okolje, Uredbe o spremembah in dopolnitvah Uredbe o načinu mednarodne izmenjave informacij o ukrepih in dejanjih, ki omejujejo trgovanje s proizvodi, Uredbe o opravljanju obvezne državne gospodarske javne službe sežiganja komunalnih odpadkov, Uredbe o spremembi Uredbe o ravnanju z odpadki iz rudarskih in drugih dejavnosti izkoriščanja mineralnih surovin ter Uredbe o spremembah in dopolnitvah Uredbe o emisiji snovi v zrak iz nepremičnih virov onesnaževanja.

Nekateri ključni predlogi zakonodajnih rešitev za izboljšanje izvajanja inšpekcijskega nadzora na področju okolja, ki smo jih v preteklosti že večkrat predlagali, pa so še neuresničeni:

* prenos pristojnosti nadzora glede ravnanja z odpadki, ki nastajajo v gospodinjstvu, vključno z gradbenimi, na občinsko raven;
* v Zakonu o varstvu okolja nedvoumno razmejiti pristojnosti med državnimi in občinskimi nadzornimi organi;
* v Uredbi o oskrbi s pitno vodo omejiti nadzor ION samo na izvajalce javne službe oskrbe s pitno vodo, glede obveznosti priklopa na javni vodovod pa na občinski inšpektorat (podobno je to urejeno v Uredbi o odvajanju in čiščenju komunalne odpadne vode);
* v podzakonskih predpisih na podlagi Gradbenega zakona natančno opredeliti vsebine gradbenega dovoljenja, ki jih bo nadzirala ION;
* v področnih zakonih zagotoviti nadzor nad posameznimi proizvodi od »začetka do konca«, da po končani uporabi proizvodi, ki so do takrat v evidencah in pod nadzorom drugih resorjev, ne postanejo okoljska težava (npr. kemikalije, vozila, plovila, živalski odpadki). Na primer zakonodaja, ki ureja skladiščenje nevarnih kemikalij, naj se uporablja tudi za skladiščenje odpadnih kemikalij;
* vzpostavitev instrumentov (npr. bančne garancije), s katerimi bi preprečili finančno breme države v primeru zlorabe predpisov ali stečaja, prisilnih poravnav, likvidacij, denacionalizacij, lastninjenj idr.;
* spremembe zakonodaje, kjer se zaznajo večje težave pri njenem izvajanju. Če se ugotovi, da inšpekcijski nadzor ni učinkovit, je treba preveriti celotni zakonodajni postopek. Na to smo v preteklosti opozarjali zlasti na področjih odpadne embalaže, odlagališč, izrabljenih motornih vozil, izpolnjevanja zahtev v izvirni pristojnosti občin, dimnikarskih storitev, živalskih odpadkov, območij Natura 2000, odpadkov iz gospodinjstev, vključno z manjšimi količinami gradbenih odpadkov iz obnov in odpadkov, ki vsebujejo azbest, odpadnih sveč idr. V teh primerih je treba predpisati učinkovitejše sistemske ureditve;
* zakonodajo, ki določa izvajanje nadzora nad obrati SEVESO, je treba spremeniti tako, da bo omogočala usklajeni nadzor z drugimi inšpekcijami, vsebinsko povezanimi s preprečevanjem večjih nesreč in zmanjševanjem njihovih posledic;
* smiselno je treba uskladiti višine glob. Višine predpisanih glob so v posameznih primerih nesorazmerne glede na težo prekrška oziroma škodo, ki nastane v okolju zaradi nezakonitega ravnanja, oziroma prenizke (npr. v Zakonu ohranjanju narave), kjer gre pogosto za ravnanja, ki povzročijo očitno in nepopravljivo škodo v naravnem okolju. Po drugi strani je iz nekaterih v preteklosti izvedenih projektov znotraj IMPEL, ki so delno zajeli nekatere primerjave višin zagroženih kazenskih sankcij za kršenje okoljskih predpisov, mogoče ugotoviti, da so predpisane sankcije na tem področju med najvišjimi v EU. Posebej visoke so najnižje zagrožene sankcije za manjše kršitve. ION predlaga, da se pri spremembah zakonov s področja okolja višina glob preveri tudi glede na druge države EU;
* pri vseh prekrškovnih določilih predpisov uvesti sankcioniranje tudi za odgovorne osebe občine;
* v zakonodaji predvideti, da se izdajajo tudi prečiščene različice upravnih aktov ali vsaj izrekov teh aktov (npr. OVD);
* v zakonodaji predvideti in pozneje z podzakonskimi akti določiti izvajalca javne službe, ki bi na območju celotne države (ali na ravni občine) skrbel za izvrševanje odločb ION (predvsem za odstranjevanje nezakonito odloženih odpadkov, starih bremen ipd.). Vsakokratni postopki za izbiro izvajalca so lahko zelo dolgotrajni;
* v zakonodaji pravno urediti vzpostavitev evidenc (čistopisov) izdanih upravnih aktov, predvsem s področja ARSO in direkcije za vode, z možnostjo vpogleda za določene upravičene osebe;
* v zakonodaji predvideti, da lahko inšpektor sproži postopek za spremembo upravnega akta, ki ga nadzira (npr. OVD, VD), če ugotovi, da ta ni usklajen z zadnjimi spremembami predpisov in/ali ne zagotavlja zadostnega varstva okolja;
* problematiko v zvezi z nastajanjem in širjenjem smradu je treba zakonodajno urediti, saj prejemamo veliko prijav prav zaradi tega neprijetnega pojava;
* uskladiti je treba predpise s področja okolja in kmetijstva, predvsem v delu, ki opredeljuje vnos zemeljskega izkopa v tla, intenziviranje ekstenzivnih travnikov, čiščenje zaraščanja (ponekod je ta ukrep ugoden tudi za naravo, drugod pa pomeni poškodovanje ali uničenje habitata);
* ION se zavzema za čim širšo prepoved gojenja in zadrževanja prostoživečih živali v ujetništvu. Izjeme od te prepovedi bi morale biti redke in samo na podlagi zagotavljanja javnega, in ne zasebnega interesa. Sprejemljivo bi lahko bilo na primer delovanje zatočišč, zadrževanje v okviru programov za ohranitev vrst ipd., pogojno tudi prikazovanje teh živali v živalskih vrtovih. Absolutno bi morala biti takoj uveljavljena prepoved gojenja in zadrževanja prostoživečih živali v ujetništvu za fizične osebe in v stanovanjskih naseljih. V zvezi s tem je ION dala pobudo na MOP za spremembo ZON in sodelovala s pripombami k Zakonu o zaščiti živali. Zahteve bi morale biti v skladu s predlogom IRSOP bistveno natančneje predpisane;
* predlagamo spremembo zakonodaje na dimnikarskem področju (ZDimS, uredba), zlasti da se nadzor nad zagotavljanjem dimnikarskih storitev fizičnih oseb prenese na lokalno raven;
* v Uredbi o predelavi biološko razgradljivih odpadkov in uporabi komposta ali digestata predlagamo opredelitev ustreznega skladiščenja komposta in digestata, ki ga trenutno veljavni predpisi ne opredeljujejo;
* v Pravilniku o skladiščenju izrabljenih gum je treba spremeniti 8. člen. V praksi ni mogoče preprečiti izliva tekočin, ki nastanejo ob gašenju, v podzemne vode in kanalizacijo, če je površina pod kupi peščena, česar pravilnik ne prepoveduje, ali v primeru, ko je površina pod kupi betonska, odvajanje padavinske vode in zajem požarne vode pa nista urejena. Ker je precejšnji del vsebine pravilnika namenjen varstvu pred požarom v objektih, ki so namenjeni skladiščenju izrabljenih gum, menimo, da je treba za nadzor nad zahtevami v zvezi z varstvom pred požarom kot pristojne dodati inšpektorje za varstvo pred naravnimi in drugimi nesrečami;
* pri izvajanju akcije nadzora je ugotovljeno, da je Uredba o mejnih vrednostih svetlobnega onesnaževanja okolja že zastarela in da je stanje tehnike svetilk oziroma svetil v zadnjih letih močno napredovalo. Veljavna uredba je v nekaterih določbah tudi nejasna. Kot primer navajamo nasprotje med določbami 4. člena in petega odstavka 16. člena uredbe;
* v [Uredbi o skladiščenju nevarnih tekočin v nepremičnih skladiščnih posodah](http://www.vlada.si/fileadmin/dokumenti/si/predpisi/2010/113sv-posode-precisceno.DOC) je treba pomensko natančno opredeliti izraz nepremična skladiščna posoda.

#####  PREDLOGI SPREMEMB ZA UČINKOVITO ZAGOTOVITEV VODOVARSTVENEGA NADZORA

Že več let opozarjamo na nujnost vzpostavitve rečne nadzorne službe s polnimi pooblastili v skladu z ZV-1. Nadzorna služba bi z večjo prisotnostjo na terenu in številčnostjo pripomogla predvsem k hitremu odkrivanju in odpravljanju zaznanih kršitev na terenu tako s preventivnim delovanjem, ozaveščanjem in opozarjanjem kakor tudi z ukrepi nadzora v skladu s pooblastili.

##### POVEČANJE ŠTEVILA INŠPEKTORJEV

Podatki kažejo, da je skladnost obstoječih zavezancev z zakonodajnimi zahtevami na večini področij dela ION slaba, zato bi bilo treba povečati obseg nadzora ION in izvajanja akcij za ugotavljanje morebitnih nezakonitih ravnanj zavezancev, česar ION z zdajšnjim številom inšpektorjev ne more zagotoviti. Z zdajšnjim številom inšpektorjev ni več mogoče zagotoviti niti inšpekcijskega nadzora na vseh področjih, ki nam ga nalaga več kot 450 zakonov in podzakonskih predpisov, ter obravnavanja prijav v razumnem roku.

Na nujno kadrovsko okrepitev IRSOP v svojih letnih poročilih že več let opozarja tudi VČP.

#####  DOVOLJENJA, SOGLASJA, STROKOVNA MNENJA IN ZDRUŽEVANJE POSTOPKOV

Na podlagi določb področnih zakonov ION izvaja nadzor tudi nad skladnostjo delovanja zavezancev z upravnimi akti, izdanimi na njihovi podlagi, kot so okoljevarstvena in naravovarstvena dovoljenja in soglasja, dovoljenja za poseg v naravo, vodovarstvena soglasja, vodna dovoljenja, dovoljenja za ravnanje z GSO idr. Konkretni upravni akti (npr. OVD) se večkrat dopolnjujejo in spreminjajo, pri čemer se jasnost zahtev precej izgubi, kar je težava tako za nosilca dovoljenja kot za inšpekcijski nadzor, zato bi bilo smiselno, da se ob vsaki spremembi dovoljenja izda spremenjeno dovoljenje kot čistopis v celoti, nujno pa bi bilo izdati ob vsaki spremembi vsaj čistopis izreka.

##### NAJPOMEMBNEJŠA SODNA PRAKSA NA PODROČJU DELA ION

V sodbi Upravnega sodišča št. I U 759/2018-5 z dne 6. 2. 2020 je sodišče potrdilo odločitev ION, da je občina dolžna na območju določene aglomeracije, kjer je rok za opremljenost že potekel, zgraditi kanalizacijsko omrežje na podlagi Uredbe o odvajanju in čiščenju komunalne in padavinske odpadne vode ter sprejetega Operativnega programa odvajanja in čiščenja komunalne odpadne vode. ION je tudi na podlagi navedenega v letu 2021 izvajala posebno akcijo, ki se nadaljuje tudi v letu 2022, katere cilj je zagotoviti, da vse občine, ki še niso zagotovile ustrezne opremljenosti z javnim kanalizacijskim omrežjem ali z ustreznim individualnim in drugim primernim sistemom v aglomeracijah, velikih 2.000 populacijskih enot ali večjih, to v najkrajšem možnem času zagotovijo.

1. V analizi obdelanih in neobdelanih prijav so dokumenti vrsta prijave splošno, prijava tujega organa in zapisnik o prijavi in prijava ESJU, in sicer tisti dokumenti, ki so v vrsti zadev evidentiranje prijav in pobud, upravna gradbena zadeva in prekrškovna zadeva. [↑](#footnote-ref-1)
2. Sem spadajo redni in izredni zapisniki, kontrolni redni in izredni zapisniki, redni in izredni kontrolni pregled – izvršba po I. osebi (izvršitev odločbe) ter redni in izredni zapisniki z zaslišanjem v upravnih gradbenih in prekrškovnih zadevah ter akcijah. [↑](#footnote-ref-2)
3. Sem spadajo zapisniki (vsi zapisniki brez zapisnik prijava) ter obvestilo o prekršku z zahtevo za izjavo v upravnih geodetskih in prekrškovnih zadevah in akcijah. [↑](#footnote-ref-3)
4. Tu smo šteli v okviru upravnih in prekrškovnih zadev: redni in izredni zapisniki, kontrolni redni in izredni zapisniki, redni in izredni zapisniki z zaslišanjem ter ugotovitveni zapisnik. [↑](#footnote-ref-4)
5. Merila za določanje prednostnih nalog IRSOP 2020; <https://www.gov.si/assets/organi-v-sestavi/IRSOP/O-IRSOP-u/kriteriji-za-izredne-insp-nadzore/Kriteriji-za-dolocanje-prioritet-IRSOP-2020.pdf>. [↑](#footnote-ref-5)